Split (3)

train · 79.3k rows

text stringlengths 31 26.1k	summary stringlengths 11 1.19k
សម្រាប់សម្ដេច ហ៊ុន សែន រដ្ឋាភិបាលចិន គឺមិត្តល្អ និងខ្នងបង្អែកដ៏រឹងមាំរបស់កម្ពុជា។ បើតាមប្រមុខរដ្ឋាភិបាលកម្ពុជា រដ្ឋាភិបាលចិន បានជួយកម្ពុជាច្រើនដូចជា កសាងហេដ្ឋារចនាសម្ព័ន្ធរាប់ពាន់គីឡូម៉ែត្រ ប្រព័ន្ធធានារាស្ត្រ អគ្គិសនី និងផ្នែកផ្សេងៗទៀត។ នោះក៏ព្រោះតែទំនាក់ទំនងការទូតល្អ តាមរយៈយុទ្ធសាស្ត្រគ្រប់ជ្រុងជ្រោយរវាងរដ្ឋាភិបាលប្រទេសទាំងពីរ។ នាយករដ្ឋមន្រ្តីកម្ពុជា បានសង្កត់ធ្ងន់ថា ទំនាក់ទំនងនេះ កើតមានដោយសារមេដឹកនាំមុនៗ មិនមែនទើបតែមាននៅក្នុងបច្ចុប្បន្ននេះទេ។ សម្ដេច ហ៊ុន សែន បានថ្លែងចំពោះលោក វ៉ាង យី ទីប្រឹក្សារដ្ឋ និងជារដ្ឋមន្រ្តីការបរទេសចិន នៅក្នុងពិធីប្រគល់-ទទួល ពហុកីឡដ្ឋានជាតិមរតកតេជោ កាលពីថ្ងៃទី១២ កញ្ញា យ៉ាងដូច្នេះថា៖ «និយាយដោយត្រង់ ជាមួយទំនាក់ទំនងកម្ពុជា-ចិន ក្នុងប្រវត្ដិសាស្ដ្រកម្ពុជា និងចិន មិនមែនត្រឹមតែសម័យក្រោយនេះទេ គឺច្រើនសតវត្សហើយ។ ប៉ុន្ដែអ្វីដែលគួរឲ្យកត់សម្គាល់បំផុត គឺទំនាក់ទំនងដែលកសាងឡើង ដោយព្រះករុណព្រះបិតា សម្ដេចព្រះនរោត្ដមសីហនុ ព្រះបរមរតនកោដ្ឋ ជាមួយនឹងថ្នាក់ដឹកនាំចិនជំនាន់មុន បន្ដរហូតមកដល់ពេលនេះ នៅមានអ្នកបន្ដវេន ពង្រឹងនូវទំនាក់ទំនងនេះ»។ រូបភាព៖Tang Chhin Sothy /Pool ឆ្លើយតបនឹងការរិះគន់លើទំនាក់ទំនងស្និទជាមួយចិននេះ សម្ដេច ហ៊ុន សែន បានបកស្រាយជាថ្មីថា បើមិនឱ្យសម្ដេចទៅពឹងចិន តើឱ្យសម្ដេចទៅពឹងអ្នកណា? ក្នុងន័យនេះប្រមុខរដ្ឋាភិបាល បានពន្យល់ថា បើគ្មានចិនជួយទេ នោះកម្ពុជានឹងប្រឈមមុខការលំបាក ជាក់ស្ដែងដូចជាបញ្ហាប្រយុទ្ធជំងឺកូវីដ-១៩ នៅពេលនេះ ។ ត្រង់ចំណុចសម្ដេច ហ៊ុន សែន បានបន្ថែមថា បើគ្មានចិនទេ កម្ពុជាក៏មិនមានវ៉ាក់សាំងការពារជំងឺកូវីដ១៩ សម្រាប់ចាក់ជូនប្រជាជនយ៉ាងច្រើន ដូចសព្វថ្ងៃនេះដែរ ។ «តើខ្ញុំមានកំហុសទេ នៅពេលដែលខ្ញុំទៅទំនាក់ទំនងនឹងមិត្តចិន ហើយបានមកនូវសមិទ្ធផលយ៉ាងច្រើន សម្រាប់ជាតិដូចសព្វថ្ងៃនេះ?»។ នេះជាការលើកឡើងរបស់នាយករដ្ឋមន្រ្តី ហ៊ុន សែន ដែលបានបន្ថែមថា ចិនបានជួយសាងសង់ស្ពានចំនួន៧ ហើយ សម្រាប់ឆ្លងកាត់ទន្លេមេគង្គ ទន្លេសាប និងទន្លេបាសាក់ រួមទាំងផ្លូវ២ពាន់គីឡូម៉ែត្រ ដែលតភ្ជាប់ផ្ទៃក្នុងកម្ពុជាផង តភ្ជាប់ជាមួយនឹងបណ្តាប្រទេសជិតខាងផង។ រូបភាព៖Tang Chhin Sothy /Pool ទោះបីលើកពីគុណសម្បត្តិចិនក្តី តែប្រមុខរដ្ឋាភិបាល បានអះអាងពីជំហរខ្លួនថា កម្ពុជាអនុវត្តកិច្ចសហប្រតិបត្តិសហវិជ្ជមាន ដោយមិនយកប្រទេសណាជាសត្រូវឡើយ ហើយព្រមទទួលយកជំនួយពីបណ្ដាប្រទេសទាំងអស់ ដែលមានបំណងជួយកម្ពុជា។ «កម្ពុជាមិនដែនទាត់ចោលជំនួយរបស់នរណាទាំងអស់ គេមិនត្រូវនិយាយអំពីកម្ពុជាលំអៀងទៅចិនទេ ហើយក៏មិនដែលយកនរណាធ្វើជាសត្រូវដែរ ប៉ុន្តែបញ្ហាស្ថិតនៅត្រង់ថា អត់មាននរណាជួយ។ វ៉ាក់សាំងបើសិនខ្ញុំមិនច្រឡំទេ បើសិនជាគ្មានចិនជួយផ្តល់ មកដល់ពេលនេះច្រើនណាស់កម្ពុជាចាក់បាន២លាននាក់ ប៉ុន្តែឥឡូវនេះ យប់នេះអាចដល់១១លាន ៥សែននាក់»។ នេះជាការបញ្ជាក់សម្ដេច ហ៊ុន សែន។ បន្ថែមពីសម្ដេច ហ៊ុន សែន ក៏ស្នើឱ្យអ្នកតាមដានសង្គម កុំមានការព្រួយបារម្ភចំពោះគំនិតផ្តួចផ្តើមខ្សែក្រវាត់ និងផ្លូវ ដែលបានដាក់ចេញចិន ព្រោះចិនមិនមែនដាក់ចេញតែទ្រឹស្តីទេ គឺដាក់ចេញទាំងថវិកាតែម្តង។ ប្រមុខរដ្ឋាភិបាល ដែលកំពុងមានសុទិដ្ឋិនិយមចំពោះចិននោះ បានអះអាងថា កម្ពុជាក៏ស្ថិតក្នុងប្រទេស ដែលទទួលផលប្រយោជន៍ពីគំនិតផ្តួចផ្តើមខ្សែក្រវាត់ និងផ្លូវរបស់ចិនដែរ៕ រូបភាព៖Tang Chhin Sothy /Pool រូបភាព៖Tang Chhin Sothy /Pool រូបភាព៖Tang Chhin Sothy /Pool រូបភាព៖Tang Chhin Sothy /Pool រូបភាព៖Tang Chhin Sothy /Pool រូបភាព៖Tang Chhin Sothy /Pool រូបភាព៖Tang Chhin Sothy /Pool	ភ្នំពេញ៖ និយាយពីទំនាក់ទំនងកម្ពុជា-ចិន មិនមែនទើបតែកើតមាននៅក្នុងសម័យបច្ចុប្បន្ននេះទេ ប៉ុន្តែវាបន្សល់ទុកមក ដោយព្រះវររាជបិតាជាតិខ្មែរ ព្រះបរមរតនកោដ្ឋ និងថ្នាក់ដឹកនាំចិន។ នេះជាការលើកឡើងរបស់សម្ដេច ហ៊ុន សែន ដែលចង់ឆ្លើយតបទៅអ្នករិះគន់លើការដឹកនាំរបស់រដ្ឋាភិបាល ដែលមានទំនោលទៅកាន់ចិន។
ដំណើរដើមទងនៃរឿងអាស្រូវដែលកំពុងធ្វើឲ្យក្រុមហ៊ុន Facebook ឈឺក្បាលនេះ ផ្ដើមចេញពីការទម្លាយរបៀបរកស៊ីរបស់ក្រុមហ៊ុន Cambridge Analytica (CA) ពីសំណាក់ស្ថានីយ៍ទូរទស្សន៍អង់គ្លេស Channel 4 ។ ស្ថានីយ៍ទូរទស្សន៍នេះបានផ្សាយពីវីឌីអូដែលលួចថតដោយសម្ងាត់ក្នុងជំនួបរវាងនាយកប្រតិបត្តិរបស់ (CA) លោក Alexander Nix ជាមួយបុគ្គលិករបស់ខ្លួន ដែលបន្លំជាអ្នកនយោបាយស្រីលង្កា និងចង់បានសេវាកម្មប្រឹក្សារបស់ CA ។ ក្នុងវីឌីអូនោះ លោក Nix បានលើកឡើងពីវីធីសាស្ត្រជាច្រើនដែល CA បានធ្វើដើម្បីជួយលោក ដូណាល់ ត្រាំ ឲ្យឈ្នះក្នុងការបោះឆ្នោតប្រធានាធិបតីអាមេរិកឆ្នាំ២០១៦ ដូចជាការស្រាវជ្រាវ ការវិភាគគ្រប់យ៉ាងដើម្បីទាក់ទាញសំឡេងគាំទ្រឲ្យលោក ត្រាំ ។ លើសពីនោះ លោក Nix ក៏បានរៀបរាប់ពីវីធីសាស្ត្រដើម្បីជះឥទ្ធិពលក្នុងការបោះឆ្នោតនៅជុំវិញពិភពលោក បង្ខូចមុខមាត់អ្នកនយោបាយតាមរយៈការប្រើប្រាស់ស្ត្រីរកស៊ីផ្លូវភេទ ឬការផ្ដល់សំណូកជាដើម។ ក្រោយការទម្លាយរបស់ Channel 4 ក្រុមហ៊ុន CA ក៏បានព្យួរការងារលោក Nix ដើម្បីស៊ើបអង្កេត។ ក្រុមហ៊ុនផ្ដល់ប្រឹក្សាផ្នែកនយោបាយនេះ លើកឡើងថា សម្ដីរបស់លោក Nix មិនបានតំណាងឲ្យគោលនយោបាយរបស់ក្រុមហ៊ុនឡើយ ហើយការព្យួរតំណែងនេះ ជាសញ្ហាបង្ហាញពីភាពម៉ត់ចត់របស់ក្រុមហ៊ុនលើករណីបំពាននេះ។ ក្រុមហ៊ុនដដែលនេះក៏ទាត់ចោលការចោទប្រកាន់ថា ខ្លួនប្រើទិន្ន័យ Facebook ដើម្បីជួយលោក ត្រាំ ឲ្យឈ្នះឆ្នោតដែរ។ ទិន្នន័យអ្នកប្រើប្រាស់ Facebook ៥០លានគណនី ត្រូវបានប្រើដោយមិនត្រឹមត្រូវ លោក Christopher Wylie ដែលធ្លាប់ធ្វើការឲ្យក្រុមហ៊ុន CA បានទម្លាយថា ក្រុមហ៊ុននេះបានប្រមូលទិន្នន័យសម្ងាត់របស់អ្នកប្រើប្រាស់បណ្ដាញសង្គម Facebook ចំនួន៥០លានគណនី និងត្រូវបានប្រើប្រាស់ក្នុងការបោះឆ្នោតរបស់អាមេរិក។ នេះបើតាមការផ្សាយរបស់សារព័ត៌មាន BBC ។ លោក Wylie បន្តថា ការប្រមូលទិន្នន័យនេះ ធ្វើឡើងតាមរយៈការឆ្លើយសំណួរលើ Facebook ពីសំណាក់អ្នកប្រើប្រាស់ចំនួន២៧០០០នាក់ ប៉ុន្តែព័ត៌មានសម្ងាត់របស់គណនីចំនួន៥០លាន ដែលភាគជាច្រើនមានទីតាំងនៅអាមេរិក ក៏ត្រូវបានប្រមូល ដោយម្ចាស់គណនីមិនបានដឹងសោះ។ អតីតបុគ្គលិករបស់ CA បញ្ជាក់ថា ព័ត៌មានទាំងនោះត្រូវបានលក់ទៅឲ្យក្រុមហ៊ុន CA ហើយបន្ទាប់មកក៏ត្រូវបានប្រើប្រាស់តាមគោលដៅផ្សេងៗ ដែលជារួមគឺជួយលោក ត្រាំ តែម្ដង។ ក្រុមហ៊ុន CA បកស្រាយថា ខ្លួនអនុវត្តតាមដំណើរការត្រឹមត្រូវក្នុងការទិញ និងប្រើប្រាស់ទិន្នន័យសម្ងាត់របស់អ្នកប្រើប្រាស់ Facebook ។ យ៉ាងណាមិញ រឿងអាស្រូវនេះ កំពុងធ្វើឲ្យក្រុមហ៊ុន Facebook ជួបបញ្ហាធំស្រេចទៅហើយ។ សភាអាមេរិក អង់គ្លេស និងអឺរ៉ុបឲ្យ Facebook បកស្រាយ ដោយសាររឿងអាស្រូវខាងលើ ក្រុមហ៊ុន Faceebook កំពុងប្រឈមមុខការស៊ើបអង្កេតពីអាមេរិក អង់គ្លេស និងអឺរ៉ុប។ សមាជិកសភាអង់គ្លេសបានស្នើឲ្យនាយកប្រតិបត្តិក្រុមហ៊ុនលោក Mark Zuckerberg ឲ្យចូលបំភ្លឺចំពោះមុខគណៈកម្មាធិការសភាដើម្បីពន្យល់ពីបញ្ហានេះ ខណៈដែលសភាអឺរ៉ុបក៏ចង់ឮសំដីចេញពីមាត់របស់ស្ថាបនិកហ្វេសប៊ុកនេះដោយផ្ទាល់ផងដែរ៕	ក្រុមហ៊ុនបច្ចេកវិទ្យាដ៏ធំ Facebook នៅថ្ងៃទី២០ ខែមីនា បានបង្ហាញការខឹងសម្បារយ៉ាងខ្លាំង ក្រោយក្រុមហ៊ុនផ្ដល់ប្រឹក្សារបស់អង់គ្លេសឈ្មោះ Cambridge Analytica បានប្រើប្រាស់ព័ត៌មានសម្ងាត់នៃអ្នកប្រើប្រាស់របស់ខ្លួនចំនួន៥០លានគណនី ក្នុងការបោះឆ្នោតនៅអាមេរិកដោយមិនត្រឹមត្រូវ។ សភាអាមេរិក អង់គ្លេស និងអឺរ៉ុបបានកោះហៅនាយកប្រតិបត្តិ Facebook លោក Mark Zuckerburg ឲ្យបំភ្លឺការបែកធ្លាយព័ត៌មានសម្ងាត់នេះ។
ករណីឆ្លងច្រើនជាងគេ៖ ១.សហរដ្ឋអាមេរិក ជាង៦.៣លានករណី ២. ប្រេស៊ីល ជាង៤លានករណី ៣. ឥណ្ឌា ជិត៤លានករណី ៤. រុស្ស៊ី ជាង១លានករណី ៥. ប៉េរូ ជាង៦៧ម៉ឺនករណី ស្លាប់ច្រើនជាងគេ៖ ១. សហរដ្ឋអាមេរិក ជិត២០ម៉ឺននាក់ ២. ប្រេស៊ីល ជិត១២.៥ម៉ឺននាក់ ៣.ឥណ្ឌា ជាង៦៨៥០០នាក់ ៤.ម៉ិកស៊ិក ជាង៦៦០០០នាក់ ៥.ចក្រភពអង់គ្លេស ជាង៤១៥០០នាក់។ ករណីនៅតំបន់អាស៊ាន៖ ១.ហ្វីលីពីន ជិត២៣ម៉ឺននាក់ (ស្លាប់៣៦៨៨, សះស្បើយជិត១៦ម៉ឺននាក់) ២.ឥណ្ឌូណេស៊ី ជិត១៨.៥ម៉ឺននាក់ (ស្លាប់៧៧៥០, សះស្បើយជាង១៣ម៉ឺននាក់) ៣.សិង្ហបុរី ជិត៥៧០០០នាក់ (ស្លាប់២៧, សះស្បើយជាង៥៦០០០នាក់) ៤.ម៉ាឡេស៊ី ជិត៩៤០០នាក់ (ស្លាប់១២៨, សះស្បើយជាង៩០០០នាក់) ៥.ថៃ ជាង៣៤០០នាក់ (ស្លាប់៥៨, សះស្បើយជិត៣៣០០នាក់) ៦.មីយ៉ាន់ម៉ា ១១១១នាក់ (ស្លាប់៦, សះស្បើយ៣៥៩នាក់) ៧.វៀតណាម ១០៤៦នាក់ (ស្លាប់៣៥, សះស្បើយ៧៥៥នាក់) ៨.កម្ពុជា ២៧៤នាក់ (សះស្បើយ២៧២នាក់) ៩.ព្រុយណេ ១៤៥នាក់ (ស្លាប់៣នាក់, សះស្បើយ១៣៩នាក់) ១០.ឡាវ ២២នាក់ (សះស្បើយ២១នាក់)៕	ករណីឆ្លងកូវីដ-១៩នៅទូទាំងពិភពលោក ឡើងដល់ជិត២៦.៥លាននាក់ហើយ ដោយគិតត្រឹមរសៀលថ្ងៃសុក្រ ទី៤ ខែកញ្ញា នេះ ដែលក្នុងនោះមានស្លាប់ជាង៨៧ម៉ឺននាក់ និងសះស្បើយជិត១៩លាននាក់។ សហរដ្ឋអាមេរិក ប្រេស៊ីល និងឥណ្ឌា នាំមុខគេទាំងករណីឆ្លង និងចំនួនអ្នកស្លាប់ ខណៈហ្វីលីពីន ឈរលើគេក្នុងចំណោមប្រទេសដែលជាសមាជិកអាស៊ាន។
ក្នុងជំនួបផ្ទាល់មុខជាមួយគ្នា នាព្រឹកថ្ងៃទី២៩ ខែមេសា ឆ្នាំ២០២២នេះ លោកឧបនាយករដ្ឋមន្រ្តី ហោ ណាំហុង អតីតរដ្ឋមន្រ្តីការបរទេសកម្ពុជា និង លោកឧត្តមសេនីយ៍ឯក ចន សានដឺសុន យោធាជាន់ខ្ពស់របស់អូស្រ្តាលី និងជាអតីតមេបញ្ជាការកងកម្លាំងអ៊ុនតាក់ (UNTAC) បាននាំគ្នារម្លឹកពីអតីតកាលខ្លះៗ ដោយលោក ហោ ណាំហុង រម្លឹកពីការប្រឹងប្រែងរបស់មេដឹកនាំកម្ពុជា ក្នុងការបង្កើតកិច្ចព្រមព្រៀងសន្តិភាពទីក្រុងប៉ារីសឆ្នាំ១៩៩១ រីឯលោក ចន សានដឺសុន រម្លឹកពីព្រឹត្តិការណ៍បោះឆ្នោតដំបូងនៅកម្ពុជា កាលពីឆ្នាំ១៩៩៣។ ខ្លឹមសារនៃជំនួបនេះ ត្រូវបានបង្ហោះលើទំព័រហ្វេសប៊ុករបស់លោក ហោ ណាំហុង។ លោក ហោ ណាំហុង ប្រសាសន៍ទៅកាន់លោក ចន សានដឺសុន ថា៖«ក្នុងពេលទស្សនកិច្ចនេះ ឯកឧត្តមឧត្តមសេនីយ៍ឯក អាចមើលឃើញភាពខុសគ្នារវាងកម្ពុជាពីឆ្នាំ១៩៩១ និងជីវភាពរស់នៅរបស់ប្រជាជនកម្ពុជាប្រកបដោយសន្ដិភាព និងការអភិវឌ្ឍសព្វថ្ងៃនេះ»។ ទំព័រហ្វេសប៊ុករបស់លោក ហោ ណាំហុង ស្រង់សម្តីរបស់លោក ចន សានដឺសុន ថា៖«ឯកឧត្តមឧត្តមសេនីយ៍ឯក បានលើកឡើងថា ឯកឧត្តម មិននឹកស្មានថា កម្ពុជាមានការអភិវឌ្ឍយ៉ាងឆាប់រហ័សដូច្នេះទេ និងឃើញប្រជាជនមានភាពសប្បាយរីករាយ»។ មុនជួបលោក ហោ ណាំហុង លោក ចន សានដឺសុន បានជួបសម្តេចនាយករដ្ឋមន្រ្តី ហ៊ុន សែន លោក ប្រាក់ សុខុន ឧបនាយករដ្ឋមន្រ្តី-រដ្ឋមន្រ្តីក្រសួងការបរទេស និង លោក ហ៊ុន ម៉ាណែត មេបញ្ជាការកងទ័ពជើងគោក។ បើតាមសំណេរលើទំព័រហ្វេសប៊ុករបស់សម្តេច លោក ចន សានដឺសុន និយាយទៅកាន់សម្តេចថា កម្ពុជា មានការអភិវឌ្ឍយ៉ាងឆាប់រហ័ស។ លោក ក៏សរសើររាជធានីភ្នំពេញដែរថា មានការអភិវឌ្ឍយ៉ាងស្រស់បំព្រង។ នៅចំពោះមុខលោក ចន សានដឺសុន ប្រមុខរដ្ឋាភិបាលកម្ពុជា បានអរគុណរដ្ឋាភិបាលអូស្ត្រាលី ដែលបានរួមចំណែកក្នុងការស្វែងរកសន្តិភាពនៅកម្ពុជា។ ស្ថានទូតអូស្រ្តាលីប្រចាំកម្ពុជា បានសរសេរលើទំព័រហ្វេសប៊ុកថា អូស្ត្រាលី បានដើរតួយ៉ាងសំខាន់ក្នុងការបង្កើត និងការចរចាបង្កើតកិច្ចព្រមព្រៀងសន្តិភាពទីក្រុងប៉ារីសឆ្នាំ១៩៩១ ដែលបានត្រួសត្រាយផ្លូវសម្រាប់ការចាប់ផ្តើមរបស់អ៊ុនតាក់។ សា្ថនទូត បន្តថា ក្នុងនាមជាមេបញ្ជាការកងកម្លាំងអ៊ុនតាក់ លោក សានដឺសុន បានគ្រប់គ្រងយោធា និងមន្ត្រីជិត១,៦ម៉ឺននាក់។ ស្ថានទូត បន្ថែមថា អូស្ត្រាលី ថែមទាំងបានបញ្ជូនបុគ្គលិកខ្លួន១,២ពាន់នាក់ មកជួយអ៊ុនតាក់។ លោក ចន សានដឺសុន ដែលបច្ចុប្បន្នមានវ័យ៨១ឆ្នាំ បាននាំភរិយាមកទស្សនកិច្ចនៅកម្ពុជាប្រមាណ១០ថ្ងៃ ពីថ្ងៃទី២៣ ខែមេសា ដល់ថ្ងៃទី២ ខែឧសភា ឆ្នាំ២០២២ ដើម្បីចូលរួមអបអរសាទរខួប៧០ឆ្នាំនៃការបង្កើតទំនាក់ទំនងការទូតកម្ពុជា-អូស្រ្តាលី និងខួប៣០ឆ្នាំនៃការបង្កើតអ៊ុនតាក់ (អាជ្ញាធរបណ្តោះអង្គការសហប្រជាជាតិប្រចាំកម្ពុជា)។ ខណៈលោក ចន សានដឺសុន កំពុងស្ថិតក្នុងដំណើរទស្សនកិច្ចនៅកម្ពុជា សាកលវិទ្យល័យកម្ពុជា (UC) បានប្រគល់សញ្ញាបត្របណ្ឌិតផ្នែកសន្តិភាព ជូនលោក កាលពីថ្ងៃទី២៥ ខែមេសា ឆ្នាំ២០២២៕	ដោយ៖ ទេពញាណ
ដោយមានរឿងអាថ៌កំបាំងជាច្រើនចំពោះប្រតិមានេះ ទើបគេចាត់ទុករូបនេះជាវត្ថុពិចិត្រដ៏កម្រក្នុង សតវត្សទី៨ ដែលនៅគង់វង្សដល់ពេលបច្ចុប្បន្ននេះ។ មូលហេតុដែលលោកពេជ កែវ ចាងហ្វាងសារមន្ទីរ សម្រេចជ្រើសរើសយករូបនេះ មកជួសជុលនិងអភិរក្សក្នុងឆ្នាំ១៩៩៦ ព្រោះរូបនេះជារូប ល្អប្រណិត (ចង្កេះរៀវដូចអង្រឹង) ប៉ុន្តែបែរជាគ្មានព័ត៌មានស្តីពីប្រភពនិងកាលបរិច្ឆេទដែលយកមករក្សាទុកក្នុងឃ្លាំង សារមន្ទីរ។ មុនពេលជួសជុល ផ្នែកខ្លះនៃព្រះភ័ក្ត្រ និងដងខ្លួនមានបូកដោយស៊ីម៉ង់ត៍ និងថ្នាំពណ៌ក្រហម បណ្តាលឲ្យប៉ះពាល់យ៉ាងខ្លាំងដល់រូបសម្ផស្សនៃប្រតិមា(សូមមើលរូបថត)។ តើមូលហេតុអ្វីបានជាគេ កែប្រែរូបព្រះនាងឲ្យអាក្រក់ខុសពីទម្រង់ដើមបែបនេះ? តើការកែប្រែនេះក្នុងបំណងអ្វី? តើការកែប្រែនោះ ដោយចេតនាឬយ៉ាងណា? ក្រោយពេលក្រុមការងារគឺៈស្រទាប់ដែលគេបន្ថែមនោះចេញ គេប្រទះឃើញ ស្នាមទម្រង់មកុដ និងស្នាមឆ្លាក់ត្រង់ថ្ងាសដែលមើលពុំយល់ថាជាអ្វី។ ក្រុមជាងបានរក្សាទុកថ្នាំលាប ពណ៌ក្រហមនៅត្រង់ត្រចៀកខាងស្តាំ ដើម្បីបញ្ជាក់ពីស្ថានភាពរូបមុនការជួសជុល។ គោលបំណងនៃ ការជួសជុលលើកនេះ គឺដើម្បីបង្ហាញពីសម្ផស្សដើមរបស់រូបដោយបង្ហាញនូវចម្លាក់ប្រណិតនិង ទម្រង់ ដងខ្លួនក្នុងកាយវិការកាច់ចង្កេះបន្តិច។ ការជួសជុលផ្តោតអទិភាពទៅលើផ្ទៃព្រះភ័ក្ត្រ។ ប្រតិមានេះមានទម្រ ក្រោយរាងក្រចកសេះ ដែលបច្ចុប្បន្នគេឃើញមានសល់ស្នាមទម្រនេះជាប់នៅ ផ្នែកខាងឆ្វេងនៃមកុដ។ តើព្រះនាងជាទេពអង្គណា? ជាទូទៅតួអង្គទេពស្រីក្នុងសម័យនោះច្រើនជារូបព្រះនាងទុគាំ ក្នុងឈុត ដែលព្រះនាងប្រយុទ្ធនឹងមហិសាសុរ (អសុររូបក្របី)។ ព្រះនាងជាយានៃព្រះឥសូរ ហើយនៅស្រុកខ្មែរគេនិយមឆ្លាក់រូបព្រះនាងទុគ៌មានព្រះហស្ថបួន។ ប្រសិនបើក្នុងព្រះហស្ថឆ្វេងផ្នែកខាងក្រោមរបស់ព្រះនាង មានបន្សល់ទុកកេតនភណ្ឌណាមួយនោះ គេប្រាកដជាអាចកំណត់អត្តសញ្ញាណនៃរូបនេះជាក់ជាពុំខានឡើយ៕	ភ្នំពេញ៖ ដោយសហការជាមួយសាលាបារាំងចុងបូព៌ា, សារមន្ទីជាតិដែលស្ថិតនៅក្រោមចំណុះក្រសួងវប្បធម៌ និងវិចិត្រសិល្បៈបានបង្កើតពិព័រណ៍តាមអនឡាញជាលើកទី១របស់ខ្លួននៅថ្ងៃទី១៣ខែមេសាឆ្នាំ២០២១។ នៅក្នុងអំឡុងពេលពិព័រណ៍នេះ សារមន្ទីជាតិផ្សព្វផ្សាយប្រវត្តិរូបចម្លាក់ប្រវត្តិសាស្រ្តសំខាន់ៗមួយចំនួនជូនអ្នកអាន អ្នកស្តាប់ និងអ្នកទស្សនា។ ដោយទទួលបានការអនុញ្ញាតពីស្ថាប័នជំនាញខាងលើ និងដោយមានគោលបំណងចូលរួមផ្សព្វផ្សាយលើកកម្ពស់តម្លៃវប្បធម៌ខ្មែរ សារព័ត៌មានអេឡិចត្រូនិកថ្មីៗ(Thmeythmey.com) សូមបង្ហាញជូននូវប្រវត្តិរូបចម្លាក់មួយចំនួនដូចតទៅ។ បញ្ជាក់៖ រូបថត និងអត្ថបទជាកម្មសិទ្ធិរបស់សារមន្ទីជាតិកម្ពុជា។
«ការវិនិយោគត្រូវមានការវិភាគលើចរាចរសាច់ប្រាក់ (Cash flow) ត្រឹមត្រូវ មានប្រតិបត្តិការច្បាស់លាស់ (Gear) និងមិនចេះតែវិនិយោគតាមគ្នានោះឡើយ»។ ទាំងនេះ គឺជាគំនិតមួយចំនួនរបស់លោក លាង ម៉េង រំលឹកដល់អ្នកវិនិយោគ និងបណ្តាឧកញ៉ា ពាក់ព័ន្ធនឹងវិស័យអចលនទ្រព្យ។ លោក លាង ម៉េង ដែលជាអ្នកវិនិយោគធំមួយរូបក្នុងវិស័យអចនទ្រព្យ បានចែកបញ្ហា៣ចំណុច។ "អចលនទ្រព្យនៅស្រុកខ្មែរយើង ម្នាក់ៗនាំគ្នាធ្វើច្រើនពេក [..]"។ នេះជាចំណុចទីមួយដែលលោកមើលឃើញពីការនាំគ្នាសម្រុកវិនិយោគលើវិស័យអចលនទ្រព្យនៅកម្ពុជា។ ចំណុចទីពីរ លោកនិយាយពីបញ្ហាសាច់ប្រាក់ (Cash flow) និងទីបីអ្នកជំនួញដែលមានគោរមងារជាអ្នកឧកញ៉ារូបនេះ កត់សម្គាល់ពីការវិនិយោគតាមគ្នា ដោយសារឃើញឱកាសចំណេញ ប៉ុន្តែស្របពេលដែលសេដ្ឋកិច្ចពិភពលោកមិនមានភាពប្រកដប្រជា។ ករណីមានការតវ៉ា និងចោទប្រកាន់អ្នកវិនិយោគអចលនទ្រព្យមួយចំនួនថាបានបោកប្រាស់ពលរដ្ឋនោះ លោក លាង ម៉េង វាយតម្លៃថា ជាការវិនិយោគដែលមិនមាន Cash flow ត្រឹមត្រូវ និងមិនមានការគិតច្បាស់លាស់លើទុនវិនិយោគ។ លោកថា បើនិយោគទុន១០០លាន ត្រូវមានបំណុល ឬខ្ចីគេ៣០លានបានហើយ ដោយយើងមិនអាចវិនិយោគទុន១០០លាន ហើយខ្ចីបំណុលគេដល់ទៅ៨០លាននោះឡើយ។ «អាហ្នឹងវាប៉ះពាល់ធំណាស់»។ នេះជាការណែនាំរបស់លោក លាង ម៉េង។ អគ្គនាយកក្រុមហ៊ុនជីបម៉ុងគ្រុប ថា លោកមានគម្រោងអចនទ្រព្យចំនួន៦ ហើយអះអាងតែនៅតែលក់ចេញបាន ដោយគ្រាន់តែចំនួនថយជាងមុន ប៉ុន្តែអ្នកទិញរបស់លោកភាគច្រើនគឺជាម្ចាស់ដែលរស់នៅទីនោះពិតប្រាកដ មិនមែនគ្រាន់តែទិញតាមគ្នាដើម្បីប្រាក់ចំណេញនោះឡើយ។ តើវិស័យអចលនទ្រព្យងើបឡើងវិញនៅពេលណា? អ្នកឧកញ៉ា លាង ម៉េង ប្រមើលឃើញថា អាចចាប់ពីខែតុលា ឆ្នាំ២០២៤តទៅ។ លោកថា៖ «ចំពោះខ្ញុំ សម្រាប់ឆ្នាំក្រោយយើងនៅរៀងពិបាកបន្តិច ដោយសារខ្ញុំអ្នកកាន់ផ្ទាល់។ ឥលូវ យើងបានការបញ្ជាទិញ [Purchase Order] ពីមុនមក...បន្តិចទៀត អស់ Purchase ចាប់ផ្តើមធ្លាក់បន្តិចហើយ»។ ដើមឆ្នាំ២០២៤ ក៏នៅមិនទាន់ ប៉ុន្តែចាប់ពីខែតុលាទៅ នឹងរើបឡើងវិញ ហើយលោក លាង ម៉េង ដាក់ក្តីរំពឹងយ៉ាងខ្លាំងលើរដ្ឋាភិបាលថ្មីក្រោមការដឹកនាំរបស់លោក ហ៊ុន ម៉ាណែត ក្នុងការស្វែងរកយុទ្ធសាស្ត្រពង្រឹងវិស័យអចនទ្រព្យ។ «យើងជឿជាក់ថា គាត់ [រដ្ឋាភិបាល] បានយល់អាហ្នឹងច្បាស់ គាត់នឹងមានតិចនិចយុទ្ធសាស្ត្រ ដើម្បីធ្វើឱ្យ ដូចឆ្នាំ២០១៨ លើការវិនិយោគនៅក្រុងព្រះសីហនុ»៕	លោក លាង ម៉េង ប្រធានអគ្គនាយកក្រុមហ៊ុនជីបម៉ុងគ្រុប បានចែករំលែកទស្សនៈ និងបទពិសោធន៍របស់ខ្លួន អំពីការវិនិយោគលើវិស័យអចលនទ្រព្យ នាវេទិកាធុរកិច្ចឆ្នាំ២០២៣ ដែលរៀបចំដោយសមាគមអ្នកឧកញ៉ាកម្ពុជា ក្រោមកិច្ចសហការជាមួយក្រុមប្រឹក្សាអភិវឌ្ឍន៍កម្ពុជា នៅសណ្ឋាគារហ្គាឌិនស៊ីធីភ្នំពេញ កាលពីថ្ងៃទី១១ ខែសីហា។
ការកើនឡើងនូវតម្លៃនេះ បានន័យថា ប្រាក់រង្វាន់នៅក្នុងការប្រកួតស្ថិតក្នុងកីឡដ្ឋាន Melbourne Park ពានរង្វាន់ Grand Slam បានកើនឡើងទ្វេដងក្នុងរយៈពេលមួយទសវត្សរ៍ចុងក្រោយមកនេះ ។ តែយ៉ាងណាសាច់ប្រាក់នឹងត្រូវបែងចែកកាន់តែស្មើគ្នា។ «យើងបានបង្កើនប្រាក់រង្វាន់សម្រាប់គ្រប់ជុំនៅ Australian Open ជាមួយនឹងការកើនឡើងដ៏សំខាន់នៅក្នុងវគ្គជម្រុះ និងជុំដំបូងនៃការប្រកួតឯត្តជន និងគូ។ យើងចង់ធានាថា ប្រទេសអូស្ត្រាលីនៅតែជាផ្ទាំង បានផ្តើមសម្រាប់រដូវកាលកីឡាវាយកូនបាល់ពិភពលោក ហើយកីឡាករ និងក្រុមរបស់ពួកគេ មានអ្វីគ្រប់យ៉ាងដែលពួកគេត្រូវការ ដើម្បីជួយពួកគេឱ្យធ្វើបានល្អបំផុត និងបន្តភាពរីករាយជាមួយកម្មវិធី Grand Slam។»។ នេះបើតាមសម្តីរបស់លោក Craig Tiley ប្រធានការប្រកួត Australian Open តាមរយៈសេចក្តីប្រកាសព័ត៌មាន។ តម្លៃប្រាក់រង្វាន់កាលពីឆ្នាំ ២០២០ ម្ចាស់ជើងឯកឯកត្តជនទាំងប្រុស និងស្ត្រី ទទួលបានប្រាក់រង្វាន់ម្នាក់ៗ ៣,១៥លានដុល្លារអូស្ត្រាលី (២,១៥លានដុល្លារ) ដែលតម្លៃនេះតិចជាងពេលដែលកីឡាករ Novak Djokovic និងកីឡាការិនី Sofia Kenin ទទួលបាននៅពេលដែលឈ្នះការប្រកួតចុងក្រោយ មុនពេលជំងឺរាតត្បាតកូវីដ-១៩ បានផ្ទុះឡើង។ បើធៀបនឹងការបង្កើនតម្លៃប្រាក់រង្វាន់សម្រាប់ការប្រកួតឆ្នាំ ២០២៤ ជាមួយនឹងឆ្នាំ ២០២០ កីឡាករម្នាក់ៗ អាចទទួលបានប្រាក់រង្វាន់តាមវគ្គនីមួយៗ ដោយចំនួនកើនឡើង ៣ដង ជាងពេលដែលពួកគេបានប្រកួតនៅក្នុងឆ្នាំ ២០២០។ កីឡាករដែលឆ្លងកាត់ការប្រកួតជុំទីមួយ ចាញ់ការប្រកួតនឹងទទួលបានប្រាក់ ១២ម៉ឺនដុល្លារអូស្ត្រាលី (៨,២ម៉ឺនដុល្លារ) សម្រាប់ឆ្នាំ ២០២៤ ដោយឡែកកាលពីឆ្នាំ ២០២០ អ្នកចាញ់ជុំទីមួយទទួលបានត្រឹម ៣ម៉ឺនដុល្លារអូស្ត្រាលី (២ម៉ឺនដុល្លារ) តែប៉ុណ្ណោះ។ ការប្រកួតពានរង្វាន់ Grand Slam លើកីឡាវាយកូនបាល់តេស្តន្នីស ការប្រកួត U.S. Open ជាការប្រកួតដែលមានតម្លៃថ្លៃជាងគេ ដោយប្រាក់រង្វាន់របស់ការប្រកួតនោះមានតម្លៃប្រមាណ ៦៥លានដុល្លារ ខណៈដែលការប្រកួតទីលាន Wimbledon មានតម្លៃ ៥៦,៩លានដុល្លារ និងការប្រកួត French Open មានតម្លៃ ៥៤,៩លានដុល្លារទាបជាងគេបង្អស់៕	តម្លៃប្រាក់រង្វាន់ពានរង្វាន់ Australian Open ត្រូវបានកើនឡើងជាង ១៣ភាគរយ ពោលគឺមានតម្លៃ ៨៦,៥លានដុល្លារអូស្ត្រាលី (៥៩,៤លានដុល្លារ) សម្រាប់ការប្រកួតនៅក្នុងឆ្នាំ ២០២៤ តាំងពីការប្រកួតប្រជែងជុំដំបូង និងវគ្គជម្រុះ ។
អ្នកនាំពាក្យរដ្ឋបាលរាជធានីភ្នំពេញ លោក ម៉េត មាសភក្ដី បានប្រាប់សារព័ត៌មានថ្មីៗតាមទូរសព្ទថា គម្រោងសាកល្បងដាក់អំពូលភ្លើងវៃឆ្លាតនៅតាមមហាវិថីទាំង៣ គឺកំពុងតែសិក្សាលទ្ធភាពនិងទីតាំងដែលត្រូវដាក់នៅឡើយ ហើយផ្លូវប្រវែងប៉ុន្មានដែលត្រូវដាក់ចំនួនអំពូល និងដើម្បីដឹងពីពន្លឺភ្លឺក្នុងកម្រិតណា ត្រូវប្រើច្រើន ឬតិច។ លោក ម៉េត មាសភក្ដី បានប្រាប់ឲ្យដឹងពីលក្ខណៈពិសេសនៃអំពូលភ្លើងវៃឆ្លាត ដែលរដ្ឋបាលរាជធានីភ្នំពេញ កំពុងតែសិក្សា គឺវាមានលទ្ធភាព អាចកម្រិតពន្លឺបាន។ លោក លើកឡើងថា បើមានភាពងងឹតខ្លាំង ពន្លឺក៏ត្រូវដំឡើងភ្លឺរហូត ១០០ភាគរយ ប៉ុន្តែបើមិនសូវជាងងឹតទេ អាចទំលាក់ពន្លឺត្រឹមតែ ៤០ ទៅ ៥០ភាគរយប៉ុណ្ណោះ។ លោក បានបញ្ជាក់ថា៖«ការបញ្ជាកម្រិតពន្លឺអំពូលវៃឆ្លាត គឺពីចម្ងាយ។ ហើយមានលទ្ធភាពបញ្ជាបិទបើកគ្រប់គ្រងក្នុងបន្ទប់ស្ដង់ដារ ដោយដឹងថាផ្លូវដែលបានដាក់អំពូលនេះបានដាច់ចំនួនប៉ុន្មានអំពូល និងទីតាំងកន្លែងណាខ្លះបានខូចងាយស្រួលក្នុងការជួសជុល»។ អ្នកនាំពាក្យរដ្ឋបាលរាជធានីភ្នំពេញ បានបញ្ជាក់បន្ថែមថា៖«អំពូលភ្លើងវៃឆ្លាត ដែលលើកឡើងនេះស្ថិតក្នុងការសិក្សា និងសាកល្បងប៉ុណ្ណោះ មិនទាន់បានដំណើរការនៅឡើយទេ»។ លោក បន្តថា លក្ខណៈរបស់វា មិនដូចទៅនឹងអំពូលភ្លើងដែលកំពុងតែប្រើប្រាស់សព្វថ្ងៃនេះទេ ព្រោះពន្លឺក៏ភ្លឺទៅតាមកម្រិតពេលបើកនៅទីងងឹតហើយមិនអាចបញ្ជាពីចម្ងាយបាន។ ប៉ុន្តែអំពូលវៃឆ្លាត អាចកម្រិតពន្លឺបានគ្រប់ពេល មិនត្រឹមតែប៉ុណ្ណោះវាកាត់បន្ថយការចំណាយថវិការដ្ឋបានច្រើន និងថាមពលអគ្គិសនី ដោយសារនៅពេលយប់មានពន្លឺស្រាប់ អាចកម្រិតពន្លឺឲ្យសមល្មម។ លោក ម៉េត មាសភក្ដី បន្តទៀតថា ការប្រើអំពូលវៃឆ្លាតភ្ជាប់ជាមួយកាមេរ៉ា ជំនួសកន្លែងដែលមានស្រាប់មិនទាន់ដឹងនៅឡើយទេពេលនេះ ពីព្រោះក្រុមការងារកំពុងតែសិក្សាថាទីតាំងផ្លូវណាមួយត្រូវដាក់ ហើយការចំណាយអស់ប៉ុន្មានមិនអាចកំណត់បានទេ រហូតដល់ការបញ្ចប់ការសាកល្បងនឹងបញ្ជាក់នៃប្រើប្រាស់អំពូលនេះថាត្រូវប្រើចំនួនច្រើន ឬតិច ដូច្នេះការចំណាយទៅតាមហ្នឹងដែរ៕	ភ្នំពេញ៖ រដ្ឋបាលរាជធានីភ្នំពេញ គ្រោងដាក់ឲ្យដំណើរការសាកល្បងអំពូលភ្លើងវៃឆ្លាត ដែលភ្ជាប់ជាមួយនឹងកាមេរ៉ាសុវត្ថិភាពផងដែរ នៅតាមមហាវិថីចំនួន៣ ក្នុងរាជធានីភ្នំពេញ។ ចំពោះការដាក់សាកល្បងចំនួនអំពូលនៅតាមដងវិថីទាំង៣ គឺកំពុងតែរៀបចំ និងស្ថិតក្នុងការសិក្សានៅឡើយ ថាតើផ្លូវណាមួយនឹងត្រូវសាកល្បងមុនគេ? ការចំណាយប៉ុន្មានដើម្បីដាក់អំពូលនេះមិនអាចប៉ាន់ប្រមាណបានទេ ដោយរង់ចាំនៅពេលការសាកល្បងបញ្ចប់ ទើបវាយតម្លៃទៅតាមចំនួនអំពូលដែលបំពាក់។
វគ្គចែកពូល EURO 2024 ចាប់ផ្តើមការប្រកួតពីថ្ងៃទី១៤ រហូតដល់ថ្ងៃទី ២៧ ខែមិថុនា ហើយការប្រកួតវគ្គផ្តាច់ព្រ័ត្រ នឹងបញ្ចប់នៅថ្ងៃទី២០ ខែកក្កដា។ ការទន្ទឹងរង់ចាំជាយូរសម្រាប់ព្រឹត្តិការណ៍ EURO 2024 ក៏កាន់តែជិតមកដល់ ម្ចាស់ផ្ទះអាល្លឺម៉ង់ នឹងប្រកួតបើកឆាកការប្រកួតដំបូងបង្អស់ ក្នុងកីឡដ្ឋាន Allianz Arena ស្វាគមន៍ក្រុមភ្ញៀវស្កុតឡែន។ សម្រាប់កម្រិតការប្រកួតប្រជែង បន្ទាប់ពីក្រុមទាំងអស់បានឆ្លងកាត់ការប្រកួតមិត្តភាពកម្តៅសាច់ដុំរៀងខ្លួនៗរួចមក ត្រៀមដើម្បីការប្រកួត បារាំងត្រូវបានគេមើលឃើញថានៅតែជាក្រុមមួយមិនអាចមើលរំលងបាន ពីសមត្ថភាពដ៏ខ្លាំង ខណៈព័រទុយហ្កាល់ ប្រកួតជម្រុះមិនដែលចាញ់ក៏ជាបេក្ខភាពដ៏ខ្លាំង។ អ៊ីតាលី ត្រូវបានគេគិតថាកំពុងតែមានបញ្ហាធ្លាក់ទម្រង់លេងបន្តិចបន្តួច ហើយអង់គ្លេស ស្ថិតក្នុងនាមជាក្រុមមិនងាយប៉ាន់ស្មាន ព្រោះតែក្រុមមានការផ្លាស់ប្តូរកីឡាករវ័យក្មេងចូលក្រុមជាច្រើន។ ប៊ែលហ្សិល និងអេស្ប៉ាញ ក៏បង្ហាញការប្រកួតកាលពីវគ្គជម្រុះល្អដូចគ្នា មិនខុសពីព័រទុយហ្កាល់ ហើយកម្រិតការប្រកួតប្រជែងពានលំដាប់ទ្វីបអឺរ៉ុបលើកនេះ ក្រុមទាំងពីរក៏មានការចាប់អារម្មណ៍សម្រាប់ឱកាសឈ្នះ។ ចំណែកម្ចាស់ផ្ទះអាល្លឺម៉ង់វិញ ដែលដឹកនាំដោយលោក Julian Nagelsmann កំពុងតែកសាងក្រុមឱ្យខ្លាំងឡើងវិញ ឱ្យសមម្រិតក្នុងការប្រកួតប្រជែងពានអន្តរជាតិដូចកាលពីឆ្នាំ ២០១៤ ដែលក្រុមឈ្នះ World Cup។ ខាងក្រោមនេះជាកម្រិតក្រុមទាំង ២៤ សម្រាប់ការប្រកួត Euro 2024 បើតាមការវិភាគរបស់គេហទំព័រ Goal.com៖ ១.បារាំង ២.ព័រទុយហ្កាល់ ៣.ប៊ែលហ្ស៊ិក ៤.អង់គ្លេស ៥. អាល្លឺម៉ង់ (ម្ចាស់ផ្ទះ) ៦.អេស្ប៉ាញ ៧.ហូឡង់ ៨.អូទ្រីស ៩.ក្រូអាស៊ី ១០.អ៊ីតាលី (ការពារជើងឯក) ១១.ដាណឺម៉ាក ១២.ហុងគ្រី ១៣.តួកគី ១៤.អ៊ុយក្រែន ១៥.ស្វ៊ីស ១៦.សាធារណរដ្ឋឆែក ១៧.ស្លូវ៉ាគី ១៨.ស្លូវេនី ១៩.ស៊ែប៊ី ២០.រូម៉ានី ២១.ស្កុតឡែន ២២.ប៉ូឡូញ ២៣.អាល់បានី ២៤.ហ្សកហ្ស៊ី៕	ព្រឹត្តិការណ៍បាល់ទាត់លំដាប់ទ្វីបអឺរ៉ុប UEFA Euro 2024 កំពុងតែខិតជិតមកដល់ ដោយការប្រកួតបើកឆាករវាងម្ចាស់ផ្ទះអាល្លឺម៉ង់ ស្វាគមន៍ក្រុមស្កុតឡែន នឹងចាប់ផ្តើមនៅរាត្រីថ្ងៃទី១៤ ខែមិថុនា វេលាម៉ោង ២យប់រំលងអាធ្រាត្រ (ម៉ោងនៅកម្ពុជា)។ ក្រុមជម្រើសជាតិទាំង ២៤ សុទ្ធតែមានកម្រិតប្រកួតប្រជែងមិនធម្មតា។
១. ញ៉ាំភេសជ្ជៈមានជាតិស្ករ ឬអាហារសម្រន់ សាកល្បងអ្វីមួយដូចជាទឹកអំពៅមួយកែវ ឬទឹកផ្លែឈើផ្អែមៗតិចតួច ២. សាកល្បងវាស់ជាតិស្ករក្នុងឈាមរបស់អ្នកបន្ទាប់ពី ១០ ទៅ ១៥ នាទី ប្រសិនបើវាឡើងគ្រប់ ចូរសម្រាក និងបន្តអនុវត្តតាមចំណុចទីបីខាងក្រោម បើមិនទាន់គ្រប់ទេ អ្នកអាចធ្វើតាមចំណុចទីមួយម្តងទៀត ៣. បរិភោគអាហារសំខាន់របស់អ្នក (មានជាតិកាបូអ៊ីដ្រាត) វាអាចជានំបុ័ងអាំងតូចមួយដែលមានលាយប័រ ឬទឹកដោះគោមួយកែវ។ ៤. ជាធម្មតា អ្នកមិនចាំបាច់ត្រូវការជំនួយពីគ្រូពេទ្យទេ នៅពេលដែលអ្នកមានអារម្មណ៍ល្អ យ៉ាងណាមិញ បើអ្នកមិនប្រាកដ ឬមានអារម្មណ៍មិនទាន់ល្អប្រសើរ អ្នកអាចទៅជួបគ្រូពេទ្យជំនាញបាន៕ ត្រួតពិនិត្យដោយ www.health.com.kh	ចូរអនុវត្តតាមជំហានទាំងនេះ ប្រសិនបើកម្រិតជាតិស្ករក្នុងឈាមរបស់អ្នកទាប។
កម្មវិធីនេះ ត្រូវបានប្រកាសជាផ្លូវការ នៅលើគេហទំព័រ Telecomasia.net នៅថ្ងៃនេះ ដោយបញ្ជាក់ថាក្រុមហ៊ុន Cellcard ទទួលបានជ័យលាភី ជាអ្នកផ្គត់ផ្គង់សេវាទូរស័ព្ទជា Best Emerging Market Operator ដោយចូលរួមប្រកួតជាមួយ៣ ប្រទេសផ្សេងទៀត នៅក្នុងតំបន់ ដូចជា Ooredoo Maldives, Global Cloud Xchange (GCX), និង Ooredoo Myanmar។ ពានរង្វាន់ Best Emerging Market Operator Award នេះ គឺផ្ដល់ជូនឲ្យក្រុមហ៊ុនគំរូ លើគំនិតច្នៃប្រឌិត និងការបង្កើតថ្មី នៅលើស្តង់ដាសេវាកម្ម ព្រមទាំងការប្តេជ្ញាចិត្តជូនអតិថិជន។ នេះក៏ សបញ្ជាក់ពីការបម្រើការដ៏ល្អបំផុត នៅក្នុងទីផ្សារអាស៊ី ដែលកំពុងរីកលូតលាស់នេះ។ នាយកប្រតិបត្តិក្រុមហ៊ុន Cellcard លោក Ian Watson បានឲ្យដឹងថា សែលកាតមានមោទកភាពក្នុងការនាំយកជ័យជម្នះនេះត្រលប់មកផ្ទះវិញ និងបានថ្លែងអំណរគុណដល់ក្រុមការងារទាំងអស់ដែលបានខិតខំប្រឹងប្រែងដើម្បីលទ្ធផលមួយនេះ។ លោក Ian Watson បន្តថា៖ «ពួកយើងត្រូវបានអញ្ជើញចូលរួមសន្និសីទTelecom Asia កាលពីខែកុម្ភៈ ឆ្នាំ២០១៩ កន្លងទៅ ដើម្បីប្រកួតប្រជែងហើយពួកយើងទទួលបានព័ត៌មានកាលពី ២សប្តាហ៍មុនថា ពួកយើងត្រូវបានជ្រើសរើស ឱ្យចូលវគ្គផ្តាច់ព្រ័ត្រ។ ដែលនេះជាក្តីសង្ឃឹមដ៏មុតមាំរបស់យើង ហើយថ្ងៃនេះ ពួកយើងបានទទួលជោគជ័យពិតប្រាកដមែន ក្នុងនាមជាប្រតិបត្តិករទីផ្សារដែលលេចធ្លោជាងគេ (Best Emerging Market Operator) នៅក្នុងព្រះរាជាណាចក្រកម្ពុជា»។ ពានរង្វាន់ Telecom Asia នេះ ជាកម្មវិធីផ្តល់ពានរង្វាន់ដែលមានរយៈពេលយូរជាងគេ និងមានកិត្យានុភាពជាងគេបង្អស់ នៅក្នុងវិស័យទូរគមនាគមន៍នេះ ហើយត្រូវបានទទួលស្គាល់ ក្នុងការច្នៃប្រឌិតខ្ពស់។ ពួកគេផ្តល់ពានរង្វាន់ដល់អ្នកដែលមានភាពច្នៃប្រឌិតខ្ពស់ និងមានសក្តានុពលនៅក្នុងវិស័យផ្តល់សេវាកម្មនៅតំបន់អាស៊ី និងជាប្រធានផ្នែកនៅក្នុងវិស័យ។ ការដាក់ពាក្យត្រូវបានវាយតម្លៃ លើភាពច្នៃប្រឌិត ដំណើរការហិរញ្ញវត្ថុ បច្ចេកវិទ្យា ភាពជាអ្នកដឹកនាំនៅលើទីផ្សារ និងអភិបាលកិច្ចសាជីវកម្ម។ ពានរង្វាន់ Telecom Asia នៅឆ្នាំនេះមាន ២៨ ពានលើផ្នែកនីមួយៗ ដែលចែកចេញជា ៣ ក្រុមលើផ្នែកផ្គត់ផ្គង់សេវាបម្រើអតិថិជន ភាពច្នៃប្រឌិត និងភាពជាអ្នកដឹកនាំ។ តារាងពានរង្វាន់ដ៏គួរឲ្យចាប់អារម្មណ៍របស់ Cellcard ចាប់តាំងពីការដាក់ឱ្យប្រើប្រាស់បច្ចេកវិទ្យា 4G LTE ពីឆ្នាំ 2017 រួមមាន៖ ខែឧសភា 2019៖ ពានរង្វាន់ The Best Emerging Market Operator ដែលផ្តល់ជូនដោយទូរគមនាគមន៍អាស៊ី ។ ខែ កុម្ភៈ 2019 ៖ ពានរង្វាន់បណ្តាញទូរស័ព្ទដែលលឿនបំផុត ផ្តល់ដោយស្ថាប័ន Ookla សម្រាប់ខែកក្កដា ដល់ខែធ្នូ 2018 «បទពិសោធន៍នាំមុខគេលើល្បឿនទាញយក និងល្បឿនអាប់ឡូត» និងពី Opensignal សម្រាប់ខែតុលាដល់ខែធ្នូ 2018។ មករា 2019៖ ពានរង្វាន់ Cambodias Best Brand Award ពី CMO Asia ។ ធ្នូ 2018 ៖ ពានរង្វាន់ក្រុមហ៊ុនទូរគមនាគមន៍ ដែលលូតលាស់លឿនបំផុត ពីGlobal Banking &Finance Review ពានរង្វាន់អ្នកផ្តល់បណ្តាញទូរស័ព្ទ ដែលគួរទុកចិត្តបំផុត ក្នុងប្រទេសកម្ពុជា ពី IDG ASEAN។ វិច្ឆិកា 2018៖ ទូរគមនាគមន៍ដ៏គួរទុកចិត្តបំផុតឆ្នាំ2018 ក្នុងប្រទេសកម្ពុជា ពី Global Brands Magazine។ កញ្ញា 2018៖ ពានរង្វាន់ Peoples Choice Award ពីបច្ចេកវិទ្យា 5G អាស៊ី (ប្រចាំឆ្នាំ CXO Operator )។ កក្កដា 2018 ៖ ពានរង្វាន់បណ្តាញទូរស័ព្ទដែលលឿនបំផុត ផ្តល់ជូនដោយស្ថាប័ន Ookla សម្រាប់ ខែមករា ដល់ខែមិថុនា 2018។ មេសា 2018៖ ពានរង្វាន់បណ្តាញទូរស័ព្ទដែលលឿនបំផុត ផ្តល់ជូនដោយស្ថាប័ន Ookla សម្រាប់ខែកក្កដា ដល់ខែធ្នូ 2017។ កុម្ភៈ 2018៖ 4G ល្បឿនទាញយក 3G ល្បឿនទាញយក ល្បឿនទាញយកសរុបនិង 3G Latency ពី OpenSignal សម្រាប់អំឡុងពេលខែតុលា ដល់ធ្នូ 2017 ។ កក្កដា 2017 ៖ ប្រតិបត្តិករទូរគមនាគមន៍ ដែលទុកចិត្តបំផុតរបស់កម្ពុជា ដោយ IDG ASEAN។ មេសា 2017 ៖ បណ្តាញទូរស័ព្ទចល័តលឿនបំផុត ពីOokla សម្រាប់អំឡុងខែមករា ដល់មិថុនា 2017៕ (អត្ថបទពាណិជ្ជកម្ម)	រាជធានីភ្នំពេញ ថ្ងៃទី20 ខែឧសភា ឆ្នាំ2019៖ សែលកាត ដែលជាក្រុមហ៊ុនទូរគមនាគមន៍ក្នុងស្រុកតែមួយគត់ ទទួលបានពានរង្វាន់ជា Best Emerging Market Operator នៅក្នុងសន្និសីទ Telecom Asia បន្ទាប់ពីឆ្លងកាត់ការត្រួតពិនិត្យ អស់រយៈពេល ៣ ខែកន្លងមក។
ឆ្នាំនេះជាឆ្នាំទី៥ សម្រាប់អង្គការលំនៅដ្ឋានមនុស្សជាតិកម្ពុជា ដែលរៀបចំយុទ្ធនាការអ្នកដឹកនាំសាងសង់លំនៅដ្ឋានវ័យក្មេង។ យុទ្ធនាការអ្នកដឹកនាំសាងសង់លំនៅដ្ឋានវ័យក្មេងឆ្នាំនេះ បានចុះទៅសហគមន៍ទួលសំបូរ ស្ថិតនៅសង្កាត់ព្រៃវែង ខណ្ឌដង្កោ ដើម្បីជួសជុលលំនៅដ្ឋាន ជួសជុលផ្លូវថ្នល់ សម្អាតសហគមន៍ និងលាបជញ្ជាំង និងរបងសាលារៀនផ្សេងៗ។ យុទ្ធនាការនេះ បានកៀរគរអ្នកស្ម័គ្រចំនួន ១៣០០នាក់ ជាសិស្សនិស្សិត និងបុគ្គលិកនៅតាមស្ថាប័នផ្សេងៗ ក្នុងការសាងសង់សហគមន៍ខាងលើ កាលពីថ្ងៃទី២០ ឧសភា។ កញ្ញា ងិន លីដា អ្នកជំនាញអភិវឌ្ឍន៍ធនធាន ទំនាក់ទំនង និងតស៊ូមតិ នៃអង្គការលំនៅដ្ឋានមនុស្សជាតិកម្ពុជា បានឲ្យដឹងថា៖ «យុទ្ធនាការអ្នកដឹកនាំសាងសង់លំនៅដ្ឋានវ័យក្មេង នឹងបន្តសាងសង់លំនៅដ្ឋានដល់ប្រជាពលរដ្ឋកម្ពុជា ដែលមានលំនៅដ្ឋានមិនសមរម្យបន្ថែមទៀត ដើម្បីកាត់បន្ថយកង្វះខាតលំនៅដ្ឋាន »។ កញ្ញា លីដា បន្ថែមថា ដើម្បីបន្តយុទ្ធនាការនេះ អង្គការលំនៅដ្ឋានមនុស្សជាតិកម្ពុជា បានសហការជាមួយក្រសួងដែនដីនគរូបនីយកម្ម ដើម្បីពង្រឹងគោលនយោបាយលំនៅដ្ឋានមនុស្សជាតិផងដែរ។ អ្នកជំនាញអភិវឌ្ឍន៍ធនធាន ទំនាក់ទំនង និងតស៊ូមតិរូបនេះ បញ្ជាក់ថា យុទ្ធនាការអ្នកដឹកនាំសាងសង់លំនៅដ្ឋានវ័យក្មេង គឺចង់បានការបរិច្ចាគពេលវេលា កម្លាំងកាយ និងកម្លាំងចិត្តរបស់យុវជន ដោយឲ្យពួកគាត់យល់ពីបញ្ហាលំនៅដ្ឋាន។ ជាពិសេស ដើម្បីលើកកម្ពស់តម្រូវការលំនៅដ្ឋាននៅកម្ពុជា។ កញ្ញា ងិន លីដា បន្តថា សកម្មភាពបែបនេះ នឹងមានជារៀងរាល់ឆ្នាំរហូតដល់ឆ្នាំ២០២០-២០៣០ ដើម្បីកាត់បន្ថយកង្វះខាត់លំនៅដ្ឋាន។ គួរបញ្ជាក់ថា យុទ្ធនាការអ្នកដឹកនាំសាងសង់លំនៅដ្ឋានវ័យក្មេងឆ្នាំ២០១៧នេះ ជាឆ្នាំទី៥ ដែលមានអ្នកស្ម័គ្រចិត្តជាសិស្សនិស្សិត និងបុគ្គលិកក្រុមហ៊ុនចូលរួមចំនួន ១៣០០នាក់។ ដោយឡែកកាលពីឆ្នាំ២០១៦ យុទ្ធនាការអ្នកដឹកនាំសាងសង់លំនៅដ្ឋានវ័យក្មេង មានអ្នកស្ម័គ្រជាង ៥០០នាក់ បានជួសជុសលំនៅដ្ឋាន ចំនួន ១៦ខ្នង និងជួសជុសផ្លូវសហគមន៍មួយខ្សែ ក្នុងសហគមន៍ត្រពាំងអញ្ចាញ រាជធានីភ្នំពេញ៕	ភ្នំពេញ៖ យុទ្ធនាការអ្នកដឹកនាំសាងសង់លំនៅដ្ឋានវ័យក្មេង បានដឹកនាំយុវជនចំនួន ១៣០០នាក់ មកពីគ្រឹះស្ថានអប់រំ បុគ្គលិកក្រុមហ៊ុនមួយចំនួន ចុះសាងសង់លំនៅដ្ឋានក្នុងសហគមន៍ទួលសំបូរកាលពីថ្ងៃទី២០ ឧសភា។ ក្នុងយុទ្ធនាការនេះ យុវជនទាំងអស់ បានរួមគ្នាសាងសង់បង្គន់អនាម័យដល់ប្រជាពលរដ្ឋចំនួន ១០បង្គន់ និងសម្អាតបរិស្ថាន រួមទាំងលាបរបងសាលា ជញ្ជាំងសាលា ជួសជុលផ្លូវថ្នល់ជាដើម។ យុទ្ធនាការអ្នកដឹកនាំសាងសង់លំនៅដ្ឋានវ័យក្មេង នឹងបន្តសាងសង់លំនៅដ្ឋានដល់ប្រជាពលរដ្ឋកម្ពុជា ដែលមានលំនៅដ្ឋានមិនសមរម្យ ដើម្បីកាត់បន្ថយកង្វះខាតលំនៅដ្ឋាន។
សម្តេច ទៀ បាញ់ ឧបនាយករដ្ឋមន្រ្តី-រដ្ឋមន្រ្តីការពារជាតិកម្ពុជា ត្រូវបានអ្នកកាសែត សួរជុំវិញការពិភាក្សាជាទ្វេភាគីជាមួយលោក ឡយ អូស្ទីន រដ្ឋមន្រ្តីការពារជាតិអាម៉េរិក។ សម្តេច បានរៀបរាប់ត្រួសៗ ជូនអ្នកកាសែត ដោយក្នុងនោះ ក៏មានបញ្ហាមូលដ្ឋានទ័ពរាមដែរ ដែលត្រូវអាម៉េរិកសង្ស័យថា មានទ័ពចិនលាក់ខ្លួន។ ក្នុងសន្និសីទសារព័ត៌មានស្តីពីលទ្ធផលនៃកិច្ចប្រជុំរដ្ឋមន្រ្តីការពារជាតិអាស៊ាន នារសៀលថ្ងៃទី២៣ ខែវិច្ឆិកា ឆ្នាំ២០២២ សម្តេច ទៀ បាញ់ ដែលជាប្រធាននៃកិច្ចប្រជុំនេះ មានប្រសាសន៍ដូច្នេះថា៖«សូម [អាម៉េរិក] គាត់ កុំកង្វល់អីរឿងមូលដ្ឋានហ្នឹង សូមកង្វល់រឿងផ្សេងជាងទៅចុះ។ កន្លែងនេះ គឺតូចមួយទេ វា ប៉ុនផែនេសាទអីទេ មិនមែនទៅធ្វើស្តីធំដុំទេ។ ហើយកិច្ចការងារនេះ ត្រូវដំណើរការអភិវឌ្ឍនៅកម្ពុជា»។ នាជំនួបទ្វេភាគីជាមួយសម្តេច ទៀ បាញ់ កាលពីថ្ងៃទី២២ ខែវចិ្ឆកា លោក អូស្ទីន បានបង្ហាញក្តីបារម្ភពីវត្តមានទ័ពចិន នៅមូលដ្ឋានទ័ពជើងទឹករាម ខេត្តព្រះសីហនុ ហើយលោក ចាត់ទុក ថាជាអាចបង្កគ្រោះថ្នាក់ដល់សន្តិសុខក្នុងតំបន់។ លោក បានស្នើឲ្យកម្ពុជា ការពារដែនអធិបតេយ្យរបស់ខ្លួន។ រដ្ឋមន្រ្តីការពារជាតិអាម៉េរិករូបនេះ មកកម្ពុជា ដើម្បីចូលរួមកិច្ចប្រជុំរដ្ឋមន្រ្តីការពារជាតិអាស៊ាន និងកិច្ចប្រជុំរដ្ឋមន្រ្តីការពារជាតិអាស៊ានបូក ដែលដំណើរការទៅ នៅខេត្តសៀមរាម ពីថ្ងៃទី២១ ដល់ថ្ងៃទី២៣ ខែវិច្ឆិកា។ អត្ថបទទាក់ទង កម្ពុជា-អាម៉េរិក ប្រាប់គ្នាទៅវិញទៅមក ពីការលំបាក និងការធ្លាក់ចុះនូវទំនាក់ទំនងកងទ័ព តាមរយៈសន្និសីទសារព័ត៌មានខាងលើ សម្តេច ទៀ បាញ់ បញ្ជាក់ជាថ្មីថា នៅកម្ពុជា គ្មានទ័ពបរទេសឡើយ ហើយរដ្ឋធម្មនុញ្ញកម្ពុជា ក៏ពុំអនុញ្ញាតឲ្យមានទ័ពបរទេសដែរ។ សម្តេចរដ្ឋមន្រ្តី អះអាងដូចលើកមុនៗថា ការអភិវឌ្ឍនៅមូលដ្ឋានទ័ពរាម មិនបង្កការគំរាមកំហែងដល់សន្តិសុខរបស់អ្នកដទៃនោះទេ។ សម្តេច សង្កេតឃើញថា ពេលខ្លះ ហាក់ដូចជាមិនសមហេតុផល ចំពោះការអត្ថាធិប្បាយពាក់ព័ន្ធនឹងមូលដ្ឋានទ័ពរាម។ យ៉ាងណា ប្រមុខការពារជាតិកម្ពុជា លើកឡើងថា បាននិយាយគ្នាត្រង់ទៅត្រង់មកជាមួយប្រមុខការពារជាតិអាម៉េរិក ហើយការពិភាក្សានេះ ធ្វើឲ្យមានការយល់គ្នាបានច្រើនរវាងកម្ពុជា និងអាម៉េរិក។ សូមរម្លឹកថា កន្លងមក កម្ពុជា ធ្លាប់បកស្រាយច្រើនដងមកហើយថា កម្ពុជា មិនអនុញ្ញាតឲ្យកងទ័ពបរទេស តាំងមូលដ្ឋានលើទឹកដីរបស់ខ្លួននោះទេ។ ភាគីចិន ក៏ធ្លាប់ចេញមកបដិសេធមិនតិចដងដែរ ចំពោះការចោទប្រកាន់របស់អាម៉េរិក ដែលថា ចិន លួចដាក់កងទ័ពនៅមូលដ្ឋានទ័ពរាម។ ការបកស្រាយរបស់កម្ពុជា និងការបដិសេធរបស់ចិនជាដដែលៗនេះ មិនអាចធ្វើឲ្យអាម៉េរិកទទួលយកឡើយ៕	ដោយ៖ អ៊ីសា រ៉ហានី និង ទេពញាណ
តាមរយៈសារលើទំព័រហ្វេសប៊ុក នៅរសៀលថ្ងៃទី១០ ខែធ្នូ ឆ្នាំ២០២១នេះ សម្តេច ហ៊ុន សែន ដែលក្នុងជួរកងកម្លាំងប្រដាប់អាវុធ មានឋានន្តរសក្តិជានាយឧត្តមសេនីយ៍ផ្កាយ៥ផុតលេខ បានប្រកាសដូច្នេះថា៖«ខ្ញុំ សូមដាក់ចេញបទបញ្ជាដល់អង្គភាពប្រដាប់អាវុធទាំងអស់ ឲ្យត្រួតពិនិត្យឡើងវិញជាបន្ទាន់អំពីអាវុធ និងសម្ភារៈយោធា ដែលកម្ពុជាមានបច្ចុប្បន្ន ហើយត្រូវប្រមូលអាវុធ និងសម្ភារៈយោធាអាម៉េរិកទាំងអស់ ប្រសិនបើមាន យកទៅរក្សាទុកក្នុងឃ្លាំង ឬយកទៅកម្ទេចចោល តាមការជាក់ស្តែង»។ បញ្ជារបស់ប្រមុខរដ្ឋាភិបាលកម្ពុជា ធ្វើឡើងបន្ទាប់ពីអាម៉េរិក ចេញសេចក្តីសម្រេច កាលពីថ្ងៃទី៨ ខែធ្នូ ឆ្នាំ២០២១ ស្តីពីការរឹតបន្តឹងការលក់អាវុធ និងសម្ភារៈយោធាឲ្យកម្ពុជា។ ហេតុផលធំៗ ដែលនាំឲ្យអាម៉េរិក សម្រេចរឹតបន្តឹងការលក់អាវុធ និងសម្ភារៈយោធាឲ្យកម្ពុជា គឺដោយសារអាម៉េរិក យល់ថា អំពើពុករលួយ និងការរំលោភសិទ្ធិមនុស្ស ដែលប្រព្រឹត្តដោយមន្រ្តីក្នុងជួររដ្ឋាភិបាលកម្ពុជា នៅតែបន្តកើតមាន ហើយរដ្ឋាភិបាលកម្ពុជា ថែមទាំងបណ្តោយឲ្យកងទ័ពចិន ជះឥទ្ធិពលលើទឹកដីកម្ពុជាទៀតផង។ អត្ថបទទាក់ទង មិនពេញចិត្តនឹងបញ្ហាសិទ្ធិមនុស្ស អាម៉េរិក ឈានទៅមួយជំហានទៀត គឺរឹតបន្តឹងការលក់អាវុធឲ្យកម្ពុជា ក្នុងនាមជាប្រមុខរដ្ឋាភិបាល សម្តេច ហ៊ុន សែន ដែលត្រូវគេប្រសិទ្ធនាមថាជាបុរសខ្លាំងកម្ពុជា មិនត្រឹមតែមិនសៅហ្មងទេ តែបែរជាអរគុណអាម៉េរិកទៅវិញ ដែលសម្រេចរឹតបន្តឹងការលក់អាវុធ និងសម្ភារៈយោធាឲ្យកម្ពុជា។ អរគុណ ពីព្រោះការសម្រេចរបស់អាម៉េរិក បានឆ្លុះបញ្ចាំងពីភាពត្រឹមត្រូវនៃការសម្រេចចិត្តរបស់សម្តេច កាលពីឆ្នាំ១៩៩៤ ដោយសម្តេច មិនទិញប្រព័ន្ធអាវុធអាម៉េរិក យកមកជំនួសប្រព័ន្ធអាវុធកម្ពុជានាពេលនោះ។ មេដឹកនាំកម្ពុជា បរិយាយលើបណ្តាញសង្គមថា៖«ខ្ញុំ មានជំនឿលើភាពក្លាហាន ព្រមទាំងស្មារតី និងទឹកចិត្តប្រយុទ្ធរបស់យុទ្ធជនក្នុងសមរភូមិ ដើម្បីការពារបូរណភាពទឹកដីរបស់កម្ពុជា ជាជាងលើអាវុធតែមួយមុខ។ ជាថ្មីម្តងទៀត ខ្ញុំ សូមអរគុណសហរដ្ឋអាម៉េរិក ដែលបានជួយបញ្ជាក់ថាការសម្រេចចិត្តរបស់ខ្ញុំ មិនយល់ព្រមទិញអាវុធពីអាម៉េរិកពិតជាត្រឹមត្រូវ សម្រាប់នយោបាយការពារជាតិរបស់កម្ពុជា ហើយវា ក៏ជាសារព្រមានមួយប្រាប់ទៅខ្មែរដែលគ្រប់គ្រងរាជរដ្ឋាភិបាលជំនាន់ក្រោយ ឲ្យបានជ្រាបថា បើចង់មានឯករាជ្យភាពលើវិស័យការពារជាតិ សូមកុំប្រើប្រាស់អាវុធរបស់អាម៉េរិក»៕	ឲ្យតែអាវុធ និងសម្ភារៈយោធា ដែលទិញពីអាម៉េរិក ត្រូវប្រមូលយកទៅទុកក្នុងឃ្លាំង ឬកម្ទេចចោលតែម្តង។ នេះជាបញ្ជារបស់សម្តេចនាយករដ្ឋមន្រ្តី ហ៊ុន សែន ។
ជាងមួយឆ្នាំហើយ ដែលវិស័យទេសចរណ៍ និងសេដ្ឋកិច្ចថៃបានរងគ្រោះ ដោយសារកូវីដ-១៩ ដូចបណ្តាប្រទេសផ្សេងដែរ។ ដើម្បីដោះស្រាយបញ្ហានេះ ស្របពេលយុទ្ធនាការចាក់វ៉ាក់សាំងត្រូវបានប្រទេសជាច្រើន រួមទាំងថៃកំពុងធ្វើផង ថៃបានសម្រេចកាត់បន្ថយថ្ងៃដាក់ចត្តាឡីស័កសម្រាប់អ្នកដំណើរមកពីបរទេសដែលបានចាក់វ៉ាក់សាំងរួច។ តាមការចុះផ្សាយរបស់កាសែតបាងកកប៉ុស្តិ៍ អ្នកនាំពាក្យរងមជ្ឈមណ្ឌលស្ថានការណ៍កូវីដ-១៩ របស់ថៃ លោកស្រី Apisamai Srirangson បានលើកឡើងនៅថ្ងៃទី៣១ ខែមីនា ថា ការបន្ធូរបន្ថយរយៈពេលធ្វើចត្តាឡីស័ក ត្រូវចាប់ផ្តើមពីថ្ងៃទី១ ខែមេសាតទៅ។ អ្នកដែលបានចាក់វ៉ាក់សាំងប្រឆាំងកូវីដ-១៩ បានចំនួនពីរដូស ក្នុងរយៈពេលយ៉ាងហោចណាស់ ១៤ថ្ងៃមុនមកដល់ថៃ នឹងត្រូវដាក់ចត្តាឡីស័កចំនួន៧ថ្ងៃប៉ុណ្ណោះ ចំណែកអ្នកទទួលបានវ៉ាក់សាំង ត្រឹមតែមួយលើក ឬពីរដូសតិចជាង១៤ថ្ងៃមុនមកដល់ថៃ ត្រូវដាក់ចត្តាឡីស័កចំនួន ១០ថ្ងៃ។ ដោយឡែកអ្នកដំណើរ មកពីប្រទេសដែលមានវីរុសបំប្លែងខ្លួនថ្មី ត្រូវដាក់ចត្តាឡីស័ករយៈពេល ១៤ថ្ងៃដដែល។ ជាមួយគ្នានេះ មុនមកថៃ អ្នកដំណើរត្រូវមានលទ្ធផលអវិជ្ជមាននៃកូវីដ-១៩ ហើយអាជ្ញាធរថៃ នឹងធ្វើតេស្តម្តងទៀត បន្ទាប់ពីដាក់ចត្តាឡីស័កបាន ៥ឬ ៦ថ្ងៃ។ សម្រាប់ជនជាតិថៃ មិនចាំបាច់ធ្វើតេស្ត មុនចូលមកក្នុងប្រទេសក៏បានដែរ ប៉ុន្តែអ្នកទាំងនោះ ត្រូវអនុញ្ញាតឱ្យគូ្រពេទ្យប្រមូលសំណាកយកទៅពិនិត្យ បន្ទាប់ពីដាក់ចត្តាឡីស័កបាន ៥ ឬ៦ថ្ងៃដូចគ្នា។ ការប្រមូលសំណាកថៃនឹងធ្វើ ៣ដង សម្រាប់អ្នកដាក់ចត្តាឡីស័ករយៈពេល ១៤ថ្ងៃ ២ដងសម្រាប់រយៈពេល ១០ថ្ងៃ និង ១ដងសម្រាប់អ្នកដាក់ចត្តាឡីស័ករយៈពេល ១សប្តាហ៍។ លើសពីនេះ អ្នកដំណើរមកពីបរទេស នឹងត្រូវស្ថិតក្រោមប្រព័ន្ធតាមដានរយៈពេល ១៤ថ្ងៃផងដែរ។ ក្នុងថ្ងៃដដែលនេះ នាយករដ្ឋមន្រ្តីថៃ លោក ប្រាយុទ្ធ ចន្ទអូចា បានឯកភាពពិចារណាលើសំណើ ដែលត្រូវបានដាក់ដោយសហគមន៍ធុរកិច្ចភូកេត ដើម្បីអនុញ្ញាតឱ្យភ្ញៀវទេសចរណ៍មកលេខកោះមួយនេះ ដោយមិនចាំបាច់ដាក់ចត្តាឡីស័កផងដែរ ប៉ុន្តែសម្រាប់តែភ្ញៀវទេសចរណ៍ដែលបានចាក់វ៉ាក់សាំងចំនួនពីរលើករួចហើយតែប៉ុណ្ណោះ។ បើតាមលោក ប្រាយុទ្ធ ដើម្បីទាក់ទាញភ្ញៀវទេសចរណ៍ ខេត្តភូកេតត្រូវបានដាក់ជាតំបន់បើកចំហរយ៉ាងពេញលេញសម្រាប់ភ្ញៀវទេសចរណ៍ ដែលបានចាក់វ៉ាក់សាំងរួច។ ប៉ុន្តែអាជ្ញាធរ ក៏ត្រូវធានាផងដែរថា ប្រជាជនចំនួនភាគច្រើន ក្នុងខេត្តភូកេត បានទទួលវ៉ាក់សាំងប្រឆាំងកូវីដ-១៩ តាមការកំណត់ផងដែរ។ ប្រសិនគ្មានការប្រើប្រួលទេ នៅក្នុងខែកក្កដាខាងមុខ ភូកេត នឹងក្លាយជាខេត្តលើកដំបូងបើកទទួលភ្ញៀវទេសចរណ៍ដែលចាក់វ៉ាក់សាំងរួច មកកម្សាន្តដោយមិនតម្រូវឱ្យដាក់ចត្តាឡីស័ក។ ទន្ទឹមនេះ ចាប់ពីខែឧសភាទៅ ភ្ញៀវទេសចរណ៍ នឹងត្រូវអនុញ្ញាតឱ្យកម្សាន្តនៅខេត្តចំនួន៦ ឡើងវិញ ដូចជា ភូកេត, ចន្ទបុរី, ឈៀងម៉ៃ និងខេត្តចំនួន៣ទៀត ប៉ុន្តែត្រូវដាក់ចត្តាឡីស័កទៅតាមការកំណត់ដូចខាងលើ។ សូមបញ្ជាក់ថា គិតមកត្រឹមថ្ងៃទី១ ខែមេសា ថៃមានករណីឆ្លងកូវីដ-១៩ សរុបចំនួន ២៨៨៨៩ករណី និងអ្នកស្លាប់មានចំនួន ៩៤នាក់។ ចំណែកអ្នកជាសះស្បើយមានចំនួន២៧៥៤៨នាក់៕	ថៃ នៅថ្ងៃទី១ ខែមេសាបានចាប់ផ្តើមកាត់បន្ថយថ្ងៃដាក់ចត្តាឡីស័កចំពោះអ្នកដំណើរបរទេស ឬប្រជាជន ដែលទទួលបានវ៉ាក់សាំងរួច។ ការកាត់បន្ថយថ្ងៃដាក់ចត្តាឡីស័កនេះ មានគោលដៅលើកស្ទួយសេដ្ឋកិច្ច និងវិស័យទេសចរណ៍ ដែលកំពុងតែរងគ្រោះដោយសារជំងឺកូវីដ-១៩។
«វាជាការប្រកួតរបស់ក្រុមមកពីអារ៉ាប់ ប៉ុន្តែខ្ញុំមិនយល់ថាហេតុអ្វីបានជាត្រូវយកអាជ្ញាកណ្តាលអារ៉ាប់ទាំងពីរឱ្យកាត់សេចក្តីនៅទីលាន។ ក្រុមទាំងពីរមានការប្រកួតដ៏ល្អដូចគ្នា កូវ៉ែតក៏ល្អ ដូច្នេះយើងល្អដូចគ្នា តែក្រុមរបស់យើងបែរជាកម្រិតឱ្យលេងបែបតឹងតែង ហើយយើងចាំបាច់ត្រូវលេងយ៉ាងប្រុងប្រយ័ត្នដោយសារតែការសម្រេចរបស់អាជ្ញាកណ្តាល»។ លោក Caslos Cesar លើកឡើងដូច្នេះក្រោយបញ្ចប់ការប្រកួតរវាងក្រុមជម្រើសជាតិថៃ និងម្ចាស់ផ្ទះកូវ៉ែត ។ ការប្រជែងបាល់រវាងកីឡាករកូវ៉ែត(ស) និងកីឡាករថៃ(ខៀវ)។ រូបពី Thai Futsal គ្រូបង្វឹកក្រុមបាល់ទាត់ជម្រើសជាតិថៃ លោក Cesar បានប្រតិកម្មចំពោះការកាត់សេចក្តីរបស់លោក Husain Al Bahhar ជនជាតិបារ៉ែន ដែលជាអាជ្ញាកណ្តាលនៅលើទីលាន ក្រោយមើលឃើញថា មានភាពលម្អៀងក្នុងការប្រកួតនេះ។ សម្រាប់ការប្រកួតនេះ ក្នុងវគ្គទី១ នៅនាទី៧ ថៃនាំមុខមុន១គ្រាប់ដែលបញ្ចប់ទីដោយខ្សែប្រយុទ្ធ Sarawut Phalapruek ហើយនៅនាទី១៩ កូវ៉ែត តាមបានស្មើ ១-១ ដែលរកបានដោយខ្សែប្រយុទ្ធ Saleh Alfadhel។ ចូលដល់វគ្គទី២ នាទី២៨ កូវ៉ែត រកបានគ្រាប់ទី២ ក្រោយការស៊ុតជើងស្តាំរបស់ខ្សែប្រយុទ្ធ Abdulaziz Al Basam នាំមុខថៃ ២-១ បណ្តោះអាសន្ន ។ ថៃព្យាយាមសង្គ្រប់រហូតទម្លាយសំណាញ់ទីម្ចាស់ផ្ទះបានគ្រាប់ស្មើ ២-២ ដែលជាការលេងដ៏ល្អចេញពី Warut បញ្ជូនឱ្យ Samal ហើយ Krit Aransanyalak ជាអ្នកបញ្ចប់ទី នៅនាទី៣៦។ បញ្ចប់ការប្រកួតក្រុមទាំងពីរទទួលបានម្នាក់១ពិន្ទុ។ ចំណែកអ៊ីរ៉ាក់ យកបាន៣ពិន្ទុពីអូម៉ង់ បន្ទាប់ពីលត់៥-០ ក្នុងជុំទី២នេះ។ ខ្សែប្រយុទ្ធអ៊ីរ៉ាក់ Salim Faisal រកបាន៣គ្រាប់(៣,៣២,៣៥)ខ្សែការពារ Abdulhadi រកបាននៅនាទី៤ និងខ្សែបម្រើ Ghaith Riyadh ធ្វើបាននៅនាទី១៤។ បញ្ចប់ការប្រកួតពូល A កូវ៉ែត ឈរលេខ១ មាន៤ពិន្ទុស្មើថៃ ឈរលេខ២ ចាញ់ផលសងគ្រាប់បាល់ លេខ៣ អ៊ីរ៉ាក់ មាន៣ពិន្ទុ និងអូម៉ង់ ឈរលេខ៤។ ដោយឡែកពូល B តួកម៉េនីស្ថាន ស្មើបារ៉ែន ៤-៤។ តួកម៉េនីស្ថាន សម្រេចទីបានដោយខ្សែប្រយុទ្ធ Sahedow ៤គ្រាប់ម្នាក់ឯង(១៣,១៤,១៩,២៦) ខណៈបារ៉ែន រកបានដោយកីឡាករ Antar(១០), Abdulla(១៣), Yusuf(២៦), Al-Sandi(៤០)។ អ៊ូសបេគីស្ថាន ដណ្តើមបាន៣ពិន្ទុពីក្រុមតាហ្ស៊ីគីស្ថាន ដែលបញ្ចប់ក្នុងលទ្ធផល ៣-២។ ៣គ្រាប់របស់ អ៊ូសបេគីស្ថាន រកបានដោយកីឡាករ Tolkinov(៣), Nishonov(៧), A.Rakhmatov (១៩) និងតាហ្ស៊ីគីស្ថាន ធ្វើបានដោយខ្សែប្រយុទ្ធ Sardorov (៤,៣៨)។ បញ្ចប់ការប្រកួតពូល B អ៊ូសបេគីស្ថាន ឈរលេខ១ មាន៦ពិន្ទុ ,លេខ២ តាហ្ស៊ីគីស្ថាន មាន៣ពិន្ទុ តាមពីក្រោយដោយ បារ៉ែន និងតួកម៉េនីស្ថាន មានម្នាក់១ពិន្ទុ៕	គ្រូជម្រើសជាតិថៃ មិនពេញចិត្តការកាត់សេចក្តីរបស់អាជ្ញាកណ្តាល ក្នុងជំនួបជាមួយកូវ៉ែត នៃពានរង្វាន់បាល់ទាត់ AFC Futsal Asian Cup2022 នាទីលាន Saad Al Abdullah Hall កាលពីថ្ងៃទី២៩ ខែកញ្ញា ។ ថៃ បានត្រឹមលទ្ធផលស្មើកូវ៉ែត ២-២។
កាលពីខែមីនា អតីតអ្នកចាំទីរូបនេះ ត្រូវបានឃាត់ខ្លួន ក្រោយពេលមន្ត្រីប៉ូលីសបានឃើញនាងសន្លប់ក្រោយរថយន្តផ្ទាល់ខ្លួន នៅចំណតរថយន្តហាងលក់ទំនិញមួយកន្លែង ក្នុងភាគខាងជើងរដ្ឋ Carolina ខណៈដែលទុកឱ្យកូនភ្លោះ មានអាយុ២ឆ្នាំចោលក្នុងរថយន្ត។ Solo ត្រូវបានមន្រី្តប៉ូលីសធ្វើតេស្តឈាមរកឃើញមានកម្រិតអាល់កុលលើស៣ដង នៃច្បាប់ដែលបានកំណត់ និងបានប្រើប្រាស់សារធាតុញៀន THCខ្លាំងលើសកម្រិត។ កាលពីថ្ងៃទី ២៥ កក្កដា Hope Solo ដែលជាអតីតអ្នកចាំទីបាល់ទាត់អាម៉េរិក ត្រូវបានតុលាការនាទីក្រុង Forsyth កាត់ទោសឱ្យជាប់ព័ន្ធនាគារយៈពេល២ឆ្នាំ ចំពោះការប្រព្រឹត្តិខុសច្បាប់លើរឿងទាំងអស់នេះ។ នេះបើតាមការផ្សាយកាសែត Winston-Salem Journal។ អតីតអ្នកចាំទីវ័យ ៤០ឆ្នាំរូបនេះ បានសារភាពកំហុសចំពោះការបើកបរអំឡុងពេលបញ្ហាសេពគ្រឿងស្រវឹង។ Solo ក៏បានអះអាងថា ពេលនេះនាងកំពុងត្រលប់មកភាពល្អប្រសើរ ក្រោយពេលទទួលបានការព្យាបាលគ្រឿងស្រវឹង។ «ខ្ញុំបានមើលស្រាលនូវអ្វីដែលជាផ្នែកមួយបានបំផ្លិចបំផ្លាញស្មារតីពីការសេពគ្រឿងស្រវឹងក្នុងជីវិតខ្ញុំ។ ខ្ញុំបានបង្កើតកំហុសដ៏ធំ ហើយវាក៏ជារឿងអាក្រក់បំផុតក្នុងជីវិតខ្ញុំផ្ទាល់ វាពិតជាពេលវេលាដ៏វែងឆ្ងាយ ប៉ុន្តែខ្ញុំក៏កំពុងវិលត្រលប់មកវិញបន្តិចម្តងពីការព្យាបាលគ្រឿងស្រវឹងនេះ។»។ Hope Solo បានលើកឡើងបែបនេះលើបណ្តាញសង្គម Instagram។ អំឡុងកាលនៅជាកីឡាការិនី Solo បានជួយក្រុមជម្រើសជាតិនារីអាម៉េរិក ឈ្នះមេដាយមាសអូឡាំពិកឆ្នាំ២០០៨ និងឆ្នាំ ២០១២ ហើយក៏ជួយក្រុមឱ្យឈ្នះបានរង្វាន់លំដាប់ពិភពលោក World Cup ក្នុងឆ្នាំ ២០១៥ ផងដែរ។ Solo ដែលរៀបការជាមួយអតីតកីឡាករបាល់បោះលីគ NFL លោក Jerramy Stevans ក៏ធ្លាប់មានរឿងអាស្រូវផ្លូវច្បាប់កាលពីមុនដែរ។ ក្នុងឆ្នាំ ២០១៤ នាងត្រូវបានចាប់ខ្លួននៅក្នុងផ្ទះនាទីរដ្ឋ វ៉ាស៊ីនតោន ចំពោះវាយតបលើប្អូនស្រីបង្កើត និងក្មួយប្រុសអាយុ ១៧ឆ្នាំម្នាក់ ក្នុងពិធីជួបជុំគ្រួសារ។ ប៉ុន្តែពេលនោះ Hope Solo ថា នាងការពារខ្លួនតែប៉ុណ្ណោះ ហើយករណីនោះក៏ត្រូវបានច្រានចោល៕	អតីតអ្នកចាំទីក្រុមជម្រើសជាតិនារីអាម៉េរិក Hope Solo ត្រូវបានកាត់ទោសឱ្យជាប់ព័ន្ធនាគារយៈពេល២ឆ្នាំ បន្ទាប់ពីរងការចោទប្រកាន់ពីតុលាការ ថាបើកបរដោយមានសារធាតុស្រវឹង។
អ៊ីចឹងពេលនេះ សូមណែនាំម៉ាស៊ីនបោកសម្លៀកបំពាក់ទ្វារចំហៀង Samsung Drum ដែលល្អ ទំនើបទាន់សម័យ និងសន្សំសំចៃបំផុត ជូនលោកអ្នក។ ចង់ដឹងច្បាស់ ថាតើហេតុអ្វីបានជា Samsung Drum ជាជម្រើសដ៏ល្អបំផុតនោះ សូមមកមើលលក្ខណៈសម្បត្តិ និងមុខងារអស្ចារ្យជាមួយគ្នា។ 1. Steam Cycle New Function គឺជាបច្ចេកវិទ្យាថ្មីមួយ ដែលមាន 2 មុខងារ គឺ Bedding និង Baby Care ។ Steam Cycle គឺជាការបោកគក់ ដោយប្រើចំហាយទឹកក្តៅ មានប្រសិទ្ធភាពខ្ពស់ ក្នុងការសម្លាប់មេរោគដូចជា បាក់តេរី មេរោគផ្សិត និងសារធាតុដែលធ្វើឱ្យអាឡែកហ្ស៊ីផ្សេងៗ បានរហូតដល់ 99.9% ។ មុខងារមួយនេះ គឺល្អខ្លាំងណាស់សម្រាប់អ្នកម្តាយ ដែលមានបុត្រធីតាតូចៗ ព្រោះថាក្មេងតូចៗ មានស្បែកខ្ចី ងាយប្រតិកម្មនៅពេលដែលសម្លៀកបំពាក់បោកមិនបានស្អាតល្អ។ 2. ទ្វារបន្ថែម AddWash គឺជាបច្ចេកវិទ្យាមួយ ដែលមានតួនាទីក្នុងការបន្ថែមសម្លៀកបំពាក់ ដែលលោកអ្នកភ្លេច ឬក៏ចង់ថែមនៅចន្លោះប្រតិបត្តិការណាមួយ ពេលម៉ាស៊ីនកំពុងដំណើរការ។ 3. បច្ចេកវិទ្យា Eco bubble វាគឺជាបច្ចេកវិទ្យាមួយ ដែលបំលែងសាប៊ូ និងទឹកឱ្យទៅជាពពុះសាប៊ូ ឬហ្វូម មុននឹងបោកគក់។ ពពុះសាប៊ូ ឬហ្វូម ដែលបានបង្កើតឡើងដោយបច្ចេកវិទ្យា Eco bubble នេះ រួមបញ្ចូលគ្នា រវាងកម្លាំងខ្យល់ ទឹក និងពពុះសាប៊ូ ដែលអាចជ្រាបចូលទៅក្នុងសាច់ក្រណាត់ បានយ៉ាងលឿន ជាងទឹកសាប៊ូធម្មតារហូតដល់ទៅ 40 ដង បើទោះបីជាបោកជាមួយទឹកត្រជាក់ក៏ដោយ។ ដូច្នេះ វាធ្វើឱ្យសម្លៀកបំពាក់ បោកបានស្អាត និងមិនមានកំណកសាប៊ូឡើយ។ ជាពិសេស បច្ចេកវិទ្យានេះ ក៏អាចជួយការពារសម្លៀក បំពាក់លោកអ្នក មិនឱ្យឆ្លកពណ៌ ដែលជាហេតុធ្វើឱ្យសម្លៀកបំពាក់ឆាប់ចាស់ និងផុយងាយរហែក។ 4. Digital Inverter (អ្នកជំនាញខាងសន្សំសំចៃអគ្គិសនីបំផុត) ចាប់ពីពេលនេះ ទៅលោកអ្នកមិនបាច់បារម្ភ ចំពោះការចំណាយ លើការប្រើប្រាស់អគ្គិសនីទៀតឡើយ។ ពីព្រោះបច្ចេកវិទ្យា Digital Inverter ជួយសន្សំសំចៃជូនលោកអ្នក បានខ្ពស់បំផុត និងធ្វើឱ្យម៉ាស៊ីនស្ងាត់ ប្រើប្រាស់បានយូរអង្វែងផងដែរ។ ជាពិសេសក្រុមហ៊ុន សាមសុង ធានាលើ Digital Inverter Motor រហូតដល់ទៅរយៈពេល 11 ឆ្នាំ ឯណោះ។ ដូច្នេះបើលោកអ្នក ស្រឡាញ់សុខភាព គិតដល់ពេលវេលាជាចម្បង និងដើម្បីការបោកគក់កាន់តែទំនើប និងងាយស្រួលនោះ សូមជឿជាក់លើម៉ាស៊ីនបោកសម្លៀកបំពាក់ម៉ាក Samsung Drum នេះចុះពិតជាមិនខកបំណងឡើយ។ សូមអញ្ជើញទៅទស្សនាដោយផ្ទាល់ នៅតាមបណ្តាហាងទំនើប សាមសុង និងដេប៉ូចែកចាយរបស់ សាមសុង ណាមួយដែលនៅជិតលោកអ្នកបំផុត ឬទំនាក់ទំនងតាម រយៈលេខ៖ 1800-203232 ៕ (អត្ថបទពាណិជ្ជកម្ម)	ភ្នំពេញថ្ងៃទី២៤ ខែឧសភា ឆ្នាំ ២០១៩៖ ហេតុអ្វីអ្នកត្រូវទ្រាំលំបាកបោកគក់ ដោយដៃទៀត? ប្រាកដណាស់ លោកអ្នកពិតជាមិនចង់នោះទេ ព្រោះវាពិបាកត្រូវប្រើកម្លាំងច្រើន ចុករោយខ្នង ដៃ ចង្កេះ និងខាតពេលវេលាទៀតផង។ បើចង់ទិញម៉ាស៊ីនបោកសម្លៀកបំពាក់ ក៏មិនដឹងថាទិញម៉ាកអ្វី ដែលល្អ ទំនើប បោកទៅបានស្អាត ងាយស្រួលប្រើ និងស៊ីភ្លើង តិចមែនទេ?
តុលាការកំពូលថៃបានសម្រេចចេញដីកាចាប់ខ្លួនលោកស្រី យីងឡាក់ ស៊ីណាវ៉ាត់ បន្ទាប់ពីលោកស្រីមិនព្រមបង្ហាញខ្លួនក្នុងថ្ងៃកាត់ក្តីសំណុំរឿងលោកស្រីនៅថ្ងៃសុក្រនេះ។ ថ្ងៃប្រកាសសាលដីកានេះដែរនឹងត្រូវពន្យារពេលរហូតដល់ថ្ងៃ ២៧ ខែកញ្ញាឯណោះ។ មូលហេតុនៃអវត្តមានរបស់អតីតនាយករដ្ឋមន្ត្រីមកពីត្រកូលស៊ីណាវ៉ាត់នេះនៅតែមិនច្បាស់លាស់។ បើតាមការចុះផ្សាយរបស់សារព័ត៌មានថៃ The Nation មេធាវីការពារលោកស្រីបានប្រាប់ចៅក្រមតុលាការកំពូលថា លោកស្រី យីងឡាក់ ធ្លាក់ខ្លួនឈឺ។ ដូច្នេះហើយទើបបានជាលោកស្រីមិនអាចបង្ហាញខ្លួនកើត។ ប៉ុន្តែចៅក្រមមិនជឿសម្តីមេធាវីថា លោកស្រី យីងឡាក់ កំពុងមានជំងឺឡើយ។ តាមពិតទៅ លោកស្រី យីងឡាក់ ដែលត្រូវក្រុមយោធាទម្លាក់ពីតំណែងដោយរដ្ឋប្រហារកាលពីខែឧសភាឆ្នាំ ២០១៤ នេះត្រូវតុលាការចោទប្រកាន់ពាក់ព័ន្ធសំណុំរឿងធ្វេសប្រហែសធ្វើឲ្យមានការខាតបង់ថវិកាជាតិច្រើនសន្ធឹកដោយសារការអនុវត្តគោលនយោបាយស្រូវអង្ករ។ ហើយដើមឡើយ តុលាការកំពូលក៏ត្រៀមប្រកាសសាលដីកាលោកស្រី យីងឡាក់ នេះនៅថ្ងៃទី២៥ សីហាដែរ។ ក្នុងករណីដែលគេរកឃើញថា លោកស្រីមានកំហុស អតីតនាយករដ្ឋមន្ត្រីរូបនេះប្រឈមនឹងការជាប់ពន្ធនាគារ និងត្រូវគេហាមចូលប្រឡូកក្នុងវិស័យនយោបាយពេញមួយជីវិតផង។ មុនថ្ងៃប្រកាសសាលដីកានេះដែរ រដ្ឋាភិបាលថៃ ក៏បានត្រៀមពង្រាយកម្លាំងសន្តិសុខប្រមាណបួនពាន់នាក់ដើម្បីរក្សាសណ្តាប់ធ្នាប់នៅតុលាការ ក៏ដូចជាការពារបញ្ហានានាកើតមានឡើង ខណៈ ក្រុមអ្នកគាំទ្រលោកស្រី យីងឡាក់ ប្រមាណជាងបីពាន់នាក់ ក៏នឹងមានវត្តមានប្រមូលផ្តុំគ្នានៅថ្ងៃប្រកាសសាលដីការផងដែរ។ ប៉ុន្តែម្សិលមិញលោកស្រី បានអំពាវនាវឲ្យអ្នកគាំទ្រលោកស្រីកុំជួបជុំគ្នា ដើម្បីសុវត្ថិភាពផ្ទាល់ខ្លួន៕	ចៅក្រមតុលាការកំពូលថៃបានប្រកាសថា តុលាការសម្រេចចេញដីកាចាប់ខ្លួនអតីតនាយករដ្ឋមន្ត្រី យីងឡាក់ ស៊ីណាវ៉ាត់ ព្រោះលោកស្រីមិនព្រមបង្ហាញខ្លួនថ្ងៃប្រកាសសាលដីការរបស់ខ្លួនថ្ងៃ ២៥ ខែសីហានេះ។ ចំណែកថ្ងៃប្រកាសសាលដីការពាក់ព័ន្ធសំណុំរឿងពុករលួយលោកស្រីនឹងត្រូវលើកពេលទៅថ្ងៃ ២៧ ខែកញ្ញាខាងមុខនេះ។ នេះបើតាមទីភ្នាក់ងារព័ត៌មាន AFP។
Big Sam បានចូលរួមជាមួយ Crystal Palace ដោយចុះកិច្ចសន្យា២ឆ្នាំកន្លះ ដើម្បីជំនួសតំណែង Alan Pardew កាលពីខែធ្នូកន្លងមក ខណៈដែលក្រុមនេះកំពុងស្ថិតលើក្រុមដែលត្រូវកាត់ចោលតែមួយពិន្ទុប៉ុណ្ណោះ។ ក្នុងវ័យ៦២ឆ្នាំ អតីតអ្នកចាត់ការក្រុមជម្រើសជាតិអង់គ្លេសបានតែមួយប្រកួតនេះ បានជួយឲ្យក្រុមដែលមានរហស្សនាមឥន្ទ្រី ឈ្នះ៨លើក ក្នុងចំណោម២១ប្រកួតចុងក្រោយ ឈរនៅចំណាត់ទី១៤ក្នុងតារាងពិន្ទុរបស់ Premier League រដូវកាលនេះ។ ហេតុផលជុំវិញការចាកចេញរបស់អ្នកដឹកនាំសញ្ជាតិអង់គ្លេសនេះបានបញ្ជាក់ថា លោកលែងមានមហិច្ឆតាដើម្បីដឹកនាំក្រុមណាទៀតហើយនៅពេលនេះ។ Allardyce បន្ថែមទៀតថា៖«ខ្ញុំចង់មានពេលសម្រាប់ជីវិតផ្ទាល់ខ្លួន និងគ្រួសារ នៅពេលដែលខ្ញុំនៅមានសុខភាពល្អគ្រប់គ្រាន់ដើម្បីធ្វើអ្វីដែលខ្ញុំចង់ធ្វើ ដូចជាដើរលេងលំហែកាយ ចំណាយពេលជមួយក្រុមគ្រួសារ និងចៅៗដោយគ្នានសម្ពាតការងារធ្ងន់ធ្ងរដូចជាការងារជាអ្នកដឹកនាំបាល់ទាត់នេះ។ នេះជាពេលវេលាដ៏ត្រឹមត្រូវសម្រាប់ខ្ញុំចាកចេញ»។ សូមបញ្ជាក់ថា អតីតអ្នកចាត់ការក្រុម Bolton និង Blackburnនេះ ធ្លាប់ដឹកនាំក្រុមជម្រើសជាតិអង់គ្លេសបានតែ៦៧ថ្ងៃប៉ុណ្ណោះក្រោយចាកចេញពី Sunderland។ ជាមួយនឹងការលាលែងពី Crystal Palace មានន័យថា Big Sam នៅសល់កិច្ចសន្យារហូតដល់ទៅ២ឆ្នាំទៀតឯណោះ៕	លោក Sam Allardyce ហៅ Big Sam បានប្រកាសលាលែងពីតំណែងជាអ្នកចាត់ការទូទៅក្រុម Crystal Palace បន្ទាប់ពីដឹកនាំក្រុមក្នុងក្របខណ្ឌ Premier League នេះអស់រយៈពេល៥ខែ។ នេះបើតាមសេចក្តីប្រកាសព័ត៌មាន របស់ក្លិបកាលពីថ្ងៃទី២៣ ខែឧសភា។
កម្ពុជានឹងធ្វើជាម្ចាស់កិច្ចប្រជុំ ថ្នាក់រដ្ឋមន្ត្រីអាស៊ាន ទទួលបន្ទុកវប្បធម៌ និងសិល្បៈលើកទី៩ និងកិច្ចប្រជុំពាក់ព័ន្ធជាមួយដៃគូសន្ទនា (The 9th ASEAN Ministers Responsible for Culture and Arts, the 16th Senior Officials Meeting on Culture and Arts and Related Dialogues Meetings) តាមរយៈប្រព័ន្ធវីដេអូ នៅថ្ងៃទី២០-២២ ខែតុលា ឆ្នាំ២០២០នេះ។ កិច្ចប្រជុំនេះ នឹងប្រព្រឹត្តឡើងក្រោម ក្រោមប្រធានបទ «ផលប៉ះពាល់នៃជំងឺកូវីដ១៩ និងមាគ៌ាឆ្ពោះទៅមុខ សម្រាប់វិស័យវប្បធម៌ និងសិល្បៈ»។ នេះបើតាមសេចក្តីប្រកាសព័ត៌មានរបស់ក្រសួងវប្បធម៌ និងវិចិត្រសិល្បៈ ចុះថ្ងៃទី១៤តុលា។ តាមប្រកាសព័ត៌មានរបស់ក្រសួងវប្បធម៌ នៅក្នុងកិច្ចប្រជុំរដ្ឋមន្ត្រីអាស៊ានទទួលបន្ទុកវប្បធម៌ និងសិល្បៈ នេះដែរ ក៏នឹងមានការប្រកាស ខេត្តសៀមរាប ជាទីក្រុងទេសចរណ៍អាស៊ាន សម្រាប់ឆ្នាំ២០២០-២០២២ផងដែរ។ ការប្រកាសនេះ គឺដើម្បីលើកស្ទួយកម្ពុជា ជាព្រះរាជាណាចក្រនៃវប្បធម៌។ សេចក្តីប្រកាសព័ត៌មានរបស់ក្រសួងវប្បធម៌បញ្ជាក់ដូច្នេះ។ វីដេអូផលិតដោយ ក្រសួងវប្បធម៌ និងវិចិត្រសិល្បៈ ប្រកាសព័ត៌មានដដែល ឲ្យដឹងទៀតថា កិច្ចកិច្ចប្រជុំ ថ្នាក់រដ្ឋមន្ត្រីអាស៊ាន ទទួលបន្ទុកវប្បធម៌ និងសិល្បៈលើកទី៩ និងកិច្ចប្រជុំពាក់ព័ន្ធជាមួយដៃគូសន្ទនានាពេលឆាប់ៗនេះ នឹងផ្តោតលើ ការលើកកម្ពស់វឌ្ឍនភាពវប្បធម៌ ដែលជាគ្រឹះមួយនៃសក្ដានុពលសហគមន៍អាស៊ាន និងការកសាងភាពសុខដុមរមនា ក្នុងចំណោមប្រជាជនអាស៊ាន។ កិច្ចប្រជុំរដ្ឋមន្ត្រីអាស៊ានទទួលបន្ទុកវប្បធម៌ និងសិល្បៈ ក៏នឹងពិនិត្យវាយតម្លៃ ស្ដីពីកិច្ចសហប្រតិបត្តិការអាស៊ានលើវិស័យវប្បធម៌ និងសិល្បៈ ជាមួយដៃគូសន្ទនារួមមាន អាស៊ានបូកបី អាស៊ាន-សាធារណរដ្ឋប្រជាមានិតចិន អាស៊ាន-សាធារណរដ្ឋកូរ៉េ អាស៊ាន-ជប៉ុន និងការអនុវត្តនូវផែនការសកម្មភាពអាស៊ាន ជាមួយដៃគូសន្ទនា សម្រាប់ឆ្នាំ២០១៩-២០២១។ ផែនការយុទ្ធសាស្ត្រអាស៊ាន សម្រាប់វប្បធម៌ និងសិល្បៈ សម្រាប់ឆ្នាំ២០១៦-២០២៥ ដែលមានបំណងធ្វើឱ្យស៊ីជម្រៅផ្នត់គំនិតអាស៊ាន និងសម្រួលដល់កិច្ចសន្ទនាអន្តរវប្បធម៌ ក្នុងចំណោមប្រជាជនអាស៊ាន ក៏នឹងត្រូវលើកឡើង និងពិនិត្យនៅកិច្ចប្រជុំនេះដែរ។ នេះបើតាមប្រកាសព័ត៌មានរបស់ក្រសួងវប្បធម៌ ដោយបន្តទៀតថា កិច្ចប្រជុំថ្នាក់រដ្ឋមន្ត្រីវប្បធម៌នេះ ក៏នឹងពិភាក្សាលើបញ្ហាប្រឈមដែលបង្កឡើងវិបត្តិកូវីដ-១៩ លើមនុស្ស សង្គម សេដ្ឋកិច្ច និងវប្បធម៌ផងដែរ។ កិច្ចប្រជុំ នឹងសិក្សាលើផលប៉ះពាល់នៃជំងឺរាតត្បាតនេះ លើវិស័យវប្បធម៌ សិល្បៈ និងការរៀបចំឲ្យមានដំណើរការឡើងវិញ នូវគ្រឹះស្ថានវប្បធម៌នានា ទាំងក្នុងអំឡុងពេល និងក្រោយពេលកូវីដ-១៩ ៕ វីដេអូផលិតដោយ ក្រសួងវប្បធម៌ និងវិចិត្រសិល្បៈ	ភ្នំពេញ៖ សៀមរាប នឹងត្រូវប្រកាសជាទីក្រុងវប្បធម៌អាស៊ាន នៅក្នុងកិច្ចប្រជុំថ្នាក់រដ្ឋមន្ត្រីអាស៊ាន ទទួលបន្ទុកវប្បធម៌ និងសិល្បៈលើកទី៩ និងកិច្ចប្រជុំពាក់ព័ន្ធជាមួយដៃគូសន្ទនា លើកទី១៦ ដែលនឹងប្រព្រឹត្តទៅនៅថ្ងៃទី២០-២២តុលាខាងមុខ។ កិច្ចប្រជុំនេះ នឹងប្រព្រឹត្តឡើងក្រោម ក្រោមប្រធានបទ «ផលប៉ះពាល់នៃជំងឺកូវីដ១៩ និងមាគ៌ាឆ្ពោះទៅមុខ សម្រាប់វិស័យវប្បធម៌ និងសិល្បៈ»។ នេះបើតាមសេចក្តីប្រកាសព័ត៌មានរបស់ក្រសួងវប្បធម៌ និងវិចិត្រសិល្បៈ។
Liverpool រងបរាជ័យយ៉ាងអាម៉ាស់សារជាថ្មីម្តងទៀត សម្រាប់ការប្រកួតក្នុងរដូវកាល ២០២២-២៣ នេះ បន្ទាប់ពីពួកគេបានធ្លាក់ចេញពីពានរង្វាន់ EFL Cup ហើយពេលនេះត្រូវបានធ្លាក់ចេញពីពានរង្វាន់ FA Cup មួយទៀត ដែលសុទ្ធសឹងតែជាពានរង្វាន់ របស់ក្រុមរហ័សនាមហង្សក្រហមមួយនេះ បានឈ្នះនារដូវកាលមុន។ នេះជាបរាជ័យលើកទីពីរហើយសម្រាប់ Liverpool ក្រោមថ្វីជើង Brighton ក្នុងខែមករា ឆ្នាំ ២០២៣ នេះ ។ នាជំនួបកាលពីថ្ងៃទី១៤ ខែមករា កន្លងមក ក្រុមការពារតំណែងជើងឯកមួយនេះបាន ចាញ់ក្រុម Brighton ក្នុងលទ្ធផល ៣-០ ម្តងរួចមកហើយ។ រដូវកាល ២០២២-២៣ ហង្សក្រហម ហាក់មិនសូវធ្វើបានល្អឡើយ ខណៈកីឡាករជួបបញ្ហាទម្រង់លេង និងរបួសជាខ្លាំង ។ បច្ចុប្បន្នពួកគេស្ថិតនៅចំណាត់ថ្នាក់លេខ ៩ នៃ Premier League។ នាការប្រកួតនោះ ក្រុម Liverpool អាចស៊ុតគ្រាប់បាល់នាំមុខមុន តាំងពីនាទី៣០ ដោយកីឡាករវ័យក្មេង Harvey Elliott ។ ប៉ុន្តែការប្រកួតបានប្រែក្លាយជាតានតឹងទៅវិញ បន្ទាប់ពីកីឡាករ Lewis Dunk អាចស៊ុតតាមស្មើមកវិញឱ្យក្រុម Brighton ត្រឹមនាទី៣៩។ ការប្រកួតក្នុងវគ្គទីពីរគ្មានការប្រែប្រួលគ្រាប់បាល់ស៊ុតបញ្ចូលទីគ្នា រហូតទាល់តែ Mitoma អាចស្វែងរកគ្រាប់បាល់ទីពីរសម្រាប់ Brighton នៅនាទី៩២ ដោយការទប់បាល់លើអាកាសនិងស៊ុតបញ្ចូលទីដ៏អស្ចារ្យ។ ដោយឡែកក្រុមផ្សេងទៀតដែលឡើងទៅកាន់ជុំទី៥ បន្តទៀតនេះ ក៏មានក្រុមស្ថិតនៅក្របខណ្ឌ Championship ដូចជាក្រុម Stoke City ក្រោយយកឈ្នះលើក្រុមនៅលីគលំដាប់ទី៤ Stevenage លទ្ធផល ៣-១៕	ក្រុមម្ចាស់ការពារតំណែងជើងឯក Liverpool បានធ្លាក់ចេញពីការប្រកួតនៃពានរង្វាន់ FA Cup បន្ទាប់ពីត្រូវបានក្រុម Brighton & Hove Albion បំបាក់ក្នុងលទ្ធផល ២-១ ដែលជាជំនួបជុំទី៤ រាត្រីថ្ងៃទី២៩ ខែមករា ឆ្នាំ ២០២៣។ ខ្សែបម្រើប្រយុទ្ធសញ្ជាតិជប៉ុន Kaoru Mitoma បង្ហាញទម្រង់លេងដ៏អស្ចារ្យស៊ុតគ្រាប់បាល់ទី២ ចុងម៉ោង ឱ្យក្រុម Brighton ។
អ្នកភូមិកោះទ្រង់បានបញ្ជាក់ថា ដើមក្រូចពិសេសនោះ លែងផ្លែបាន៦០០ ឬ៧០០ផ្លែទៀតហើយនាពេលបច្ចុប្បន្ននេះ ព្រោះដើមទាំងនោះមានអាយុកាលចាស់បន្តិចហើយ។ សួមបញ្ជាក់ថា ដើមក្រូចថ្លុងពិសេសមួយដើម អាចផ្លែបានរហូតដល់៧០០ផ្លែមែន តែផ្លែមួយចំនួន គឺមានទំហំតូចខុសពីធម្មតា។ ក្រូច១ផ្លែមានតម្លៃជាមធ្យម១ម៉ឺនរៀល។ ក្រៅពីដើមក្រូចពិសេសទាំងនោះ ក៏មានដែរដើមក្រូចថ្លុងជាច្រើនដើមដែលមានផ្លែពី៣០០ទៅ៤០០ផ្លែក្នុង១ដើមក្នុងមួយរដូវ។ ដើមក្រូចថ្លុង, បើយោងតាមអ្នកដាំ, អាចមានអាយុដល់៣០ ឬ៤០ឆ្នាំ៕	ក្រចេះ៖ ក្រូចថ្លុងនៅលើកោះទ្រង់ ខេត្តក្រចេះ ដែលទទួលបានវិញ្ញាបនបត្រសម្គាល់ភូមិសាស្ត្រពីក្រសួងពាណិជ្ជកម្មនៃប្រទេសកម្ពុជាកំពុងតែពេញនិយមសម្រាប់ប្រជាពលរដ្ឋខ្មែរ។ សាច់ក្រូច និងទឹកក្រូចមានរសជាតិឆ្ងាញ់ពិសា។លើសពីនេះទៅទៀត អ្វីដែលមិនគួរឲ្យជឿ គឺថា ដើមក្រូចថ្លុងមួយដើមដែលពិសេសបំផុត អាចមានផ្លែរហូតដល់៦០០ ឬ៧០០ផ្លែក្នុងមួយរដូវដែលមានរយៈពេល៦ខែ។
ទណ្ឌកម្មលើរុស្ស៊ីបច្ចុប្បន្ន ទំនងមិនទាន់គ្រប់គ្រាន់ឡើយ។ រដ្ឋមន្រ្តីការបរទេសអង់គ្លេស Liz Truss ដែលធ្វើទស្សនកិច្ចនៅអាម៉េរិក ចង់ឱ្យប្រទេសមានសេដ្ឋកិច្ចរីកចម្រើនទាំង៧ ចេញបម្រាមបិទការនាំចូលប្រេងពីរុស្ស៊ីព្រមគ្នា។ ក្នុងសន្និសីទសារព័ត៌មានជាមួយប្រមុខការទូតអាម៉េរិក អាន់តូនី ប្លីងខិន នៅក្រសួងការបរទេសអាម៉េរិក លោកស្រី Truss បានសំដែងការស្វាគមន៍ដល់ការរួបរួមគ្នារវាងអង់គ្លេសនិងអាម៉េរិកលើការដាក់ទណ្ឌកម្មប្រឆាំងនឹងការឈ្លានពានរបស់រុស្ស៊ី។ លោកស្រី អះអាងថា កម្លាំងនៃសម្ព័ន្ធមិត្ត បានធ្វើឱ្យប្រធានាធិបតី រុស្ស៊ី វ្ល៉ាឌីមៀ ពូទីន ភ្ញាក់ផ្អើល ហើយការចូលរួមសហការពីប្រទេសផ្សេងបន្ថែមទៀតនឹងធ្វើឱ្យការឈ្លានពានរបស់រុស្ស៊ីបរាជ័យ។ «យើងត្រូវតែបន្ថែមទ្វេដងលើទណ្ឌកម្មរបស់ពួកយើង។ នោះរួមមានក្រុមប្រទេស G7 បញ្ចប់ការប្រើប្រាស់ប្រេង និងឧស្ម័នពីរុស្ស៊ី និងអនុវត្តការហាមឃាត់ទាំងស្រុងលើធនាគាររុស្ស៊ីក្នុងការប្រើប្រាស់ប្រព័ន្ធប្រតិបត្តិការរបស់ធនាគារ SWIFT ។» ប្រមុខការទូតអង់គ្លេសប្រាប់អ្នកសារព័ត៌មានបែបនេះមុនបន្តថា ឥឡូវនេះ វាមិនមែនជាពេលដែលត្រូវចុះខ្សោយទេ ហើយលោក ពូទីន ត្រូវតែបរាជ័យ។ កាលពីថ្ងៃទី៨ខែមីនា អាម៉េរិក និងអង់គ្លេសដែលសុទ្ធសឹងជាប្រទេសនាំចូលប្រេងច្រើនជាងគេពីរុស្ស៊ីបានប្រកាសហាមឃាត់ប្រេងពីរុស្ស៊ីតទៅទៀតហើយ ដើម្បីជាការដាក់ទណ្ឌកម្មផ្នែកសេដ្ឋកិច្ច។ យ៉ាងណាក្តី សមាជិកនៃក្រុមប្រទេស G7 ផ្សេងទៀតរួមមាន បារាំង អាល្លឺម៉ង់ អ៊ីតាលី និងជប៉ុនមិនទាន់ធ្វើពហិការលើប្រេងរបស់រុស្ស៊ីឡើយ។ អធិការបតីអាល្លឺម៉ង់ អូឡាហ្វ ស្ហូល បានព្រមាននៅថ្ងៃទី៧ខែមីនាថា ការឈប់ទិញប្រេងពីរុស្ស៊ីទ្រង់ទ្រាយធំ អាចធ្វើឱ្យសន្តិសុខថាមពលរបស់អឺរ៉ុបស្ថិតក្នុងវិបត្តិធ្ងន់ធ្ងរ។ ប៉ុន្តែលោកស្រី Truss នៅតែទទូចឱ្យសម្ព័ន្ធមិត្តរបស់បស្ចឹមលោកប្រឆាំងមេដឹកនាំផ្តាច់ការរបស់រុស្ស៊ី សេដ្ឋកិច្ចរបស់ប្រទេសនោះ និងព្រមទាំងមន្រ្តីជាន់ខ្ពស់ដែលជាប់ពាក់ព័ន្ធ។ ជាមូយគ្នានេះ រដ្ឋមន្រ្តីការបរទេសអាម៉េរិកលោក អាន់តូនី ប្លីងខិនក៏បានលើកឡើងពីសហប្រតិបត្តិការប្រឆាំងទីក្រុងម៉ូស្គូ ដោយអះអាងពីប្រសិទ្ធភាពទណ្ឌកមកមថា សេដ្ឋកិច្ចនិងវិធានការដែលបណ្តាប្រទេសផ្សេងៗបានដាក់ បានលុបបំបាត់ការរីកចម្រើនរយៈពេល៣០ឆ្នាំរបស់រុស្ស៊ីនៅក្នុងពិភពលោក៕	រដ្ឋមន្រ្តីការបរទេសអង់គ្លេស Liz Truss នៅថ្ងៃទី៩ ខែមីនា បាន អំពាវនាវឱ្យសមាជិកប្រទេសឧស្សាហកម្មទាំង៧ (G7) ហាមឃាត់ការនាំចូលប្រេងពីរុស្ស៊ី។ បើតាមលោកស្រី Truss ប្រទេសដែលមានសេដ្ឋកិច្ចឈានមុខគេ គួរតែបន្ថែមទណ្ឌកម្មមកលើក្រុងមូស្គូឱ្យកាន់តែខ្លាំងនិងធ្ងន់ធ្ងរបន្តទៀត ដើម្បីដាក់សម្ពាធលើប្រទេសនេះជុំវិញការលុកលុយអ៊ុយក្រែន។
ប្រមុខបក្សកាន់អំណាចនៅកម្ពុជា ជម្រាបអគ្គលេខាធិការបក្សកម្មុយនីស្តចិន តាមរយៈលិខិត នៅថ្ងៃទី២៣ ខែតុលា ឆ្នាំ២០២២នេះ ដូច្នេះថា៖«កម្ពុជា និងចិន មានទំនាក់ទំនងដ៏ល្អប្រសើរ និងមានកិច្ចសហប្រតិបត្តិការជិតស្និទ្ធជាមួយគ្នា ដោយសារមិត្តភាពប្រពៃណី និងទំនាក់ទំនងដ៏ស្និទ្ធស្នាលរបស់គណបក្សប្រជាជនកម្ពុជា និងគណបក្សកុម្មុយនីស្តចិន។ ប៉ុន្មានឆ្នាំមកនេះ គណបក្សប្រជាជនកម្ពុជា និងគណបក្សកុម្មុយនីស្តចិន បានពង្រឹងទំនាក់ទំនងដែកថែប ដែលបានធ្វើឲ្យទំនាក់ទំនងកម្ពុជា-ចិន រីកចម្រើនឥតឈប់ឈរ សម្រាប់ផលប្រយោជន៍ដល់ប្រជាជននៃប្រទេសទាំង២»។ មានវ័យ៦៩ឆ្នាំ លោក ស៊ី ជិនភីង ត្រូវបានបោះឆ្នោតឲ្យបន្តធ្វើជាអគ្គលេខាធិការបក្សកុម្មុយនីស្តចិន ក្នុងមហាសន្និបាតបក្សលើកទី២០ នៅថ្ងៃទី២៣ ខែតុលា ឆ្នាំ២០២២នេះ។ វាជាអាណត្តិទី៣ហើយ ដែលលោក បានកាន់តំណែងជាអគ្គលេខាធិការបក្សកុម្មុយនីស្តចិន ដែលមិនធ្លាប់មានក្នុងប្រវត្តិសាស្រ្តចិន។ ក្នុងបក្សកុម្មុយនីស្តចិន តំណែងជាអគ្គលេខាធិការ គឺជាតំណែងខ្ពស់បំផុត និងមានអំណាចលំដាប់ទី១៕	សម្តេចនាយករដ្ឋមន្រ្តី ហ៊ុន សែន បានសរសេរលិខិតក្នុងនាមជាប្រធានគណបក្សប្រជាជនកម្ពុជា ជូនទៅលោកប្រធានាធិបតី ស៊ី ជិនភីង ដើម្បីអបអរសាទរលោក ដែលទើបនឹងជាប់ឆ្នោតជាអគ្គលេខាធិការបក្សកុម្មនីស្តចិនសាជាថ្មី។ ក្រៅពីអបអរសាទរដល់លោក ស៊ី ជិនភីង សម្តេច ហ៊ុន សែន ក៏បានរំលេចឡើងពីទំនាក់ទំនងទ្វេភាគីផងដែរ គឺទាំងទំនាក់ទំនងក្នុងក្របខ័ណ្ឌប្រទេស ទាំងទំនាក់ទំនងក្នុងក្របខ័ណ្ឌបក្ស។
ក្នុងកិច្ចប្រជុំផ្សព្វផ្សាយជាមួយភាគីពាក់ព័ន្ធស្ដីពី ការប្រកាសព្រឹត្តិការណ៍ទូទៅនៃការបោះឆ្នោតក្រុមប្រឹក្សារាជធានី ខេត្ត ក្រុង ស្រុក ខណ្ឌ អាណត្តិទី៤ លោក ប្រាជ្ញ ចន្ទ បានរៀបរាប់ថា នៅព្រឹកម៉ោង៧ ថ្ងៃទី២៦ឧសភា គ្រប់ការិយាល័យបោះឆ្នោតទាំងអស់ទូទាំងប្រទេស បានបើកដំណើរការព្រមៗគ្នា ដើម្បីទទួលឱ្យអ្នកបោះឆ្នោតចូលមកបោះឆ្នោតតាមនីតិវិធី។ លើសពីនេះ ប្រធាន គ.ជ.ប មើលឃើញពីភាពស្ងប់ស្ងាត់របស់គណបក្សនីមួយៗ ដើម្បីជំរុញឱ្យការបោះឆ្នោត ប្រព្រឹត្តទៅដោយរលូន និងពុំមានព័ត៌មានអំពីការបំភិតបំភ័យ ការគំរាមកំហែង និងទិញទឹកចិត្តអ្នកបោះឆ្នោតឡើយ។ ចំពោះ កម្លាំងសន្តិសុខបោះឆ្នោត មានដាក់ពង្រាយតាមគោលដៅនានាដែលធានាបាននូវសន្តិសុខ សុវត្ថិភាព និងមានសណ្តាប់ធ្នាប់ល្អ។ នេះជាការបញ្ជាក់របស់ ប្រាជ្ញ ចន្ទ ដោយបានបន្ថែមថា៖ «ការិយាល័យបោះឆ្នោតទាំង ២០៩ បានដំណើរការបោះឆ្នោតដោយរលូន និងជោគជ័យដែលក្នុង នោះមាន ១៩៥ ការិយាល័យបានបិទការិយាល័យបោះឆ្នោតមុនពេលកំណត់ ដោយហេតុថា អស់អ្នកមកបោះឆ្នោតហើយការិយាល័យ ១៤ បានបន្តបើកដំណើរការ រហូតដល់ម៉ោង៣រសៀល»។ បើតាមប្រធាន គ.ជ.ប បន្ទាប់ពីបិទការបោះឆ្នោត ដំណើរការរាប់សន្លឹកឆ្នោតក៏ចាប់ផ្តើមភ្លាមៗនៅនឹងកន្លែង តាម នីតិវិធីរបស់ គ.ជ.ប ក្រោមការឃ្លាំមើលពីភ្នាក់ងារគណបក្សនយោបាយ និង អ្នកសង្កេតការណ៍បោះឆ្នោតនៅតាមការិយាល័យនីមួយៗ។ ជាមួយគ្នាដែរ តាមតួលេខបណ្តោះអាសន្ននៃអ្នកបោះឆ្នោត ដែល គ.ជ.ប ទទួលបាន បង្ហាញថាអ្នកបានទៅ បោះឆ្នោតសរុបចំនួន ១១.៥៩៨ នាក់ ស្មើនឹង ៩៩,៧៩ ភាគរយ នៃអ្នកមានឈោ្មះក្នុងបញ្ជី បោះឆ្នោត ១១.៦២២នាក់។ ការប្រកាសលទ្ធផលបឋមនៃការបោះឆ្នោត ប្រធាន គ.ជ.ប ដើម្បីឱ្យដំណើរការនៃការរៀបចំត្រួតពិនិត្យផ្ទៀងផ្ទាត់ និងផ្សព្វផ្សាយលទ្ធផលបឋមនៃការបោះឆ្នោត ប្រព្រឹត្តទៅដោយរលូន គ.ជ.ប នឹងប្រកាសនៅម៉ោងប្រមាណ៧យប់នេះ៕	ភ្នំពេញ៖ ដំណើរការបោះឆ្នោតក្រុមប្រឹក្សារាជធានី ខេត្ត ក្រុង ស្រុក ខណ្ឌ អាណត្តិទី៤ បានប្រព្រឹត្តិទៅដោយជោគជ័យ គ្មានហិង្សា និងសណ្ដាប់ធ្នាប់។ លោក ប្រាជ្ញ ចន្ទ ប្រធានគណៈកម្មាធិការជាតិរៀបចំការបោះឆ្នោត(គ.ជ.ប) បានអះអាងបែបនេះ ដោយបញ្ជាក់ថា ក្នុងចំណោមអ្នកបោះឆ្នោត១១ ៦២២នាក់ មានអ្នកទៅបោះឆ្នោតរហូតដល់ ៩៩ភាគរយ។
កាលថ្ងៃទី៣០កញ្ញា មានវីដេអូមួយ ត្រូវបានចែកចាយបន្តគ្នា លើបណ្ដាញសង្គម ដោយក្នុងនោះនារីរងគ្រោះអះអាងថា មានគ្នា៧នាក់ ត្រូវបានជនខិលខូចបោកប្រាស់ឱ្យទៅធ្វើការនៅខេត្តបូរកែវ ដែលជាតំបន់ត្រីកោណមាស។ ក្រោយមកពួកគេទាំងនោះ ក៏បានរត់គេចចេញពីកន្លែងធ្វើការ។ ហេតុនេះ ទើបពួកគេ សុំឱ្យអាជ្ញាធរ ជួយសង្គ្រោះ ដើម្បីត្រឡប់មកកម្ពុជាវិញ។ បន្ទាប់ពីស្ថានទូតកម្ពុជាប្រចាំឡាវទទួលបានដំណឹងខាងលើ ក៏បានទាក់ទងមន្រ្តីឡាវនៅតំបន់នោះ ដើម្បីចុះជួយអន្តរាគមន៍។ លុះនៅរសៀលថ្ងៃទី៣០កញ្ញា ដដែល សមត្ថកិច្ចក៏បានជួយសង្រ្គោះពលរដ្ឋខ្មែរ៦នាក់ ហើយបញ្ជូនទៅទីកន្លែងសុវត្ថិភាព។ ដោយឡែក នារីរងខ្មែររងគ្រោះម្នាក់ទៀត ដែលមិនបានរត់គេចចេញពីកន្លែងការងារ ត្រូវបានអាជ្ញាធរបន្តតាមដាន និងជួយសង្គ្រោះ ក្នុងពេលឆាប់ៗខាងមុននេះ។ ស្ថានទូតកម្ពុជាប្រចាំឡាវ បញ្ជាក់ថា នារីម្នាក់ដែលមិនបានរត់គេចខ្លួនពីកន្លែងការងារ ជាមួយនារីប្រាំមួយផ្សេងទៀត ដោយសារនារីនោះ មានអាការៈមិនស្រួលខ្លួន ហើយងើបមិនរួច ហើយបន្តស្នាក់នៅកន្លែងធ្វើការនោះ។ មកដល់ពេលនេះ សមត្ថកិច្ចឡាវកំពុងបន្តខិតខំជួយសង្រ្គោះនារីម្នាក់ទៀត៕	ភ្នំពេញ៖ មន្ត្រីស្ថានទូតកម្ពុជាប្រចាំប្រទេសឡាវ ជួយសង្គ្រោះនារីខ្មែរ៦នាក់ ចេញពីការជួញដូរ ។ មន្ត្រីស្ថានទូតកម្ពុជា ក៏កំពុងបន្តសហការជាមួយអាជ្ញាធរឡាវ ជួយសង្គ្រោះស្ត្រីម្នាក់ទៀតដែរ។ នេះបើយោងតាមការចេញផ្សាយរបស់ស្ថានទូតកម្ពុជាប្រចាំឡាវ។
រុស្សីនឹងបន្តសហការជាមួយកម្ពុជា ទៅលើវិស័យជាច្រើនរួមទាំងវិស័យសន្តិសុខ សេដ្ឋកិច្ច ពាណិជ្ជកម្ម វិនិយោគ ដើម្បីឲ្យទំនាក់ទំនង នៃប្រទេសទាំងពីរកាន់តែរឹងមាំទ្វេឡើងថែមទៀត។ ហ្វេសប៊ុកសម្ដេច ហ៊ុន សែន ដែលបានស្រង់សម្ដីលោក Dmitry Medvedev នាយករដ្ឋមន្ត្រីរុស្ស៊ី ដោយបានសរសេរដូច្នេះថា៖« ចាប់ពីឆ្នាំ២០១៩ទៅ រុស្ស៊ីនឹងផ្តល់ជំនួយមួយចំនួនដល់ប្រទេសកម្ពុជា ហើយតាមរយៈការបញ្ជូនប្រធានថ្មីរុស្សី នៃគណៈកម្មការអន្តររដ្ឋាភិបាលរបស់ប្រទេសទាំងពីរ ដែលគ្រោងនឹងបើកកិច្ចប្រជុំនៅក្នុងខែមករា ឆ្នាំ២០១៩»។ ក្រៅពីការផ្តល់ជំនួយបច្ចេកទេសមួយចំនួននេះ រុស្ស៊ី ក៏បានសន្យាជួយជួសជុល និងរៀបចំការធ្វើទំនើបនីយកម្មមន្ទីពេទ្យមិត្តភាពខ្មែរ-សូវៀតផងដែរ។ ហ្វេសប៊ុកសម្ដេច ហ៊ុន សែន បានបន្ថែមថា៖«សម្តេចក៏បានអរគុណចំពោះរុស្ស៊ី ដែលបានសន្យាជួយដល់ការធ្វើឲ្យទំនើបនីយកម្ម នៃមន្ទីរពេទ្យមិត្តភាពខ្មែរសូវៀត។ សម្តេចបានចាត់ទុកថា មន្ទីរពេទ្យមិត្តភាពខ្មែរសូវៀត គឺពិតជាមានតម្លៃបំផុតសម្រាប់កម្ពុជា រួមទាំងវិទ្យាស្ថាបច្ចេកវិទ្យាកម្ពុជាតិចណូផងដែរ»។ កន្លងមកកម្ពុជា ធ្លាប់ស្នើរុស្ស៊ីឲ្យជួយធ្វើទំនើបកម្មបរិក្ខារវេជ្ជសាស្ត្រ បច្ចេកទេសព្យាបាល និងជួយបណ្តុះបណ្តាលធនធានវេជ្ជបណ្ឌិតឯកទេស ដើម្បីលើកកម្ពស់សេវាព្យាបាលឲ្យដូចរុស្ស៊ីថែមទៀត។ មិនត្រឹមតែជួយដល់ផ្នែកសុខាភិបាលទេ រុស្ស៊ីក៏មានបំណងជួយដល់ការជួសជុលប្រាសាទបុរាណមួយចំនួនរបស់កម្ពុជាផងដែរ ។ ការជួយនេះ ក៏ព្រោះតែមានអ្នកទេសចររុស្ស៊ីជាច្រើន បានទៅទស្សនា និងចាប់អារម្មណ៍យ៉ាងខ្លាំងពីប្រទេសកម្ពុជា។ នេះបើតាមសំណេរនៅលើហ្វេសប៊ុកនាយករដ្ឋមន្ត្រីកម្ពុជា៕	ភ្នំពេញ៖ រុស្ស៊ី សន្យាជួយធ្វើទំនើបនីយកម្មមន្ទីពេទ្យមិត្តភាពខ្មែរ-សូវៀត ។ ការសន្យានេះកើតឡើង នៅក្នុងជំនួបរវាងលោក Dmitry Medvedev នាយករដ្ឋមន្ត្រីរុស្ស៊ី និងសម្ដេចនាយករដ្ឋមន្ត្រី ហ៊ុន សែន នៅទីក្រុងព្រុចសែល ប្រទេសបែលហ្ស៊ិក។
របាយការណ៍ក្រសួង បានបញ្ជាក់ថា ជនជាតិខ្មែរ៣នាក់នោះ មានបុរសអាយុ៣៤ឆ្នាំ និងកូនប្រុសបង្កើតអាយុ៥ឆ្នាំ ដែលមានអាស័យដ្ឋាននៅចាក់អង្រែក្រោម ដែលបានទៅលេងឪពុកម្តាយ នៅសហរដ្ឋអាមេរិក តាំងពីខែមីនា ឆ្នាំ២០២០ ជាមួយភរិយា និងកូនស្រី តែអ្នកទាំងពីរចុងក្រោយ មានលទ្ធផលតេស្តអវិជ្ជមានលើកទី១។ ករណី១ទៀត ជាស្ត្រីវ័យ៦០ឆ្នាំ មកពីអាមេរិក ហើយមានអាសយដ្ឋានស្នាក់នៅក្នុងបុរីប៉េងហួតបឹងស្នោរ ខណ្ឌច្បារអំពៅ ដោយគាត់មានរោគសញ្ញាហៀរសំបោ តាំងពីថ្ងៃទី១២ ខែកក្កដា ឆ្នាំ២០២០។ អ្នកទាំងបី បានធ្វើដំណើរមកពីសហរដ្ឋអាមេរិក បន្តជើងហោះហើរលេខ BR265 នៅតៃប៉ិ និងមកដល់កម្ពុជា នាថ្ងៃទី១៥ ខែកក្កដា ឆ្នាំ២០២០។ ជើងហោះហើរនោះ មានអ្នកជិះសរុប៧៧នាក់ ទាំងខ្មែរ និងបរទេស។ អ្នកដែលមានលទ្ធផលតេស្តអវិជ្ជមាន ត្រូវបន្តស្ថិតក្រោមចត្តាឡីស័ក១៤ថ្ងៃ ដោយ៨នាក់នៅទ័ពអាកាស និង៦៦នាក់នៅសណ្ឋាគារអូខេប៉ាឡេស។ ដោយឡែកជនជាតិអាមេរិក២នាក់ កំពុងស្ថិតនៅដាច់ដោយឡែកក្នុងស្ថានទូតអាមេរិកប្រចាំកម្ពុជា។ ពួកគាត់បានធ្វើដំណើរពីអាមេរិក បន្តជើងហោះហើរលេខ KE689 នៅកូរ៉េខាងត្បូង ហើើយមានដល់កម្ពុជានៅថ្ងៃទី១៥ ខែកក្កដា។ យន្តហោះដំបូងដែលពួកគាត់បានជិះ មានអ្នកដំណើរសរុប៩១នាក់ ដែលសុទ្ធតែជាជនជាតិបរទេសចម្រុះជាតិសាសន៍។ អ្នកអវិជ្ជមានត្រូវបន្តចត្តាឡីស័ក ដោយ១០នាក់នៅទ័ពអាកាស និង៧៩នាក់ ត្រូវបានដាក់ឲ្យស្នាក់នៅសណ្ឋាគារមួយក្នុងសង្កាត់បឹងកេងកង១។ គិតត្រឹមថ្ងៃនេះ អ្នកឆ្លងកូវីដ-១៩នៅកម្ពុជា ឡើងដល់១៧១នាក់ ក្នុងនោះ១៣៣នាក់ បានសះស្បើយ៕	ក្រសួងសុខាភិបាលនៅព្រឹកថ្ងៃទី១៧ ខែកក្កដានេះ បានប្រកាសពីការរកឃើញករណីឆ្លង COVID-19 ៥ករណីទៀតនៅកម្ពុជា ដែលក្នុងនោះមានជនជាតិខ្មែរ៣នាក់ ដែលមានប្រវត្តិធ្វើដំណើរមកពីសហរដ្ឋអាមេរិក និងជនជាតិអាមេរិក២នាក់ ដែលជាមន្ត្រីការទូតជាន់ខ្ពស់សហរដ្ឋអាមេរិក កាន់វីសាប្រភេទ A។
លោក ស ថេត អគ្គស្នងការរងនគរបាលជាតិ និងជាស្នងការនគរបាលរាជធានីភ្នំពេញ ដែលបានដឹកនាំកម្លាំងចុះត្រួតពិនិត្យចរាចរណ៍តាមដងផ្លូវនោះ បានរំឭកថា អ្នកជិះម៉ូតូគ្មានមួកសុវត្ថិភាព ត្រូវឃាត់ម៉ូតូទុករហូតទាល់តែមានមួក ទើបអនុញ្ញាតឲ្យយកម៉ូតូទៅអ្នកបើកបរវិញ។ ទន្ទឹមនឹងនេះ កម្លាំងនគរបាលរាជធានីភ្នំពេញ នឹងចាប់ផ្ដើមត្រួតពិនិត្យ រកសារធាតុញៀននិងជាតិស្រវឹង ទៅលើអ្នកបើកបរម៉ូតូនិងរថយន្តផងដែរ ហើយប្រសិនបើរកឃើញសារធាតុញៀននិងជាតិស្រវឹងនោះ ត្រូវបញ្ជូនទៅមណ្ឌលអប់រំនិងកែប្រែ។ នេះបើតាមការសរសេរលើទំព័រហ្វេសប៊ុកផ្លូវការរបស់លោក ស ថេត នៅថ្ងៃទី២២កក្កដា ឆ្នាំ២០១៩។ អត្ថបទទាក់ទង រដ្ឋមន្រ្តីមហាផ្ទៃ ឲ្យប៉ូលិស ផ្អាកយកលុយពីអ្នកមិនពាក់មួកសុវត្ថិភាព១ខែ តែត្រូវឃាត់ម៉ូតូ រហូតមានមួកពាក់ សម្តេច ស ខេង៖ អ្នកជិះអត់មួកសុវត្ថិភាព ត្រូវឃាត់ម៉ូតូទុករហូតទាល់តែរកមួកសុវត្ថិភាពបាន បន្ថែមពីនេះលោក ស ថេត អំពាវនាវឲ្យកម្លាំងនគរបាលរាជធានីភ្នំពេញធ្វើជាគំរូដល់ពលរដ្ឋ ដោយពាក់មួកសុវត្ថិភាពជានិច្ចនៅពេលបើកបរ។ របាយការណ៍របស់ក្រសួងមហាផ្ទៃកន្លងមក បានបង្ហាញថា ក្នុងចំណោមអត្រាអ្នកស្លាប់នៃគ្រោះថ្នាក់ចរាចរណ៍ មានអ្នកមិនពាក់មួកសុវត្ថិភាព៨០ភាគរយ៕	ភ្នំពេញ៖ កម្លាំងនគរបាល ចាប់ផ្ដើមយុទ្ធនាការរឹតបន្តឹងច្បាប់ចរាចរណ៍លើអ្នកបើកបរ នៅថ្ងៃទី២២ កក្កដា ដើម្បីទប់ស្កាត់គ្រោះថ្នាក់ចរាចរណ៍។ យុទ្ធនាការនេះ ធ្វើឡើងបន្ទាប់ពីសម្ដេច ស ខេង រដ្ឋមន្ត្រីក្រសួងមហាផ្ទៃ បញ្ជាឲ្យសមត្ថកិច្ចត្រួតពិនិត្យ និងឃាត់អ្នកបើកបរគ្មានមួកសុវត្ថិភាពទុក ដោយមិនឲ្យពិន័យដូចមុនឡើយ។
គួរបញ្ជាក់ផងដែរថា មុខងារ Ambient Mode ថ្មី ដែលមាននៅក្នុងទូរទស្សន៍ សាមសុង QLED នេះគឺត្រូវបានបង្កើតឡើងយ៉ាងល្អឥតខ្ចោះ ពីសិល្បករល្បីៗជាច្រើនរូបជុំវិញពិភពលោក ដូចជា៖ Tali Lennox និង Scholten & Baijings ជាដើម។ លោក Jongsuk Choo ដែលជាអនុប្រធាននាយកប្រតិបត្តិផ្នែក Visual Display Business នៃក្រុមហ៊ុនអេឡិចត្រូនិក សាមសុង បានបញ្ជាក់ថា ក្រុមហ៊ុនអេឡិចត្រូនិក សាមសុង ពិតជាមានមោទកភាពណាស់ ក្នុងការផ្តល់ជូននូវមុខងា Ambient Mode ថ្មីនេះ សម្រាប់អតិថិជនទាំងអស់ ដែលមិនគ្រាន់តែបន្ថែមភាពស្រស់ស្អាតដ៏ល្អឯក សម្រាប់អេក្រង់ទូរទស្សន៍ នៅពេលបិទប៉ុណ្ណោះទេ ប៉ុន្តែថែមទាំងធ្វើឱ្យបែបផែនជីវិត កាន់តែរស់រវើក និងទាន់សម័យ។ គួរកត់សម្គាល់ថា ក្រុមហ៊ុន សាមសុង តែងតែនាំមកជូននូវបទពិសោធន៍នៃជីវិតដ៏រស់រវើក ជាមួយនឹងបច្ចេកវិទ្យាទំនើបៗបំផុត សម្រាប់លោកអ្នក និងពិភពលោកទាំងមូល។ លោកអ្នកក៏អាចរកជាវបាន នៅតាមបណ្តាហាងទំនើប សាមសុង និងដេប៉ូចែកចាយរបស់ សាមសុង ណាមួយ ដែលនៅជិតលោកអ្នកបំផុតទូទាំងប្រទេស ឬទំនាក់ទំនងតាមរយៈលេខ៖ 1800-203232 ៕ (អត្ថបទពាណិជ្ជកម្ម)	ភ្នំពេញថ្ងៃទី ២៤ មេសា ២០១៩៖ ស្របពេលដែលបច្ចេកវិទ្យាមានការអភិវឌ្ឍន៍ឥតឈប់ឈរ ក្នុងការផ្តល់ជូនការរស់នៅកាន់តែងាយស្រួលនោះ ក្រុមហ៊ុនបច្ចេកវិទ្យា និងអេឡិចត្រូនិកយក្ស សាមសុង ក៏បានប្រកាស និងផ្តល់ជូននូវភាពអស្ចារ្យ នៃទូរទស្សន៍ QLED ដ៏វៃឆ្លាតបំផុតជាមួយនឹងមុខងារ Ambient Mode ថ្មីរបស់ខ្លួន។ សម្រាប់មុខងារ Ambient Mode ថ្មីនេះដែរ គឺពិតជាអាចផ្តល់នូវប្រណីតភាព និងការទាក់ទាញបំផុត សម្រាប់គេហដ្ឋានក៏ដូចជាបន្ទប់ទទួលភ្ញៀវរបស់អ្នកបាន។ ជាក់ស្តែង វាអាចផ្លាស់ប្តូរអេក្រង់ទូរទស្សន៍សាមសុង QLED របស់អ្នក ទៅជាស៊ុមរូបភាព ឬអាចបំលែង ឱ្យទៅជាអេក្រង់ពណ៌ ដូចទៅនឹងផ្ទៃជញ្ជាំងរបស់អ្នកបានផងដែរ ដោយប្រើប្រាស់ថាមពលតិចបំផុត។
ព័ត៌មានលម្អិត សូមស្ដាប់បទយកការណ៍ដែលរៀបរៀងដោយអ្នកស្រី អ៊ីសា រ៉ហានី ដូចតទៅ	សៀមរាប៖ ធនាគារអឺរ៉ុបតែមួយគត់នៃព្រះរាជាណាចក្រកម្ពុជា BRED Bank Cambodia បានបើកសាខាទី២របស់ខ្លួនជាផ្លូវការនៅលើទឹកដីខេត្តសៀមរាប កាលពីពាក់កណ្ដាលខែ តុលា បន្ទាប់ពីស្នាក់ការកណ្ដាលនៅរាជធានីភ្នំពេញបានបើកសម្ពោធនៅខែ មីនា ឆ្នាំ ២០១៧។ ថ្នាក់ដឹកនាំធនាគារ មន្ត្រីទូត មន្ត្រីនៃធនាគារជាតិ និងអ្នករកស៊ី ដែលបានចូលរួមក្នុងពិធីសម្ពោធសាខាខេត្តសៀមរាប បានបង្ហាញអារម្មណ៍រីករាយ ដ្បិតវត្តមានធនាគារនេះនឹងសម្រួលដល់ចរាចរណ៍បង្វិលសាច់ប្រាក់ពីកម្ពុជា ទៅអឺរ៉ុប ក៏ដូចជាពីអឺរ៉ុបមកកម្ពុជា កាន់តែសហ័សជាពេលមុន។ អ្នកសេដ្ឋកិច្ចមើលឃើញថា ការបង្ហាញវត្តមាននៅលើទឹកដីអង្គរ ខេត្តសៀមរាប របស់ធនាគារអឺរ៉ុប BRED Bank នឹងជំរុញឱ្យមានកំណើនសេដ្ឋកិច្ចក្នុងខេត្តនេះកាន់តែរីកចម្រើនបន្ថែមទៀត។
សម្ដេច ហ៊ុន សែន បានអះអាងថា កម្ពុជាបានចុះកិច្ចសន្យាទិញវ៉ាក់សាំងកូវីដ-១៩ ជាង១លានដូសនេះហើយ ដើម្បីឲ្យស្របតាមផែនការចាក់ជូនពលរដ្ឋ ក្នុងរង្វង់ពី១០ទៅ១៣លាននាក់។ សម្ដេច ក៏បានកំណត់មុខសញ្ញាអាទិភាពដល់គ្រូបង្រៀន កម្មកររោងចក្រ និងអ្នកធ្វើប្រកបរបរក្រៅប្រព័ន្ធជាដើម ដែលអាចចាក់វ៉ាក់សាំងកូវីដ-១៩នេះ ។ សារសំឡេងសម្ដេច ហ៊ុន សែន បានបញ្ជាក់ដូច្នេះ៖ «យើងត្រូវចាក់ឲ្យពលរដ្ឋយើងក្នុរង្វង់១០ទៅ១៣លាននាក់។ ឥឡូវយើងសង្វាតទៅទិញ យើងបានចុះកុងត្រា បើតាមដែលយើងអាចទទួលបានព័ត៌មាន នឹងមកដល់១លាន៥សែនដូសនៅពេលខាងមុខនេះ ហើយបន្តបន្ទាប់នឹងមកដល់ដូចជា Sinopharm ក៏នៅសល់, ស៊ីណូវ៉ាក់ក៏នឹងមកដល់ជាង១លាន៥សែនដូសបន្ថែមទៀត, Astra Zeneca ក៏នឹងបន្តបន្ទាប់ ហើយយើងក៏នឹងស្វះស្វែងដើម្បីរកទិញ Johnson & Johnson របស់អាមេរិកផងដែរ»។ ជាមួយគ្នាដែរ លោកស្រី ឱ វណ្ណឌីន ត្រូវបានសម្ដេច ហ៊ុន សែន តែងតាំងឲ្យធ្វើជាប្រធានគណៈកម្មការចំពោះកិច្ច ទទួលបន្ទុកចាត់ចែង ដឹកនាំ និងគ្រប់គ្រងកម្មវិធីចាក់វាក់សាំងបង្ការជំងឺកូវីដ-១៩ ជូនដល់ពលរដ្ឋនៅទូទាំងប្រទេសកម្ពុជា។ គិតត្រឹមថ្ងៃទី១៧ មីនា មន្ត្រីរាជការ កងទ័ព និងពលរដ្ឋកម្ពុជា ជិត៣០ម៉ឺននាក់ហើយ បានចាក់វ៉ាក់សាំងបង្ការកូវីដ-១៩។ នេះបើតាមរបាយការណ៍របស់ក្រសួងសុខាភិបាល និងក្រសួងការពារជាតិ។ មកដល់ពេលនេះ កម្ពុជាមានអ្នកកើតកូវីដ-១៩ សរុបចំនួន ១៥០៥នាក់ ដោយ៩៩០នាក់ ពាក់ព័ន្ធករណីសហគមន៍២០កុម្ភៈ។ អ្នកជាសះស្បើយមានសរុប ៨៤០នាក់ ករណីស្លាប់១នាក់ ខណៈអ្នកជំងឺ ៦៦២នាក់ទៀត កំពុងបន្តការព្យាបាល នៅតាមមណ្ឌលសុខភាព និងមន្ទីរពេទ្យរដ្ឋនានា៕	ភ្នំពេញ៖ កម្ពុជា ទិញវ៉ាក់សាំងកូវីដ-១៩ ជាង១,៥លានដូសទៀត ដើម្បីពន្លឿនការចាក់ជូនពលរដ្ឋ។ នេះបើតាមសារពិសេសជាង១៧នាទី របស់សម្ដេចនាយករដ្ឋមន្រ្តី ហ៊ុន សែន កាលពីថ្ងៃទី១៦ មីនា។
Infantino ទទួលបានការគាំទ្រយ៉ាងទូលំទូលាយពីសំណាក់សហប័ន្ធបាល់ទាត់តាមទ្វីបនីមួយៗ ក៏ដូចជាសហព័ន្ធកីឡាបាល់ទាត់តាមប្រទេសនានា ។ លោកក៏ជាបេក្ខភាពតែម្នាក់គត់ ដែលត្រូវបានដាក់ឈរឈ្មោះសម្រាប់ការបោះឆ្នោត អំឡុងកិច្ចប្រជុំរបស់ FIFA ដែលធ្វើឡើងកាលពីថ្ងៃទី១៦ វិច្ឆិកា។ នេះបើតាមការប្រកាសរបស់ FIFA នាថ្ងៃទី១៧ ខែវិច្ឆិកា។ កាលពីខែកញ្ញាកន្លងទៅប្រធាន FIFA វ័យ ៥២ឆ្នាំរូបនេះ បានស្វែងរកការគាំទ្រ និងយល់ព្រមពីសំណាក់សមាគមអន្តរជាតិនានា ដែលជាសមាជិក FIFA ដើម្បីជាការពង្រឹងជំហរយ៉ាងសំខាន់របស់លោក ក្នុងការបន្តដឹកនាំ FIFA។ លោក Infantino នឹងត្រូវបានជ្រើសរើសជាប្រធាន FIFA ជាថ្មីនាកិច្ចប្រជុំសមាជរបស់ FIFA ដែលនឹងធ្វើឡើងនៅប្រទេសរវ៉ាន់ដា នាខែមីនា សម្រាប់ការកាន់តំណែង ៣ អាណត្តិជាប់គ្នា។ ប្រធាន FIFA រូបនេះ ទទួលបានតំណែងនៅឆ្នាំ ២០១៦ ដែលជំនួសលោក Sepp Blatter ដែលត្រូវដកតំណែងដោយអំពើពុករលួយ ។ ឆ្នាំ ២០១៩ លោក Infantino ត្រូវបានជាប់ឆ្នោតសារជាថ្មី។ ក្រោយត្រូវបានក្លាយជាបេក្ខភាពតែម្នាក់ ដែលត្រូវបានជ្រើសរើសសម្រាប់ការបោះឆ្នោតសម្រាប់អាណត្តទី៣ ប្រធាន FIFA រូបនេះ បាននិយាយថា៖«ខ្ញុំពិតជាចង់និយាយដោយសមញ្ញ ព្រោះនេះជារឿងដំបូងហើយដែលខ្ញុំបាននិយាយជាសាធារណៈនៅថ្ងៃនេះ ដើម្បីជាកំណត់ត្រា ខ្ញុំពិតជាអរគុណខ្លាំងចំពោះសមាជិតជាង ២០០សហព័ន្ធ នៃ FIFA ព្រមតាំងសហព័ន្ធទ្វីបទាំង ៦ ដែលបានគាំទ្រខ្ញុំ។ ខ្ញុំពិតជាត្រែកអរ និងមានកិត្តិយសខ្លាំងណាស់ដែលទទួលបានការកាន់តំណែងបន្តរយៈពេល ៤ឆ្នាំ បន្ថែមទៀត។»។ មុនក្លាយជាប្រធាន FIFA លោក Infantino បានកាន់តំណែងជាអគ្គលេខាធិកានៃសហព័ន្ធបាល់ទាត់អឺរ៉ុប UEFA ដែលជាតំណែងដ៏មានឥទ្ធិពលខ្លាំងមួយនៃបាល់ទាត់។ ចាប់តាំងពីលោកកាន់តំណែងនៅឆ្នាំ ២០១៦ មក បុរសវ័យ៥២ឆ្នាំរូបនេះ បានជំរុញឱ្យព្រឹត្តិការណ៍ World Cup បង្កើនចំនួនក្រុមឡើងដល់ ៤៨ក្រុមនៅឆ្នាំ ២០២៦ ដែលការប្រកួតនឹងធ្វើឡើងនៅប្រទេសសហម្ចាស់ផ្ទះ ដោយមាន កាណាដា អាម៉េរិក និង ម៉ិកស៊ិក៕	ប្រធានសហព័ន្ធកីឡាករបាល់ទាត់អន្តរជាតិលោក Gianni Infantino អាចនឹងកាន់តំណែងប្រធានស្ថាប័នបាល់ទាត់កំពូល FIFA រយៈពេល ៤ឆ្នាំ បន្ថែមទៀត ក្រោយមានការគាំទ្រជាបេក្ខភាព សម្រាប់ការបោះឆ្នោតក្នុងខែមីនាឆ្នាំ ២០២៣ ខាងមុខ។
រដ្ឋបាលប្រធានាធិបតី ដូណាល់ ត្រាំ មិនស៊ីសង្វាក់គ្នាឡើយចំពោះដំណោះស្រាយវិបត្តិនៅឧបទ្វីបកូរ៉េ។ ខណៈដែលលោក ត្រាំ អស់ការអត់ធ្មត់ លែងចង់ចរចា និងចង់តែប្រើកម្លាំងយោធាបញ្ចប់បញ្ហានោះ មន្ត្រីថ្នាក់ក្រោមរបស់លោកបែរជាមានគំនិតខុសពីលោក ហើយនៅតែប្រកាន់យកជំហរចរចាជាអាទិភាពដដែល។ មិនមែនតែមន្ត្រីថ្នាក់ដែលជំទាស់គំនិតលោក ត្រាំ សូម្បីតែមហាអំណាចផ្សេងក៏នៅប្រកាន់ជំហរចរចាដែរ។ កូរ៉េខាងជើងបានបង្ករឿងក្តៅក្រហាយជាថ្មីទៀត ដោយបាញ់មីស៊ីលឆ្លងកាត់ទឹកដីជប៉ុននៅថ្ងៃអង្គារទី ២៩ ខែសីហា។ ជប៉ុនមិនសប្បាយចិត្តនឹងទង្វើបង្ករឿងយ៉ាងគឃ្លើនរបស់កូរ៉េខាងជើងទេ និងបានស្នើឲ្យមានកិច្ចប្រជុំបន្ទាន់នៅក្រុមប្រឹក្សាសន្តិសុខអង្គការសហប្រជាជាតិដើម្បីដាក់ចំណាត់ការប្រឆាំងបន្ថែមកូរ៉េខាងជើង។ ការបាញ់សាកល្បងមីស៊ីលនេះធ្វើឲ្យលោក ត្រាំ រងភាពអាម៉ាសខ្លាំង ដ្បិតលោក ត្រាំ ធ្លាប់អួតអាងថា កូរ៉េខាងជើងចាប់ផ្តើមចេះគោរពលោកហើយ។ ឆ្លើយតបនឹងទង្វើរបស់ព្យុងយ៉ាង លោក ត្រាំ ទំនងកាន់តែអស់ចិត្តនឹងការចរចាមែនទែនហើយ។ ប្រធានាធិបតីអាមរិករូបនេះបានសរសេរតាមបណ្ដាញTwitter ដូច្នេះថា៖ «អាមេរិកបាននិយាយជាមួយកូរ៉េខាងជើង និងបង់ប្រាក់ឲ្យកូរ៉េខាងជើងអស់ពេល២៥ឆ្នាំមកហើយ។ ការចរចាមិនមែនជាដំណោះស្រាយទេ»។ នេះអាចជាការព្រមានម្ដងទៀតរបស់លោក ត្រាំ ចំពោះកូរ៉េខាងជើងដែលចេះតែព្រហើនម្ដងហើយម្ដងទៀតនោះ។ The U.S. has been talking to North Korea, and paying them extortion money, for 25 years. Talking is not the answer! Donald J. Trump (@realDonaldTrump) August 30, 2017 យ៉ាងណាមិញ រដ្ឋមន្ត្រីការពារជាតិអាមេរិក ជេម ម៉ាធីស បែរជាយល់ឃើញខុសពីលោក ត្រាំ ទៅវិញ។ យើងមិនដែលបោះបង់ដំណោះស្រាយការទូតទេ។ នេះជាចម្លើយរបស់ប្រមុខការពារជាតិអាមេរិកទៅកាន់អ្នកសារព័ត៌មានដែលសួរលោកថាអាមេរិកឈប់ប្រើដំណោះស្រាយការទូតឬក្រោយការបាញ់មីស៊ីលជាបន្តបន្ទាប់របស់កូរ៉េខាងជើង។ លោក ម៉ាធីស ឆ្លើយដូចនេះតែប៉ុន្មានម៉ោងប៉ុណ្ណោះក្រោយការបង្ហោះសារលើ Twitter របស់លោក ត្រាំ ។ ថ្លែងមុនជំនួបជាមួយសមភាគីកូរ៉េខាងត្បូងនៅមន្ទីរបញ្ចកោណ ប្រមុខការពារជាតិអាមេរិកក៏បានលើកឡើងដែរថា អាមេរិក នឹងបន្តធ្វើការជាមួយកូរ៉េខាងត្បូង ព្រោះទាំងពីរនាក់សុទ្ធតែត្រូវការពារប្រទេស និងប្រជាជនរបស់ខ្លួននីមួយៗ។ យ៉ាងណាក្ដី ការបាញ់មីស៊ីលរបស់កូរ៉េខាងជើងនៅតែជាមិនអាចទទួលយកបាន ហើយរឿងនេះពិតជាធ្វើឲ្យលោក ត្រាំ រង្កៀសចិត្តយ៉ាងខ្លាំងរហូតដល់ថ្នាក់គំរាមប្រើកម្លាំងទ័ពទៅហើយ៕	ប្រធានាធិបតី ដូណាល់ ត្រាំ និងរដ្ឋមន្ត្រីការពារជាតិ ជេម ម៉ាធីស បានបង្ហាញជំហរផ្ទុយគ្នាជាថ្មីទៀតលើការដោះស្រាយបញ្ហានុយក្លេអ៊ែរកូរ៉េខាងជើង។ ក្រោយពីកូរ៉េខាងជើងបាញ់មីស៊ីលរំលងជប៉ុនមក លោក ត្រាំ និយាយថា ការចរចាមិនអាចដោះស្រាយបញ្ហានេះបានទេ ព្រោះចរចាប៉ុន្មានឆ្នាំហើយនៅតែគ្មានបានផលអ្វិ។ យ៉ាងណាក្ដី រដ្ឋមន្ត្រីការពារជាតិរបស់លោកមិនយល់ស្របតាមលោកឡើយ និងនៅតែលើកឡើងពីអាទិភាពនៃការចរចាដដែល។
ប្រធានាធិបតីអាមេរិក ដូណាល់ ត្រាំ នៅមិនទាន់ផ្ដល់ចម្លើយជាក់លាក់ណាមួយលើសេចក្ដីស្នើច្បាប់ស្ដីពីហុងកុងដែលត្រូវបានសភាទាំងពីរអនុម័តរួចរាល់ហើយ។ សេចក្ដីស្នើច្បាប់នេះ ទៅដល់តុរបស់លោករួចហើយ និងរង់ចាំដែលការចុះហត្ថលេខាដោយលោក ត្រាំ មួយដំណាក់ទៀត ទើបក្លាយជាច្បាប់តែម្ដង។ ទីក្រុងប៉េកាំង បានរិះគន់សេចក្ដីស្នើច្បាប់នេះ ដោយចាត់ទុកជាការជ្រៀតជ្រែកមកក្នុងកិច្ចការផ្ទៃក្នុងរបស់ខ្លួន។ ទន្ទឹមការរិះគន់ ប៉េកាំងក៏ព្រមានចាត់វិធានការតបវិញ បើសេចក្ដីស្នើច្បាប់នេះចូលជាធរមាននោះ។ សព្វថ្ងៃ លោក ត្រាំ កំពុងថ្លឹងថ្លែងពីផលវិបាកនានារវាងជម្រើសពីរ គឺត្រូវចុះហត្ថលេខាដើម្បីឲ្យសេចក្ដីស្នើនេះក្លាយជាច្បាប់តាមការចង់បានរបស់ស្ថាប័ននីតិបញ្ញតិទាំងពីរ ឬក៏ត្រូវទុកចោលដើម្បីថែទាំបរិយាកាសចរចាជាមួយចិនរឿងសង្គ្រាមពាណិជ្ជកម្មជិតពីរឆ្នាំមកនេះ។ ឆ្លើយនឹងសំណួរក្នុងកិច្ចសម្ភាសជាមួយទូរទស្សន៍ Fox News ព្រឹកថ្ងៃទី២២ ខែវិច្ឆិកា (ម៉ោងនៅអាមេរិក) ថា លោកអាចវ៉េតូសេចក្ដីស្នើច្បាប់នេះឬយ៉ាងណា ប្រធានាធិបតីអាមេរិករូបនេះបានផ្ដល់ចម្លើយបែបពង្វាង។ លោក ត្រាំ និយាយថា៖ «ខ្ញុំប្រាប់អ្នកថា យើងត្រូវឈរនៅជាមួយហុងកុង ប៉ុន្តែខ្ញុំក៏ឈរជាមួយប្រធានាធិបតី ស៊ី ជិនភីង ដែរ។ គាត់ជាមិត្តភក្តិរបស់ខ្ញុំ និងជាមនុស្សអស្ចារ្យ។ ខ្ញុំចង់ឲ្យពួកគេដោះស្រាយបញ្ហាខ្លួនឯង»។ ពីរឿងហុងកុងនេះ លោក ត្រាំ ក៏ឆ្លៀតនិយាយពីគុណសម្បត្តិរបស់លោកទៀតថា បាតុកម្មនៅទីក្រុងនេះ អាចនឹងត្រូវកម្ទេចត្រឹម១៤នាទីប៉ុណ្ណោះ បើលោកមិនប្រាប់ឲ្យលោក ស៊ី កុំបញ្ជូនទ័ពចូលទេនោះ។ មេដឹកនាំរូបនេះប្រាប់ទូរទស្សន៍អាមេរិកដដែលថា ចិនមានកងទ័ពត្រៀមជាស្រេចនៅក្រៅហុងកុង ប៉ុន្តែមិនឈានជើងចូលទីក្រុងនេះឡើយ ដោយលោកប្រាប់មេដឹកនាំចិនថា វាជាកំហុសដ៏ធំមួយ ហើយប៉ះពាល់ការចរចាផ្នែកពាណិជ្ជកម្មទៀតផង៕	សេចក្ដីស្នើច្បាប់ស្ដីពីប្រជាធិបតេយ្យនៅហុងកុងដែលត្រូវបានសភាអាមេរិកទាំងពីរអនុម័តដោយសំឡេងលើសលប់ បានទៅដល់សេតវិមានហើយ ដើម្បីរង់ចាំការចុះហត្ថលេខាដោយប្រធានាធិបតី ដូណាល់ ត្រាំ មុននឹងក្លាយជាច្បាប់ដើម្បីអនុវត្ត។ ប៉ុន្តែលោក ត្រាំ មិនទាន់និយាយយ៉ាងណាលើសេចក្ដីស្នើនេះឡើយ ដ្បិតវាអាចប៉ះពាល់ដល់ការប្រឹងប្រែងរបស់រដ្ឋបាលលោកក្នុងការចរចាជាមួយប៉េកាំងដើម្បីឈានទៅបញ្ចប់ជម្លោះពាណិជ្ជកម្ម។
ដោយយល់ពីតម្រូវការរបស់អាជីវករ អិលអូអិលស៊ី KHQR បានបង្កើតឡើងព្រមជាមួយអត្ថប្រយោជន៍ជាច្រើនសម្បូរបែបដើម្បីជួយសម្រួលដល់អាជីវករក្នុងការទទួលការទូទាត់ប្រាក់ពីអតិថិជនខ្លួនបែបឌីជីថលបានពីគ្រប់ធនាគារ ទាំងភាពរហ័ស ងាយស្រួល មិនគិតកម្រៃសេវា និងមានសុវត្ថិភាពក្នុងការទុកដាក់ និងគ្រប់គ្រងលំហូរសាច់ប្រាក់ក្នុងដំណើរការអាជីវកម្ម ទោះបីមមាញឹកលក់ដូរយ៉ាងណាក៏មិនពិបាកអាប់លុយ ជាពិសេសទទួលបានការប្រាក់បន្ថែមរហូតដល់ ៣% បន្ថែមពីគណនីសន្សំថែមទៀតផង! អិលអូអិលស៊ី KHQR ពិតជាជួយសម្រួលដល់ការលក់ដូរ និងជាជំនួយការដ៏សក្តិសមសម្រាប់អាជីវកម្មសម័យថ្មី។ ស្នើសុំ អិលអូអិលស៊ី KHQR ដោយឥតគិតថ្លៃឥឡូវនេះ តាមរយៈការិយាល័យសាខាណាមួយរបស់ អិលអូអិលស៊ី (ខេមបូឌា) ទូទាំងប្រទេសដែលនៅជិតលោកអ្នកបំផុត ឬទាក់ទងទៅកាន់ផ្នែកទំនាក់ទំនងអតិថិជនតាមរយៈទូរសព្ទលេខ ០២៣ ៩៩១ ៩៩១៕ (អត្ថបទពាណិជ្ជកម្ម)	នាពេលបច្ចុប្បន្ននេះ ការទូទាត់ប្រាក់តាមប្រព័ន្ធឌីជីថលកំពុងតែទទួលបានការគាំទ្រ និងប្រើប្រាស់ទូទាំងប្រទេស។ ដូច្នេះហើយអាជីវករគួររៀបចំវិធីទូទាត់ប្រាក់ដែលងាយស្រួលដើម្បីបំពេញតម្រូវការរបស់អតិថិជនរបស់ខ្លួនបាន។
ក្រោយការព្រមានរបស់សម្តេច ហ៊ុន សែន តែ១ថ្ងៃប៉ុណ្ណោះ លោក គង់ គាំ ក៏រងបណ្តឹងពីគណបក្សកាន់អំណាចពិតមែន ដោយទារប្រាក់ពីលោកដល់ទៅកន្លះលានដុល្លារ។ លោក ប្រកាសថា មិនបារម្ភអ្វីឡើយ។ ដោយមិនអាចទទួលយកបានចំពោះការទិតៀនពីសំណាក់លោក គង់ គាំ ទីប្រឹក្សាជាន់ខ្ពស់របស់គណបក្សភ្លើងទៀន ទៅលើថ្ងៃ៧មករា និងទៅលើដើមកំណើតគណបក្សប្រជាជនកម្ពុជា គណបក្សប្រជាជនកម្ពុជាខេត្តត្បូងឃ្មុំ បានដាក់បណ្តឹងទៅកាន់អយ្យការអមតុលាការខេត្តត្បូងឃ្មុំ ដើម្បីប្តឹងលោក។ គណបក្សប្រជាជនកម្ពុជាខេត្តត្បូងឃ្មុំ ជម្រាបតំណាងអយ្យការថា សម្តីរបស់លោក គង់ គាំ បង្ហាញពីចេតនាទុច្ចរិត និងញុះញង់ឲ្យមានភាពវឹកវរដល់សង្គម។ ក្នុងបណ្តឹង ចុះកាលបរិច្ឆេទ នៅថ្ងៃទី១០ ខែមករា ឆ្នាំ២០២៣ គណបក្សប្រជាជនកម្ពុជាខេត្តត្បូងឃ្មុំ សុំឲ្យតុលាការ ដាក់ទោសលោកឲ្យធ្ងន់ធ្ងរ និងសុំទារសំណងជំងឺចិត្តពីលោកដល់ទៅកន្លះលានដុល្លានឯណោះ។ នៅថ្ងៃទី៧ មករា ឆ្នាំ២០២៣ ដែលចំថ្ងៃរម្លឹកខួបទិវាជ័យជម្នះ៧មករាលើកទី៤៤ឆ្នាំ លោក គង់ គាំ បានទៅចូលរួមពិធីប្រកាសសុពលភាពក្រុមការងារគណបក្សភ្លើងទៀន នៅខេត្តត្បូងឃ្មុំ ហើយលោក បានឡើងថ្លែងសុទ្ទរកថា ដោយការថ្លែងរបស់លោក រាលដាលដល់ប្រវត្តិសាស្រ្តអំពីថ្ងៃ៧មករានេះ និងដើមកំណើតគណបក្សប្រជាជនកម្ពុជា។ «គណបក្សប្រជាជន ប្រហែលគេនាំគ្នារម្លឹកថ្ងៃខួបកំណើតរបស់គេដែរហើយ។ [] ខ្ញុំ ធ្លាប់នៅគណបក្សប្រជាជនដែរ កាលហ្នឹង គេ ប្រាប់ខ្ញុំ ផឹកទឹកឲ្យនឹកប្រភព។ ហ្ន! ប្រភពឯជើងហ្ន! ឆ្ងាយ [ឯ] កើត ហើយអ្នកដាំគេដុះពុកមាត់ បរទេស»។ នេះជាសម្តីលោក គង់ គាំ ក្នុងពិធីខាងលើ ហើយត្រូវបានគណបក្សប្រជាជនកម្ពុជាខេត្តត្បូងឃ្មុំ យកធ្វើជាអង្គហេតុ និងស្រង់យកទៅសរសេរក្នុងបណ្តឹង។ ទំព័រហ្វេសប៊ុករបស់គណបក្សភ្លើងទៀន ពុំបានបង្ហោះវីដេអូអំពីការថ្លែងរបស់លោកឡើយ។ តាមរយៈសារព័ត៌មានថ្មីៗ លោក គង់ គាំ ឆ្លើយតបថា ខ្លឹមសារនៃបណ្តឹងរបស់គណបក្សប្រជាជនកម្ពុជាខេត្តត្បូងឃ្មុំ មិនមានលក្ខណៈជាក់ស្តែង និងមិនមានលក្ខណៈពិតប្រាកដនោះទេ។ អ្នកនយោបាយ ដែលធ្លាប់រួមរស់ជាមួយគណបក្សប្រជាជនកម្ពុជាក្នុងគ្រាដើមរូបនេះ បកស្រាយថា៖«ប្រភពរបស់គណបក្សប្រជាជនយ៉ាងណា ហើយអ្នកដាំរបស់គណបក្សប្រជាជន ជានរណានោះ ខ្ញុំ ដូចថា ផ្អែកលើប្រវត្តិសាស្រ្ត និងមជ្ឈដ្ឋានទូទៅ ដែលបានលើកដែរទេ មិនមែនគំនិតរបស់ខ្ញុំផ្ទាល់ទេ»។ អ្នកនយោបាយវ័យ៨១ឆ្នាំរូបនេះ ប្រាប់ថា មិនមានក្តីបារម្ភអ្វីឡើយ ចំពោះការទាមទារសំណងដល់ទៅកន្លះលានដុល្លារពីដើមបណ្តឹង។ លោក បញ្ជាក់ថា មេធាវីខាងលោក កំពុងសិក្សាមើលថា តើសម្តីរបស់លោក បានបំពាន និងបណ្តាលឲ្យមានបទល្មើសក្នុងកម្រិតណា។ លោក អះអាងថា ថ្នាក់ដឹកនាំគណបក្សភ្លើងទៀន (បូករួមទាំងខ្លួនលោកផងដែរ) នឹងដើរតាមច្បាប់ និងតុលាការរបស់ប្រទេស។ កាលពីថ្ងៃទី២៨ ខែធ្នូ ឆ្នាំ២០២២ លោក គង់ គាំ ធ្លាប់បាននិយាយបែបចំអកដាក់ថ្ងៃ៧មករានេះម្តងរួចមកហើយ ក្នុងពិធីប្រកាសសុពលភាពក្រុមការងារគណបក្សភ្លើងទៀន នៅខេត្តពោធិ៍សាត់។ បើបានស្តាប់ គេ ដឹងថា សម្តីរបស់លោកនៅខេត្តពោធិ៍សាត់ និងសម្តីរបស់លោកនៅខេត្តត្បូងឃ្មុំ គឺមានខ្លឹមសារស្រដៀងគ្នា។ ក្នុងពិធីនៅខេត្តពោធិ៍សាត់ ទីប្រឹក្សាជាន់ខ្ពស់របស់គណបក្សភ្លើងទៀន បរិយាយថា៖«ខ្ញុំ ធ្លាប់នៅជាមួយគណបក្សប្រជាជនដែរ។ គេ ទូន្មានខ្ញុំ ថា ផឹកទឹកឲ្យនឹកប្រភព ជ្រកម្លប់ឲ្យនឹកអ្នកដាំ។ ប៉ុន្តែប្រភព៧មករា មកពីណា? ខ្ញុំដូចជាវង្វេងដែរ។ ដូចមិនមែននៅស្នួល កំពង់ចាមទេ មកពីនាយទេមិនដឹង អ្នកដាំគេ ដូចមិនមែនសម្តេចតេជោទេមើលទៅ មានគេអ្នកដាំសម្តេចតេជោទៀតមើលទៅ»។ វីដេអូអំពីការថ្លែងសារនយោបាយរបស់លោកក្នុងពិធីនេះ ត្រូវបានបង្ហោះលើទំព័រហ្វេសប៊ុកគណបក្សភ្លើងទៀន។ ចាប់តាំងពីទៅចូលរួមជាមួយគណបក្សភ្លើងទៀនមក លោក គង់ គាំ ចាប់ផ្តើមប្រើវោហោរវាយប្រហារគណបក្សប្រជាជនកម្ពុជាស្ទើរគ្រប់វេទិកា។ សម្តេចនាយករដ្ឋមន្រ្តី ហ៊ុន សែន មិនអាចបណ្តោយឲ្យលោក បន្តវាយប្រហារគណបក្សប្រជាជនកម្ពុជារបស់សម្តេចតាមអំពើចិត្តទៀតឡើយ។ ក្នុងពិធីបើកការដ្ឋានសាងសង់ផ្លូវនៅខេត្តកំពង់ចាម កាលពីព្រឹកថ្ងៃទី៩ ខែមករា ឆ្នាំ២០២៣ សម្តេច ហ៊ុន សែន បានព្រមានវាយខ្នះលោក គង់ គាំ ផង និងព្រមានប្តឹងរឹបអូសផ្ទះសម្បែងរបស់លោកផង។ ប្រមុខគណបក្សកាន់អំណាចរូបនេះ ថ្លែងថា៖«ខ្ញុំ វាយគង់ គាំ បន្តិចទៅចុះ ដាស់តឿនគង់ គាំ កុំឲ្យព្រហើនពេក»។ ១ថ្ងៃក្រោយមក គណបក្សប្រជាជនកម្ពុជាខេត្តត្បូងឃ្មុំ បានដាក់បណ្តឹងប្តឹងលោក គង់ គាំ។ គណបក្សប្រជាជនកម្ពុជា បានប្តឹងថ្នាក់ដឹកនាំជាន់ខ្ពស់ម្នាក់របស់គណបក្សភ្លើងទៀនរួចមកហើយ គឺលោក សុន ឆ័យ ដោយទារប្រាក់ពីលោកដល់ទៅ១លានដុល្លារ។ លទ្ធផល គឺលោកអនុប្រធានគណបក្សភ្លើងទៀនរូបនេះ ចាញ់ក្តីគណបក្សកាន់អំណាច។ ក្រោមហេតុផលថា លោក គ្មានឆន្ទៈបង់ប្រាក់ទៅឲ្យគណបក្សកាន់អំណាច តុលាការ ក៏រឹបអូសយកដីនិងអគារ២កន្លែងរបស់លោកទុកជាបណ្តោះអាសន្ន ដោយ១កន្លែង នៅរាជធានីភ្នំពេញ និង១កន្លែង នៅខេត្តសៀមរាប។ លោក សុន ឆ័យ រងបណ្តឹងនេះ ដោយសារលោក និយាយជាមួយសារព័ត៌មានថា ការបោះឆ្នោតឃុំ-សង្កាត់ឆ្នាំ២០២២ ត្រូវបានគ្រប់គ្រងដោយគណបក្សប្រជាជនកម្ពុជា និងមានការលួចបន្លំក្នុងការរាប់សន្លឹកឆ្នោត។ លោក ក៏ត្រូវគណៈកម្មាធិការជាតិរៀបចំការបោះឆ្នោត (គ.ជ.ប) ប្តឹងដែរ ដោយសារការធ្វើអត្ថាធិប្បាយអំពីការបោះឆ្នោតនេះ៕	ដោយ៖ ទេពញាណ
លោក ហ៊ុន ម៉ានិត ដែលមានឋានន្តរស័ក្តិជាឧត្តមសេនីយ៍ឯក ទទួលបានតំណែងជាមេបញ្ជាការរងកទ័ពជើងគោកនេះ បន្ថែមលើមុខងារបច្ចុប្បន្ន។ បច្ចុប្បន្ន លោក ជាអគ្គនាយកនៃអគ្គនាយកដ្ឋានស្រាវជ្រាវចារកិច្ចនៃក្រសួងការពារជាតិ។ លោក ហ៊ុន ម៉ាណែត ដែលជាបងប្រុសរបស់លោក ហ៊ុន ម៉ានិត គឺជាមេបញ្ជាការទ័ពជើងគោក។ លោក ហ៊ុន ម៉ាណែត ទើបនឹងត្រូវបានព្រះមហាក្សត្រ ដំឡើងឋានន្តរស័ក្តិពីឧត្តមសេនីយ៍ឯក (ផ្កាយ៣) ទៅជានាយឧត្តមសេនីយ៍ (ផ្កាយ៤)៕	លោក ហ៊ុន ម៉ានិត កូនប្រុសទី២របស់សម្តេចនាយករដ្ឋមន្រ្តី ហ៊ុន សែន និងជាកងទ័ពជាន់ខ្ពស់ម្នាក់ក្នុងជួរកងទ័ព ទទួលបានតំណែងថ្មី១បន្ថែមទៀត គឺ តំណេងជា «មេបញ្ជាការរងកងទ័ពជើងគោក»។ សម្តេច ហ៊ុន សែន តែងតាំងលោកជាមេបញ្ជាការរងកងទ័ពជើងគោក តាមរយៈអនុក្រឹត្យ ដែលចេញនៅថ្ងៃទី១៧ ខែមីនា ឆ្នាំ២០២៣ ដោយមានសំណើពីសម្តេច ទៀ បាញ់ ឧបនាយករដ្ឋមន្រ្តី-រដ្ឋមន្រ្តីក្រសួងការពារជាតិ។
លោក រាជ រ៉ា រដ្ឋលេខាធិការក្រសួងពាណិជ្ជកម្ម បានលើកឡើងនាកិច្ចប្រជុំផ្ទៃក្នុងកាលពីថ្ងៃទី៤កុម្ភៈថា ក្រសួងនៅតែបន្តគាំទ្រចំពោះកិច្ចការងារ លើកកម្ពស់កេរ្តិ៍ឈ្មោះ និងថែរក្សាអត្តសញ្ញាណខ្មែរ ខណៈដែលក្រសួងកំពុងរៀបចំគោលនយោបាយ ជំរុញការនាំចេញផលិតផលសក្តានុពលរបស់កម្ពុជា។ លោក រាជ រ៉ា បន្ថែមដូច្នេះថា៖ «ការបង្កើតមជ្ឍមណ្ឌលនេះ នឹងដើរតួយ៉ាងសំខាន់ ក្នុងការបង្កើតបរិយាកាសពាណិជ្ជកម្ម ទាក់ទាញទេសចរ អភិរក្សវប្បធម៌ ប្រវត្តិសាស្ត្រ និងអត្តសញ្ញាណកេរតំណែលនៃផលិតផល និងភូមិសាស្ត្រ បង្កើនឱកាសពាណិជ្ជកម្ម និងពង្រីកទីផ្សារ។ បើតាមក្រសួងពាណិជ្ជកម្ម ក្នុងវិបត្តិកូវីដ-១៩នេះ វិស័យចម្លាក់ប្រាក់ ស្ពាន់ ថ្ម និងស្មូនដី បានរងផលប៉ះពាល់យ៉ាងធ្ងន់ធ្ងរ ដូចជាបញ្ហាទីផ្សារ ដោយសារមិនមានការបញ្ជាទិញ ភាពរអាក់រអួលនៃខ្សែច្រវ៉ាក់ផ្គត់ផ្គង់ រួមទាំងការបាត់បង់កម្លាំងពលកម្មជំនាញជាដើម ដែលទាមទារឱ្យមានកិច្ចសហការ ពីក្រសួង ស្ថាប័ន និងវិស័យឯកជនពាក់ព័ន្ធបន្ថែមទៀត៕ រូបភាពពីលោក វ៉ែន រ៉ាម៉ូ៖	ភ្នំពេញ៖ ក្រសួងពាណិជ្ជកម្ម គ្រោងបង្កើតមជ្ឈមណ្ឌលជំរុញអភិវឌ្ឍន៍វិស័យចម្លាក់ប្រាក់ និងស្ពាន់ខេត្តកណ្តាល ស្មូនដីខេត្តកំពង់ឆ្នាំង និងចម្លាក់ថ្មខេត្តពោធិ៍សាត់។ មជ្ឈមណ្ឌលនេះបង្កើតឡើង ដើម្បីគាំទ្រដល់កិច្ចការពារអភិរក្សវប្បធម៌ ទាក់ទាញភ្ញៀវទេសចរ និងពង្រីកទីផ្សារបន្ថែម។
ថ្លែងក្នុងបទសម្ភាសនៅសប្តាហ៍នេះ រដ្ឋមន្ត្រីក្រសួងផែនការឥណ្ឌូណេស៊ី លោក Bambang Brodjonegoro លើកឡើងថា សម្រាប់គម្រោងសាងសង់ដែលកំពុងរៀបចំនេះ រដ្ឋាភិបាល ត្រូវការលុយវិនិយោគប្រមាណ ៤១២ពាន់លានដុល្លារ ចាប់ពីឆ្នាំ២០២០ ដល់ឆ្នាំ២០២៤ ។ ក្នុងចំណោមលុយទាំងអស់នោះ ប្រមាណ ៤០ភាគរយ នឹងត្រូវផ្តល់ហិរញ្ញប្បទានដោយផ្ទាល់ពីសំណាក់រដ្ឋាភិបាល, ២៥ភាគរយ តាមរយៈសហគ្រាសកាន់កាប់ដោយរដ្ឋ និងទុនវិនិយោគដែលនៅសេសសល់គឺធ្លាក់ទៅលើវិស័យឯកជនជាអ្នកទទួលរ៉ាប់រង។ នេះបើតាមការបញ្ជាក់របស់ Brodjonegoro ។ យោងតាមសេចក្តីព្រាងស្តីពីគម្រោងទាំងនេះ ដែលបានចុះផ្សាយដោយកាសែត Bloomberg និងបានបញ្ជាក់រួចរាល់ពីក្រសួងផែនការឥណ្ឌូណេស៊ីនោះ ប្រមាណ ៦០ភាគរយនៃទុនវិនិយោគទាំងនេះ នឹងចំណាយលើហេដ្ឋារចនាសម្ព័ន្ធទាក់ទងនឹងផ្នែកដឹកជញ្ជូន។ មែនទែនទៅ ការចំណាយទាំងនេះ នឹងអនុវត្តតាមយុទ្ធសាស្ត្ររបស់ប្រធានាធិបតី Joko Widodo ដោយប្រើប្រាស់ហេដ្ឋារចនាសម្ព័ន្ធជាស្នូល ដើម្បីផ្តល់សន្ទុះដល់កំណើនសេដ្ឋកិច្ច និងពង្រីកវឌ្ឍនភាពឲ្យលើសពីកោះជ្វា ដែលជារោងចក្រនៃឥណ្ឌូណេស៊ី។ តាម Bloomberg លោករដ្ឋមន្ត្រី Brodjonegoro គូសបញ្ជាក់ថា មធ្យោបាយតែមួយគត់ដើម្បីឲ្យឥណ្ឌូណេស៊ីមានកំណើនសេដ្ឋកិច្ចក្លៀវក្លាគឺជា ការតភ្ជាប់ ។ ត្រង់ចំណុចនេះ មន្ត្រីជាន់ខ្ពស់ឥណ្ឌូណេស៊ីរូបនេះ បន្ថែមថា រដ្ឋាភិបាល គ្រោងបង្កើតផ្លូវល្បឿនលឿនសម្រាប់យន្តហោះ ដោយសាងសង់អាកាសយានដ្ឋានទំហំតូចសម្រាប់ការតភ្ជាប់ក្នុងតំបន់ដាច់ស្រយោល ដូចជា តំបន់ Papua ជាដើម។ ទោះបីជាបែបនេះក្តី ការកសាងកំពង់ផែយុទ្ធសាស្ត្រ និងរោងចក្រក្នុងប្រទេសឥណ្ឌូណេស៊ី គឺជារឿងដ៏ស្មុគស្មាញ និងត្រូវចំណាយច្រើនបំផុត ព្រោះថាប្រទេសនេះ ហ៊ុមព័ទ្ធដោយកោះចំនួន ១៧០០០។ តាមការប៉ាន់ស្មាន ផ្ទៃដីឥណ្ឌូណេស៊ី លាតសន្ធឹងចម្ងាយរវាងពីទីក្រុងញូវយ៉កដល់ទីក្រុងឡុងដ៍ឯណោះ។ ក្រៅពីឧបសគ្គផ្នែកភូមិសាស្ត្រ គម្រោងដ៏ធំសម្បើមទាំងនេះ ក៏កំពុងប្រឈមមុខនឹងបញ្ហាហិរញ្ញវត្ថុរបស់រដ្ឋាភិបាលឥណ្ឌូណេស៊ី ក្នុងរយៈពេលប៉ុន្មានឆ្នាំចុងក្រោយនេះផងដែរ។ បញ្ហាហិរញ្ញវត្ថុនេះ កើតឡើងដោយសារការយកពន្ធទាប និងតម្លៃផលិតផលចុះខ្សោយ ដែលប៉ះពាល់ដល់កញ្ចប់ថវិកាជាតិ។ ជាក់ស្តែង គម្រោងសាងសង់មួយចំនួន ត្រូវបានពន្យារ ឬលុបចោលតែម្តង ។ សូមបញ្ជាក់ថា គម្រោងចំណាយថ្មីនេះ ស្មើនឹង ៥,៦ភាគរយនៃផលទុនក្នុងស្រុកសរុប (GDP) របស់ឥណ្ឌូណេស៊ី ចាប់ពីឆ្នាំ២០២០ ដល់ ឆ្នាំ២០២៤ ។ អំឡុងពេលនេះ រដ្ឋាភិបាលឥណ្ឌូណេស៊ី បានដាក់គោលដៅកំណើនសេដ្ឋកិច្ច ចន្លោះពី ៥,៤ភាគរយ ទៅ ៦ភាគរយ ។ ទន្ទឹមនឹងគ្នានេះ រដ្ឋាភិបាលក៏កំពុងសិក្សាពីលទ្ធភាពនៃការផ្តល់ហិរញ្ញវត្ថុលើគម្រោងទាំងនេះតាមរយៈការខ្ចីបុលផងដែរ៕	ឥណ្ឌូណេស៊ី កំពុងរៀបចំគម្រោងសាងសង់ធំៗជាច្រើន ដែលរាប់ចាប់ពីការកសាងអាកាសយានដ្ឋាន និងរោងចក្រផលិតថាមពលជាដើម។ សម្រាប់គម្រោងសាងសង់ទាំងនេះ រដ្ឋាភិបាលឥណ្ឌូណេស៊ី ត្រៀមចាយលុយដល់ខ្ទង់រយពាន់លានដុល្លារ ក្នុងគោលដៅផ្តល់សន្ទុះដល់កំណើនសេដ្ឋកិច្ចខ្លួន។
អំឡុងរដ្ឋប្រហារនៅថ្ងៃទី៥ខែសីហា កម្លាំងទ័ពពិសេសហ្គីណេ បានចាប់ខ្លួនលោកប្រធានាធិបតី អាល់ហ្វា កុងដេ និងឃុំខ្លួនអ្នកនយោបាយសំខាន់ៗផ្សេងទៀតមិនឱ្យចេញធ្វើដំណើរឡើយ។ ក្រុមយោធាធ្វើរដ្ឋប្រហារ ក៏បានប្រកាសលុបចោលរដ្ឋធម្មនុញ្ញ និងរដ្ឋាភិបាលជាតិ ព្រមទាំងប្រកាស ដាក់បម្រាមគោចរទូទាំងប្រទេសផងដែរ។ «ការពិគ្រោះយោបល់នឹងត្រូវបានធ្វើឡើងដើម្បីកំណត់ក្របខ័ណ្ឌសំខាន់នៃការផ្លាស់ប្តូររដ្ឋាភិបាល។ បន្ទាប់មករដ្ឋាភិបាលរួបរួមជាតិ នឹងត្រូវតែងតាំងដើម្បីដឹកនាំប្រទេស»។ វរសេនីយ៍ Mamady Doumbouya មេដឹកនាំយោធាដែលដឹកនាំរដ្ឋប្រហារបានលើកឡើងបែបនេះក្នុងកិច្ចប្រជុំជាមួយ រដ្ឋមន្ត្រី និងមន្រ្តីជាន់ខ្ពស់របស់រដ្ឋាភិបាលលោក កុងដេ ។ បន្ទាប់ពីកិច្ចប្រជុំខាងលើ មន្ត្រីនិងអ្នក នយោបាយទាំងនោះត្រូវបានអមដោយក្រុមយោធាទៅកាន់ទីបញ្ជាការកណ្ដាលកងទ័ពនៅក្នុងរដ្ឋធានី កូណាគ្រី។ វរសេនីយ៍រូបនេះក៏បានអះអាងថា បន្ទាប់ពីការបញ្ចប់នៃដំណាក់កាលអន្តរកាល ពួកគេនឹងបង្កើតរបប ថ្មីមួយដែលមានអភិបាលកិច្ច និងការអភិវឌ្ឍសេដ្ឋកិច្ច។ យ៉ាងណាមិញ លោក Doumbouya មិនបាន បញ្ជាក់ច្បាស់អំពីការរៀបចំរដ្ឋាភិបាលអន្តរកាល ពេលវេលា និងការត្រលប់ទៅរៀបចំការបោះឆ្នោត ដោយសេរីនោះទេ។ នៅថ្ងៃធ្វើរដ្ឋប្រហារប្រជាជនហ្គីណេជាច្រើននាក់បានស្វាគមន៍អបអរតាមដងផ្លូវចំពោះសកម្មភាពយោធា។ ពួកគេយល់ឃើញថា ស្ថានភាពប្រទេស និង សេដ្ឋកិច្ចអាចស្ដារឡើងវិញដោយមេដឹកនាំយោធា។ ចំណែកឯ សហគមន៍អន្តរជាតិបានថ្កោលទោសក្រុមយោធា ហើយបារម្ភពីអស្ថិរភាព និងអសន្តិភាព ដែលអាចនឹងកើតឡើង។ រឿងដែលព្រួយបារម្ភមួយទៀតនោះ គឺការបិទច្រកពាណិជ្ជកម្ម និងការនាំ ចេញរ៉ែបុកស៊ីត។ ប៉ុន្តែមកទល់ពេលនេះ គេមិនមិនទាន់ឃើញមានសញ្ញាបង្ហាញពីការបន្ថយការ ផ្គត់ផ្គង់រ៉ែនោះទេ។ វរសេនីយ៍ Doumbouya ក៏បានអះអាងថារ៉ែនៅតែអាចនាំចេញតាមផ្លូវទឹក ហើយ ក្រុមហ៊ុនវិនិយោគបរទេសនៅតែអាចដំណើរការបាន៕	ក្រោយការធ្វើរដ្ឋប្រហារទម្លាក់ប្រធានាធិបតី និងលុបចោលរដ្ឋាភិបាល មេដឹកនាំយោធាហ្គីណេដែលដណ្ដើមអំណាច នៅក្នុងកិច្ចប្រជុំថ្ងៃទី៦ខែកញ្ញាបានប្រកាសថា ខ្លួននឹងរៀបចំរដ្ឋាភិបាល អន្តរកាលដើម្បីដឹកនាំអំឡុងការផ្លាស់ប្ដូររដ្ឋាភិបាល។
បើតាមការព្យាករអាកាសធាតុរបស់ក្រសួងធនធានទឹក និងឧតុនិយម ដែលចេញផ្សាយនៅថ្ងៃទី២៣ មករានេះ កម្ពុជា កំពុងបន្តទទួលរងខ្យល់ដែលបក់មកពីទិសខាងកើត និងទទួលរងឥទ្ធិពលរបស់ខ្យល់មូសុងឦសាន រួមទាំងជ្រលងសម្ពាធខ្ពស់ បន្តចុះខ្សោយជាបន្តបន្ទាប់។ ស្ថានភាពបែបនេះ នឹងបង្កឲ្យមានភ្លៀងកក់ខែ បន្តធ្លាក់ក្នុងកម្រិតពីតិច ទៅបង្គួរ ចាប់ពីថ្ងៃទី ២៣ដល់ថ្ងៃទី ៣០ ខែមករា។ តាមការព្យាករខាងលើ តំបន់មាត់សមុទ្ររួមមាន ខេត្តកែប កំពត ព្រះសីហនុ និងខេត្តកោះកុង នឹងមានភ្លៀងកក់ខែ ធ្លាក់ពីមធ្យមទៅបង្គួរ។ ចំណែកឯតំបន់ទំនាបកណ្ដាលវិញ រួមមាន រាជធានីភ្នំពេញ ខេត្តព្រៃវែង ស្វាយរៀង កណ្ដាល តាកែវ កំពង់ស្ពឺ និងខេត្តកំពង់ឆ្នាំង នឹងមានភ្លៀងកក់ខែ ធ្លាក់ពីតិច ទៅមធ្យម ចាប់ពីថ្ងៃទី ២៣ដល់ថ្ងៃទី ៣០ ខែមករា៕	ភ្នំពេញ៖ កម្ពុជានឹងមានភ្លៀងកក់ខែ ធ្លាក់រាយប៉ាយ ក្នុងកម្រិតពីតិច ទៅបង្គួរ នៅតាមតំបន់មាត់សមុទ្រ និងតំបន់ទំនាបកណ្ដាល ចាប់ពីថ្ងៃទី ២៣ រហូតដល់ថ្ងៃទី ៣០ ខែមករា។ នេះបើតាមការព្យាករអាកាសធាតុរបស់ក្រសួងធនធានទឹក។
សូមទស្សនា វីដេអូខាងក្រោមនេះ៖ នៅទូទាំងពិភពលោក រថយន្ដម៉ាក VOLKSWAGEN ប្រភេទទី១ ទំនងជារថយន្តបុរាណដែលនៅសេសសល់ច្រើនជាងគេ ហើយក្នុងចំណោមឡានបុរាណ ដែលត្រូវនាំចូលមកកម្ពុជា ក៏ច្រើនតែ VOLKSWAGEN ប្រភេទទី១ដែរ។ មុនសង្គ្រាមនៅប្រទេសកម្ពុជាមានឡាន VOLKSWAGEN ប្រភេទទី១ ច្រើនគួរសម ប៉ុន្តែសព្វថ្ងៃនៅមានសល់មិនច្រើននោះទេ ពោលនៅសៀមរាបមានប្រហែល៥គ្រឿង កំពង់ឆ្នាំងក៏មានប្រមាណ៦ ទៅ៧គ្រឿងដែរ ខណៈបាត់ដំបងមាន១គ្រឿង និងមាន៣គ្រឿងទៀតនៅខេត្តកណ្តាល។ អត្ថបទទាក់ទង ព្រោះតែស្រឡាញ់ លោកសំណាង ទិញVolkswagen ដែលខូចទាំងអស់ មកជួសជុលជិះឡើងវិញ ដូរគ្រឿងបន្លាស់ដើមស្ទើរទាំងអស់ដើម្បីឱ្យ Volkswagen បុរាណមួយគ្រឿងធន់ រឹងមាំ និងទាក់ទាញ លោក អ៊ឹង សំអាត និយមជិះរថយន្ដ Volkswagen ផលិតឆ្នាំ១៩៦២ កម្សាន្តនៅតំបន់អង្គរ Volkswagen ចំណាស់ជាង៥០ឆ្នាំ១គ្រឿង និងឡានបុរាណ៤គ្រឿងទៀត ក្លាយជាវត្ថុលម្អហាងមួយនៅកំពង់ឆ្នាំង លោក សុខគែន មានរថយន្តដ៏បុរាណមួយគ្រឿងអាយុជិត៧០ឆ្នាំ WOLKSWAGEN បុរាណ ក៏ពេញនិយមនៅកម្ពុជាដែរ VOLKSWAGEN ប្រភេទនេះ មានឈ្មោះផ្លូវការថាប្រភេទទី១ ព្រោះជាប្រភេទដំបូងគេបង្អស់ ដែលក្រុមហ៊ុន VOLKSWAGEN បានផលិត ចាប់ពីឆ្នាំ១៩៣៨ ដល់ឆ្នាំ១៩៧៨ ខណៈប្រេស៊ីលនៅបន្តផលិតរហូតដល់ឆ្នាំ២០១៩។ VOLKSWAGEN ប្រភេទទី១ ត្រូវបានផលិតប្រមាណ ២១លានគ្រឿង នៅប្រទេសអាល្លឺម៉ង់ និងនៅប្រទេសនានាក្នុងទ្វីបអឺរ៉ុប ទ្វីបអាហ្វ្រិក និងទ្វីបអាម៉េរិក។ ម៉ាក VOLKSWAGEN ត្រូវបានបង្កើតនៅប្រទេសអាល្លឺម៉ង់ នៅអំឡុងឆ្នាំ១៩៣៧ ដោយពលរដ្ឋអូទ្រីសមួយរូបឈ្មោះ PORSCHE Ferdinand ដែលក៏បានបង្កើតម៉ាក PORSCHE ដែរ។ ជាភាសាអាល្លឺម៉ង់ពាក្យ VOLKS មានន័យថាប្រជាជន និងពាក្យ WAGEN មានន័យថាឡាន៕	លោក ហាក់ សំណាង ដែលម្ចាស់យានដ្ឋានជួសជុលរថយន្តមួយកន្លែង នៅក្រុងតាខ្មៅ ខេត្តកណ្តាល បានទិញរថយន្តVOLKSWAGEN ប្រភេទទី១ អាយុកាលជាង៥០ឆ្នាំ២គ្រឿង មកជួសជុលជិះឡើងវិញ។ បើតាមលោក សំណាង រថយន្តនេះ ត្រូវម្ចាស់មុនរបស់វាទុកចោល ឡើងពុកផុយអស់ នៅសល់តែតួប៉ុណ្ណោះ។ លោក សំណាង បានផ្លាស់ប្ដូរពណ៌ពីផ្ទៃមេឃ ទៅស ដោះដូរម៉ាស៊ីណពីក្រោយទៅខាងមុខវិញ ហើយបាន ទ្រង់ទ្រាយខាងមុខដាក់បាណាធ្វើដៃមួយ។
FIFA Series បានបញ្ចូលក្នុងកាលវិភាគការប្រកួតអន្តរជាតិសម្រាប់ក្រុមបុរស នៅក្នុងខែមីនា ឆ្នាំ ២០២៤ នេះ ដែលជាគម្រោងសាកល្បងនៃគោលដៅយុទ្ធសាស្ត្រការប្រកួតសកល (Strategic Objectives for the Global Game: 2023-2027) ហើយត្រូវបានសម្រេចដោយក្រុមប្រឹក្សា FIFA កាលពីខែធ្នូ ឆ្នាំ ២០២២។ FIFA Series នឹងផ្តល់ឱកាសដល់ក្រុមបាល់ទាត់កម្រិតទាប និងក្រុមថ្នាក់ទាបដទៃទៀត អាចប្រកួតជាអន្តរទ្វីប។ ការប្រកួតមិត្តភាពអន្តរទ្វីបថ្មីរបស់ FIFA ផ្តល់ឱកាសដល់ក្រុមបាល់ទាត់ជម្រើសជាតិកម្ពុជាខ្លាំង ក្នុងការបង្ហាញសមត្ថភាពលើឆាកអន្តរជាតិ ជាថ្មី។ កាប់វែរ និងហ្គីណេអេក្វាទ័រ ជាក្រុមកម្រិតខ្ពស់ ២ មកពីតំបន់អាហ្វ្រិកនឹងត្រូវជួបទល់ទល់ជាមួយនឹងក្រុមកម្ពុជា រួមទាំងហ្គីយ៉ាន ដែលនឹងរៀបចំឡើងនៅក្នុងប្រទេសអារ៉ាប៊ីសាអូឌីត ធ្វើជាម្ចាស់ផ្ទះរៀបចំការប្រកួត ក្នុងខែមីនា ខាងមុខ។ កម្ពុជាមានកម្រិតចំណាត់ថ្នាក់ពិភពលោកលេខ ១៧៩ ខណៈប្រទេសហ្គីយ៉ាន មានកម្រិតមិនឆ្ងាយខ្លាំងលេខ ១៥៧ ហើយក្រុមកាប់វែរ មកពីតំបន់អាហ្រ្វិកមានកម្រិត ៦៥ពិភពលោក និងលេខ១៣ តំបន់អាហ្រ្វិក ចំណែកហ្គីណេអេក្វាទ័រកម្រិត ៧៩ពិភពលោក និងលេខ១៦ តំបន់ទ្វីបអាហ្រ្វិក។ មកស្គាល់ពីក្រុមដែលកម្ពុជា ត្រៀមប៉ះនាពេលខាងមុខក្នុងការប្រកួតមិត្តភាពអន្តរជាតិនៃព្រឹត្តិការណ៍ FIFA Series៖ ក្រុមជម្រើសជាតិកាប់វែរ ជាក្រុមមានបទពិសោធន៍ការប្រកួតប្រជែងកម្រិតខ្ពស់មួយក្នុងតំបន់ទ្វីបអាហ្រ្វិក ដោយពួកគេធ្លាប់បានបង្ហាញខ្លួនចំនួន ៤លើក នៅក្នុងពានរង្វាន់ African Cup of Nations នៅឆ្នាំ ២០១៣, ២០១៥, ២០២១ និង ២០២៣។ ក្រុមបាល់ទាត់ជម្រើសជាតិហ្គីយ៉ាន ក្រោយទទួលបានឯករាជ្យពីប្រទេសព័រទុយហ្កាល់ក្នុងឆ្នាំ ១៩៧៥ ក្រុមបាល់ទាត់ជម្រើសជាតិកាប់វែរ បានឈានជើងចូលការប្រកួតអន្តរជាតិលើកដំបូងក្នុងឆ្នាំ ១៩៧៨ និងបានបានបង្កើតសហព័ន្ធបាល់ទាត់នៅឆ្នាំ ១៩៨២ ក្រោយមកចូលរួមជាមួយសហព័ន្ធបាល់ទាត់ពិភពលោក (FIFA) ក្នុងឆ្នាំ ១៩៨៦។ ប្រទេសកោះ ស្ថិតក្នុងឈូងសមុទ្រអាត្លង់ទីនមួយនេះ មានចំនួនប្រជាជនសរុបត្រឹមតែជាង ៥,៦សែននាក់ប៉ុណ្ណោះ នៅលើផ្ទៃដីប្រមាណ ៤,០៣៣ម៉ែត្រការ៉េ ភាគច្រើនកីឡាករបាល់ទាត់ក្នុងក្រុមជម្រើសជាតិនាពេលបច្ចុប្បន្ន ប្រកបអាជីព នៅក្នុងវិស័យបាល់ទាត់តំបន់អឺរ៉ុប និងនៅក្នុងតំបន់អាស៊ី ហើយជាកូនកាត់កើតនៅក្រៅកោះ។ ទោះមិនធ្លាប់បានជាប់វគ្គជម្រុះទៅកាន់ការប្រកួតពានពិភពលោក World Cup តែកាប់វែរ បានអភិវឌ្ឈកម្រិតសមត្ថភាពខ្លាំងក្នុងតំបន់អាហ្រ្វិក ដោយជាក្រុមមានកម្រិតប្រកួតប្រជែងខ្ពស់ ហើយកាលឆ្នាំ ២០១៣ និង ២០២៣ កន្លងទៅពួកគេបានឈានជើងដល់វគ្គ ៨ក្រុមចុងក្រោយ។ នៅ AFCON 2023 កាប់វែរ ធ្វើឱ្យកក្រើក ដោយប្រកួតស្មើអេហ្ស៊ីប និងបំបាក់ក្រុមខ្លាំងដូចជាហ្គាណា និងម៉ូសាំបិក នៅវគ្គចែកពូល ឈរក្នុងនាមជាក្រុមកំពូលតារាងឡើងវគ្គ ១៦ក្រុម ហើយទម្លាក់ក្រុមម៉ូរីតានី ឡើងវគ្គ ៨ក្រុមចុងក្រោយ។ ក្រុមបាល់ទាត់ជម្រើសជាតិហ្គីណេអេក្វាទ័រ ចំណែកហ្គីណេអេក្វាទ័រ ក៏ស្ថិតក្នុងតំណែងក្រុមបញ្ចប់ចំណាត់ថ្នាក់កំពូលតារាង ពូល A ក្នុងពានរង្វាន់ AFCON 2023 នាពេលកន្លងទៅ ហើយបានធ្វើឱ្យភ្ញាក់ផ្អើលខ្លាំងក្រោយយកឈ្នះលើម្ចាស់ផ្ទះកូតឌឺវ័រម្ចាស់ពានទ្វីបអាហ្រ្វិក លទ្ធផល ៤-០ ក្នុងវគ្គចែកពូល។ យ៉ាងណាប្រទេសនេះមិនធ្លាប់បានប្រជែងជាប់ទៅកាន់ការប្រកួត World Cup ម្តងឡើយ។ ក្រុមជម្រើសជាតិស្ថិតក្នុងប្រទេសដែលមានចំនួនប្រជាជនសរុប ១,៦លាននាក់ លើផ្ទៃដីសរុប ២៨,០៥០គីឡូម៉ែត្រការ៉េ ធ្លាប់បានបង្ហាញខ្លួនក្នុងពានរង្វាន់ AFCON ចំនួន ៤លើក ហើយធ្លាប់បានឈានជើងឡើងដល់វគ្គពាក់កណ្តាលផ្តាច់ព្រ័ត្រនៅការបង្ហាញវត្តមានលើកទីពីរក្នុងឆ្នាំ ២០១៥ បន្ទាប់ពីបង្ហាញខ្លួនដំបូងឆ្នាំ ២០១២ ឡើងដល់វគ្គ៨ក្រុម ដូចឆ្នាំ ២០២១។ ក្រុមបាល់ទាត់ជម្រើសជាតិកាប់វែរ ស្ថិតនៅតំបន់អាម៉េរិកខាងត្បូង ហ្គីយ៉ាន មានកម្រិតមិនឆ្ងាយពីកម្ពុជា ប្រហាក់ប្រហែលនឹងក្រុមក្នុងតំបន់អាស៊ីអាគ្នេយ៍ ដែលតែងបង្ហាញខ្លួនលេងក្នុងពានរង្វាន់កម្រិតតំបន់ការ៉ាប៊ីន ក្រោមការគ្រប់គ្រងរបស់សហព័ន្ធបាល់ទាត់ CONCACAF។ ហ្គីយ៉ាន ដើមឡើយត្រូវបានគេស្គាល់ឈ្មោះថា ហ្គីយ៉ាណាអង់គ្លេស បានចូលលេងការប្រកួតអន្តរជាតិលើកដំបូងក្នុងឆ្នាំ ១៩០៥ បន្ទាប់មកប្រទេសនេះទទួលបានឯករាជ្យក្នុងឆ្នាំ ១៩៦៦ នឹងចាប់ផ្តើមលេងពានរង្វាន់អន្តរជាតិអន្តរទ្វីបលើកដំបូងក្នុងឆ្នាំ ១៩៧១ មានឈ្មោះថា CONCACAF Championship។ ភាគច្រើនពានក្នុងតំបន់រួមមាន Caribbean Nations Cup ហ្គីយ៉ាន តែងបង្ហាញខ្លួនលេង មុនពេលឆ្នាំ ២០១៩ ដែលពួកគេអាចឈ្នះវគ្គជម្រុះទៅលេងក្នុងពាន CONCACAF Gold Cup។ ប្រទេសមានទីតាំងជាប់ប្រទេស វេណេស៊ុយអេឡា និងគូប្រជែងដ៏ស្វិតស្វាយរបស់ស៊ូរីណាម កាលពីឆ្នាំ ២០១៤ ធ្លាប់បានប្រជែងឡើងដល់ជុំទី៣ នៃវគ្គជម្រុះ World Cup៕	ក្រុមបាល់ទាត់ជម្រើសជាតិកម្ពុជា នឹងត្រូវជួបក្រុមកម្រិតខ្លាំងៗដូចជា កាប់វែរ និងហ្គីណេអេក្វាទ័រ ជើងខ្លាំងតំបន់អាហ្រ្វិក (CAF) លេចធ្លោខ្លាំងនៅ AFCON 2023 ចំណែកឯក្រុមហ្គីយ៉ាន មកពីតំបន់ CONCACAF មានកម្រិតប្រហាក់ប្រហែលកម្ពុជា។ កម្ពុជាត្រូវប្រកួតឆ្លងទ្វីបលើកដំបូង ក្រោយរង់ចាំរយៈពេល ៥៩ឆ្នាំ នៅក្នុងជំនួបមិត្តភាពអន្តរជាតិ ស្ថិតក្នុងគម្រោងរបស់ព្រឹត្តិការណ៍ FIFA Series ដែលទើបតែប្រកាស។
មានទីតាំងស្ថិតនៅផ្លូវដួងឌៀប៣ ភូមិគោកចំបក់ សង្កាត់អូរបែកក្អម ខណ្ឌសែនសុខ រាជធានីភ្នំពេញគម្រោងនេះ សាងសង់លើផ្ទៃដីទំហំ២ហិចតា ដោយមានអាគារខុនដូស្នាក់នៅចំនួន៨ និងមានបន្ទប់ចំនួន៥៦៦។ Axis Residences ជាខុនដូស្នាក់នៅលំដាប់អន្តរជាតិទាំងការរចនា ឧបករណ៌ប្រើប្រាស់ និងគុណភាពសំណង់ ជាពិសេសការរចនាម៉ូតរបស់ Axis Residences បានធ្វើឲ្យតារាល្បីៗមួយចំនួនចាប់អារម្មណ៌ និងទិញដើម្បីទទួលបានការរស់នៅស្តង់ដារអន្តរជាតិដូចនៅបរទេស។ ដោយមើលឃើញពីសុវត្ថិភាព ការរចនា ឧបករណ៌ប្រើប្រាស់ និងគុណភាពសំណង់ លោក យ៉ង់ វិចិត្រ ប្រធានផ្នែកប្រតិបត្តិនៃក្រុមហ៊ុន Spring CJW Development Pte Ltd បានថ្លែងប្រាប់អ្នកសារព័ត៌មាននាពិធីជប់លៀង (Pool Party) ដើម្បីអរគុណ និងបង្កើតភាពស្និទ្ធស្នាលជាមួយអតិថិជនថា៖ «ការទិញខុនដូ Axis Residences ពីសំណាក់អតិថិជនដែលជាជនជាតិខ្មែរមានការកើនឡើងពី១០% ទៅ៣០% ពិតប្រាកដមែន ទោះបីជានៅលើពិភពលោកកំពុងជួបប្រទះនឹងការរាតត្បាត COVID-19 ក៏ដោយ»។ ការកើនឡើងចំនួនអតិថិជនខ្មែរស្នាក់នៅខុនដូបែបនេះ ដោយសារតែប្រជាជនខ្មែរមាននិន្នាកាឆ្ពោះទៅរករបៀបរស់នៅបែបទំនើប និងទាន់សម័យ។ ជាពិសេសជាងនេះទៅទៀត ដោយសារតែពលរដ្ឋខ្មែរ បច្ចុប្បន្នត្រូវការការរស់នៅតាមលក្ខណៈមួយ ដែលមានការស្នាក់ពិតប្រាកដ មានភាពស្ងៀមស្ងាត់ មិនលាយឡំនឹងពាណិជ្ជកម្ម មានសុវត្ថិភាព សន្ថិសុខ២៤ម៉ោង មានផាសុកភាព និងជីវិតរស់នៅដែលសម្បូរដោយឧបករណ៌ប្រើប្រាស់។ ជាមួយគ្នានេះ វាជាការរស់នៅតាមរបៀបរស់នៅបែបទំនើបដូចជា កន្លែងអង្គុយលេង កន្លែងសម្រាប់និទានរឿងឲ្យក្មេងស្តាប់ បន្ទប់សម្រាប់ក្មេងលេងនៅក្នុងអាគារ បន្ទប់សម្រាប់ក្មេងលេងនៅខាងក្រៅអាគារ បន្ទប់បម្រើឲ្យការប្រើប្រាស់ច្រើនយ៉ាង បន្ទប់សម្រាប់លេងល្បែងកម្សាន្ត ទីធ្លាដែលមានទឹកសម្រាប់ក្មេងលេង អាងហែលទឹកសំរាប់ក្មេង កន្លែងអង្គុយលេងជិតអាងហែលទឹក អាងមុជទឹកប្រវែង៥០ម៉ែត្រ អាងហែលទឹកកំសាន្តប្រវែង៥០ម៉ែត្រ អាងទឹកក្តៅទឹកត្រជាក់ កន្លែងកំសាន្តសម្រាប់ទទួលទានសាច់អាំង កន្លែងផ្លាស់សម្លៀកបំពាក់ កន្លែងលេងនិងហាត់កីឡានៅក្នុងអាគារ កន្លែងលេងនិងហាត់កីឡានៅខាងក្រៅក្នុងអាគារ កន្លែងគេងហាលថ្ងៃ ទីលានលេងកីឡាបាល់បោះ ទីលានលេងកីឡាវាយតែននីស សួនទេសភាព និងទីធ្លាចតរថយន្ត។ លោកបន្ថែមនៅក្នុងពិធីដែលពោរពេញទៅដោយស្នាមញញឹម និងភាពសប្បាយរីករាយថា ៖ «ខុនដូ Axis Residences មានអតិថិជនជាជនជាតិខ្មែរកើនឡើងបែបនេះដោយសារតែ ខុនដូ Axis Residences មានការលើកទឹកចិត្តដល់អតិថិជនជាជនជាតិខ្មែរ ដោយផ្តល់នូវតម្លៃ និងរបៀបបង់ប្រាក់ពិសេស ហើយការបង់ប្រាក់នេះ មានទាំងការបង្វិលប្រាក់ ត្រឡប់ជូនទៅអ្នកទិញវិញផងដែរ»៕ (អត្ថបទពាណិជ្ជកម្ម)	កាលពីឆ្នាំ២០១៥ ក្រុមហ៊ុន Spring CJW Development Pte Ltd បានចាប់ផ្តើមអភិវឌ្ឍអាគារស្នាក់នៅ (ខុនដូ) ដោយមានការចូលរួមពីអ្នកវិនិយោគសិង្ហបុរី។ បច្ចុប្បន្ននេះ ក្រុមហ៊ុនមួយនេះ កំពុងអភិវឌ្ឍ គម្រោងអាគារខុនដូស្នាក់នៅមួយ ដែលមានឈ្មោះថា Axis Residences។
ក្លិប Watford បានចុះកិច្ចសន្យាប្រកួតមិត្តភាពទល់ក្រុមជម្រើសជាតិកាតា សម្រាប់ការប្រកួតមិត្តភាពត្រៀមបើករដូវកាល ។ ការប្រកួតនេះ នឹងធ្វើឡើងនៅប្រទេសអូទ្រីសសប្តាហ៍ក្រោយ។ Watford ជាក្រុមធ្លាក់ចេញពីក្របខណ្ឌ Premier league រដូវកាល ២០២១-២២ ហើយត្រូវលេងនៅក្របខណ្ឌ Championship ប្រទេសអង់គ្លេស។ ទោះជាបែបនេះក្តី ព័ត៌មាននៃការប្រកួតនេះ ត្រូវបានរងការរិះគន់និងមានការត្អូញត្អែរយ៉ាងខ្លាំង ពីសំណាក់អ្នកគាំទ្ររបស់ក្រុម Watford ក្នុងនោះក៏រួមមានស្រ្តីដែលស្ថិតនៅក្រុមនារី របស់ក្លិបផ្ទាល់។ អ្នកគាំទ្របានចាត់ទុកការប្រកួតនេះជារឿងដ៏អស់សង្ឃឹមមួយ ដែលក្លិបមានការប្រកួតជាមួយកាតា ខណៈប្រទេសតំបន់មជ្ឈឹមបូពា៍មួយនេះ កំពុងត្រូវបានរងការថ្កោលទោសអំពីបញ្ហា រើសអើងអ្នកស្រលាញ់ភេទដូចគ្នា និងការរំលោភបំពានសិទ្ធិស្ត្រី។ World Cup 2022 នឹងរៀបចំឡើងនៅកាតា តែប្រទេសមួយនេះ ក៏រងការរិះគន់ខ្លាំងផងដែរ ជុំវិញបញ្ហារំលោភបំពានសិទ្ធិកម្មករចំណាកស្រុក ដែលសាងសង់កីឡដ្ឋាន។ «ការប្រកួតនោះមិនមែនត្រូវបញ្ចប់ពេលនេះឡើយ ប៉ុន្តែយើងបានយល់ច្បាស់ណាស់ថាការប្រកួតនោះនិងមិនត្រូវធ្វើឡើង ទៅតាមអ្វីដែលបានគ្រោងទុកឡើយ។»។ នេះបើតាមសេចក្តីថ្លែងការណ៍របស់ Watford។ យ៉ាងណាមិញបើតាមគេហទំព័រ Women of Watford FC ក៏បានចេញសេចក្តីថ្លែងការណ៍រួមជាមួយ Watford ដោយបានលើកឡើងថា៖«យើងពិតជារីករាយនៅពេលដែលក្លិប Watford បានស្តាប់មតិយោបល់នូវការព្រួយបារម្ភរបស់យើង ហើយបានលុបចោលការប្រកួតទល់ក្រុមកាតា។ យើងកំពុងដែលសម្លឹងមើលឱកាស ដើម្បីជួបពិភាក្សាបន្ថែមទៀតពីរឿងបញ្ហាទាំងនេះជាមួយក្លិប។»៕	ក្លិប Watford ថ្ងៃទី២៧ ខែមិថុនា បានប្រកាសលុបចោលជំនួបមិត្តភាពទល់ក្រុមជម្រើសជាតិកាតា ក្រោយពេលមានការត្អូញត្អែរពីសំណាក់អ្នកគាំទ្រពីបញ្ហាសិទ្ធិមនុស្សនៅក្នុងប្រទេសកាតា។
ការប្រកួតពានរង្វាន់ U23 Asian Cup ឆ្នាំ ២០២៤ ក៏ជាការប្រកួតវគ្គជម្រុះសម្រាប់ការប្រកួតកីឡាអូឡាំពិករដូវក្តៅឆ្នាំ២០២៤ ក្រុងប៉ារីសផងដែរ។ ក្រុមដែលបញ្ចប់ក្នុងចំណាត់ថ្នាក់ទី១ដល់ទី៣ មានសិទ្ធិទៅកាន់ប្រទេសបារាំងដោយស្វ័យប្រវត្តិ ខណៈក្រុមលេខ៤ នឹងត្រូវជួបក្រុមអាហ្រ្វិកក្នុងការប្រកួតជម្រុះសម្រាប់សំបុត្រ១កៅអី។ ឥណ្ឌូណេស៊ី ដែលជាម្ចាស់មេដាយមាសស៊ីហ្គេមលើកទី៣២ នៅកម្ពុជា ស្ថិតក្នុងពូល A ជាមួយ ហ្សកដានី អូស្ត្រាលី និងម្ចាស់ផ្ទះកាតា។ ដ្បិតនេះជាពូលដ៏តានតឹងដែលសុទ្ធសឹងតែជាក្រុមកំពូលនៅអាស៊ី ប៉ុន្តឥណ្ឌូណេស៊ី នៅតែមានក្តីសង្ឃឹមបញ្ចប់ក្នុងចំណោម៤ក្រុមចុងក្រោយ U23 Asian Cup ដែលនឹងចាប់ផ្តើមការប្រកួតប្រជែងពីថ្ងៃទី១៥ ខែមេសា តទៅ។ លោកមហាសេដ្ឋី Thohirm ដែលជាប្រធាន PSSI បង្ហាញការជឿជាក់លើគ្រូកូរ៉េខាងត្បូងលោក លោក Shin Tae-yong សម្រាប់ភារកិច្ចដ៏លំបាកនេះ។ «ប្រសិនបើយើងអាចឈានដល់វគ្គពាក់កណ្តាលផ្តាច់ព្រ័ត្រ U23 Asian Cup វាពិតជាអស្ចារ្យណាស់។ ប្រសិនបើយើងឈានដល់កំពូលទាំងបី យើងនឹងចូលរួមព្រឹត្តិការណ៍អូឡាំពិកឆ្នាំ ២០២៤ ។ នេះជាអ្វីដែលខ្ញុំចាត់ទុកថាវាពិបាកក្លាយជាការពិត ប៉ុន្តែខ្ញុំនៅតែសង្ឈឹម»។ នេះជាការអះអាងរបស់លោក Thohirm។ ស្របពេលលោក Shin Tae Yong ដាក់គោលដៅដឹកនាំឥណ្ឌូណេស៊ីឆ្លងផុតវគ្គចែកពូល លោក Thohirm បានសារទរ។ ប៉ុន្តែមហាសេដ្ឋីឥណ្ឌូណេស៊ីរូបនេះ ចង់ឱ្យលោក Shin នាំក្រុមទៅវគ្គពាក់កណ្តាលផ្តាច់ព្រ័ត្រ។ អតីតម្ចាស់ក្លិប Inter Milan នៃលីគកំពូលអ៊ីតាលី វ័យ៥៤ឆ្នាំ លើកឡើងថា ឥណ្ឌូណេស៊ីក៏ប្រើកីឡាករ ១១ នាក់ដូចក្រុមផ្សេងទៀតដែរ ដូច្នេះកីឡាករក្រុមដទៃអាចធ្វើបាន ឥណ្ឌូណេស៊ី ក៏អាចធ្វើបានដូចគ្នា។ ឥណ្ឌូណេស៊ី ដែលទើបឈ្នះវៀតណាមក្នុងវគ្គជម្រុះ FIFA World Cup ទាំងពីរជើង បានប្រកាសសមាជិកកីឡាករ U23 ២៤នាក់រួចរាល់ហើយទៅកាន់ប្រកួត U23 Asian Cup។ ចំណោម២៤នាក់ មានកីឡាករលើសពី១១នាក់ ដែលត្រូវបានជ្រើសយកពីក្រុមឈុតធំ ដែលកំពុងបង្ហាញទម្រង់លេងល្អ និងភាគច្រើនជាកីឡករចូលសញ្ជាតិ។ ឥណ្ឌូណេស៊ីនឹងចាប់ផ្តើមយុទ្ធនាការ U23 Asian Cup ឆ្នាំ ២០២៤ របស់ខ្លួន ដោយត្រូវតទល់ ម្ចាស់ផ្ទះកាតា នៅថ្ងៃទី១៥ ខែមេសា មុនជួបអូស្ត្រាលី និងចុក្រោយ ជាមួយហ្សកដានី នៅថ្ងៃទី ២១ ខែមេសា៕ អត្ថបទទាក់ទង U23 Asian Cup៖ ម៉ាឡេស៊ី ដាក់គោលដៅវគ្គ១/២ផ្តាច់ព្រ័ត្រ ដើម្បីជម្រុះទៅអូឡាំពិកប៉ារីស	ប្រធានសហព័ន្ធកីឡាបាល់ទាត់ឥណ្ឌូនេស៊ី (PSSI) លោក Erick Thohir មានទំនុកចិត្តលើគ្រូបង្វឹក លោក Shin Tae-yong ក្នុងការនាំក្រុមជម្រើសជាតិឥណ្ឌូណេស៊ីក្រោមអាយុ២៣ឆ្នាំ U23 ឈានដល់វគ្គជម្រុះអូឡាំពិក ក្រុងប៉ារីស ឆ្នាំ២០២៤។
រដ្ឋបាលខេត្តព្រះសីហនុ បានប្រកាសថា បានរកឃើញមនុស្ស១៥នាក់បន្ថែមទៀត មានវិជ្ជមានកូវីដ-១៩ ក្នុងនោះមាន៤នាក់ជាកុមារ។ តាមសេចក្តីជូនដំណឹងរបស់រដ្ឋបាលខេត្តអ្នកវិជ្ជមានទាំង១៥នាក់ ភាគច្រើនជារស់នៅសង្កាត់លេខ៤ ដែលអាជ្ញាធរដាក់ជាតំបន់ក្រហម ខណៈ២ករណីទៀត ជាពលរដ្ឋរស់នៅភូមិ ១ និងភូមិ៣ ក្នុងសង្កាត់លេខ ១ ក្រុងព្រះសីហនុ។ នៅឯខេត្តកំពង់ចាមវិញ អាជ្ញាធរក៏បានរកឃើញមនុស្ស ៤នាក់បន្ថែមដែរ ដែលមានវិជ្ជមានកូវីដ-១៩ ។ តាមសេចក្តីប្រកាសព័ត៌មានរបស់រដ្ឋបាលខេត្តកំពង់ចាម អ្នកវិជ្ជមានកូវីដ-១៩ ទាំង៤នាក់សុទ្ធតែជាបុរស ដែលមានអាយុ៣៨ឆ្នាំ , អាយុ៣៩ឆ្នាំ , អាយុ៦១ឆ្នាំ និងម្នាក់ទៀតក្មេងជាងគេ គឺអាយុ ២១ឆ្នាំ។ ដោយឡែក ខេត្តត្បូងឃ្មុំ ព្រៃវែង និងសៀមរាប ក៏បានរកឃើញអ្នកវិជ្ជមានកូវីដ-១៩ ចំនួន១ករណីបន្ថែមរៀងខ្លួនដែរ ដោយអ្នកវិជ្ជមានកូវីដ-១៩ ជាបុរសអាយុ៤២ឆ្នាំ រស់នៅក្នុងឃុំប៉ើស២ ស្រុកក្រូចឆ្មារ ។ រូបភាព៖ រដ្ឋបាលខេត្តព្រៃវែង ចំណែកអ្នកវិជ្ជមានកូវីដ-១៩ ម្នាក់ដែលត្រូវបានអាជ្ញាធរខេត្តព្រៃវែងរកឃើញកាលពីថ្ងៃទី៧ ឧសភាពគឺជាស្ត្រី វ័យ៣៨ឆ្នាំ រស់នៅក្នុងភូមិជីផុច ឃុំជីផុច ស្រុកមេសាង ដែលស្ត្រីរូបនេះ បានធ្វើដំណើរទៅកាន់ខេត្តព្រៃវែង ពីរាជធានីភ្នំពេញ តាមរថយន្តឈ្នួល។ នេះបើតាមហ្វេសប៊ុករបស់រដ្ឋបាលខេត្តព្រៃវែង។ ខេត្តព្រៃវែង ក៏បានបង្ហាញអត្តសញ្ញាណមនុស្ស២នាក់បន្ថែមទៀតដែរ ដែលបានតេស្តវិជ្ជមានកូវីដ-១៩ នៅថ្ងៃទី៨ ឧសភានេះ។ រីឯខេត្តសៀមរាបឯណោះវិញ ក៏បានរកឃើញមនុស្សម្នាក់ទៀត មានតេស្តវិជ្ជមានកូវីឌ-១៩ ដែរ ដែលជាបុរស អាយុ៣៨ឆ្នាំ រស់នៅឃុំព្រះដាក់ ស្រុកបន្ទាយស្រី។ អ្នកជំងឺរូបនេះ បានធ្វើដំណើពីរាជធានីភ្នំពេញ ទៅកាន់ខេត្តព្រះសីហនុ។ នេះបើតាមសេចក្តីប្រកាសព័ត៌មានរបស់រដ្ឋបាលខេត្តសៀមរាប។ គួរកត់សម្គាល់ថា ក្រៅពីបង្ហាញអត្តសញ្ញាណពលរដ្ឋមានវិជ្ជមានកូវីដ-១៩ ដែលត្រូវបានរកឃើញនៅក្នុងភូមិសាស្ត្រខេត្តខ្លួនហើយ រដ្ឋបាលខេត្តទាំង៥ មានខេត្តព្រះសីហនុ ,កំពង់ចាម ,សៀមរាប,ត្បូងឃ្មុំ និងព្រៃវែង ក៏បានអំពាវនាវ ដល់អ្នកធ្លាប់ពាក់ព័ន្ធជាមួយអ្នកកើតកូវីដ-១៩ ខាងលើ ត្រូវធ្វើចត្តាឡីស័ក និងតាមដានសុខភាពរបស់ខ្លួន។ ក្នុងករណីសង្ស័យ អាជ្ញាធរខេត្ត ប្រាប់ឱពលរដ្ឋទៅធ្វើតេសត្តរកជំងឺកូវីដ-១០។ គួរបញ្ជាក់ថា គិតមកដល់ពេលនេះកម្ពុជា មានអ្នកកើតជំងឺកូវីដ-១៩ ចំនួន ១៨៧១៧។ អ្នកជាសះស្បើយចំនួន ៧៤៣០ និងអ្នកស្លាប់ចំនួន ១១៤នាក់៕	ខេត្តព្រះសីហនុ មានករណីវិជ្ជមានកូវីដ-១៩ចំនួន ១៥នាក់ ខណៈខេត្តកំពង់ចាម រកឃើញវិជ្ជមានកូវីដ-១៩ ចំនួន៤នាក់បន្ថែមដែរ។ ដោយឡែកខេត្ត សៀមរាប ត្បូងឃ្មុំ និងខេត្តព្រៃវែង មានអ្នកឆ្លងថ្មី ១ករណី រៀងខ្លួន។ នេះបើតាមសេចក្ដីប្រកាសព័ត៌មាន និងសេចក្តីជូនដំណឹងរបស់រដ្ឋបាលខេត្តទាំងនេះ។
លោក Thomas Tuchel បានបំបែកកំណត់តា្រថ្មីមួយនៅ Premier League បន្ទាប់ពីដឹកនាំ Chelsea ឈ្នះ Everton ២-០ និងជាការប្រកួតលើកទី១១ ដែលមិនទាន់ស្គាល់ចាញ់សោះ។ អ្នកចាត់ការទូទៅសញ្ជាតិអាល្លឺម៉ង់ ដែលឡើងទៅជំនួសតំណែងលោក Prank Lampard មានការចាប់ផ្តើមបានយ៉ាងល្អជាមួយនឹងក្រុម Chelsea ដោយមកទល់ពេលនេះលោកបានជួយឲ្យក្រុមប្រកួត១១លើកមិនទាន់ស្គាល់ចាញ់នៅឡើយទេ។ ក្រោយយកឈ្នះ Everton ២-០ នាជំនួបសប្តាហ៍ទី២៨ នៅរាត្រីថ្ងៃទី៨ ខែមីនា រួចមក លោក Tuchel បានក្លាយជាអ្នកចាត់ការដំបូងគេនៅក្នុងប្រវត្តិសាស្រ្ត Premier league ដែរជួយឲ្យក្រុមឈ្នះការប្រកួតក្នុងដី៥ ដងជាប់គ្នា ដោយរក្សាមិនឱ្យមានការស៊ុតបញ្ចូលទី (Clean-sheet)។ ១១ប្រកួតរបស់តោខៀវ ដែរស្ថិតក្រោមការដឹកនាំរបស់អតីតគ្រូ PSG ទើបតែរបូតបាល់ ២គ្រាប់តែប៉ុណ្ណោះ។ លោក Tuchel បានប្រាប់អ្នកព័ត៌មានក្រោយចប់ការប្រកួតថា៖ «ទាំងអស់នេះគឺជាការខិតខំប្រឹងប្រែងនិងផ្នត់គំនិតរួមគ្នា»។ តាមរយៈជ័យជម្នះនេះ Chelsea បានរំកិលខ្លួនចូលទៅកាន់ Top 4 វិញ ដោយរកបាន៥០ពិន្ទុ ពីការប្រកួត២៨លើក៕	ដោយ៖ជា យូគៀង
«ដំបូង ត្រូវថែរក្សាសុខភាពផ្លូវកាយឲ្យបានត្រឹមត្រូវ ដូចជា ហូបត្រឹមត្រូវ គេងបានគ្រប់គ្រាន់ ហាត់ប្រាណ និងរៀបចំឥរិយាបថឲ្យបានសមរម្យ។ បន្ទាប់មក ថែរក្សាផ្លូវចិត្តតាមរយៈការឲ្យចំណីចិត្តល្អៗ ព្យាយាមដុសសម្អាតមេរោគក្នុងចិត្ត ដូចជា ខឹង ស្អប់ ច្រណែន»។ នេះ គឺជាសង្ឃដីការបស់ព្រះតេជគុណ គូ សុភាព សាស្ត្រាចារ្យនៃសាកលវិទ្យាល័យបញ្ញាសាស្ត្រកម្ពុជា។ សូមអញ្ជើញស្តាប់បទសម្ភាសរវាង លោក រ៉ឹម ភារី អ្នកយកព័ត៌មានរបស់គេហទំព័រថ្មីៗ ជាមួយ ភិក្ខុ វជិរប្បញ្ញោ គូ សុភាព សាស្ត្រាចារ្យសាកលវិទ្យាល័យបញ្ញាសាស្ត្រកម្ពុជា ដូចតទៅ៖	ភ្នំពេញ៖ ព្រះតេជគុណ គូ សុភាព សាស្ត្រាចារ្យនៃសាកលវិទ្យាល័យបញ្ញាសាស្ត្រកម្ពុជា មានសង្ឃដីកាថា មនុស្សមានទំនាក់ទំនងយ៉ាងជិតស្និទ្ធបំផុតរវាងសុខភាពផ្លូវចិត្ត និងផ្លូវកាយ ដែលតម្រូវឲ្យមនុស្សប្រឹងប្រែងថែរក្សាទាំងរាងកាយឲ្យបានរឹងមាំ និងដុសខាត់ចិត្តឲ្យបានស្អាត ដើម្បីរស់នៅប្រកបដោយសេចក្តីសុខ។
ក្នុងរយៈពេលពីរបីឆ្នាំចុងក្រោយ Jomary Torres ឬ «The Zamboanginian Fighter» ត្រូវបានគេកត់សម្គាល់ថាជាកីឡាការិនីគុនចម្រុះលេចធ្លោ និងជោគជ័យម្នាក់ក្នុងប្រភេទទម្ងន់ Atomweight លើសង្វៀន ONE Championship។ កីឡាការិនីសញ្ជាតិហ្វីលីពីន ធ្វើបានល្អខ្លាំងណាស់ដោយឈ្នះ ៣ លើកជាបន្តបន្ទាប់ ដូចជាឈ្នះកីឡាការិនីថៃ Rika Ishige ជើងខ្លាំងឥណ្ឌូណេស៊ី Nita Dea និង April Osenio។ Jomary នឹងត្រូវតតាំងជាមួយជើងខ្លាំងម្ចាស់ផ្ទះ Jihin Radzuan ដែលមានរហស្សនាម «Shadow Cat » ក្នុងការប្រកួតគុនចម្រុះនៅសង្វៀន ONE: MASTERS OF DESTINY នាក្រុង កូឡាឡាំពួរ ប្រទេសម៉ាឡេស៊ី នៅថ្ងៃសុក្រទី១២ ខែកក្កដា។ Jomary តែងតែបង្កើនសមត្ថភាពរបស់ខ្លួនជានិច្ច បន្ទាប់ពីរូបគេចាកចេញពីជីដូនដើម្បីស្វែងរកឱកាសការងារថ្មីនៅខេត្ត Zamboanga del Norte ក្នុងប្រទេសហ្វីលីពីន។ នៅពេលកំពុងធ្វើការងារជាមេដោះ Jomary បានជួបកីឡាករ Ruel Catalan ហើយបានណែនាំឲ្យទៅហ្វឹកហាត់ក្បាច់គុន។ កីឡាការិនីហ្វីលីពីនរូបនេះ បានចំណាយពេលរបស់ខ្លួនមើលថែកូនថៅកែម្នាក់ដើម្បីបញ្ចប់ការសិក្សា។ ពេលនោះនាងត្រឹមបានមើលការហ្វឹកហាត់របស់កីឡាករកីឡាការិនីនៅក្លិប Catalan Fighting System MMA និង Fitness Gym តែប៉ុណ្ណោះ។ ក្លិបនោះនៅក្បែរសាលាដែលកូនថៅកែរបស់នាងរៀន។ ទីបំផុត Jomary បានទាក់ទងទៅកាន់ Facebook Page ហើយនាងមិនដឹងខ្លួនសោះថាបានសន្ទនាជាមួយគ្រូបង្គោល Rene Catalan និងជាអ្នកធ្លាប់ប្រជែងខ្សែក្រវាត់ ONE Strawweight World Title។ កីឡាការិនិសញ្ជាតិហ្វីលីពីន រំលឹកថា ៖«ខ្ញុំចាប់អារម្មណ៍នឹងក្លិបតាមរយៈ fan page ហើយខ្ញុំមិនដឹងថា គ្រូបង្វឹក Rene ជាអ្នកកាន់ហ្វេសប៊ុកនោះសោះ។ ដំបូងឡើយ គាត់ផ្ដល់ឱកាសឲ្យខ្ញុំធ្វើជាអ្នកទទួលរាក់ទាក់ភ្ញៀវសម្រាប់ក្លិប (Receptionist) ដោយធ្វើការងារទទួលសំណួរ និង គ្រប់គ្រងសមាជិក។ មុនដំបូងខ្ញុំស្ទាក់ស្ទើរដោយសារខ្ញុំជាប់ការងារខ្ញុំនៅឡើយ»។ បន្ទាប់មកទៀត Jomary បានទៅជួប គ្រូបង្វឹក Rene ដើម្បីទទួលបានការស្វែងយល់អំពីការងារកាន់តែច្បាស់។ «ខ្ញុំគិតថានេះការងារល្អ ដូច្នេះខ្ញុំសម្រេចចិត្តទទួលយកឱកាសនេះតែម្ដង។ ខ្ញុំក៏ឈប់មើលថែក្មេង ហើយក៏យកឥវ៉ាន់ មកធ្វើការនៅក្លិប នាថ្ងៃបន្ទាប់»។ កីឡាការិនីវ័យ ២៣ បញ្ជាក់បែបនេះ។ ដោយមានចំណេះដឹងតិចតួចខាងក្បាច់គុន គ្រូបង្វឹក Rene ក៏ខិតខំជួយជ្រោមជ្រែងបន្ថែមហើយ កីឡាការិនីរូបនេះឆាប់ចាប់បានលឿន និង ឈានដល់ការប្រកួតទៀតផង។ មុនដំបូង គ្រូបង្វឹក Rene ឲ្យហ្វឹកហាត់ថ្នាក់កម្រិតទាប ហើយក៏លោកមើលឃើញអំពីសក្ដានុពល និង អនុញ្ញាតឲ្យឡើងប្រកួត kickboxing ស្ម័គ្រចិត្តទៀតផង។ កីឡាការិនីដដែលបញ្ជាក់ ៖«ខ្ញុំមិនរំពឹងថាឈ្នះទេ ក្នុងប្រកួតលើកដំបូង តែវាជាការចាប់ផ្ដើមការប្រកួតក្បាច់មួយថៃ និង kickboxing »។ ទោះពី Ruel មិននៅក្នុងក្លិប ប៉ុន្តែ គេបានបង្កើតទំនាក់ទំនងល្អថ្មីៗជាមួយ Rene និង Robin Catalan អំឡុងពេលស្នាក់នៅហ្វឹកហាត់ក្បាច់គុននេះ។ «The Zamboanginian Fighter» រៀបរាប់ថា ក្នុងពេលមួយមកដល់ក្លិបប្រដាល់ គេមិនបានដឹងថាគ្រូបង្វឹក Robin និង Rene ជាបងប្អូននឹងគ្នាទេ ព្រោះមិនសូវហ៊ានជជែកដោយសារភាពភ័យខ្លាច ប៉ុន្តែ ទំនាក់ទំនងកាន់តែប្រសើរពេលបានហ្វឹកហាត់ជាមួយគ្រូបង្វឹកទាំងពីរ។ រយៈប៉ុន្មានឆ្នាំចុងក្រោយទើប គ្រូនិងសិស្សមានទំនាក់ទំនងល្អនឹងគ្នា។ Rene ត្រូវបាន Jomary ចាត់ទុកដូចឳពុកដោយវិន័យតឹងរ៉ឹង។ ចំណែក Robin ត្រូវបាន Jomary ចាត់ទុកជាបងប្រុសដែលតែងតែយកចិត្តទុកដាក់ ដូចលោកយកចិត្តលើកូនសិស្សដទៃអីចឹង។ កីឡាការិនីគុនចម្រុះរូបនេះគូសបញ្ជាក់បែបនេះ៖ «យើងមិនដែលមានបញ្ហានៅក្លិប។ បើសិននរណាម្នាក់មានបញ្ហា អ្នករាល់គ្នាតែងតែជួយដោះស្រាយ។ យើងដូចគ្រួសារតែមួយ។ យើងជួយគ្នាទៅវិញទៅមកក្នុងរូបភាពផ្សេងៗ។ ខ្ញុំនៅទីនេះ ៣ ឆ្នាំមកហើយ ពួកយើងស្គាល់គ្នាកាន់តែល្អប្រសើរទៅ ទោះមិននៅជាប់ជាមួយរាល់ពេលក្ដី»។ រហូតដល់បច្ចុប្បន្ននេះគ្រូបង្វឹក Rene នៅតែបន្តជាសសរទ្រូងដ៏រឹងមាំនៅក្នុងជីវិតរបស់ Jomary។ Rene មិនត្រឹមតែជួយដុះខាត់ជំនាញក្បាច់គុនដល់ Jomary ទេប៉ុន្តែថែមទាំងបណ្ដុះស្មារតី និង ភាពជឿជាក់ទៀតផង។ «គាត់តែងតែប្រាប់ពួកយើងឲ្យល្អ ហើយ គ្មានរឿងល្អណាដែលចេញពីអំពើអាក្រក់នោះឡើយ។ គាត់តែងតែនិយាយអំពីព្រះ ហើយគាត់តែងតែទៅគោរពព្រះរៀងរាល់ថ្ងៃអាទិត្យ។ គាត់តែងតែនឹកដល់ព្រះមុនពេលធ្វើអ្វីមួយជារៀងរាល់ថ្ងៃ»។ Jomary មានភាពជឿជាក់ដើម្បីយកឈ្នះកីឡាការិនីម្ចាស់ផ្ទះ Jihin Radzuan ហើយគេនឹងប្រើជំនាញដែលគ្រូបង្វឹកបានផ្ដល់ក្នុងគោលដៅទទួលជ័យជម្នះ។ Jomary ថា ព្រះនឹងជួយដល់ខ្លួនមិនខានបន្ទាប់ពីហ្វឹកហាត់ និង ត្រៀមខ្លួនបានល្អរៀងរាល់ប្រកួត។ ក្រៅពីជើងខ្លាំងគូពិសេសជាច្រើន ជើងខ្លាំងសញ្ជាតិថៃ Petchmorakot ត្រូវតតាំងជាថ្មីទល់នឹងកីឡាករសញ្ជាតិអ៊ីតាលី Giorgio Petrosyan ក្នុងវគ្គ ៨ នាក់ចុងក្រោយនៃកម្មវិធី ONE Featherweight Kickboxing World Grand Prix នៅសង្វៀន ONE: MASTERS OF DESTINY ជាមួយគ្នា។ ONE Featherweight Kickboxing World Grand Prix មានប្រាក់រង្វាន់ ១ លានដុល្លារអាមេរិកសម្រាប់អ្នកឈ្នះជើងឯក៕	អត្ថបទ៖ ស៊ីធី
ក្នុងកំណត់ហេតុដែលចេញដោយសេតវិមាន លោក ដូណាល់ ត្រាំ បានបញ្ជាឲ្យតំណាងចរចាពាណិជ្ជកម្មអាមេរិក (USTR) ឈប់ចាត់ទុកប្រទេសអ្នកមានតែមានឋានៈជាប្រទេសកំពុងអភិវឌ្ឍនៅអង្គការពាណិជ្ជកម្មអន្តរជាតិ ជា «ប្រទេសកំពុងអភិវឌ្ឍ» ទៀត ប្រសិនបើមានកំណែទម្រង់ក្នុងរយៈពេល៩០ថ្ងៃទេនោះ។ លោក ត្រាំ មិនពេញចិត្តចំពោះប្រទេសមានសេដ្ឋកិច្ចរីកចម្រើនទៅហើយនេះ បែរជាបន្តរក្សាឋានៈរបស់ខ្លួន ដើម្បីប្រយោជន៍ពួកគេ ពិសេសនេះកេងចំណេញពីអាមេរិកតែម្ដង។ «WTO ខ្ទេចខ្ទីទៅហើយ ពេលដែលប្រទេសអ្នកមានបំផុតលើពិភពលោក ចាត់ទុកខ្លួនឯងជាប្រទេសកំពុងអភិវឌ្ឍដើម្បីគេចពីច្បាប់របស់ WTO ហើយទទួលបានលក្ខខណ្ឌពិសេសនោះ។ គ្មានរឿងបែបនេះទៀតទេ! ថ្ងៃនេះ ខ្ញុំបានណែនាំឲ្យតំណាងពាណិជ្ជកម្មអាមេរិកចាត់វិធានការ ដូចនេះប្រទេសទាំងនោះលែងបន្លំប្រព័ន្ធដែលធ្វើឲ្យអាមេរិកខាត់បង់បាន។» នេះជាការគំរាមរបស់លោក ត្រាំ ដែលចង់ឲ្យ WTO កែទម្រង់ឲ្យបានលឿន។ សេតវិមានអាមេរិក បានបញ្ចេញឈ្មោះប្រទេសចំនួន៧ ដែលជាប្រទេសអ្នកមានបំផុតលើលោក។ សេចក្ដីប្រកាសសេតវិមានបញ្ជាក់ថា ប្រទេស (ឬតំបន់) អ្នកមានចំនួន៧ លើពិភពលោកដែលវាស់ដោយផលិតផលក្នុងស្រុកសរុបសម្រាប់មនុស្សម្នាក់ដោយផ្អែកលើគោលការណ៍អំណាចនៃការទិញដូចជា ព្រុយណេ ហុងកុង កូវ៉ែត ម៉ាកាវ កាតា សិង្ហបុរី និងអេមីរ៉ាតអារ៉ាប់រួម កំពុងចាត់ទុកខ្លួនឯងជាប្រទេសកំពុងអភិវឌ្ឍ។ ម៉ិកស៊ិក កូរ៉េខាងត្បូង និងតួកគី ដែលជាសមាជិកប្រទេសមានសេដ្ឋកិច្ចរីកចម្រើនទាំង២០ និងអង្គការដើម្បីកិច្ចសហប្រតិបត្តិការសេដ្ឋកិច្ច និងអភិវឌ្ឍន៍ (OECD) ក៏ទាមទារឋានៈបែបនេះដែរ។ បើតាមសេតវិមាន លោក ត្រាំ ប្រាប់ឲ្យការិយាល័យ USTR ប្រើប្រាស់គ្រប់វិធីសាស្ត្រទាំងអស់ដើម្បីធានាឲ្យបានកំណែទម្រង់ WTO ហើយបើអាច សហការជាមួយប្រទេសផ្សេង។ គេមិនដឹងថា លោក ត្រាំ ចាត់វិធានការអ្វីឡើយពាក់ព័ន្ធរឿងនេះ តែទណ្ឌកម្មអាចជាជម្រើសទីមួយ។ សម្រាប់អាមេរិក ការណ៍ដែលប្រទេសអ្នកមានមានឋានៈជាប្រទេសកំពុងអភិវឌ្ឍ ពួកគេមិនត្រឹមបង្កើតបញ្ហាឲ្យប្រទេសអភិវឌ្ឍផ្សេងទៀតឡើយ ប៉ុន្តែក៏ប៉ះពាល់ដល់សេដ្ឋកិច្ចប្រទេសដែលត្រូវការឋានៈពិតប្រាកដ និងការអនុគ្រោះពិសេសផង។ ការទទួលបានឋានៈជាប្រទេសកំពុងអភិវឌ្ឍ ជាលក្ខខណ្ឌពិសេសដែលអនុញ្ញាតឲ្យប្រទេសមួយអាចមិនទាន់អនុវត្តគោលការណ៍ពាណិជ្ជកម្មសេរី អាចជួយផលិតកម្មក្នុងស្រុកតាមរូបភាពគាំពារនិយម និងការឧបត្ថម្ភធនជាដើម៕	ប្រធានាធិបតីអាមេរិក ដូណាល់ ត្រាំ នៅថ្ងៃទី២៦ ខែកក្កដា បានគំរាមលែងទទួលស្គាល់ឋានៈជា «ប្រទេសកំពុងអភិវឌ្ឍ» របស់ប្រទេសខ្លះដែលមានសេដ្ឋកិច្ចជឿនលឿនទៅហើយនោះ។ លោកបាន បញ្ជាឲ្យតំណាងចរចាពាណិជ្ជកម្មអាមេរិក (USTR) ប្រើប្រាស់គ្រប់មធ្យោបាយដើម្បីកែទម្រង់ប្រព័ន្ធអង្គការពាណិជ្ជកម្មពិភពលោក (WTO) ដែលលោកអះអាងថា បានខ្ទេចខ្ទី អស់ហើយ។ ទណ្ឌកម្ម អាចជារឿងបន្ទាប់ បើអ្វីៗមិនកើតឡើងតាមការចង់បានរបស់លោក ត្រាំ ទេនោះ។
តាមដំណឹងដែលផ្តល់ដោយលោក មុត ចន្ថា ដែលជាមនុស្សជំនិតរបស់លោក កឹម សុខា អតីតប្រធានបក្សប្រឆាំងរូបនេះ នឹងស្វាគមន៍ឯកអគ្គរដ្ឋទូតនៃគណៈប្រតិភូសហភាពអឺរ៉ុបប្រចាំកម្ពុជា លោកស្រី Carmen Moreno នាវេលាម៉ោង៩ និង៣០នាទីព្រឹក។ ដល់រសៀលម៉ោង៤ ឯកអគ្គរាជទូតជប៉ុន លោក Mikami Masahiro ក្លាយជាភ្ញៀវទូតទី៦ របស់លោក កឹម សុខា បើគិតចាប់តាំងពីគាត់ទទួលបានការបើកទូលាយសិទ្ធិច្រើនជាងមុនពីសាលាដំបូងរាជធានីភ្នំពេញ កាលពីថ្ងៃទី១០ ខែវិច្ឆិកា។ ក្រោយជំនួបជាមួយអង្គទូត៤ប្រទេសកន្លងមក លោក កឹម សុខា មិនបានថ្លែងសារអ្វីឡើយ ដោយលោកបញ្ជាក់ លោកស្ថិតក្រោមការហាមប្រាមនយោបាយ។ រីឯអង្គទូតឯណោះវិញ បានស្នើឲ្យមានការចរចានយោបាយ និងការទម្លាក់បទចោទប្រកាន់លើមេដឹកនាំបក្សប្រឆាំងរូបនេះ៕	ក្រោយទទួលជួបការសាកសួរសុខទុក្ខពីសំណាក់ឯកអគ្គរដ្ឋទូតបារាំង អាមេរិក អាល្លឺម៉ង់ និងអូស្ត្រាលី នារយៈពេលពីរថ្ងៃកន្លងមក លោក កឹម សុខា បន្តស្វាគមន៍ភ្ញៀវពីររូបទៀតនៅគេហដ្ឋានរបស់លោកនៅខណ្ឌទួលគោកនារសៀលនេះ។
អត្ថបទទាក់ទង អូឡាំពិកនៅតែបន្ត ទោះអាមេរិកព្រមានពីការធ្វើដំណើរចូលទឹកដីជប៉ុន បើតាមការចុះផ្សាយរបស់ទីភ្នាក់ងារព័ត៌មាន Reuters មន្ត្រីរដ្ឋបាលជាន់ខ្ពស់របស់អាមេរិកម្នាក់បានអះអាងក្នុងលក្ខខណ្ឌមិនបញ្ចេញឈ្មោះថា អាមេរិកនៅតែប្រកាន់ជំហរមិនផ្លាស់ប្តូរក្នុងការចូលរួមអូឡាំពិកដែលបានពន្យាមួយឆ្នាំនេះឡើយ។ មន្ត្រីខាងលើសង្កត់ធ្ងន់ថា៖ «យើងបានដឹងច្បាស់ពីការពិចារណាយ៉ាងប្រុងប្រយ័ត្នរបស់រដ្ឋាភិបាលជប៉ុន និងគណៈកម្មាធិការអូឡាំពិកអន្តរជាតិ (IOC) ក្នុងការត្រៀមសម្រាប់អូឡាំពិកក្រុងតូក្យូនៅរដូវក្តៅនេះ។ រដ្ឋាភិបាលជប៉ុនក្នុងនាមម្ចាស់ផ្ទះធ្លាប់ធានាពីសុខភាពសាធារណៈ ជាពិសេសអត្តពលិក និងមន្ត្រីដែលចូលរួមព្រឹត្តិការណ៍កីឡានេះ»។ ការអះអាងខាងលើ កើតឡើងបន្ទាប់ពីក្រសួងការបរទេសអាមេរិក នៅថ្ងៃទី២៤ ខែឧសភា បានព្រមានពលរដ្ឋខ្លួនចៀសវាងការធ្វើដំណើរទៅប្រទេសជប៉ុន ស្របពេលប្រទេសនេះកំពុងញាំញីដោយជំងឺរាតត្បាតបំប្លែងថ្មីគួរបារម្ភ។ តាមពិតទៅ ការណែនាំរបស់ក្រសួងការបរទេសអាមេរិក មិនសំដៅលើផែនការចូលរួមអូឡាំពិករបស់អត្តពលិកខ្លួននោះទេ ប៉ុន្តែព្រមានប្រឆាំងនឹងអ្នកចង់ទៅទស្សនាការប្រកួតនៅជប៉ុនប៉ុណ្ណោះ។ ស្របពេលគ្នានេះ អ្នកនាំពាក្យក្រសួងការបរទេសអាមេរិកក៏បានបន្ថែមថា មានចំនួនអ្នកទេសចរអាមេរិកតិចតួចណាស់ដែលគ្រោងនឹងធ្វើដំណើរទៅកាន់ប្រទេសជប៉ុនសម្រាប់ការប្រកួតកីឡាពិភពលោកនេះ។ ទាំងរដ្ឋាភិបាលជប៉ុន និងមន្ត្រីរៀបចំអូឡាំពិក សន្យាថាការប្រកួតកីឡាលំដាប់ពិភពលោករដូវកក្តៅ នឹងបន្តដំណើរការទៅមុខតាមការគ្រោងទុកនៅថ្ងៃទីខ២៣ ខែកក្កដា បើទោះការស្ទង់មតិបង្ហាញថាប្រជាជនជប៉ុនភាគច្រើនចង់ឲ្យព្រឹត្តិការណ៍កីឡានេះ លុបចោល ឬពន្យារពេលជាថ្មី ដោយបារម្ភពីការឆ្លងកូវីដ-១៩។ គិតត្រឹមថ្ងៃទី២៦ ខែឧសភា ជប៉ុនមានករណីឆ្លងកូវីដ-១៩ ជាង៧២ម៉ឺននាក់ ក្នុងនោះស្លាប់ជាង ១២ពាន់នាក់ នឹងសះស្បើយជាង៦៤ម៉ឺននាក់។ ជប៉ុន ទើបផ្តល់ការចាក់វ៉ាក់សាំងដល់ប្រជាជនខ្លួនមិនដល់ ៥ ភាគរយផង ដែលនេះជាអត្រាទាបបំផុតក្នុងចំណោមបណ្តាប្រទេសអ្នកមាន នៅលើពិភពលោក៕	រដ្ឋបាលរបស់ប្រធានាធិបតីអាមេរិក ចូ បៃឌិន នៅថ្ងៃទី២៥ ខែឧសភា ប្រកាសគាំទ្រការបន្តដំណើរការព្រឹត្តិការណ៍អូឡាំពិកក្រុងតូក្យូ បើទោះមានការព្រមានពីការធ្វើដំណើរទៅកាន់ប្រទេសជប៉ុន ដែលប្រឈមករណីឆ្លងថ្មីនៃជំងឺកូវីដ-១៩ក៏ដោយ។ អាមេរិកថែមទាំងជំរុញអត្តពលិកខ្លួនឱ្យចូលរួមប្រកួតប្រជែងនៅកីឡារដូវក្តៅនេះដោយស្មារតីអូឡាំពិកទៀតផង។
កាលណាអ្នកមិនបានប្រើសួតរបស់អ្នកឱ្យបានពេញលេញទេ វាអាចនឹងនៅមានសេសសល់កាកសំណល់ផ្សេងៗនៅក្នុងសួត បង្កទៅជាជំងឺផ្សេងៗ ដូចជាឈឺក្បាល និងពិបាកដកដង្ហើម ជាដើម។ ដូច្នេះ តើត្រូវផ្លាស់ប្តូរយ៉ាងដូចម្តេចទៅវិញ? គឺអ្នកត្រូវដកដង្ហើមឱ្យបានវែងៗ ឱ្យគ្រប់២៣,០០០ដងក្នុង១ថ្ងៃៗ ដើម្បីឱ្យអុកស៊ីហ្សែនជ្រាបចូលទៅពាសពេញរាងកាយ។ ការដកដង្ហើមខ្លីៗលេចចេញមកពីរបៀបរស់នៅមិនល្អ គ្មានសកម្មភាព ធ្វើឱ្យសាច់ដុំទៅជារឹងគម្រាំង។ ការដកដង្ហើមវែងៗជួយសម្អាតសួត ធ្វើឱ្យរាងកាយមានសុខភាពល្អ។ ថ្វីបើសួតមិនមែនជាសាច់ដុំក៏ដោយ តែត្រូវដកដង្ហើមវែងៗឱ្យសួតរីកអស់លទ្ធភាព។ វាក៏ធ្វើឱ្យសន្ទះរន្ធតូចៗក្នុងសួតរីកធំ ងាយនឹងទទួលយកអុកស៊ីហ្សែន ផងដែរ។ ការដកដង្ហើមវែងៗចេញពីក្នុងពោះមកជួយធ្វើឱ្យសាច់ដុំមានដំណើរការល្អ និងធ្វើឱ្យមានជំហរត្រង់ខ្លួនបាន។ ម្យ៉ាងទៀត សួតក៏អាចចូលរួមនៅក្នុងប្រព័ន្ធអ័រម៉ូន ជួយឱ្យលុបបំបាត់សម្ពាធឈាមខ្ពស់បាន ផងដែរ។ តើដកដង្ហើមវែងៗដូចម្តេចទៅ? ដើម្បីត្រួតពិនិត្យថាអ្នកបានអនុវត្តត្រឹមត្រូវ សូមដាក់ដៃមួយលើពោះ និងដៃមួយទៀតលើទ្រូង។ ទៅនៅកន្លែងណាដែលស្ងប់ស្ងាត់ បើអាចបានទៅនៅក្នុងធម្មជាតិ។ អង្គុយចុះ បិទភ្នែក រួចដកដង្ហើមឱ្យវែងតាមរន្ធច្រមុះ។ ត្រូវឱ្យខ្យល់ចូលពេញពោះសិន សឹមឱ្យខ្យល់ចូលទៅក្នុងសួត។ រាប់ដល់៥ រួចដកដង្ហើមចេញមកវិញយឺតៗ។ បន្ទាប់មកដកដង្ហើមចូលមកវិញ ឱ្យពេញពោះនិងសួត។ រក្សាខ្យល់ទុកពី៣ទៅ៥វិនាទី រួចដកដង្ហើមចេញដោយរាប់ដល់៥។ បញ្ចេញខ្យល់ឱ្យអស់។ ចាប់ផ្តើមពីដំបូងមកវិញ។ អនុវត្តលំហាត់នេះឱ្យបាន១០ដង។ ត្រូវអនុវត្តលំហាត់នេះរាល់ៗថ្ងៃ ដើម្បីសុខភាពរបស់សួតក៏ដូចជាសុខភាពរបស់រាងកាយទាំងមូល។ អ្នកនឹងសង្កេតឃើញថាវានឹងធ្វើឱ្យអ្នកមានថាមពលនិងស្រស់ស្រាយ។ ត្រួតពិនិត្យដោយ៖ www.health.com.kh	សួតរបស់យើងមានចំណុះត្រឹមតែ៦លីត្រទេ តែយើងអាចដកដង្ហើមយកខ្យល់បានដល់ទៅ៩,០០០ លីត្រក្នុង១ថ្ងៃៗ ដើម្បីទាញយកអុកស៊ីហ្សែនមកសម្អាតឈាម។ ក៏ប៉ុន្តែមានមនុស្សជាច្រើននាក់ដែលប្រើសួតរបស់ខ្លួនតែមួយចំណែកប៉ុណ្ណោះ គឺដកដង្ហើមរាងសើៗ មិនអាចឱ្យអុកស៊ីហ្សែនជ្រាបចូលទៅដល់គ្រប់សរីរាង្គ បាននោះទេ។
ខាងក្រោមនេះ ជាមូលហេតុដែលអ្នកគួរជ្រើសយកដំឡូងបារាំងជាអាហារប្រចាំថ្ងៃ ៖ .គ្រប់គ្រងជាតិស្ករក្នុងឈាម មនុស្សជាច្រើនចាត់ទុកថា ដំឡូងបារាំងសម្បូរជាតិម្សៅ ហេតុនេះ មិនល្អសម្រាប់សុខភាពអ្នកជំងឺទឹកនោមផ្អែម។ នេះជាទស្សនៈខុសឆ្គងទាំងស្រុង ។ បរិមាណជាតិម្សៅ (Carbohydrate) ក្នុងដំឡូងបារាំងមានប្រសិទ្ធភាពគ្រប់គ្រងបរិមាណស្ករក្នុងឈាម ថ្លើម។ ក្រៅពីនោះជួយឱ្យអ្នកបញ្ចុះទម្ងន់ និងទប់ស្កាត់ស្ថានភាពប្រឆាំងអាំងស៊ុយលីន។ អ្នកជំងឺទឹកនោមផ្អែមអាចគួបផ្សំដំឡូងជាមួយអាហារផ្ទុកប្រូតេអ៊ីនត្រឹមត្រូវដូចជាស៊ុត និងផ្លែប៊័រ ។ .ទប់ស្កាត់ភាពឃ្លាន ល្អសម្រាប់អ្នកចង់បញ្ចុះទម្ងន់ ដំឡូងបារាំងត្រូវបានចាត់ទុកជាអាហារ «ធ្វើឲ្យឆ្អែត» លេខ១ ។ ដោយគ្រាន់តែបរិភោគ១មើម អ្នកនឹងមានអារម្មណ៍ឆ្អែត ដោយពុំបង្កស្ថានភាពតឹងពោះ ។ វាជាអាហារដ៏វិសេសសម្រាប់អ្នកចង់បញ្ចុះទម្ងន់ ។ .ល្អសម្រាប់អ្នកហ្វឹកហាត់កម្រិតខ្ពស់ ប្រភព Carbohydrate ដ៏ច្រើន ក្នុងដំឡូងបារាំងចាំបាច់បំផុត សម្រាប់កីឡាករ ពិសេសអ្នកហ្វឹកហាត់កម្រិតខ្ពស់ ។ ទន្ទឹមនឹងនោះ ដំឡូងបារាំង ក៏ផ្ទុកយ៉ាងច្រើនសារជាតិអេឡិចត្រូលីត ពិសេសប៉ូតាស្យូម ដើរតួនាទីយ៉ាងសំខាន់ ក្នុងបណ្តាសកម្មភាពរបស់សាច់ដុំ ៕ ត្រួតពិនិត្យដោយ៖ www.health.com.kh	សាស្ត្រាចារ្យ ជំនាញការជីវជាតិ បានឱ្យដឹងថា «ដំឡូងបារាំងជាអាហារធម្មជាតិដ៏ល្អសម្រាប់សុខភាព» ។ ប្រសិនបើវាត្រូវបានកែច្នៃត្រឹមត្រូវ នោះវាផ្តល់រសជាតិយ៉ាងឆ្ងាញ់ពិសា និងសម្បូរជីវជាតិ។ ពិសេសអាហារនេះល្អបំផុត សម្រាប់អ្នកចង់បញ្ចុះទម្ងន់ និងអ្នកជំងឺទឹកនោមផ្អែម ។
បើតាមប្រធានមន្ទីរបរិស្ថានខេត្តកោះកុងរូបនេះ កូនឈើដែលត្រូវបានដាំដុះឡើងវិញលើផ្ទៃដី ៨ហិកតា នាថ្ងៃទី២៣កញ្ញានោះ គឺមានប្រភេទឈើកូនក្រញូង ៨០០ដើម, គគីរ ២៥០ដើម, នាងនួន ៨០០ដើម, កកោះ ៤៥០ដើម និងកូនឈើធ្នង់ ២០០ដើម។ ក្នុងចំណោមកូនឈើទាំងនេះ មន្ទីរបរិស្ថានខេត្ត ទទួលបានពីអង្គការសម្ព័ន្ធមិត្តសត្វព្រៃ (WA)ចំនួន ៣១០ដើម។ ពីឆ្វេង តំណាងអង្គការសម្ព័ន្ធមិត្តសត្វព្រៃ(WA) និងលោក ហ៊ុន ម៉ារ៉ាឌី ប្រធានមន្ទីរបរិស្ថានខេត្តកោះកុង លោក ហ៊ុន ម៉ារ៉ាឌី បាននិយាយថា៖ «[យើង] ត្រូវការពារដើមឈើដែលបានដាំ ហើយថែរក្សាដើមឈើដទៃទៀតឲ្ យបានគង់វង្ស និងហាមបរបាញ់សត្វព្រៃ ។ ក្រៅពីដាំដើមឈើ [យើង]ក៏ត្រូវចូលរួមកាត់បន្ថយថង់ប្លាស្ទិ កផងដែរ]។ សូមជម្រាបថា ព្រៃឈើនៅជួរភ្នំក្រវាញ គ្របដណ្ដប់កំពូលភ្នំឳរ៉ាល់ ដែលខ្ពស់ជាងគេនៅកម្ពុជា ក្នុងកម្ពស់ ១៨១៣ម៉ែត្រ។ ព្រៃនេះ មានទំហំជិត ២ម៉ឺនគីឡូម៉ែត្រការ៉េ គឺជាទំហំព្រៃដែលធំជាងគេ នៅអាស៊ីអាគ្នេយ៍។ ព្រៃនៅជួរភ្នំក្រវាញ ត្រូវគេចាត់ទុកជាតំបន់មួយក្នុងចំណោមតំបន់សម្បូរជីវៈចម្រុះ ទាំង៣៥នៅលើភពផែនដី៕	ភ្នំពេញ៖ លោក ហ៊ុន ម៉ារ៉ាឌី ប្រធានមន្ទីរបរិស្ថានខេត្តកោះកុង និងមន្ត្រីឧទ្យានុរក្ស បានដាំកូនឈើជាង ២ពាន់ដើម នៅឧទ្យានជាតិជួរភ្នំក្រវ៉ាញ ក្នុងភូមិសាស្រ្តកោះប៉ោ ឃុំប៉ាក់ខ្លង ស្រុកមណ្ឌលសីមា។ លោក បញ្ជាក់ថា ការដាំកូនឈើទាំងនោះ គឺដើម្បីស្តារឡើងវិញ នូវប្រព័ន្ធអេកូឡូស៊ីដែលបានបាត់បង់ និងចូលរួមអភិរក្សព្រៃឈើ។
អ្នកស្រីរដ្ឋមន្ត្រី Masako Mori បានបញ្ជាក់ថា អ្នកស្រីបានបញ្ជាឲ្យកាត់ទោសប្រហារជីវិត ដោយការព្យួរកលើបុរសចិនម្នាក់ ឈ្មោះថា Wei Wei ក្រោយពីមានការពិនិត្យពិចារណាយ៉ាងល្អិតល្អន់ ជុំវិញករណីប្លន់ និងឃាតកម្ម ដែលបុរសរូបនេះបានប្រព្រឹត្តជាមួយសិស្សពីរនាក់ផ្សេងទៀត។ នេះបើតាមទីភ្នាក់ងារព័ត៌មាន AFP ។ បុរសចិន Wei បច្ចុប្បន្នអាយុ ៤០ ឆ្នាំ គឺជាអតីតសិស្សភាសាម្នាក់ដែលបានរៀនក្នុងប្រទេសជប៉ុន។ លោកបានរកឃើញថាមានទោសកំហុសក្នុងករណីឃាតកម្មលើមនុស្ស៤នាក់ ក៏ប៉ុន្តែបានអះអាងថា លោកពុំមែនជាមេគំនិតក្នុងសំណុំរឿងនេះឡើយ។ បក្ខពួករបស់បុរសចិននេះ បានចូលប្លន់ផ្ទះបុរសជាអ្នកជំនួញជនជាតិជប៉ុនម្នាក់ឈ្មោះថា Shinjiro Matsumoto អាយុ ៤១ ឆ្នាំ ដែលបានរស់នៅក្នុងទីក្រុង Fukuoka ភាកខាងនិរតីនៃប្រទេសជប៉ុន កាលពីខែ មិថុនា ឆ្នាំ២០០៣ ដោយសម្លាប់លោកដោយប្រើខ្សែរឹតក។ ចំណែកភរិយាលោក ឈ្មោះថា Chika អាយុ៤១ ឆ្នាំ ត្រូវបានច្រមុជទឹកសម្លាប់ក្នុងអាង ហើយកូនៗពួកគេ ត្រូវបានរឹតកសម្លាប់ដូចឪពុកដែរ។ សាកសពរបស់ជនរងគ្រោះ ត្រូវបានរកឃើញបោះចោលក្នុងឆ្នេរសមុទ្រ Hakata ដោយដៃជាប់ខ្នោះនិងខ្លួនប្រាណជាប់ដោយរបស់ធ្ងន់ៗដើម្បីកុំឲ្យអណ្ដែតទឹក។ ជនសង្ស័យ២នាក់ផ្សេងទៀត បានព្យាយាមរត់គេចខ្លួនទៅកាន់ប្រទេសចិន ក៏ប៉ុន្តែត្រូវចាប់ខ្លួននៅទីនោះ។ សម្រាប់ការកាត់ទោសប្រហារជីវិតនៅថ្ងៃព្រហស្បតិ៍ ទី ២៦ ធ្នូ នេះ គឺជាការកាត់ទោសលើកទី២ ក្នុងឆ្នាំ២០១៩ ក្រោយពីតុលាការជប៉ុន បានសម្រេចព្យួរកបុរស២ នាក់ ក្រោយកាត់ទោសពួកគេពីបទឃាងកម្មក្នុងខែសីហា ។ ដោយមានអ្នកទោសជាង ១០០ នាក់ស្ថិតក្នុងការត្រៀមកាត់ទោសប្រហារជីវិត ប្រទេសជប៉ុនគឺជាប្រទេសមួយក្នុងចំណោមប្រទេសអភិវឌ្ឍន៍តិចតួចប៉ុណ្ណោះ ដែលរក្សាទោសប្រហារជីវិត ហើយការគាំទ្រជាសាធារណៈសម្រាប់ទោសនេះ នៅតែខ្ពស់ទោះបីជាមានការរិះគន់ពីអន្តរជាតិ ក្នុងនោះក្រុមសិទ្ធិមនុស្សជាដើម ៕	ជប៉ុន នៅថ្ងៃព្រហស្បតិ៍ ២៦ ធ្នូ បានសម្រេចព្យួរក បុរសជនជាតិចិនម្នាក់ដែលត្រូវបានកាត់ទោសលើបទឃាតកម្មលើគ្រួសារជនជាតិជប៉ុនដែលមានសមាជិក ៤ នាក់។ បើតាមការបញ្ជាក់របស់រដ្ឋមន្ត្រីយុត្តិធម៌ជប៉ុន អ្នកស្រី Masako Mory ។ ករណីឃាតកម្មដ៏ឃោរឃៅនេះ បានកើតឡើងក្នុងឆ្នាំ២០០៣ ។
សង្វៀនប្រដាល់គុនខ្មែរឯកភ្នំ ឬ (Ek Phnom Kun Khmer Arena) ទាញបានចំណាប់អារម្មណ៍ពីទស្សនិកជន និងអ្នកគាំទ្រជាច្រើន បន្ទាប់ពីផ្លាស់ប្ដូរក្បួនច្បាប់ពី៥ មកត្រឹម៣ទឹកដូច ONE Championship ដែលចាប់ផ្ដើមអនុវត្តន៍ កាលថ្ងៃទី៣០ ខែមិថុនា។ នេះបើតាម លោក Matias Andrés អ្នកគ្រប់គ្រងទូទៅនៅសង្វៀននៅខេត្តបាត់ដំបងនេះ។ ជាមួយគ្នានោះ កីឡាករ ណាម ម៉ូរ៉ាក់ ដែលបង្ហាញវត្តមាន ក្នុងការប្រកួតផ្លាស់ប្ដូរលើកដំបូងបានថ្លែងថា៖«ការវ៉ៃ ៣ ទឹក គឺម្យ៉ាង មិនពិបាកពេក និងមិនស្រួលពេក តែយើងមិនបាច់សន្សំកម្លាំងទេ ហើយប្រើពេលខ្លីក្នុងការស្ទាបស្ទង់។ គេត្រូវការកីឡាករចូលវ៉ៃ និងបុកយកតែម្ដង។ បើយើងមិនដើរចូល វ៉ៃគឺច្បាស់ជាចាញ់ ហើយល្អមើល»។ អ្នកលេងគុនខ្មែរ មកពីក្លិបពន្លឺសាមគ្គីខេត្តបាត់ដំបង វ័យ ២៦ ឆ្នាំរូបនេះ សង្កត់ធ្ងន់ទៀតថា៖«ល្អដែរគោលការណ៍វ៉ៃ ៣ ទឹក គឺគេមិនឲ្យអោបយូរទេ។ ហើយបើវ៉ៃធ្វើអែលៗលំៗ រវល់ដើរថយ អត់វ៉ៃ គឺដឹងតែចាញ់តែម្តង។ គេចង់បានការវ៉ៃល្អមើល ៣ទឹក»។ ណាម ម៉ូរ៉ាក់ បានយកឈ្នះពិន្ទុ កីឡាករ ឆាយ មាស ក្នុងកម្មវិធីប្ដូរមកវ៉ៃ៣ទឹក លើកដំបូងនេះ»។ ងាកមក ឈុំ សារិន មកពីក្លិបរាហូកីឡាខេត្តបាត់ដំបង បានបង្ហើបដែរថា ៖«ការវ៉ៃ៥ទឹក ពេលខ្លះអត់ល្អមើល ព្រោះពេលអស់កម្លាំងដើរលើរេញ។ បើវ៉ៃ ៣ ទឹកយ៉ាងយូរស្ទាបស្ទង់ ១ ទឹក អស់ហើយ។ ក្រៅពីហ្នឹងទឹកទី២ និងទី៣ ចូលបុកយកតែម្ដង»។ អ្នកប្រដាល់វ័យ ២៤ឆ្នាំ ឈុំ សារិន ដែលបច្ចុប្បន្នហាត់ប្រដាល់ផង និងរៀនជំនាញជួសជុលរថយន្តផងនោះ ឈ្នះពិន្ទុ មិល សារិន ក្នុងការប្រកួត ៣ ទឹក កាលថ្ងៃអាទិត្យកន្លងទៅ។ លោក Matias Andrés បានបង្ហាញភាពរីករាយ ដែលបានរៀបចំ និងផ្លាស់ប្ដូរគោលការណ៍ប្រកួត បានជោគជ័យ ដោយមានការជ្រោមជ្រែងពីសំណាក់ភាគីពាក់ព័ន្ធ រួមទាំងសហព័ន្ធកីឡាប្រដាល់គុនខ្មែរ និងការយកចិត្តទុកដាក់គាំទ្រពីលោក ហេង តុលា។ លោកគូសបញ្ជាក់ថា៖«ខ្ញុំសប្បាយក្រៃលែង ដែលកីឡាករទាំងអស់ ធ្វើបានល្អក្នុងថ្ងៃរៀបចំដំបូង ហើយកីឡាករមួយចំនួន ទទួលបានប្រាក់រង្វាន់បន្ថែម ព្រោះវ៉ៃដៃគូឲ្យសន្លប់ និងមានរង្វាន់មួយចំនួនដល់អ្នកឈ្នះផងដែរ»។ យ៉ាងណាក្ដីនេះ ជាការចាប់ផ្ដើមដំបូង ខណៈកីឡាករមួយចំនួ ននៅមិនទាន់សុំានឹងការវ៉ៃ៥ ទឹក ហើយពួកចាប់ផ្ដើមដំបូងយឺត និងបញ្ចប់ទៅយឺត ប៉ុន្តែគោលការណ៍របស់សង្វៀន ចង់ឲ្យវ៉ៃល្អមើល និងរំភើបដល់អ្នកគាំទ្រ។ លោកសង្កេតឃើញថា ការដាក់ពិន្ទុពីចៅក្រម ឬគណៈកម្មការរៀបចំការប្រកួត មិនមានបញ្ហាចោទទេ ពោលដំណើរការដោយរលូន ព្រោះលោកយល់ច្បាស់ និងមានឆន្ទៈ ដើម្បីសម្របខ្លួនទៅរកកម្រិតឆាកអន្តរជាតិ។ បុរសសញ្ជាតិឈីលីរូបនេះបន្ថែមថា នេះជាការផ្លាស់ប្ដូរតិចតួច ហើយចៅក្រមសុទ្ធតែអ្នកជំនាញ និងធ្វើការយ៉ាងជិតស្និទ្ធជាមួយសហព័ន្ធកីឡាប្រដាល់គុនខ្មែរ។ ទីបំផុតគ្រប់ចៅក្រម និងគណៈកម្មការរៀបចំការប្រកួតទាំងអស់ធ្វើបានល្អណាស់។ លោកបានថ្លែងអំណរគុណដល់កីឡាករ អ្នកគាំទ្រ និងអ្នកបានចូលរួម ក្នុងសកម្មភាពបំផុសគុនខ្មែរនេះ ក៏ដូចជាការគាំទ្រយ៉ាងសកម្មនៅលើ ហ្វេសប៊ុកផ្លូវការរបស់«សង្វៀនប្រដាល់គុនខ្មែរឯកភ្នំ»។ ដើម្បីតបស្នងនឹងការគាំទ្រនេះ សង្វៀនដែលកំពុងទទួលបានប្រជាប្រិយភាព នឹងរៀបចំព្រឹត្តិការណ៍អស្ចារ្យ ពោលមានវត្តមានកីឡាការិនីឆ្នើម នៅ ស្រីពៅ និងជើងខ្លាំង គង់ សំបូរ ឡើងប្រកួតនៅថ្ងៃទី ១៤ ខែ កក្កដា ខាងមុខ។ អ្នកគ្រប់គ្រងដែលចូលកាន់តំណែងជាង ៣ ខែមកនេះ រំពឹងថា កីឡាករគុនខ្មែរទាំងអស់ នឹងបន្សាំខ្លួន ទៅនឹងការប្រកួត ៣ ទឹកបានយ៉ាងល្អ ហើយនេះជាជំហានដំបូង សម្រាប់គុនខ្មែរជំនាន់ក្រោយ ក្នុងគោលដៅចែករំលែកវប្បធម៌ និងមោទកភាពជាំតិខ្មែរ ទៅកាន់ពិភពលោក។ ស្ថិតនៅខេត្តបាត់ដំបង«សង្វៀនប្រដាល់គុនខ្មែរឯកភ្នំ» ត្រូវបានសម្ពោធដាក់ឲ្យប្រកួតជាផ្លូវការ នៅដើមខែកុម្ភៈ ឆ្នាំ២០១៩។ កីឡាករ និងក្លិបប្រដាល់នៅខេត្តបាត់ដំបង ក៏កំពុងតែអភិវឌ្ឍខ្លួនឈានឡើងកម្រិតខ្ពស់មួយបន្ថែមទៀត បន្ទាប់ពីវត្តមានសង្វៀនល្បី ក្នុងស្រុកមួយនេះ។ «សង្វៀនប្រដាល់គុនខ្មែរឯកភ្នំ» សម្រេចប្ដូរគោលការណ៍ពីការប្រកួត ៥ទឹក មក ៣ ទឹក កាលថ្ងៃទី ៣០ មិថុនា និងបន្តដំណើរទៅមុខទៀត។ នេះជាគោលដៅ ដើម្បីឲ្យកីឡាករសុំា និងអាចប្រកួតបានល្អ នៅសង្វៀនអន្តរជាតិ ONE Championship៕	អត្ថបទ៖ ស៊ីធី
ចាប់តាំងពីមេរោគកូវីដ១៩វាយលុយគ្រប់ប្រទេស និងកម្ពុជាមក របៀបរស់នៅរបស់មនុស្ស សកម្មភាពជំនួញ ប្រពៃណី ត្រូវបានផ្លាស់ប្តូរឲ្យស្របទៅនឹងការវិវត្តនៃមេរោគមួយនេះដែរ។ ដោយគេគិតថា លុយ ដែលជាក្រដាសប្រាក់ចរាចរពីមនុស្សម្នាក់ទៅមនុស្សម្នាក់ទៀត អាចជាភ្នាក់ងារចម្លងមេរោគដ៏សំខាន់ដែរនោះ អ្នកផ្តល់លុយ និងអ្នកទទួលលុយសុទ្ធតែបានប្រយ័ត្នរៀងៗខ្លួន។ ប្រយ័ត្ន និងបង្ការ គឺជារឿង ល្អ និងត្រឹមត្រូវ។ អ្នករាប់លុយខ្លះ រាប់លុយហើយភ្លាម ក៏បាច់ទឹកអាកុលលើបាតដៃសម្លាប់មេរោគភ្លាម។ នេះ គឺជាវិធីមួយដែរ!។ នៅតាមផ្សារខ្លះនៅរាជធានីភ្នំពេញ អ្នកលក់ពាក់ស្រោមដៃខ្លួនឯង តែមិនទទួលយកលុយពីអ្នកទិញឡើយ គាត់ដាក់ថង់ប្លាស្ទិកនៅពីមុខគាត់ រួចគាត់ឲ្យអ្នកទិញទម្លាក់លុយចូលក្នុងថង់ ហើយបើត្រូវអាប់វិញ អ្នកទិញខ្លួនឯងអាចអាប់ដោយខ្លួនឯងបាន។ នេះ គឺជាវិធីបង្ការផ្សេងមួយទៀតដែរ។ វិធីខ្លះទៀត អ្នកទទួលយកលុយពាក់ស្រោមដៃ ហើយទទួលលុយទៅវិញទៅមកជាមួយអតិថិជន។ ចុះអតិថិជន(អ្នកទទួលលុយអាប់ត្រឡប់មកវិញ)? អតិថិជនខ្លះ ទទួលយកលុយអាប់មក រួចដាក់ចូលក្នុងកាបូប រួចលាងដៃជាមួយទឹកអាកុលភ្លាម។ ពេលមកដល់ផ្ទះ គេក៏ដកលុយចេញពីកាបូប រួចយកលុយទៅហាលថ្ងៃដើម្បីសម្លាប់មេរោគ មុននឹងលាងដៃជាមួយទឹកអាកុលម្តងទៀត។ គេហាលជាច្រើនម៉ោងទើបគេយកលុយនោះមកប្រើប្រាស់ឡើងវិញ។ នេះ ក៏ជាវិធីកំចាត់មេរោគម្យ៉ាងដែរ។ មានប្រសិទ្ធិភាព ឬមិនមាន គ្មាននរណាដឹងទេ តែជាវិធីបង្ការរបស់ពលរដ្ឋ។ អ្នកខ្លះទៀត ដូរលុយគ្រប់ប្រភេទទុកចំណាយ ដូច្នេះ ពេលចំណាយ គេមានលុយគ្រប់កម្រិតតែម្តង ព្រោះ គេមិនចង់ទទួលយកលុយអាប់ត្រឡប់មកវិញ។ ម្យ៉ាងដែរ! វិធីម្យ៉ាងទៀតដែលខ្ញុំឃើញ គឺថា គេទូទាត់លុយតាមប្រព័ន្ធអេឡិចត្រូនិក ប្រព័ន្ធនេះល្អមែន ហើយវារឹតតែល្អ ក្នុងសម័យកាលកូវីដនេះតែម្តង! អ្នកទិញ និងអ្នកលក់មិនចាំបាច់ជួបគ្នា មិនចាំបាច់ហុចលុយឲ្យគ្នាទៅវិញទៅមកទេ។ គិតសព្វៗទៅ មានតែពេលនេះទេដែលមនុស្សខ្លាចលុយ តែនៅត្រូវការវាដដែល។ ពេលនេះ កូវីដ-១៩ កំពុងផ្លាស់ប្តូរការគិត និងទម្លាប់របស់ពលរដ្ឋ៕ (លោក លឹម រតនា ពលរដ្ឋភ្នំពេញ)	លិខិតមិត្តអ្នកអាន
«បើគ្មានសន្តិភាព គឺគ្មានការជួបជុំឡើយ។ ទោះក្នុងតម្លៃណាក៏ដោយ យើងត្រូវការពារសន្តិភាពទុកជាមុន»។ នេះជាការអះអាងរបស់សម្តេចនាយករដ្ឋមន្ត្រី ហ៊ុន សែន នៅចំពោះមុខប្រជាពលរដ្ឋ មន្ត្រីរាជការ និងអង្គទូតនានានៅក្នុងឱកាសនៃពិធីបើកអង្គរសង្ក្រាន្តឆ្នាំ២០១៨ នាព្រឹកថ្ងៃទី១៣ខែមេសា។ ដូចរៀងរាល់ឆ្នាំដែរ ពិធីត្រូវបានរៀបចំធ្វើនៅខាងជើងប្រាសាទបាយ័ន នៅពីមុខតំបន់ភូមិខ្ញុំ ដែលមានដាក់បង្ហាញរាល់សម្បត្តិវប្បធម៌ វត្ថុសិល្បៈខ្មែរជាច្រើនសម្រាប់ប្រជាពលរដ្ឋខ្មែរទស្សនា និងថតរូបអនុស្សាវរីយ៍។ ប្រមុខរដ្ឋាភិបាលបានសង្កត់ធ្ងន់ទៅលើឱកាសនៃភាពសប្បាយរីករាយរបស់ប្រជាពលរដ្ឋខ្មែរក្នុងពេលបច្ចុប្បន្ន ដោយមិនភ្លេចរម្លឹកអំពីប្រវត្តិនៃសង្គ្រាមស៊ីវិលរបស់កម្ពុជាតាំងពីទស្សវត្សរ៍១៩៧០។ ទោះយ៉ាងណាក៏ដោយ សម្រាប់សម្តេច ហ៊ុន សែន ពលរដ្ឋខ្មែរបច្ចុប្បន្នដែលកំពុងសប្បាយរីករាយនៅក្នុងពិធីចូលឆ្នាំប្រពៃណីខ្មែរ គឺឈរលើកត្តា៤យ៉ាង។ សម្តេចបានរៀបរាប់យ៉ាងដូច្នេះ៖«ទីមួយគឺសន្តិភាព ទីពីរ គឺហេដ្ឋារចនាសម្ព័ន្ធផ្លូវថ្នល់ ទីបីមធ្យោបាយធ្វើដំណើរ និងទី៤ គឺកំណើនប្រាក់ចំណូល»។ បើតាមការបញ្ជាក់របស់អភិបាលខេត្តសៀមរាប លោក ឃឹម ប៊ុនសុង ព្រឹត្តិការណ៍អង្គរសង្ក្រាន្ត គឺជាឱកាសមួយទៀតដែលជំរុញបន្ថែមដល់សេដ្ឋកិច្ចរបស់ខេត្ត និងប្រទេសតាមរយៈវិស័យទេសចរណ៍។ លោកអភិបាលខេត្តបានថ្លែងឲ្យដឹងផងដែរថា នៅក្នុងទីក្រុងនៃប្រាសាទវប្បធម៌ខ្មែរមានមានជើងយន្តហោះចំនួនប្រមាណ៧០ជារៀងរាល់ថ្ងៃ ហើយចំនួនភ្ញៀវទេសចរណ៍មានកំណើនជារៀងរាល់ឆ្នាំ។ លោក ឃឹម ប៊ុនសុង បានរៀបរាប់យ៉ាងដូច្នេះ៖«គ្រាន់តែក្នុងត្រីមាសទីមួយនៃឆ្នាំ២០១៨នេះ មានទេសចរមកកម្សាន្តក្នុងខេត្តសៀមរាបចំនួនជាង១លាននាក់។ យើងមានសណ្ឋាគារចំនួន២២០ ផ្ទះសំណាក់ចំនួន២៩៦។ វិស័យទេសចរណ៍បានផ្តល់ការងារដោយផ្ទាល់ចំនួន៨ម៉ឺនកន្លែង និងដោយប្រយោលចំនួន២០ម៉ឺនកន្លែង»។ នេះជាឆ្នាំទី៦ហើយដែលព្រឹត្តិការណ៍អង្គរសង្ក្រាន្តត្រូវបានរៀបចំធ្វើក្នុងរាជធានីនៃប្រសាទបុរាណខ្មែរ។ អាជ្ញាធរពាក់ព័ន្ធបានប្រកាសថា ព្រឹត្តិការណ៍វប្បធម៌ជាតិមួយនេះបានជំរុញចរន្តសេដ្ឋកិច្ចនៅក្នុងខេត្តយ៉ាងខ្លាំង និងបានបំផុសគំនិតស្រឡាញ់វប្បធម៌ សិល្បៈខ្មែរក្នុងចំណោមពលរដ្ឋ និងយុវជនខ្មែរទៀតផង។ ក្នុងឆ្នាំនេះ ព្រឹត្តិការណ៍សង្ក្រាន្តបានរីកសាយភាយដល់បណ្តាខេត្តនិងរាជធានីជាង១០ ដោយនៅក្នុងខេត្តនិងរាជធានីទាំងនោះ មានការរៀបចំសង្ក្រាន្តជាច្រើនកន្លែងទៀតផង៕ សូមថ្លែងអំណរគុណដល់ក្រុមហ៊ុនដែលបានចូលរួមឧបត្ថម៖ ១, ឥណទានគេហដ្ឋានរបស់ធនាគារ ស៊ីអាយអិមប៊ី ផ្តល់ជូនអត្រាការប្រាក់ 7.99% បន្ថែមជាមួយសេវាធានារ៉ាប់រងអាយុជីវិតរហូតដល់ 50,000 ដុល្លារអាមេរិក ដោយឥតគិតថ្លៃ។ សូមទំនាក់ទំនង 023 988 388 ។ ២, រថយន្តប្រណីតម៉ាក Mercedes-Benz (មែសឺដេស-បិនស៍) ថ្មីៗឆ្នាំ២០១៨ កំពុងដាក់លក់នៅ ក្រុមហ៊ុន ស្តារ អូតូ (ខេមបូឌា) ខូអិលធីឌី ស្ថិតនៅមហាវិថីសម្តេច ហ៊ុន សែន ឬផ្លូវ៦០ម៉ែត្រ ភ្នំពេញ។ ទូរស័ព្ទផ្នែកលក់ 017 231 488 និងផ្នែកសេវាកម្ម ០11 726 988 ។ ៣, ស្អាតដូចតារា ស្អាតបែបស៊ូណេ, ទូរស័ព្ទទំនាក់ទំនង៖ 017 800 150 / 098 5000 88 , ទីតាំងស្ថិតនៅផ្សារទំនើបសុវណ្ណា។ ៤, រីករាយឆ្នាំថ្មី! បង្កើតបរិយាកាសដ៏រីករាយនៅក្នុងឆ្នាំថ្មីជាមួយ កូកា-កូឡា រសជាតិនៃអារម្មណ៍ស្រស់ស្រាយ។	សៀមរាប៖ ២០១៨ ជាអង្គរសង្ក្រាន្តឆ្នាំទី៦ ហើយក៏ជាឆ្នាំទី៤ដែលសម្តេចនាយករដ្ឋមន្ត្រី ហ៊ុន សែន និងភរិយាបានចូលរួមធ្វើជាអធិបតីបើកព្រឹត្តិការណ៍អង្គរសង្ក្រាន្ត។ ក្នុងសុន្ទរកថាប្រហែលមួយម៉ោង សម្តេច ហ៊ុន សែន បានសង្កត់ធ្ងន់លើវត្តមាននៃសន្តិភាព ដែលជាកត្តាចម្បងនៃភាពរីករាយរបស់ពលរដ្ឋខ្មែរ។
កម្ពុជានាំចេញម្រេចបាន ២៧ ៣១៦តោន ក្នុងរយៈពេល៩ខែមកនេះ។ ក្នុងចំណោមម្រេច ដែលកម្ពុជាសម្រេចនូវការនាំចេញនេះ គឺមាន ២៦ ៦៨៦តោន បាននាំទៅទីផ្សារប្រទេសវៀតណាម។ បើយោងតាមរបាយការណ៍របស់លោក វេង សាខុន តួលេខម្រេចដែលកម្ពុជានាំចេញទៅវៀតណាមនេះ ស្មើប្រមាណ៩៧ភាគរយនៃការនាំចេញម្រេចសរុប។ រដ្ឋមន្ត្រីកសិកម្ម បានសរសេររៀបរាប់នៅលើគណនីហ្វេសប៊ុករបស់ខ្លួន នាព្រឹកថ្ងៃទី១តុលានេះ ថា ក្រៅពីវៀតណាមហើយនោះ អាល្លឺម៉ង់ ជាទីផ្សារម្រេចរបស់កម្ពុជាលំដាប់លេខ២ ដោយដោយបាននាំចូលម្រេចពីកម្ពុជា ចំនួន៣១៤តោន និងលំដាប់លេខ៣ ជាប្រទេសថៃ ដែលនាំចូលម្រេចពីកម្ពុជា ១៨០តោន។ បន្ទាប់មក ទីផ្សារធំៗខាងលើ កម្ពុជាបាននាំម្រេចទៅ ប្រទេសបារាំង បានជាង៣១តោន, ប៊ែលហ្ស៊ិក បានជិត១៦តោន, តៃវ៉ាន់១៥តោន, ប៉ូឡូញ បាន៧តោន, សាធារណរដ្ឋឆេក បាន៦តោន, ជប៉ុន បាន៣,៤តោន, កូរ៉េខាងត្បូង បាន៣,២៥តោន, រុស្ស៊ីជិត២តោនកន្លះ, សិង្ហបុរី ជិត២តោន, សហរដ្ឋអាម៉េរិក១,៧៥ តោន និងនាំកាន់ទៅទីផ្សារចំនួន៧ប្រទេស ក្នុងចំនួនម្រេច ប្រមាណ៥តោនទៀត ផងដែរ។ វៀតណាមក្រៅពីនាំចូលម្រេចរបស់កម្ពុជាហើយនោះ ក៏បាននាំផលិតផលកសិកម្មកម្ពុជាផ្សេងៗទៀតដែលស្ថិតនៅក្នុងលំដាប់លេខ១។ រយៈពេល៩ខែមកនេះ វៀតណាមក៏បាននាំចូលស្រូវពីកម្ពុជា បានជាង១,៦លានតោន, ដំឡូងមីស្រស់ជាង៣៨ម៉ឺនតោន, គ្រាប់ស្វាយចន្ទី ជាង៨៨ម៉ឺនតោន, គ្រាប់ពោត ជាង១១តោន, គ្រាប់សណ្តែកបាយ ២,៥ម៉ឺនតោន និងដំណាំផ្សេងៗទៀត។ នេះបើរបាយការណ៍របស់ វេង សាខុន៕	ភ្នំពេញ៖ ក្នុងរយៈពេល៩ខែមកនេះ កម្ពុជា សម្រេចការនាំចេញម្រេចទៅកាន់ទីផ្សារអន្តរជាតិ បានជាង២៧ម៉ឺនតោន។ ចំនួននេះ គឺបានកើនរហូតដល់ ៥៦២,៧១ភាគរយ បើធៀបនឹងរយៈពេលដូចគ្នា កាលឆ្នាំ២០២០។ របាយការណ៍ពីលោក វេង សាខុន រដ្ឋមន្ត្រីក្រសួងកសិកម្ម រុក្ខាប្រមាញ់ និងនេសាទ បានបង្ហាញថា ទីផ្សារប្រទេសដែលនាំចូលម្រេចពីកម្ពុជា ច្រើនជាងគេ គឺវៀតណាម។
នៅថ្ងៃទី៧ ខែមេសាកន្លងទៅ ជប៉ុនបានប្រកាសពន្យារពេលដាក់ទីក្រុងតូក្យូ និងខេត្តចំនួន៥ ផ្សេងទៀតឱ្យស្ថិតក្រោមស្ថានភាពអាសន្នរហូតដល់ថ្ងៃទី៣១ ខែឧសភា។ នៅថ្ងៃទី១៤ ខែឧសភា ជប៉ុនក៏បានសម្រេចប្រកាសដាក់បន្ថែមខេត្ត៣ទៀតមាន Hokkaido Okayama និង Hiroshima ក្នុងស្ថានភាពអាសន្ន។ «នៅថ្ងៃទី១៦ ខែឧសភា Hokkaido Okayama និង Hiroshima នឹងត្រូវដាក់បញ្ចូលជាមួយ ទីក្រុងតូក្យូ អូសាកា និងខេត្តចំនួន ៤ ផ្សេងទៀត ឱ្យស្ថិតក្រោមភាពអាសន្នរហូតដល់ថ្ងៃទី៣១ ខែឧសភា»។ លោក Yasutoshi Nishimura រដ្ឋមន្រ្តីទទួលទទួលបន្ទុកការឆ្លើយតបជំងឺកូវីដ-១៩ ប្រកាសបែបនេះ។ ករណីឆ្លងជំងឺកូវីដ-១៩ នៅកោះ Hokkaido ដែលត្រូវជាកន្លែងរៀបចំព្រឹត្តិការណ៍រត់ម៉ារ៉ាតុង មាន ករណីវិជ្ជមានដល់ទៅជាង៧០០ករណីឯណោះនៅថ្ងៃទី១៣ ខែឧសភា ស្របពេលទីក្រុងតូក្យូមាន ជាង១ពាន់ករណីផងដែរ។ ចំណែកខេត្ត២ផ្សេងទៀតដែលនឹងត្រូវដាក់ក្នុងភាពអាសន្នដែរនោះក៏ មានករណីវិជ្ជមានជំងឺកូវីដ-១៩ ច្រើនដែរ។ ការប្រកាសដាក់ប្រទេសក្នុងភាពអាសន្នរបស់ជប៉ុន មានរយៈពេល១០សប្តាហ៍ មុនព្រឹត្តិការណ៍ អូឡាំពិកតូក្យូចាប់ផ្តើម។ ព្រឹត្តការណ៍អូឡាំពិករដូវក្តៅនេះ ត្រូវបានពន្យារពេលតាំងពីឆ្នាំ២០២០ ដោយសារការរាលដាលជំងឺកូវីដ-១៩ ។ ទោះយ៉ាងណា ករណីឆ្លងនៅតែមានសន្ទុះខ្លាំងគួរឱ្យកត់ សម្គាល់ ខណៈព្រឹត្តិការណ៍អូឡាំពិកក្រុងតូក្យូកាន់តែខិតមកដល់នៅខែកក្កដាខាងមុខនៅថ្ងៃទី១៣ ខែឧសភា ជប៉ុនមានករណីវីជ្ជមានកូវីដ-១៩ ថ្មីជាង៧ពាន់នាក់ ដែលធ្វើឱ្យតួលេខសរុប ឡើងដល់ជាង ៦៥ម៉ឺនករណី ចំណែកឯអ្នកស្លាប់មានជាង ១ម៉ឺននាក់។ ឯយុទ្ធនាការចាក់វ៉ាក់សាំង បង្ការជំងឺកូវីដ-១៩ របស់ជប៉ុននៅមានភាពយឺតយ៉ាវបំផុតក្នុងចំណោមប្រទេសជឿនលឿន ខណៈ ធនធានវេជ្ជសាស្រ្តរបស់ជប៉ុនវិញ ក៏កំពុងតែជិតខ្វះខាតទៅទៀត។ មកដល់ពេលនេះ ជប៉ុនមាន ប្រជាជនត្រឹមតែ ៣ ភាគរយប៉ុណ្ណោះដែលបានចាក់វ៉ាក់សាំងរួចរាល់៕	ជប៉ុន ដាក់ខេត្តចំនួន៣បន្ថែមទៀតទៅក្នុងស្ថានភាពអាសន្ន។ រដ្ឋមន្រ្តីសេដ្ឋកិច្ចជប៉ុន Yasutoshi Nishimura បានប្រកាសបែបនេះ នៅថ្ងៃទី១៤ ខែឧសភា។ ការដាក់ខេត្តបន្ថែមនេះ ធ្វើឡើងដើម្បី ទប់ស្កាត់ជំងឺកូវីដ-១៩ ខណៈករណីឆ្លងបានកើនឡើងយ៉ាងលឿនគួរឱ្យភ្ញាក់ផ្អើល និងធ្វើឱ្យមានការ ព្រួយបារម្ភកាន់តែខ្លាំងឡើង។
ក្រុមហ៊ុន អេបផល កាលពីថ្ងៃទី២៤ ខែតុលា បានបង្ហាញថា ខ្លួននឹងបើកដំណើរការហាងអេបផលទីពីរប្រចាំតំបន់អាស៊ាន នៅថ្ងៃទី១០ ខែវិច្ឆិកាខាងមុខ។ បើតាមសារបង្ហោះនៅលើវេបសាយផ្លូវការរបស់ក្រុមហ៊ុនអេបផល ហាងអាជីវកម្មរបស់ក្រុមហ៊ុនបច្ចេកវិទ្យាយក្សនេះ នឹងមានទីតាំងនៅក្នុងផ្សារទំនើបធំបំផុតប្រចាំទីក្រុងបាងកកឈ្មោះថា Iconsiam ដែលកំពុងស្ថិតក្រោមការសាងសង់ និងគ្រោងបើកដំណើរការនាខែក្រោយនេះ។ តាមពិតទៅ នៅពេលទីតាំងអាជីវកម្មរបស់អេបផលថ្មីនេះបើកជាផ្លូវការនោះ ហាងថ្មីនេះនឹងក្លាយជាហាងអាជីវកម្មផ្លូវការទីពីររបស់ក្រុមហ៊ុនអេបផល ក្នុងតំបន់អាស៊ីអាគ្នេយ៍ បន្ទាប់ពីហាងទីមួយបានបើកដំណើរកាលពីឆ្នាំ២០១៧ក្នុងប្រទេសសិង្ហបុរី។ វត្តមានជាផ្លូវការរបស់ក្រុមហ៊ុនអេបផលក្នុងតំបន់អាស៊ី គឺមានកម្រិតនៅឡើយទៅលើទីផ្សារធំៗមួយចំនួន រួមមានដូចជា ចិន ហុងកុង និងជប៉ុនជាដើម។ ប៉ុន្តែនាប៉ុន្មានឆ្នាំចុងក្រោយនេះ ក្រុមហ៊ុនអេបផលបានសម្រេចបើកដំណើរហាងអាជីវកម្មផ្លូវការរបស់ខ្លួនក្នុងប្រទេសចំនួនបី ក្នុងនោះរួមមាន កូរ៉េខាងត្បូង កោះតៃវ៉ាន់ និងសិង្ហបុរី។ យោងតាមវេបសាយបច្ចេកវិទ្យាដ៏ធំ TechCrunch បន្ទាប់ពីប្រទេសថៃ ក្រុមហ៊ុនបច្ចេកវិទ្យាយក្សអេបផល កំពុងពិចារណាលើប្រទេសចំនួនពីរទៀត សម្រាប់ទីតាំងអាជីវកម្មរបស់ខ្លួនក្នុងតំបន់អាស៊ីអាគ្នេយ៍ ហើយប្រទេសទាំងនោះគឺ ឥណ្ឌូណេស៊ី និងវៀតណាម។ បច្ចុប្បន្ននេះ ប្រទេសស្ទើរតែទាំងអស់ក្នុងតំបន់អាស៊ីអាគ្នេយ៍ បានទិញអាជ្ញាបណ្ណហាងអាជីវកម្មអេបផលពីភាគីទីបី, បើកដំណើរការហាងអាជីវកម្មមិនផ្លូវការ, ប្រើប្រាស់សេវកម្មពាណិជ្ជកម្មតាមប្រព័ន្ធអេឡិចត្រូនិក Lazada (ជាកម្មសិទ្ធរបស់ក្រុមហ៊ុនអេលីបាបា) និងជាហាងអនឡាញរបស់ក្រុមហ៊ុនអេបផលផ្ទាល់តែម្តង។ ក្រៅពីតំបន់អាស៊ីអាគ្នេយ៍ ក្រុមហ៊ុនអេបផលបានព្យាយាមនាំយកហាងអាជីវកម្មរបស់ខ្លួនទៅកាន់ប្រទេសឥណ្ឌា ប៉ុន្តែបទបញ្ញាតិ្តស្តីពីការបើកដំណើរការហាងអាជីវកម្មរបស់ក្រុងដេលីបានរារាំងគម្រោងរបស់អេបផល៕	ក្រុមហ៊ុន អេបផល (Apple) កំពុងបន្តបង្កើនកិច្ចខិតខំប្រឹងប្រែងរបស់ខ្លួនក្នុងតំបន់អាស៊ីអាគ្នេយ៍ ដែលជាទីផ្សារមានសន្ទុះខ្លាំងក្លា ជាមួយប្រជាជនដល់ទៅជាង៦៤០លាននាក់។ គេមើលឃើញបែបនេះគឺ បន្ទាប់ក្រុមហ៊ុនដែលទទួលបានចំណូលជាង២២៩ពាន់លានដុល្លារកាលពីឆ្នាំ២០១៧នេះ បានជ្រើសរើសប្រទេសថៃសម្រាប់ទីតាំងអាជីវកម្មទីពីររបស់ខ្លួនក្នុងតំបន់។
គម្រោងទាំង៤នេះ រួមមាន ទី១, គម្រោងសាងសង់មជ្ឈមណ្ឌលសូត្រ ក្នុងសាកលវិទ្យាល័យភូមិន្ទភ្នំពេញ ក្រោមជំនួយ ៩ម៉ឺនដុល្លារ។ មជ្ឈមណ្ឌលនេះ នឹងក្លាយជាកន្លែងស្រាវជ្រាវសូត្រ និងផលិតពងដង្កូវនាងដើម្បីផ្ដល់ជូនកសិករ រួមទាំងការផ្ដល់បច្ចេកទេសផ្សេងៗ។ គម្រោងនេះត្រូវបានរំពឹងថានឹងរួមចំណែកក្នុងការផលិតសូត្រគុណភាពខ្ពស់ បង្កើនប្រាក់ចំណូលដល់កសិករ និងធ្វើឲ្យវិស័យសិប្បកម្មសូត្របែបប្រពៃណីរីកចម្រើន។ ទី២, គម្រោងសាងសង់មជ្ឈមណ្ឌលប្រមូលផ្ដុំ ត្រួតពិនិត្យ និងចែកចាយបន្លែក្នុងក្រុងតាខ្មៅ ខេត្តកណ្ដាល ដែលទទួលបានជំនួយជាង ១១ម៉ឺនដុល្លារ។ សេចក្ដីប្រកាសព័ត៌មានរបស់ស្ថានទូតជប៉ុនប្រចាំកម្ពុជា បានអះអាងថា មជ្ឈមណ្ឌលនេះ នឹងក្លាយជាមជ្ឈមណ្ឌលប្រមូលផ្ដុំ ត្រួតពិនិត្យ និងចែកចាយបន្លែដំបូងគេនៅកម្ពុជា ដែលមានមន្ទីរពិសោធន៍ ដើម្បីពិនិត្យមើលការជាប់សេសសល់នៃថ្នាំសម្លាប់សត្វល្អិតនៅលើបន្លែ ដោយសារសហការជាមួយក្រុមហ៊ុនជប៉ុន។ គម្រោងនេះនឹងរួមចំណែកផ្គត់ផ្គង់ផលិតផលកសិកម្មប្រកបដោយសុវត្ថិភាព និងទំនុកចិត្តទៅកាន់ទីផ្សារ ហើយនឹងបង្កើតយីហោបន្លែរបស់ខេត្តកណ្ដាល។ ទី៣, គម្រោងសាងសង់ទ្វារទឹក និងជួសជុលសំណង់លូទោលសម្រាប់ប្រព័ន្ធធារាសាស្ត្រដំរែក ខេត្តកំពង់ឆ្នាំ។ ក្រោមជំនួយជិត ៩ម៉ឺនដុល្លារនៃគម្រោងនេះ ទំនប់ទឹកប្រវែង ១៥០០ម៉ែត្រនឹងត្រូវស្ដារ និងជួសជុលនៅក្នុងស្រុករលាប្អៀរ។ ក្រោយបញ្ចប់គម្រោងពលរដ្ឋប្រហែល ៣០០០នាក់នឹងទទួលបានទឹកជាប្រចាំ ហើយទំនប់ទឹកនេះនឹងត្រូវប្រើប្រាស់ជាផ្លូវថ្នល់។ ទី៤, គម្រោងសាងសង់ផ្លូវបេតុង នៅឃុំថ្មស ស្រុកបុទុមសាគរ ខេត្តកោះកុង ដែលជប៉ុនផ្ដល់ជំនួយជិត ៩ម៉ឺនដុល្លារ៕	ភ្នំពេញ៖ រដ្ឋាភិបាលជប៉ុន បានសម្រេចផ្ដល់ជំនួយថវិកាសរុបចំនួនជាង ៣៨ម៉ឺនដុល្លារដល់កម្ពុជា សម្រាប់គម្រោងចំនួន៤។ ពិធីចុះកិច្ចសន្យាផ្ដល់ជំនួយនេះ ត្រូវបានធ្វើឡើងនៅថ្ងៃទី២ខែមីនា។
vivo V15 ពណ៌ផ្កាឈូកថ្មីនេះ ពិតជាសាកសមសម្រាប់សុភាពនារីរបស់យើង ដែលនិយមចូលចិត្តពណ៌បែបស៊ីវិល័យ និងមានភាពទាក់ទាញ។ vivo ដាក់លក់ម៉ូឌែល V15 ពណ៌ផ្កាឈូកនេះ នៅក្នុងតម្លៃ $339 អមជាមួយការថែមកាដូមួយចំនួនផងដែរ ដោយវាមិនត្រឹមតែជា Limited Edition ទេ ។ប៉ុន្តែវានៅមានចំនួនកំណត់ទៀតផង។ ដូចនេះសម្រាប់សុភាពនារីរបស់យើង ដែលមានបំណងចង់ជាវ វានោះសូមរួសរាន់ឡើង។ គួរបញ្ជាក់ផងដែរថា vivo V15 Blossom Pink នេះមានលក្ខណសម្បត្តិមិនខុសពី V15 ផ្សេងទៀតនោះទេ។ vivo V15 Blossom Pink មានលក្ខណដូចជា៖ កាមេរ៉ាមុខផុសឡើង 32 មេហ្គាភិចសែល អេក្រង់ធំលាតស្ទើរគ្មានគែម (Ultra FullViewTM Display) ទំហំអេក្រង់ 6.53-inch 2340x1080 FHD+ AI កាមេរ៉ាក្រោយ 3 គ្រាប់ មុខងារថតព្រាល Portrait 5MP មុខងារថតរូបធ្វើឲ្យរូបរាងកាន់តែស្អាត (AI Body Shaping) មុខងារថតបានកាន់តែធំទូលាយ 8MP (120°) មុខងារថតរូបកាន់តែច្បាស់12MP (24 Million Photosensitive Unities) បច្ចេកវិទ្យាស្កេនក្រយៅដៃខាងក្រោយ RAM 6GB + ROM 128GB + SD Card up to 256GB Jovi: Google Len and Google Assistant ដំណើរការម៉ាស៊ីនដោយ (MTK P70 Octa-Core 2.1GHz) ថាមពលថ្ម 4000mAh បច្ចេកវិទ្យាសាកថ្មលឿន (Dual Engine Quick Charging) Funtouch OS 9 (Based on Android 9.0) (អត្ថបទពាណិជ្ជកម្ម)	ស្មាតហ្វូនដែលមានកាមេរ៉ាមុខផុសឡើង និងកំពុងមានការពេញនិយមរបស់ vivo ត្រកូល v15 ក្នុងពេលបច្ចុប្បន្ននោះ ត្រូវបានក្រុមហ៊ុនបន្ថែមជម្រើស ពណ៌ផ្កាឈូកថ្មី (Blossom Pink) ចូលទៅក្នុងទីផ្សារ ព្រមទាំងបានដាក់លក់ជាផ្លូវការចាប់ពីពេលនេះហើយ។
បើគ្មានការប្រែប្រួលទេ កីឡាករ Dave Leduc នឹងត្រូវប្រកួតជាមួយ ព្រំ សំណាង នៅថ្ងៃទី៥ ខែវិច្ឆិកា ឆ្នាំ២០២៣ នៅរាជធានីភ្នំពេញ។ យោងទៅលើសារបង្ហោះ កាលពីថ្ងៃពុធ ទី១៣ ខែកញ្ញា កីឡាករមីយ៉ាន់ម៉ា Leduc បានបញ្ជាក់ថា ប្រកួតទល់ សំណាង ជាការប្រដាល់បែបបុរាណ ដែលសម្រេចយកអ្នកឈ្នះ មិនមានការស្មើឡើយ។ Leduc បានបន្ថែមទៀតថា ការប្រកួតនេះ គឺ មិនធ្វើតាមប្រព័ន្ធប្រកួតបែបសម័យទំនើបទេ ព្រោះមិនពាក់ស្រោម ជំនួសដោយអំបោះឆៅ មិនមានការឈប់សម្រាក មិនមានការផ្ដល់ពិន្ទុ និងប្រកួតតែ១ទឹក រយៈពេល៩នាទី ។ «ថ្ងៃទី៥ ខែវិច្ឆិកា ព្រំ សំណាង និងខ្លួនខ្ញុំផ្ទាល់ នឹងវាយគ្នាដូចសម័យបុរាណ។ គ្មានហ្គង់ ប្រើអំបោះឆៅបែបបុរាណ គ្មានប្រព័ន្ធផ្តល់ពិន្ទុ គ្មានការចាប់បំបែកពីអាជ្ញាកណ្តាល គ្មានការឱ្យទឹក។ មានតែ ១ ទឹករយៈពេល ៩ នាទី វាយគ្នាមិនឈប់រហូតដល់សន្លប់។ យើង នឹងធ្វើឲ្យអ្នកចម្បាំងខ្មែរ និងភូមាបុរាណមានមោទនភាព។ អ្នកវាយគ្នារហូតទាល់តែសល់ម្នាក់នៅចុងក្រោយគេ។»។ អ្នកប្រដាល់ Lethwei របស់មីយ៉ាន់ម៉ារូបនេះ បានបង្ហោះសារដូច្នេះ។ ព្រំ សំណាង លើកទង់ជាតិកម្ពុជា ក្នុងព្រឹត្តិការណ៍ ស៊ីហ្គេមលើកទី៣២ ដោយឡែក ព្រំ សំណាង ម្ចាស់មេដាយមាសស៊ីហ្គេម កីប្រដាល់គុនខ្មែរ អះអាងថា ការប្រកួតបែបនេះ គឺល្អ ព្រោះអ្នកដែលផ្ទួលដៃគូឲ្យសន្លប់ ជាអ្នកខ្លាំងពិតប្រាកដ។ ម្យ៉ាងវិញទៀត កីឡាករកម្ពុជារូបនេះ បន្ថែមទៀតថា ៩នាទី គឺពេលវេលាគ្រប់គ្រាន់ក្នុងការស្វែងរកអ្នកខ្លាំងលើសង្វៀន។ ព្រំ សំណាង យល់ថា ប្រសិនជាវាយដកថយ ពេលវេលានេះ មិនគ្រប់គ្រាន់ទេ ប៉ុន្ដែ បើឈរវាយទៅ វាយមក នោះត្រឹមតែ ៩នាទី គឺគ្រប់គ្រាន់ ក្នុងការកាត់សេចក្ដី រកអ្នកឈ្នះ។ អ្នកប្រដាល់គុនខ្មែរ ដែលមានរបរជាជាងកាត់សក់ផង បានប្រាប់សារព័ត៌មានថ្មីៗ តាមទូរស័ព្ទដូច្នេះថា៖«ការប្រកួតនេះល្អ ដោយសារតែ ៩នាទីនេះ បើអ្នកណាខ្លាំងអាចផ្ទួលដៃគូបាន។ ៩នាទី គឺចាយពេលច្រើនសម្រាប់ប្រកួត។ ការប្រកួតអំបោះឆៅ និយាយទៅ អ្នកណាធន់ អ្នកហ្នឹងឈ្នះ ហើយ។ បើវាយរត់ៗ វាមិនអាចទេ ខ្ញុំ ចង់និយាយថា ៩នាទីនោះ គឺយើង ឈរវាយដូចគ្នា។ កុំឲ្យតែគាត់រត់។»៕	Dave Leduc កីឡាករប្រដាល់ Lethwei របស់មីយ៉ាន់ម៉ា បានបង្ហោះសារលើហ្វេសប៊ុកខ្លួន នៅថ្ងៃទី១៣ ខែកញ្ញា ថាការប្រកួតទល់ ព្រំ សំណាង ធ្វើតាមប្រព័ន្ធប្រកួតបែបអ្នកចម្បាំងសម័យបុរាណ ដោយត្រូវប្រកួតតែ ១ទឹក រយៈពេល៩នាទី មិនមានការឲ្យទឹក គ្មានស្រោមដៃ (ប្រើអំបោះឆៅ) គ្មានពេលសម្រាក និងមិនមានការដាក់ពិន្ទុទេ។ ការប្រកួតនេះ ត្រូវតែមានអ្នកឈ្នះ និងអ្នកសន្លប់។ កីឡាករគុនខ្មែរ ព្រំ សំណាង ពេញចិត្តការប្រកួតបែបនេះ។
ចេញដំណើរពីក្រុងសេអ៊ូល សម្តេច ហ៊ុន សែន ដែលអមដោយលោក ប្រាក់ សុខុន រដ្ឋមន្ត្រីក្រសួងបរទេស និងសហប្រតិបត្តិការអន្តរជាតិ បានទៅដល់អាកាសយានដ្ឋានក្រុងប៉េកាំង នារសៀលថ្ងៃទី៥ ខែកុម្ភៈ នេះ ដោយលោក វ៉ាង យី រដ្ឋមន្ត្រីការបរទេសចិនទៅទទួលដោយផ្ទាល់។ លោក ហ៊ុន ម៉ាណែត និងលោក គិត ម៉េង ក៏ស្ថិតក្នុងប្រតិភូអមដំណើរផងដែរ៕	សម្តេចនាយករដ្ឋមន្ត្រី ហ៊ុន សែន បានក្លាយជាមេដឹកនាំដំបូងដែលបានទៅដល់ប្រទេសចិន ក្រោយការផ្ទុះជំងឺរលាកសួតបង្កដោយមេរោគកូរ៉ូណាប្រភេទថ្មី ចេញពីក្រុងវូហាន ខេត្ត Hubei តាំងពីខែធ្នូ ឆ្នាំ២០១៩។
ភ្នំពេញ៖ ក្រុមការងារស្រាវជ្រាវសត្វព្រៃ នៃអង្គការជីវិតធម្មជាតិនៅកម្ពុជា បានរកឃើញសម្បុកសត្វត្រដក់តូចចំនួន១៧ និងញាស់បានកូន ២៧ក្បាល ស្ថិតក្នុងជម្រកសត្វព្រៃលំផាត់ ខេត្តរតនគិរី។ សត្វត្រដក់តូច កំពុងមានវត្តមាន នៅតាមតំបន់ការពារធម្មជាតិជាច្រើន ក្នុងប្រទេសកម្ពុជា។ ដោយឡែក អង្គការជីវិតធម្មជាតិនៅកម្ពុជា បានប្រទះឃើញសត្វត្រដក់តូចនេះ ចំនួន១៧សម្បុក ក្នុងនោះ១៦សម្បុកបានញាស់កូន២៧ក្បាល និង១សម្បុកទៀត មិនអាចញាស់កូនបាន។ រូបភាពពី៖ អង្គការជីវិតធម្មជាតិនៅកម្ពុជា បើតាម អង្គការជីវិតធម្មជាតិនៅកម្ពុជា សម្បុកសត្វត្រដក់តូច ១សម្បុកដែលមិនអាចញាស់កូនបាននោះ មិនទាន់ដឹងមូលហេតុនៅឡើយទេ។ បន្ថែមពីនេះ សត្វត្រដក់តូចកសាងសម្បុកជាបណ្តុំ ឬបន្ទាយ អាចសម្គាល់ថាជាបន្ទាយពងកូនសត្វត្រដក់តូច នៅដែនជម្រកសត្វព្រៃលំផាត់ដែលធំជាងគេមានចំនួន៦សម្បុក។ ក្រៅពីនេះ ដែនជម្រកសត្វព្រៃលំផាត់ គឺជាទីជម្រកដ៏សំខាន់មួយដែលផ្តល់ការរស់រានរបស់សត្វត្រដក់តូចកំពុងរងគ្រោះជាលក្ខណសកល។ សូមបញ្ជាក់ដែរ អង្គការជីវិតធម្មជាតិនៅកម្ពុជា សហការជាមួយក្រសួងបរិស្ថាន ដែលគាំទ្រពីអង្គការជីវិតសត្វស្លាបអន្តរជាតិ និង មរតកបៃតង ដែនជម្រកសត្វព្រៃលំផាត់ក្នុងខេត្តរតនគិរី កំពុងអនុវត្តគម្រោងឥណទានកាបូន ដើម្បីការពារព្រៃឈើ សត្វព្រៃ ជីវ:ចម្រុះ និងលើកកម្ពស់ជីវភាពរបស់សហគមន៍មូលដ្ឋានផងដែរ៕	ដោយ៖ សែម ប្រាក់ដាវ
«នៅស្រុកគេ បើឡើងជិះរថភ្លើង រថយន្តក្រុង នៅបារាំងជាដើម យើងឃើញថា ដៃគេដកសៀវភៅយកមកអានហើយ តែទិដ្ឋភាពហ្នឹងនៅស្រុកខ្មែរ វាអត់ឃើញ»។ នេះ គឺជាប្រសាសន៍របស់លោកបណ្ឌិត ច័ន្ទ សំណព្វ អនុប្រធានរាជបណ្ឌិត្យសភាកម្ពុជា ដោយបន្តលើកជាសំណួរថា៖ តើវាឆ្លុះបញ្ចាំងថា មិនមានការអាននៅកម្ពុជាដែរឬទេ? ប្រធានក្រុមប្រឹក្សាជាតិភាសាខ្មែររូបនេះ បានពន្យល់ថា តាមផ្លូវ រថយន្តក្រុង និងទីសាធារណៈនៅកម្ពុជា មិនសូវឃើញពលរដ្ឋអានសៀវភៅ គឺដោយសារតែបរិយាកាសមិនអំណោយផលដល់ការអាន។ យ៉ាងណាក៏ដោយ លោកពន្យល់ថា ពលរដ្ឋខ្មែរបានជ្រើសរើសយកបណ្ណាល័យ និងនៅផ្ទះ ដើម្បីអានសៀវភៅ ដែលទិដ្ឋភាពនេះ មិនបានបង្ហាញ ឬបញ្ជាក់ដល់ជូនសាធាណជនអំពីការកើនឡើងនៃវិស័យអំណាននៅកម្ពុជា។ លោកនិយាយយ៉ាងដូច្នេះថា៖ «ពេលយប់ឡើង ពួកគាត់ដុតចង្កៀង គាត់បើកភ្លើងអគ្គិសនី គាត់អាន និងសិក្សានៅផ្ទះ ក្នុងបន្ទប់បិទជិត ដែលមិនបានសម្តែងដល់មហាជនទូទៅបានឃើញ»។ ការលើកឡើងនេះ គឺធ្វើឡើងក្រោយពេលលោកធ្វើជាវាគ្មិនក្នុងវេទិកាស្តីពី៖ «អានដើម្បីស្គាល់ពិភពលោក» ដែលរៀបចំដោយអង្គការកម្មវិធីអភិវឌ្ឍន៍ធនធានយុវជន(YRDP) កាលពីថ្ងៃទី០៧ ខែឧសភា នៅសាលាអន្តរទ្វីបអាមេរិកាំងក្នុងរាជធានីភ្នំពេញ។ ជាបន្តសូមអញ្ជើញស្តាប់បទសម្ភាសន៍រវាង លោក រ៉ឹម ភារី អ្នកយកព័ត៌មានរបស់គេហទំព័រថ្មីៗ ជាមួយ លោក បណ្ឌិត ច័ន្ទ សំណព្វ ដូចតទៅ៖	ភ្នំពេញ៖ លោក ច័ន្ទ សំណព្វ បណ្ឌិតអក្សរសាស្ត្រខ្មែរ បានអះអាងថា បច្ចុប្បន្ន ប្រជាជនកម្ពុជា ចូលចិត្តអានសៀវភៅនៅបណ្ណាល័យ និងនៅផ្ទះ ច្រើនជាងទីកន្លែងសាធារណៈ។ លោកបញ្ជាក់ទៀតថា ស្ថានភាព និងបរិយាកាសក្នុងទីសាធារណៈមិនអំណោយផល និងកង្វះមធ្យោបាយធ្វើដំណើរសាធារណៈដែលមានផាសុកភាព គឺជាមូលហេតុចំបង ដែលធ្វើពលរដ្ឋខ្មែរ ងាកមកអានសៀវភៅនៅក្នុងបណ្ណាល័យ និងនៅផ្ទះរៀងៗខ្លួនវិញ។
បើតាមលោក ម៉ៅ ចាន់ថាវុធ អត្តពលិកវ៉ូស៊ូ មានការវិវឌ្ឍទាំងបច្ចេកទេសក្នុងការហ្វឹកហាត់ និងការប្រកួត រហូតសម្រេចបានមេដាយច្រើនជាងពេលមុនៗ។ «ខ្ញុំពិនិត្យមើលការប្រកួត៣ថ្ងៃពេញ ឃើញថា ទាំងប្រទេសគេ ទាំងប្រទេសយើង ដែលបានចូលរួមប្រកួតមានការរីកចម្រើន។ ប៉ុន្តែដោយឡែកកីឡាករ កីឡាការិនីយើង ផ្នែកកីឡាវ៉ូស៊ូនេះ គឺសន្ទុះនៃការរីកចម្រើនកើនឡើង គួរឱ្យកត់សម្គាល់ជាងឆ្នាំមុនៗ»។ នេះបើតាមអគ្គលេខាធិការកីឡាវ៉ូស៊ូកម្ពុជា។	លោក ម៉ៅ ចាន់ថាវុធ អគ្គលេខាធិការកីឡាវ៉ូស៊ូកម្ពុជា មើលឃើញថា បច្ចុប្បន្ន វ៉ូស៊ូកម្ពុជា មិនស្ថិតក្នុងកម្រិតទាប ដូចមុនឡើយ។ ការអះអាងដូច្នេះ ក្រោយវ៉ូស៊ូ បញ្ចប់ទៅដោយទទួលបាន មេដាយមាស១ ប្រាក់៣ និងសំរឹទ្ធ៣ ដែលជាសមិទ្ធផល ល្អសម្រាប់ព្រឹត្តិការណ៍ស៊ីហ្គេមលើកទី៣២។
មគ្គុទេ្ទសក៍ទេសចរក្នុងតំបន់អង្គរជាច្រើននាក់ កំពុងជួបកង្វល់កាន់តែខ្លាំង ក្រោយជំងឺកូវីដ-១៩ រីករាលដាលជាង ១ឆ្នាំមកនេះ។ អ្នកនាំភ្ញៀវទេសចរជាច្រើន បានត្អូញត្អែរពីការបាត់បង់ប្រាក់ចំណូលរបស់ខ្លួន ដែលត្រូវយកមកបង់ធនាគារ និងផ្គត់ផ្គង់ជីវភាពរស់នៅ។ លោក_ខៀវ_ធី_ប្រធានសមាគមមគ្គុទ្ទេសក៍ទេសចរណ៍អង្គរ លោក ខៀវ ធី ប្រធានសមាគមមគ្គុទេ្ទសក៍ទេសចរណ៍អង្គរ ប្រាប់សារព័ត៌មានThmeyThmey25 តាមទូរស័ព្ទថា មគ្គុទេ្ទសក៍ទេសចរក្នុងសមាគមនេះ បានបែកស្ញាញទៅធ្វើការងារខុសពីជំនាញរបស់ខ្លួន។ លោក ខៀវ ធី រៀបរាប់ដូច្នេះថា៖ «គាត់[មគ្គុទ្ទេសក៍ទេសចរ] ប៉ះពាល់ខ្លាំង ដោយសារគាត់ត្រូវការលុយបង់ធនាគារ ដល់ពេលអត់ភ្ញៀវអ៊ីចឹង គាត់ខ្លះទៅធ្វើសំណង់ ខ្លះទៅចិញ្ចឹមមាន់ចិញ្ចឹមទា ខ្លះទៅលក់អចលនទ្រព្យ និងខ្លះទៅធ្វើយូធូប»។ ទោះបីរករបរផ្សេងក្រៅពីជាមគ្គុទេ្ទសក៍ទេសចរ ក៏អ្នកនាំភ្ញៀវមួយចំនួន មិនអាចផ្គត់ផ្គង់ជីវភាពបានដែរ។ ប្រធានសមាគមមគ្គុទេ្ទសក៍ទេសចរណ៍អង្គរដដែលរៀបរាប់ឱ្យដឹងថា ជីវភាពរបស់មគ្គុទេ្ទសក៍ទេសចរយ៉ាប់ខ្លាំង គឺរកមួយថ្ងៃសម្រាប់តែមួយថ្ងៃប៉ុណ្ណោះ។ លោក_ខៀវ_ធី_អំឡុងពេលបំពេញការងារជាមគ្គុទ្ទេសក៍ទេសចរ ស្រដែងគ្នានេះដែរ សម្រាប់សមាគមមគ្គុទ្ទេសក៍ទេសចរណ៍ភាសាចិន-កម្ពុជា មានសមាជិក ៨២៧នាក់ នៅខេត្តសៀមរាបក៏ជួបបញ្ហាដូចគ្នានេះដែរ។ បើតាមលោក ទៀ គីឡេង ប្រធានសមាគមមួយនេះ មានមគ្គុទេ្ទសក៍ទេសចរ ភាសាចិនជាច្រើននាក់ បានចេញទៅធ្វើការងារផ្សេងៗ។ លោក គីឡេង មិនអាចទស្សន៍ទាយបានទេ ថាពួកគាត់នឹងត្រឡប់មកធ្វើមគ្គុទ្ទេសក៍ទេសចរវិញ ឬយ៉ាងណានោះទេ ក្រោយជំងឺកូវីដ-១៩ បានធូរស្រាល។ លោក ទៀ គីឡេង បញ្ជាក់បែបនេះ៖ «បច្ចុប្បន្នមគ្គុទេ្ទសក៍ទេសចរភាសាចិនសម្រាកនាំភ្ញៀវស្ទើរតែ១០០ភាគរយទៅហើយ ធ្វើឱ្យប៉ះពាល់សេដ្ឋកិច្ចគ្រួសារយ៉ាងខ្លាំងផងដែរ។ មគ្គុទេ្ទសក៍មួយចំនួនក៏ទន្ទឹងរង់ចាំការទប់ស្កាត់កូវីដ-១៩បានទាំងស្រុង សង្ឃឹមថាវិស័យទេសចរណ៍ដំណើរការល្អឡើងវិញផងដែរ។ យើងមិនអាចនិយាយបានថា ពួកគាត់ឈប់ ឬបោះបង់ការងារមគ្គុទេ្ទសក៍ចោលមានចំនួនតិច ឬចំនួនច្រើនបានទេ ស្ថិតលើស្ថានភាពជាក់ស្តែង»។ លោក_ទៀ_គីឡេង_ប្រធានសមាគមមគ្គុទ្ទេសក៏ទេសចរណ៍ភាសាចិន_កម្ពុជា បើគិតចាប់តាំងពីការរាលដាលកូវីដ-១៩មក មគ្គុទ្ទេសក៍ និងអ្នកប្រកបរបបរផ្នែកទេសចរណ៍មួយចំនួនបានប្តូរការងារ អ្នកខ្លះទៅស្រុកកំណើតវិញ រីឯអ្នកខ្លះទៀត សម្រេចចិត្តផ្លាស់ប្តូរទីលំដៅ ជាពិសេសមកកាន់រាជធានីភ្នំពេញ ដើម្បីប្រកបរបរទទួលទានទៅតាមសមត្ថភាពរបស់ខ្លួន។ តាមរយៈបញ្ហា ដែលកំពុងកើតមានទាំងនេះ លោក ខៀវ ធី បានស្នើដល់ក្រសួងទេសចរណ៍ ដើម្បីលើកលែងថ្លៃអាជ្ញាប័ណ្ណមគ្គុទេ្ទសក៍ទេសចរណ៍ និងប្រាក់ឧបត្ថម្ភចំនួន ៤៥ដុល្លារក្នុងមួយខែ។ ក្រសួងទេសចរណ៍ បានអនុគ្រោះមិនយកថ្លៃ អាជ្ញាប័ណ្ណ ប៉ុន្តែមិនអាចផ្ដល់ប្រាក់ឧបត្ថម្ភ ៤៥ដុល្លារបាននោះទេ៕	កូវីដ-១៩ ធ្វើឱ្យមគ្គុទេ្ទសក៍ទេសចរជាច្រើននាក់នៅតំបន់អង្គរ បាត់ប្រាក់ចំណូលរបស់ខ្លួនស្ទើរទាំងស្រុង ក្រោយជំងឺនេះបានរាំងស្ទះ ដំណើរកម្សាន្តរបស់ភ្ញៀវទេសចរ។ មគ្គុទេ្ទសក៍ទេសចរជាច្រើន បានចាកឆ្ងាយ ពីវិជ្ជាជីវៈ និងជំនាញរបស់ខ្លួនទៅប្រកបរបរសិកម្ម រកស៊ី ធ្វើសំណង់ ធ្វើវីដេអូក្នុងយូធូប និងរបរមួយចំនួនផ្សេងទៀត ដើម្បីផ្គត់ផ្គង់ជីវភាព។
Fr. souvenir de famille ១-តាមន័យទូទៅៈ វត្ថុ ដែលមានតម្លៃ។ ២-តាមក្រមរដ្ឋប្បវេណី មានន័យថា ចលនវត្ថុប្រចាំត្រកូល ដែលជាកេរដំណែលពីបុព្វជន។ សូមចុចលើតំណភ្ជាប់នេះដើម្បីស្វែងយល់បន្ថែម	Eng. ancestral heirloom
លាងសម្អាតឈាម និងជាតិពុលគ្រោះថ្នាក់ចេញពីរាងកាយ ជាកន្លែងរក្សាទុកវីតាមីន និងជាតិរ៉ែសំខាន់ៗ ជារោងចក្រផលិតទឹកប្រមាត់ដើម្បីជំនួយដល់ការរំលាយអាហារ និងទឹក ចូលរួម និងបំផ្លាញ់អេម៉ូគ្លូប៊ីន អាំងស៊ុយលីន អ័រម៉ូន និងកោសិកាគ្រាប់ឈាមក្រហមចាស់ៗចោល និងបញ្ចេញពីរាងកាយ ដើម្បីថែរក្សាថ្លើមឲ្យកាន់តែមានសុខភាពល្អ អ្នកត្រូវតែប្រើវិធីច្រោះជាតិពុលចេញពីក្នុងខ្លួនជាប្រចាំ។ យ៉ាងណាមិញ ការច្រោះជាតិពុលត្រូវបានចែកចេញពីពីរដំណាក់កាល៖ ដំណាក់កាលទី១ ថ្លើមជាកន្លែងដែលរំលាយជាតិពុលដែលរលាយក្នុងខ្លាញ់ដំបូងគេសិន ដំណាក់កាលទី២ បន្ទាប់មក ថ្លើមក៏ត្រូវបឺតស្រូបជាតិពុលរបស់រាងកាយ និងបញ្ចេញចោលក្រៅខ្លួនតាមរយៈទឹកនោម និងលាមក។ ថ្វីបើថ្លើមគឺជាកន្លែងដែលមានតួនាទីច្រើនក្នុងរាងកាយក៏ពិតមែន ហើយគ្រាន់តែដឹងតួនាទីរបស់វាប៉ុណ្ណឹងគឺមិនទាន់គ្រប់គ្រាន់នៅឡើយទេ តែត្រូវដឹងពីវិធីធ្វើយ៉ាងណាថែរក្សាវាឲ្យមានសុខភាពល្អ ដើម្បីបំពេញមុខងារដ៏សំខាន់ទាំងនោះបន្តទៀត។ អ្វីដែលអ្នកអាចធ្វើបានក៏មិនសូវច្រើន និងពិបាកដែរ ដោយគ្រាន់តែចំណាយពេលវេលាខ្លះៗ ហាត់ប្រាណជាទៀងទាត់ ញ៉ាំបន្លែ និងផ្លែឈើឲ្យបានច្រើន និងចៀសវាងការប៉ះពាល់នឹងសារធាតុពុល ឬលេបថ្នាំច្រើន៕ ត្រួតពិនិត្យដោយ www.health.com.kh	រាងកាយមនុស្សយើងមិនអាចរស់នៅដោយគ្មានថ្លើមបានទេ ហើយវាក៏ជាក្រពេញដ៏ធំជាងគេបំផុតនៃរាងកាយមនុស្សយើងដែរ។ ជាមួយគ្នានេះដែរ វាមានតួនាទីច្រើនណាស់ក្នុងខ្លួនដូចជា៖
ក្លិបរហស្សនាមបិសាចក្រហម កំពុងមានទំនាក់ទំនងយ៉ាងស្អិតល្មួត ក្នុងការចរចាទិញយកខ្សែបម្រើ Jadon Sancho ពី Borussia Dortmund ក្នុងទម្លៃលើសពី១០០លានដុល្លារអាមេរិក។ Man Utd ក៏បង្ហាញពីការចង់ខ្ចីខ្សែបម្រើ Ousmane Dembele ពី Barcelona និងយកខ្សែប្រយុទ្ធ Edinson Cavani ដែលផុតកិច្ចសន្យាជាមួយ Paris St-Germain ទៅជួយក្រុមផងដែរ។ ចំណែក Tottenham Hotspur ឯណោះវិញ បន្ទាប់ពីនាំចូលកីឡាករមួយចំនួនរួមទាំង Gareth Bale រួចមក ក៏មានពាក្យចចាមអារ៉ាមថាខ្សែបម្រើ Dele Alli ទំនងនឹងត្រូវចាកចេញទៅ Paris St-Germain នៅដើមរដូវកាលនេះ។ Chelsea ដែលចំណាយប្រាក់ដ៏ច្រើនដើម្បីទិញកីឡាករថ្លៃៗចូលរដូវកាលនេះ កំពុងត្រៀមបញ្ចេញកីឡាករជាច្រើនរូបផងដែរ។ ខាងក្រោមនេះជាកីឡាករ និងក្លិបដែលកំពុងញាប់ដៃញាប់ជើងក្នុងការលក់ចេញទិញចូល នៅយប់ថ្ងៃចុងក្រោយនៃទីផ្សារដោះដូរកីឡាករលើកទី១ សម្រាប់រដូវកាលរដូវកាល ២០២០-២១នេះ៖ - Declan Rice ខ្សែបម្រើ West Ham United កំពុងទាក់ទងផ្លាស់ទៅ Chelsea - Wilfried Zaha (Crystal Palace) កំពុងទាក់ទងផ្លាស់ទៅ Arsenal ឬ Everton - Harry Wilson (Liverpool) អាចនឹងផ្លាស់ទៅ Burnley - Houssem Aouar (Lyon) មាន Arsenal, PSG និង Juventus ចាប់អារម្មណ៍ - Mesut Ozil (Arsenal) ទំនងជាផ្លាស់ចេញទៅ Fenerbahce ឬ Istanbul Basaksehir - Daniel James (Manchester United) អាចទៅចូលរួមជាមួយ Leeds United - Xherdan Shaqiri (Liverpool) Lazio, Sevilla កំពុងទាក់ទង - James Tarkowski Burnley) Leicester City និង West Ham ចង់បាន - Ruben Loftus-Cheek អាចចេញពី Chelsea ទៅ West Ham, Southampton ឬ Aston Villa - Callum Hudson-Odoi (Chelsea) ប្រហែលចេញទៅ Bayern Munich - Marcos Alonso (Chelsea) មានភាគរយខ្ពស់ទៅ Inter Milan - Antonio Rudiger (Chelsea) អាចទៅ Spurs - Kalidou Koulibaly (Napoli) មាន Manchester City, Manchester United និង Paris St-Germain ចាប់អារម្មណ៍ - Chris Smalling (Manchester United) អាចទៅ AS Roma - Eric Garcia (Manchester City) អាចទៅ Barcelona	ក្រោយដំណើរការរយៈពេល១០សប្តាហ៍ ទីផ្សារដូរដោះកីឡាករលើកទី១ នៃក្របខណ្ឌ Premier League រដូវកាល ២០២០-២១ បានឈានដល់ថ្ងៃចុងក្រោយ (Deadline Day) ហើយនឹងត្រូវបិទទ្វារនៅវេលាម៉ោង១២ និង០០នាទីយប់ថ្ងៃទី៥ ខែតុលានេះ។ នាថ្ងៃចុងក្រោយនេះ មានក្លិបធំៗជាច្រើន ពិសេស Manchester United បានធ្វើការយ៉ាងខ្លាំងលើការចរចានាំចូលកីឡាករដែលមានទេពកោសល្យទៅរួមក្រុមបន្ថែម។ ការទិញដូរសម្រាប់ក្រុមលីគក្នុងស្រុក អង់គ្លេសនៅមានរយៈពេល១១ថ្ងៃទៀត។
លោក គីម ហ៊ាង អគ្គនាយកក្រុមហ៊ុនខ្មែរ រៀលអ៊ីស្ទេត ធ្លាប់និយាយថា ចំណុចខ្សោយរបស់ខេត្តសៀមរាប គឺការកំណត់កម្ពស់នៃការសាងសង់គម្រោងធំៗ និងការអភិរក្សវប្បធម៌ច្រើនពេក។ កាលពីថ្ងៃទី១២ កុម្ភៈ លោក គីម ហ៊ាង ថ្លែងនៅក្នុងសិក្ខាសាលាអចលនទ្រព្យ ដូច្នេះ៖«តើយើងអភិរក្សដល់ណាទៀត? I Love Cambodia! ខ្ញុំស្រលាញ់វប្បធម៌កម្ពុជា! អាណាក៏ចេះនិយាយដែរ ប៉ុន្តែបើស្រលាញ់ គឺសំខាន់ឱ្យសេដ្ឋកិច្ចដើរ បើសេដ្ឋកិច្ចងាប់ តើស្រលាញ់ធ្វើអី? ចំណុចខ្សោយខេត្តសៀមរាប គឺការកំណត់កម្ពស់នៃការសាងសង់។ អាហ្នឹងចំណុចងាប់ហ្មង ទាក់ទងរៀលអ៊ីស្ទេត»។ ជុំវិញនៃការលើកឡើងរបស់ លោក គីម ហ៊ាង ដែលរងនូវប្រតិកម្មខ្លាំងពីអ្នកអភិរក្សវប្បធម៌ជាតិផងនោះ ត្រូវបានប្រមុខរដ្ឋាភិបាល សម្តេច ហ៊ុន សែន ផ្តាំដល់ក្រុមអ្នកអភិវឌ្ឍអចលនទ្រព្យទាំងអស់ ឱ្យគិតពីតម្លៃរួមនៃសម្បត្តិវប្បធម៌ជាតិ ជាជាងផលប្រយោជន៍ផ្ទាល់ខ្លួន។ ថ្លែងនៅក្នុងពិធីសម្ពោធផ្លូវ៣៨ខ្សែនៅក្រុងសៀមរាប នាព្រឹកថ្ងៃទី៤ មេសា ប្រមុខរដ្ឋាភិបាល បាននិយាយដូច្នេះថា៖ « មិនអាចយកតំបន់សៀមរាប ប្រៀបធៀបទៅនឹងទីផ្សារអចលនទ្រព្យ ដូចជាខេត្តដទៃទេ។ ប្រសិនជាធ្វើដូច្នោះកម្ពុជា នឹងត្រូវគេបណ្តេញចេញ ដោយយកអង្គរវត្តរបស់យើងចេញពីបញ្ជីបេតិកភណ្ឌពិភពលោកហើយ»។ ជាមួយគ្នានេះ សម្តេច ហ៊ុន សែន បានបន្ថែមថា នៅកម្ពុជាមិនខ្វះតំបន់អភិវឌ្ឍន៍អចលនទ្រព្យនោះទេ តែសូមកុំអភិវឌ្ឍនៅក្បែរតំបន់អង្គរ ដែលធ្វើឱ្យសម្បត្តិជាតិកម្ពុជា ប្រឈមនឹងការ ដកចេញពីបញ្ជីនៃបេតិកភណ្ឌពិភពលោក។ នាយករដ្ឋមន្ត្រីកម្ពុជារូបនេះ បន្តមានប្រសាសន៍ដូច្នេះ៖ «សូម្បីតែប្រទេសជឿនលឿន ដែលកសាងបំពានទៅលើលក្ខខណ្ឌបច្ចេកទេសអង្គការយូណេស្កូ គេបានដកចេញពីបញ្ជីនៃបេតិកភណ្ឌពិភពលោកតែម្តង។ កម្ពុជា ក៏ដូចគ្នា ប្រសិនជាយើងបំពានលក្ខខណ្ឌទាំងឡាយ ដែលកំណត់ដោយអង្គការយូណេស្កូ យើងនឹងបាត់បង់លក្ខណៈសម្បត្តិជាបេតិកភណ្ឌពិភពលោក ទាំងនៅអង្គរវត្ត ទាំងនៅសំបូរព្រៃគុក និងទាំងនៅប្រាសាទព្រះវិហារ»។ អត្ថបទទាក់ទង អាជ្ញាធរជាតិអប្សរា៖«សម្ដីរបស់លោក គីម ហ៊ាង ខ្វះមនសិកាជាតិ ដោយគិតផលប្រយោជន៍ខ្លួនជាធំ» លោក ហ៊ុន ម៉ានី និងលោក សុខ ទូច ប្រតិកម្មលើលោក គីម ហ៊ាង ដែលនិយាយប៉ះពាល់សម្បត្តិវប្បធម៌ជាតិ កាលពីខែកក្កដា ឆ្នាំ២០២១ អង្គការយូណេស្កូ ធ្លាប់បានដកទីក្រុង Liverpool របស់អង់គ្លេស ចេញពីបញ្ជីបេតិកភណ្ឌ ដោយសារទីក្រុងនេះ មានការអភិវឌ្ឍគម្រោងសំណង់អគារខ្ពស់ៗ និងប្រណិត ខុសពីទ្រង់ទ្រាយដើម នៃការចុះបញ្ជីយូណេស្កូ។ ទីក្រុង Liverpool គឺជាទីក្រុងទី៣ ដែលត្រូវបានយូណេស្កូ ដកចេញពីបញ្ជីបេតិកភណ្ឌ ក្រោយពីទទួលបាននាមអស់រយៈពេល៤៣ឆ្នាំ។ យូណេស្កូ ក៏ធ្លាប់បានដកតំបន់ជម្រកសត្វព្រៃ នៅទីក្រុងអូម៉ង់ ប្រទេសអារ៉ាប់ ពីបញ្ជីបេតិកភណ្ឌ នៅឆ្នាំ២០០៧ និងបីតំបន់ជ្រលងភ្នំអែលបេ នាទីក្រុងត្រែសស្ដែន របស់អាល្លឺម៉ង់ នៅឆ្នាំ២០០៩ ផងដែរ៕	សម្តេច ហ៊ុន សែន ប្រាប់ដល់ក្រុមអ្នកអភិវឌ្ឍន៍ក្នុងវិស័យអចលនទ្រព្យទាំងអស់ ថា តំបន់សៀមរាបគឺមិនអាចយកទៅប្រៀបធៀបទៅនឹងទីផ្សារអចលនទ្រព្យ ដូចខេត្តដទៃបានឡើយ។ ការលើកឡើងរបស់សម្តេចនេះ គឺធ្វើឡើងបន្ទាប់ ពីមានអ្នកអភិវឌ្ឍវិស័យអចលនទ្រព្យម្នាក់ បាននិយាយប៉ះពាល់ដល់តំបន់រមណីយដ្ឋានអង្គរ ដែលជាសម្បត្តិវប្បធម៌ជាតិ។
លោក តុប សុភ័ក្រ បានបញ្ជាក់ថា បន្ទាប់ពីភ្នំពេញ គឺខេត្តសៀមរាប ទទួលបានភ្ញៀវទេសចរ ជាង៣០ម៉ឺននាក់ ដោយក្នុងនោះមានទេសចរបរទេស ១៤ ២៦១នាក់។ គោលដៅទេសចរណ៍លំដាប់ទី៣ គឺខេត្តព្រះសីហនុ ដែលមានទេសចរចំនួន២៦៧ ១៧៨នាក់ (បរទេសមាន៧ ១៧៨នាក់)។ គោលដៅទេសចរណ៍ទី៤ នៅខេត្តបាត់ដំបង ទទួលបានទេសចរជាង១០ម៉ឺននាក់ ក្នុងនោះមានទេសបរទេស ចំនួន៦១៧នាក់ ខណៈខេត្តកែប ទទួលបានភ្ញៀវទេសចរជាង៩ម៉ឺននាក់ ដោយក្នុងនោះមានទេសចរបរទេស៧៩៦នាក់ ផងដែរ។ លំហូរភ្ញៀវទេសចរដែលបានដើរលេងកម្សាន្តនៅក្នុងព្រះរាជពិធីបុណ្យពីថ្ងៃទី២៦-២៨វិច្ឆិកា ឆ្នាំ២០២៣មកនេះ បានរួមចំណែកយ៉ាងធំនៅក្នុងចរន្តសេដ្ឋកិច្ចជាតិមូលដ្ឋាន។ លោក តុប សុភ័ក្រ បន្តនិយាយដូច្នព៖ «ជាពិសេសប្រជាពលរដ្ឋដែលជាប្រតិបត្តិករ រកស៊ីក្នុងវិស័យទេសចរណ៍នៅតាមមូលដ្ឋានផ្ទាល់តែម្តង។ »៕	ពលរដ្ឋជាង៦,៥លាននាក់ បានដើរលេងកម្សន្តនៅទូទាំងប្រទេស ក្នុងឱកាសឈប់សម្រាកនៃព្រះរាជពិធីបុណ្យទូកអុំ បណ្តែតប្រទីប និងសំពះព្រះខែ អកអំបុក នារយៈពេល៣ថ្ងៃមកនេះ។ ក្នុងនោះ រាជធានីភ្នំពេញ ទទួលភ្ញៀវទេសចរជាតិ និងអន្តរជាតិបានប្រមាណ៥,៤២លាននាក់។ លោក តុប សុភ័ក្រ អ្នកនាំពាក្យក្រសួងទេសចរណ៍ បានប្រាប់សារព័ត៌មានថ្មីៗយ៉ាងដូច្នេះ នាល្ងាចថ្ងៃទី២៩វិច្ឆិកា។
យោងតាមរ៉យទ័រ អ៊ីរ៉ង់ រកឃើញករណីឆ្លង១៥ករណីបន្ថែមទៀត និងករណីស្លាប់៣ករណី។ តួលេខនេះ នាំឲ្យចំនួនអ្នកកើត COVID-19 នៅអ៊ីរ៉ង់ ឡើងដល់ ៤៣ករណី ដែលក្នុងនោះអ្នកស្លាប់មាន៨ករណី ដែលជាតួលេខច្រើនជាងគេក្នុងចំណោមប្រទេសដែលមានករណីឆ្លង បន្ទាប់ពីចិន។ នៅកូរ៉េខាងត្បូង ករណីឆ្លងឡើង៦០២នាក់ ហើយទីភ្នាក់ងារព័ត៌មាន Yonhap បានរាយការណ៍ពីករណីស្លាប់មួយបន្ថែមទៀត ដែលធ្វើឲ្យចំនួនអ្នកស្លាប់ឡើងដល់៦នាក់។ ករណីកូរ៉េខាងត្បូងរាលដាលខ្លាំង ចេញពីករណីស្ត្រីមានជំងឺម្នាក់ដែលឆ្លងដល់អ្នកផ្សេងទៀតក្នុងវិហារសាសនាមួយ។ នៅជប៉ុនឯណោះវិញ ទូរទស្សន៍ NHK បានអះអាងពីករណីស្លាប់បុរសវ័យ៨០ឆ្នាំម្នាក់ ដែលគាត់គឺជាអតីតអ្នកដំណើរនៅនាវា Diamond Princess។ តួលេខនេះ នាំឲ្យអ្នកស្លាប់ដែលចេញពីនាវា ឡើងដល់៣នាក់ក្នុងចំណោម៦៣៤ករណី រីឯនៅទឹកដីជប៉ុនផ្ទាល់ រក្សាចំនួនស្លាប់១នាក់ដដែល លើ១៤៦ករណី។ នៅអ៊ីតាលី អ្នកស្លាប់ឡើងដល់២នាក់ ដែលត្រូវបានរាយការណ៍កាលពីពេលព្រឹក ខណៈអ្នកមានវិជ្ជមាន COVID-19 ឡើងដល់១៣២នាក់៕	អ្នកស្លាប់ដោយសារជំងឺរលាកសួតបង្កដោយមេរោគកូរ៉ូណាប្រភេទថ្មី (COVID-19) ឡើងដល់២៤៦៨នាក់ ដោយគិតត្រឹមម៉ោង៧ និង៣០នាទី ល្ងាចថ្ងៃអាទិត្យ ទី២៣ ខែកុម្ភៈនេះ។ ក្រៅពីចិន ប្រទេសផ្សេងទៀតដែលមានកំណើនតួលេខអ្នកស្លាប់ រួមមាន អ៊ីរ៉ង់ កូរ៉េខាងត្បូង ជប៉ុន (ករណីលើនាវា Diamond Princess) និងអ៊ីតាលី។
អត្ថបទទាក់ទង បារាំងប្រកាសបិទប្រទេស១៥ថ្ងៃ ខណៈអ្នកឆ្លងCOVID-19លើស៦ពាន់នាក់ សម្រាប់អ្នកដែលចាប់បានថាល្មើសបទបញ្ជាបិទប្រទេស លើកលែងតែការធ្វើដំណើរចាំបាច់, ទិញអ៊ីវ៉ាន់ចាំបាច់ និងម្ហូបអាហារ ជាដើម នឹងប្រឈមមុខពិន័យធ្ងន់ធ្ងរជាងមុន។ នោះគឺការបង់ប្រាក់ពិន័យចាប់ពី ១៤៤ដុល្លារ ទៅ៣៩៦០ដុល្លារ និងការជាប់គុក៦ខែ សម្រាប់ការប្រព្រឹត្តបទល្មើសដដែលៗ។ ពិន័យទាំងនេះ ស្ថិតក្រោមច្បាប់អាសន្នសុខាភិបាល ដែលអនុម័តដោយសមាជិកសភាបារាំង។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters ។ ប្រតិកម្មនឹងព័ត៌មានទាក់ទិនការស្លាប់របស់វេជ្ជបណ្ឌិតបារាំងម្នាក់នោះ រដ្ឋមន្ត្រីសុខាភិបាលបារាំង លោក Olivier Veran បានបង្ហាញការដឹងគុណចំពោះបុគ្គលិកសុខាភិបាលទាំងអស់ដែលកំពុងឈរជួរមុខប្រយុទ្ធប្រឆាំងនឹងជំងឺរាតត្បាតសាកលនេះ។ ទន្ទឹមនេះ លោករដ្ឋមន្ត្រី ក៏ទទូចឲ្យបណ្ដាអាជីវកម្មផ្សេងទៀតដែលមានសារសំខាន់សម្រាប់ជីវភាពប្រចាំថ្ងៃរបស់ពលរដ្ឋ បន្តដំណើរការ។ «ក្រុមគ្រូពេទ្យ កំពុងធ្វើពលិកម្មយ៉ាងធំធេងសម្រាប់ប្រទេសយើង»។ លោករដ្ឋមន្ត្រី Veran សង្កត់ធ្ងន់បែបនេះលើកញ្ចក់ទូរទស្សន៍ក្នុងស្រុក LCI ។ បើយោងតាមប្រព័ន្ធផ្សព្វផ្សាយក្នុងស្រុកបារាំង គ្រូពេទ្យដែលបានបាត់បង់ជីវិតកាលពីថ្ងៃអាទិត្យនោះ គឺជាគ្រូពេទ្យជំនាញផ្នែកសង្គ្រោះបន្ទាន់ នៅសាកលវិទ្យាល័យពេទ្យមួយក្នុងក្រុង Cimpiegne ៦០គីឡូម៉ែត្រពីទីក្រុងបារីស។ នៅមន្ទីរពេទ្យនេះ បុគ្គលិកសុខាភិបាលប៉ុន្មាននាក់ទៀត ក៏មានលទ្ធផលតេស្តវិជ្ជមានផងដែរ។ សូមបញ្ជាក់ថា អ្នកស្លាប់សរុបដោយសារ COVID-19 នៅប្រទេសបារាំង បានឡើងដល់ ៦៧៤នាក់ហើយ ក្រោយពីរកឃើញ ១១២នាក់ថ្មី កាលពីថ្ងៃអាទិត្យ។ ចំណែកករណីឆ្លងសរុប រកឃើញ ១៦០១៨ករណី ខណៈជាសះស្បើយមាន២២០០នាក់៕	សមាជិកសភាបារាំង បានអនុម័តវិធានការដាក់ពិន័យកាន់តែធ្ងន់ធ្ងរជាងមុនលើអ្នកដែលល្មើសបទបញ្ជាបិទប្រទេស ខណៈករណីស្លាប់ដោយសារជំងឺផ្លូវដង្ហើម COVID-19 បន្តកើនឡើង នៅថ្ងៃអាទិត្យ ២២ ខែមីនា។ ក្នុងនោះចំណោមជនរងគ្រោះទាំងនោះ ក៏មានវេជ្ជបណ្ឌិតបារាំងម្នាក់ផងដែរ។
អត្ថបទទាក់ទង មន្ទីរបញ្ចកោណ៖ ការសម្លាប់មេទ័ពជាន់ខ្ពស់អ៊ីរ៉ង់ Qasem ជាបញ្ជាលោកត្រាំ ពីរដ្ឋ Florida ក្នុងសន្និសីទព័ត៌មានមួយ លោក ដូណាល់ ត្រាំ បានបញ្ជាក់ថា មេបញ្ជាការជាន់ខ្ពស់នៃកងឆ្មាំបដិវត្តន៍អ៊ីរ៉ង់ Soleimani ត្រូវបានសម្លាប់ចោល នៅពេលលោកបានប៉ុនប៉ង់វាយប្រហារលើមន្ត្រីទូតអាមេរិក។ យ៉ាងណាមិញ មេដឹកនាំអាមេរិករូបនេះ បញ្ជាក់ជំហរថា ក្រុងវ៉ាស៊ីនតោន ពុំមានបំណងផ្តួលរំលំរដ្ឋាភិបាលអ៊ីរ៉ង់ឡើយ។ «Soleimani បានរៀបចំផែនការវាយប្រហារដ៏អាក្រក់លើមន្ត្រីទូតអាមេរិក និងកងទ័ពអាមេរិក ក៏ប៉ុន្តែយើងបានទប់ស្កាត់សកម្មភាពរបស់បុគ្គលនេះ»។ លោក ដូណាល់ ត្រាំ លើកឡើងបែបនេះ ដោយបន្ថែមថា រជ្ជកាលនៃភេរវកម្មរបស់ឧត្តមសេនីយ៍ Soleimani បានបញ្ចប់ត្រឹមនេះ ក្រោយការវាយប្រហារតាមដែនអាកាសនៅព្រលានយន្តហោះក្រុងបាដាដក្នុងប្រទេសអ៊ីរ៉ាក់ នៅថ្ងៃសុក្រ។ លោក សង្កត់ធ្ងន់ថា លោក Soleimani គួរត្រូវបានសម្លាប់តាំងពីច្រើនមកហើយ។ ទំនងជាចង់បន្ធូរបន្ថយភាពតានតឹងជាមួយក្រុង តេហេរ៉ង់ លោកប្រធានាធិបតី ត្រាំ បានបញ្ជាក់ជំហរថា លោកពុំចង់បង្កាត់សង្គ្រាមជាមួយអ៊ីរ៉ង់នោះឡើយ។ តាមការចុះផ្សាយរបស់ទីភ្នាក់ងារព័ត៌មាន AFP លោក ត្រាំ សង្កត់ធ្ងន់ថា៖«យើងពុំធ្វើសកម្មភាពនេះដើម្បីបង្កាត់ភ្នក់ភ្លើងសង្គ្រាមមួយឡើយ។ យើងក៏មិនចង់ការផ្លាស់ប្តូររបបផងដែរ»។ ការសម្លាប់បុគ្គលដ៏មានឥទ្ធិពលបំផុតទី២នៅអ៊ីរ៉ង់បែបនេះ ប្រៀបដូចជាការចាក់សាំងលើភាពតានតឹងដែលមានស្រាប់រវាងអ៊ីរ៉ង់ និងសហរដ្ឋអាមេរិក។ ក្រោយមេដឹកនាំកំពូលអ៊ីរ៉ង់ Ayatollah Ali Khamenei បានព្រមានសងសឹកធ្ងន់ធ្ងរប្រឆាំងសហរដ្ឋអាមេរិក សហរដ្ឋអាមេរិក បានសម្រេចបញ្ជូនកងទ័ព៣ពាន់នាក់បន្ថែមទៀតទៅកាន់ប្រទេសមជ្ឈិមបូព៌ាមួយនេះដើម្បីតាមដានស្ថានការណ៍។ គេប៉ាន់ស្មានថា បច្ចុប្បន្ននេះ កងទ័ពអាមេរិកប្រមាណ ៥២០០ នាក់ កំពុងឈរជើងក្នុងប្រទេសអ៊ីរ៉ង់។ ទន្ទឹមនេះ ស្ថានទូតអាមេរិកប្រចាំក្រុងបាដាដ ក៏បានទទូចឲ្យប្រជាជនអាមេរិកទាំងអស់ចាកចេញពីប្រទសអ៊ីរ៉ាក់ភ្លាមៗផងដែរ។ ដោយឡែក ២៤ម៉ោងក្រោយការសម្លាប់លោកឧត្តមសេនីយ៍ Soleimani ទូរទស្សន៍រដ្ឋអ៊ីរ៉ាក់ បានចុះផ្សាយថា វាមានការវាយប្រហារតាមដែនកអាសផ្សេងទៀតក្នុងប្រទេសនេះ។ យ៉ាងណាមិញ គេពុំទាន់ទទួលបានបកស្រាយណាមួយពីក្រុងវ៉ាស៊ីនតោននៅឡើយទេ។ ប្រភពយោធាអ៊ីរ៉ាក់មួយ បានប្រាប់ទៅកាន់ទីភ្នាក់ងារព័ត៌មាន Reuters ដូច្នេះថា មនុស្ស ៦ នាក់ ត្រូវបានសម្លាប់ក្នុងការវាយប្រហារថ្មីៗនេះ ដែលបាញ់តម្រង់លើក្បួនរថយន្តយោធាមួយរបស់កងទ័ពអ៊ីរ៉ាក់ កាលពីព្រលឹមថ្ងៃសៅរ៍ ទី ៤ មករា (ម៉ោងក្នុងស្រុក)៕	លោកប្រធានាធិបតីអាមេរិក ដូណាល់ ត្រាំ បានបញ្ជាក់ថា សហរដ្ឋអាមេរិក បានសម្លាប់មេបញ្ជាការជាន់ខ្ពស់របស់អ៊ីរ៉ង់ Qasem Soleimani ក្នុងគោលដៅបញ្ឈប់សង្គ្រាម ដោយពុំមែនចាប់ផ្តើមវាឡើយ។ ជាមួយគ្នានេះ មេដឹកនាំរូបនេះ អះអាងថា លោកក៏គ្មានបំណងផ្តួលរំលំរដ្ឋាភិបាលអ៊ិរ៉ង់ផងដែរ។ ខណៈភាពតានតឹងរវាងក្រុងវ៉ាស៊ីនតោននិងតេហេរ៉ង់កាន់តែឡើងកម្ដៅ សហរដ្ឋអាមេរិកបានបញ្ជូនទ័ពរាប់ពាន់នាក់បន្ថែមទៀតទៅកាន់ប្រទេសមជ្ឈិមបូព៌ាមួយនេះ កាលពីថ្ងៃសុក្រ ៣ មករា ក្រោយអ៊ីរ៉ង់ប្តេជ្ញាសងសឹកធ្ងន់ធ្ងរ។
បុរសដែលមានវ័យ៤៥ឆ្នាំ ហើយមិនត្រូវបានប្រកាសឈ្មោះជាសាធារណៈនោះ បានចុច «Like» លើការបញ្ចេញមតិយោបល់ជាច្រើននៅលើហ្វេសប៊ុកដោយមតិទាំងនោះ ត្រូវបានគេវាយតម្លៃថា គ្មានភស្តុតាង និងបង្កប់អត្ថន័យរើសអើង លោក Erwin Kessler ប្រធានសមាគមប្រឆាំងការសម្លាប់សត្វ (Association Contre Les Usines dAnimaux)។ យោងតាមការផ្សាយរបស់កាសែត Le Figaro រឿងរ៉ាវបានកើតឡើងចាប់ពីឆ្នាំ២០១៥មក ដោយជនល្មើសបានចូលរួមក្នុងការពិភាក្សាលើបណ្តាញសង្គមហ្វេសប៊ុក ជុំវិញការចោទប្រកាន់នានាលើប្រធានសមាគមការពារសត្វ។ តុលាការបានលើកឡើងថា ជនល្មើសបានចុច Like រាល់សំណេររបស់មនុស្សម្នាក់ទៀតដែលចោទប្រកាន់គ្មានភស្តុតាង ។ ក្រោយឆ្លងកាត់ការសាកសួរក្នុងសវនាការ តុលាការថ្នាក់តំបន់នៅហ្សួរិច បានសម្រេចពិន័យបុរសរូបនោះ ចំនួន៤០០០ហ្វ្រង់ស្វីស (ជាង៤១០០ដុល្លារអាមេរិក) ដោយព្យួរទោស ហើយគាត់អាចធ្វើការប្តឹងឧទ្ធរណ៍បាន។ វាជាករណីលើកដំបូងបំផុតដែលមានការផ្តន្ទាទោសលើមនុស្សដែលបានចុច «Like» លើហ្វេសប៊ុក។ យោងតាម CNN អ្នកនាំពាក្យហ្វេសប៊ុកម្នាក់ បានអះអាងថា ក្រុមហ៊ុនបណ្តាញសង្គមយក្សមិនមានជាប់ពាក់ព័ន្ធលើករណីនេះឡើយ៕	បុរសស្វីសម្នាក់ត្រូវបានកាត់ទោសពីបទ «បរិហារកេរ្តិ៍» ដោយសារតែគាត់បានចុច «Like» ហ្វេសប៊ុកលើសំណេរដែលបានរិះគន់ប្រធានសមាគមមួយរូប។ នេះជាការសម្រេចរបស់តុលាការថ្នាក់តំបន់មួយនៅក្នុងទីក្រុងហ្សួរិច។
មន្ត្រីទូតជាន់ខ្ពស់អាមេរិកប្រចាំសហរដ្ឋអាមេរិកលោក Li Kexin បានលើកឡើងចំពោះមុខមន្ត្រីអាមេរិកជាច្រើនរូបក្នុងកម្មវិធីមួយនៅស្ថានអាមេរិកប្រចាំក្រុងវ៉ាស៊ីនតោនថា ចិននឹងមានវិធានការក្តៅប្រឆាំងតៃវ៉ាន់ភ្លាមៗ បើសិនជាមានវត្តមាននាវាចម្បាំងអាមេរិកនៅតៃវ៉ាន់។ យោងតាមទីភ្នាក់ងារព័ត៌មានរុស្ស៊ី Sputnik បេសកជនចិនខាងលើបានបញ្ជាក់ច្បាស់ថា កាលណាបើមានវត្តមាននាវាអាមេរិក វាជាការបំពានច្បាប់ច្បាប់ប្រឆាំងការផ្តាច់ខ្លួនរបស់តៃវ៉ាន់ដែលខ្លូនបង្កើតមកហើយតែមិនទាន់បានប្រើប្រាស់នោះ។ ការលើកឡើងពីវត្តមាននាវាអាមេរិកនៅតៃវ៉ាន់នេះ គឺលោក Li ចង់សំដៅលើការសម្រេចរបស់សភាអាមេរិកដែលអនុញ្ញាតឲ្យមានការចូលសំចតនៃនាវាកងទ័ពទាំងសងខាង និងមានការផ្លាស់ប្តូរទស្សនកិច្ចរវាងអាមេរិកនិងតៃវ៉ាន់ទៅវិញទៅមកផងដែរ។ «ការសម្រេចឲ្យមានទស្សនកិច្ចរវាងកងទ័ពអាមេរិក និងតៃវ៉ាន់រំលោភលើស្មារតីក្នុងការបង្កើតចំណងការទូតរវាងអាមេរិក និងចិន។ នៅពេលណាមួយដែលនាវាចម្បាំងអាមេរិកមួយគ្រឿងចូលដល់ទឹកដី Kaohsiung វាជាពេលដែលកងទ័ពរំដោះប្រជាជនចិនយើងបង្រួបបង្រួមតៃវ៉ាន់ដោយប្រើប្រាស់កម្លាំងទ័ពជាក់ជាមិនខាន»។ នេះជាការសម្តីរបស់មន្ត្រីទូតចិនខាងលើ។ មន្ត្រីការទូតនេះក៏បញ្ជាក់ជាថ្មីផងដែរថា គោលនយោបាយសំខាន់របស់ចិនគឺនៅតែកំណត់យកដំណោះស្រាយដោយសន្តិវិធីដើម្បីឈានទៅបង្រួបបង្រួមជាមួយតៃវ៉ាន់។ ប៉ុន្តែចិនក៏នៅរក្សាសិទ្ធិក្នុងការប្រើប្រាស់កម្លាំង បើសិនជាចាំបាច់ និងគ្មានជម្រើសទេនោះ។ សូមរម្លឹកបន្តិចថា ច្បាប់ប្រឆាំងការផ្តាច់ខ្លួនរបស់តៃវ៉ាន់ ត្រូវបានអនុម័តក្នុងឆ្នាំ ២០១៥ នៅពេលដែលចិនមានភាពតានតឹងខ្លាំងជាមួយប្រធានាធិបតីតៃវ៉ាន់ Chen Shui Bian ហើយច្បាប់នេះបានបដិសេធការប្រកាសខ្លួនជារដ្ឋឯករាជ្យរបស់តៃវ៉ាន់ និងកំណត់វិធានការចាំបាច់សម្រាប់ក្រុងប៉េកាំងក្នុងការបង្រួមបង្រួមទឹកដីតាំងពីរ។ អ្វីដែលសំខាន់ច្បាប់នេះក៏អនុញ្ញាតឲ្យប្រើប្រាស់កម្លាំង ក្នុងករណីដែលចិនជឿជាក់ថាការប្រើប្រាស់វិធានការសន្តិវិធីអស់ប្រសិទ្ធភាពហើយនោះ។	បេសកជនការទូតចិនប្រចាំអាមេរិកបានគំរាមពេញៗមាត់ថា ចិននឹងឈ្លានពានតៃវ៉ាន់ភ្លាមក្នុងករណីដែលអាមេរិកបញ្ជូននាវាចម្បាំងរបស់ខ្លួនទៅសំចតនៅកោះដែលខ្លួនចាត់ទុកជាខេត្តរបស់ខ្លួននោះ។
ក្រសួងធនធានទឹក និងឧតុនិយម បានឱ្យដឹងថា ឥទ្ធិពលជ្រលងសម្ពាធទាប ដែលអូសបន្លាយរយៈពេលមួយសប្ដាហ៍ អាចបណ្ដាលឱ្យតំបន់ទំនាបកណ្ដាល និងរាជធានីខេត្តនានា មានភ្លៀងធ្លាក់នៅក្នុងកម្រិតខ្សោយទៅបង្គួរ លាយឡំដោយ ផ្គរ រន្ទះ និងខ្យល់កន្រ្តាក់។ ខេត្តនៅវាលទំនាបកណ្ដាល និងភាគពាយ័ព្យ ក៏អាចមានភ្លៀងធ្លាក់ច្រើនដោយអន្លើ។ ចំណែកតំបន់ខ្ពង់រាប នឹងមានភ្លៀងធ្លាក់ក្នុងកម្រិតតិចទៅបង្គួរ លាយឡំ ទៅដោយផ្គរ រន្ទះ និងខ្យល់កន្ត្រាក់។ តំបន់មាត់សមុទ្រ អាចនឹងអាចមានភ្លៀងធ្លាក់ក្នុងកម្រិតពីតិចទៅមធ្យម៕	ភ្នំពេញ៖កម្ពុជា នឹងមានភ្លៀងធ្លាក់មួយសប្ដាហ៍ពីខ្សោយទៅបង្គួរ ដែលបណ្ដាលមកពីឥទ្ធិពលជ្រលងសម្ពាធទាប នៅលើភាគខាងជើងនៃប្រទេសឡាវ និងប្រទេសវៀតណាម ជាមួយនឹងខ្យល់មូសុងនិរតីបក់ក្នុងល្បឿនមធ្យម។
លោក Rangnick បានបញ្ជាក់ថាមិនទាន់មានការព្រមព្រៀងអ្វីឡើយចំពោះឱកាសនៅក្លិប Bayern ស្របពេលលោកផ្តោតលើការដឹកនាំអូទ្រីស ត្រៀមការប្រកួតព្រឹត្តិការណ៍ UEFA Euro 2024 ក្នុងប្រទេសអាល្លឺម៉ង់ក្នុងខែមិថុនាជាមុនសិន។ «ពិតជាមានការទាក់ទងគ្នាពិតមែនពីសំណាក់ខាងក្លិប Bayern Munich ហើយខ្ញុំបានប្រាប់រឿងនេះទៅកាន់សហព័ន្ធបាល់ទាត់អូទ្រីសដូចគ្នា។ យើងមានការជឿជាក់គ្នាសម្រាប់ទំនាក់ទំនងមួយនេះ ខ្ញុំបានផ្តោតខ្លាំងនោះគឺក្រុមជម្រើសជាតិអូទ្រីស យើងផ្តោតលើការបំពេញភារកិច្ចនៅ Euro ជាមុនសិន។ ខ្ញុំផ្តោតអារម្មណ៍ល្អនៅទីនេះ ពេលនេះគ្មានហេតុផលដើម្បីដោះស្រាយលើបញ្ហាផ្សេងនោះទេ។»។ លោកគ្រូបង្វឹកសញ្ជាតិអាល្លឺម៉ង់ បានលើកឡើងដូច្នេះ។ សម្រាប់ Bayern ដែលធ្លាប់ឈ្នះពានលីគ ១១លើកជាប់គ្នា បានរបូតពានរង្វាន់ក្នុងស្រុករដូវកាលនេះទៅកាន់ Bayer Leverkusen ទោះបីជានៅសល់ការប្រកួតចំនួន ៥ ទៀតក៏ដោយ។ លោក Tuchel ដែលកាន់កាប់ Bayern បានជាង ១រដូវកាល បានប្រកាសថានឹងចាកចេញតំណែងក្រោយចប់រដូវកាល ក្រោយពេលក្រុមបរាជ័យធ្លាក់ចេញពីពាន German Cup ក្រោមថ្វីជើងក្រុមលីគទី៣ Saarbruecken។ យ៉ាងណាក៏ Bayern នៅសល់ការប្រជែងពាន UEFA Champions League ដោយត្រូវជួប Real Madrid វគ្គពាក់កណ្តាលផ្តាច់ព្រ័ត្រ។ បុរសវ័យ ៦៥ឆ្នាំ ដែលធ្លាប់ដឹកនាំក្រុម Man United និង RB Leipzig អះអាងថាលោកអាចនឹងព្រមព្រៀងជាមួយ Bayern ប្រសិនបើក្លិបផ្តល់សំណើរដ៏សមរម្យមួយដល់លោក។ លោក Rangnick បន្ថែមដូច្នេះថា«បើ Bayern និយាយថាយើងចង់បានអ្នក ហើយខ្ញុំក៏នឹងត្រូវសួរខ្លួនឯងវិញថា តើខ្ញុំត្រូវការរឿងនេះឬយ៉ាងណា? ប្រសិនបើខ្ញុំចង់ធ្វើអ្វីផ្សេងនោះ ខ្ញុំនឹងជជែកជាមួយនឹងក្រុមជម្រើសជាតិអូទ្រីស។»៕	លោក Ralf Rangnick គ្រូបង្វឹកក្រុមជម្រើសជាតិអូទ្រីស បានទាក់ទងក្រុម Bayern Munich ខណៈក្លិបស្ថិតក្នុងប្រទេសអាល្លឺម៉ង់កំពុងតែស្វែងរកអ្នកស្នងតំណែងលោក Thomas Tuchel ដែលត្រៀមចេញក្រោយចប់រដូវកាល។
នាយករដ្ឋមន្ត្រីជប៉ុន ស៊ិនហ្សូ អាបេ បានជួបជាមួយប្រធានាធិបតីចិន ស៊ី ជិនភីង នៅទីក្រុងប៉េកាំង មុនបន្តដំណើរទៅកាន់ទីក្រុងឆឹងទូ ខេត្តស៊ីឈ័ន ដើម្បីចូលរួមជំនួបត្រីភាគីចិន-ជប៉ុន-កូរ៉េខាងត្បូង។ បញ្ហាហុងកុង ស៊ីនជាំង និងកូរ៉េខាងជើង ត្រូវបានលោក អាបេ លើកឡើងក្នុងជំនួបជាមួយលោក ស៊ី នៅមហាវិមានប្រជាជន។ ក្នុងសន្និសីទសារព័ត៌មានក្រោយជំនួប លោក Otaka Masato អ្នកនាំពាក្យរដ្ឋមន្ត្រីការបរទេសជប៉ុន និយាយថា លោក អាបេ បានទទូចចិនឲ្យបន្តរក្សាការអត់ធ្មត់ខ្ពស់លើបញ្ហាហុងកុង និងសង្ឃឹមថា នឹងមានដំណោះស្រាយឆាប់ៗ។ បើតាមមន្ត្រីជប៉ុនដដែល លោក អាបេ បានបង្ហាញក្ដីបារម្ភចំពោះស្ថានការណ៍នៅហុងកុង ហើយក្រោមគោលនយោបាយប្រទេសមួយ ប្រព័ន្ធពីរ ហុងកុងគួរបន្តមានសេរីភាព និងការបើកចំហដើម្បីអាចអភិវឌ្ឍទៅមុខទៀត។ ប្រធានាធិបតីចិន ក៏ឆ្លើយនឹងការលើកឡើងរបស់នាយករដ្ឋមន្ត្រីជប៉ុនវិញថា ហុងកុង ជាបញ្ហាផ្ទៃក្នុងរបស់ចិន។ នេះជាការបញ្ជាក់របស់លោក Masato ដែលផ្សាយដោយទីភ្នាក់ងារព័ត៌មាន AFP ។ ក្រៅពីហុងកុង លោក អាបេ ក៏និយាយដល់បញ្ហានៅស៊ីនជាំងជាទីដែលចិនរងការចោទប្រកាន់ថា ចាប់ឃុំជនភាគតិចវីហ្គ័រ និងជនភាគតិចឯទៀតជាងមួយលាននាក់ក្នុងមន្ទីរឃុំឃាំងរាប់សិបកន្លែង។ ជាច្រើនលើកច្រើនសារ ប៉េកាំង បានពន្យល់ថា ពួកគេ គ្រាន់តែឆ្លងកាត់ការបណ្ដុះបណ្ដាលវិជ្ជាជីវៈ និងជំនាញដើម្បីជម្រុះចោលគំនិតជ្រុលនិយម។ ត្រង់ចំណុចនេះ មេដឹកនាំជប៉ុនចង់ឲ្យចិនបកស្រាយឲ្យបានច្បាស់ថែមទៀត។ ក្នុងជំនួបទ្វេភាគីដដែល ប្រមុខរដ្ឋាភិបាលជប៉ុន បង្ហាញជំហរជំទាស់ការលើកលែងទណ្ឌកម្មខ្លះលើកូរ៉េខាងជើង ដែលចិនជាអ្នកស្នើរួមជាមួយរុស្ស៊ីដើម្បីជំរុញដល់ការចរចា។ អ្នកនាំពាក្យខាងលើអះអាងថា ការព្យួរទណ្ឌកម្មពេលនេះ គឺឆាប់រហ័សពេកហើយបើគិតគូរពីស្ថានភាពបច្ចុប្បន្ននៅឧបទ្វីបកូរ៉េ។ លោក Masato ទំនងចង់សំដៅដល់ការគំរាមកំហែងកាន់តែខ្លាំងពីសំណាក់កូរ៉េខាងជើង និងការសាកល្បងប្រព័ន្ធបាញ់រ៉ុក្កែតញឹកញយនោះ៕	នាយករដ្ឋមន្ត្រីជប៉ុន ស៊ិនហ្សូ អាបេ នៅថ្ងៃទី២៣ ខែធ្នូ បានទទូចឲ្យចិនបន្តរក្សាសិទ្ធិសេរីភាព និងការបើកចំហនៅទីក្រុងហុងកុង ខណៈតំបន់រដ្ឋបាលពិសេសនេះកំពុងភាពវឹកវរក្ដី។ លោក អាបេ លើកឡើងបែបនេះនាជំនួបជាមួយប្រធានាធិបតីចិន ស៊ី ជិនភីង ។ នេះជារឿងគួរឲ្យកត់សម្គាល់ដែលលោក អាបេ លើកឡើងពីបញ្ហារសើបរបស់ចិនចំពោះមុខលោក ស៊ី បែបនេះ។ ប៉ុន្តែលោក ស៊ី បានឆ្លើយវិញថា ហុងកុង ជារឿងផ្ទៃក្នុងរបស់ចិន។
លោក Trump ក៏ទទួលបានការជំរុញលើកទឹកចិត្តខ្លាំង ទាំងនៅក្នុងរដ្ឋ New Hampshire និងការប្រកួតប្រជែងជាទូទៅ ដោយកាលពីថ្ងៃអាទិត្យ អភិបាលរដ្ឋ Florida លោក Ron DeSantis បានប្រកាសបញ្ចប់យុទ្ធនាការឃោសនាបោះឆ្នោតរបស់លោក។ លោក DeSantis បានបរាជ័យដោយមិនទទួលបានតាមការរំពឹងទុករបស់លោកដែលថា លោកនឹងក្លាយជាអ្នកប្រជែងដ៏សំខាន់មួយតទល់ជាមួយលោក Trump ហើយការចាកចេញពីការប្រកួតប្រជែងនេះបានទុកឱ្យលោក Trump និងអតីតអភិបាលរដ្ឋ South Carolina អ្នកស្រី Nikki Haley ជាគូប្រជែងដ៏សំខាន់តែពីរនាក់ប៉ុណ្ណោះ ក្នុងការប្រជែងយកតំណែងជាបេក្ខជនប្រធានាធិបតីរបស់គណបក្សសាធារណរដ្ឋ។ ក្នុងការស្ទង់មតិថ្មីមួយកាលពីថ្ងៃទី២១ របស់ទូរទស្សន៍ CNN បានបង្ហាញថា លោក Trump មានសំឡេងគាំទ្រចំនួន ៥០ភាគរយ នៅក្នុងការបោះឆ្នោតបឋមក្នុងរដ្ឋ New Hampshire ដែលជាចំនួនខ្ពស់ដាច់មួយលើអ្នកស្រី Haley ដែលមានសំឡេងគាំទ្រចំនួន ៣៩ភាគរយ ហើយលោក DeSantis មានសំឡេងគាំទ្រ ៦ភាគរយ។ អ្នកស្រី Haley ធ្លាប់បម្រើការងារជាឯកអគ្គរដ្ឋទូតសហរដ្ឋអាមេរិកប្រចាំអង្គការសហប្រជាជាតិ នៅក្រោមរដ្ឋបាលរបស់លោក Trump។ លោក Trump បានឈ្នះការបោះឆ្នោតបឋមក្នុងរដ្ឋ Iowa ភាគកណ្តាលខាងលិចសហរដ្ឋអាមេរិកដែលសម្បូរដោយកសិដ្ឋានកាលពីសប្តាហ៍មុន ដោយទទួលបានសំឡេងឆ្នោតគាំទ្រជាង ៥០ភាគរយ ដែលលើស ២ខ្ទង់ លើលោក DeSantis និងអ្នកស្រី Haley។ លោក Trump និងអ្នកស្រី Haley បានរិះគន់គ្នាទៅវិញទៅមកកាលពីចុងសប្តាហ៍នេះ ខណៈពេលដែលលោក DeSantis បានទៅកាន់រដ្ឋ South Carolina និងវិលត្រឡប់មកកាន់រដ្ឋ New Hampshire វិញ មុនពេលលោកប្រកាសបញ្ចប់ការប្រកួតប្រជែងយកតំណែងគ្រប់គ្រងសេតវិមាននេះ៕	អតីតប្រធានាធិបតីសហរដ្ឋអាមេរិកលោក Donald Trump ទំនងហាក់ដូចជានឹងទទួលបានជ័យជម្នះដ៏សំខាន់ជាថ្មីម្តងទៀត ក្នុងការប្រកួតប្រជែងស្វែងរកការតែងតាំងជាបេក្ខជនប្រធានាធិបតីឆ្នាំ២០២៤ សម្រាប់គណបក្សសាធារណរដ្ឋ ដោយការស្ទង់មតិបង្ហាញថា លោកមានសំឡេងគាំទ្រនាំមុខខ្ពស់ខ្លាំង នៅក្នុងការបោះឆ្នោតបឋម ដែលនឹងប្រព្រឹត្តធ្វើនៅថ្ងៃអង្គារ នៅក្នុងរដ្ឋ New Hampshire ដែលស្ថិតនៅភាគឦសាន្តប្រទេសអាមេរិក។
យោងតាមខ្លឹមសារនៃ MOU ដែលត្រូវបានចុះហត្ថលេខានៅទីស្តីការក្រសួងអប់រំ យុវជន និងកីឡា កម្មវិធីអាហារូបករណ៏ ACE Inspiring Excellence Scholarships នឹងផ្តល់សម្រាប់ជ័យលាភីបាក់ឌុប ដែលបាននិទ្ទេស A និង B ដោយពួកគេអាចសិក្សាភាសាអង់គ្លេសពេញមួយឆ្នាំនៅសាលា ACE។ កម្មវិធីផ្តល់អាហារូបករណ៍នេះ នឹងធ្វើឡើងសម្រាប់រយៈពេលពីរឆ្នាំសាកល្បង ពោលគឺសម្រាប់២០១៧ និងឆ្នាំ២០១៨ ដោយគិតជាទឹកប្រាក់ មានចំនួន ២០ ម៉ឺនដុល្លារអាមេរិក សម្រាប់រៀនភាសាអង់គ្លេសមិនពេញម៉ោង (Part-time) នៅ សាលា ACE។ កម្មវិធីអាហារូបករណ៍នេះ ជាផ្នែកមួយនៃកិច្ចការសង្គមរបស់ IDP/ACE ដែលស្រប ទៅតាមគោលនយោបាយរបស់រាជរដ្ឋាភិបាលកម្ពុជា ក្នុងការបង្កើននូវគុណភាពអប់រំ តាមរយៈ កម្មវិធីកំណែទម្រង់របស់ក្រសួងអប់រំ យុវជន និងកីឡា។ លោក ហង់ ជួន ណារ៉ុន រដ្ឋមន្ត្រី ក្រសួងអប់រំ យុវជន និងកីឡា បាន មានប្រសាសន៍ថា៖ «ក្រសួងសូមលើកទឹកចិត្តដល់សិស្សានុសិស្សទាំងអស់ឲ្យបន្តខិតខំប្រឹងប្រែង រៀនសូត្រដើម្បីបន្តចូលរួមចំណែកក្នុងការអភិវឌ្ឍប្រទេសជាតិនាពេលអនាគត។ ក្រសួងសូមស្វាគមន៍ដល់ការផ្តល់អាហារូបករណ៏ឲ្យរៀននៅសាលា ACE ដើម្បីបង្កើនកម្រិតភាសាអង់គ្លេស ដល់សិស្សានុសិស្សស្របជាមួយគ្នានឹងកំណែទម្រង់របស់ក្រសួងក្នុងការបញ្ចូលភាសាអង់គ្លេសទៅក្នុងកម្មវិធីសិក្សាថ្នាក់បឋមសិក្សា»។ លោក ម៉ៅ ស្រេង នាយក IDP Education ប្រចាំប្រទេសកម្ពុជា ក៏បានថ្លែងថា៖ «កម្មវិធី អាហារូបករណ៍ ACE Inspiring Excellence Scholarships នេះនឹងជួយដល់សិស្សានុសិស្ស ទើបបញ្ចប់ថ្នាក់មធ្យមសិក្សាទុតិយភូមិនៅកម្ពុជា ដោយផ្តល់ឲ្យពួកគេនូវជំនាញភាសាអង់គ្លេស កាន់តែប្រសើរឡើង ដើម្បីជាទុនសម្រាប់បន្តការសិក្សានៅថ្នាក់ឧត្តមនៅក្នុងប្រទេស ឬ ក្រៅ ប្រទេស»។ លោកបានបន្តថា៖ «ចំណេះដឹងភាសាអង់គ្លេស តាមបទដ្ឋាននៅ ACE សិស្សានុសិស្សទាំងនេះ នឹងមានឱកាសកាន់តែខ្ពស់ក្នុងការទទួលបានអាហារូបករណ៍ទៅសិក្សានៅ បរទេស ជាពិសេសប្រទេសដែលប្រើប្រាស់ភាសាអង់គ្លេស»។ ការដាក់ពាក្យសុំអាហារូបករណ៍ ACE Inspiring Excellence Scholarships នេះ នឹង បើកចាប់ពីចុងខែតុលា ឆ្នាំ២០១៧ ហើយនឹងត្រូវចាប់ផ្តើមចូលរៀននៅ ខែមករា ឆ្នាំ២០១៨។ ក្រៅ ពីការសិក្សាភាសាអង់គ្លេស អ្នកដែលទទួលបានអាហារូបករណ៏ទាំង១០០នាក់នេះ នឹងទទួលបាន ឱកាសចូលរួមនៅក្នុងសកម្មភាពផ្សេងៗរបស់សាលាផងដែរ។ ព័ត៌មានបន្ថែម សូមចូលទៅកាន់ តាមរយៈ http://scholarship.acecambodia.org ឬ https://acecambodia.org	ក្រសួងអប់រំ យុវជន និងកីឡា និងស្ថាប័ន IDP Education មជ្ឈមណ្ឌលអូស្ត្រាលីសំរាប់ការបណ្តុះបណ្តាល ACE បានចុះហត្ថលេខាលើអនុស្សារណៈនៃការយោគយល់ (MOU) កាលពីព្រឹកថ្ងៃទី២០ ខែតុលា ដើម្បីប្រកាសផ្តល់អាហារូបករណ៍ចំនួន១០០កន្លែងក្នុងមួយឆ្នាំសម្រាប់សិស្សានុសិស្សដែលទើបប្រឡងជាប់សញ្ញាបត្រមធ្យមសិក្សាទុតិយភូមិ (បាក់ឌុប) ឆ្នាំ២០១៧ ។
លោក ហ៊ុន ម៉ាណែត សង្កត់ធ្ងន់បែបនេះថា៖«កងយោធពលខេមរភូមិន្ទ ប្តេជ្ញាមិនឲ្យ [បដិវត្តពណ៌] កើតមានឡើងនៅលើទឹកដីយើងទេ។ [] កងទ័ព ត្រូវចងចាំ ហើយការពារឲ្យបាននូវតម្លៃនៃសុខសន្តិភាព»។ ការថ្លែងរបស់លោក ហ៊ុន ម៉ាណែត ធ្វើឡើងក្នុងពិធីពិព័រណ៍យោធា និងការប្រកួតកីឡាកងទ័ពឆ្នាំ២0១៨ ដែលប្រព្រឹត្តទៅរយៈពេល៣ថ្ងៃ គឺចាប់ពីថ្ងៃទី១២ ដល់ថ្ងៃទី១៤ ខែមករា ឆ្នាំ២0១៨ នៅមជ្ឈមណ្ឌលកោះពេជ្រ។ លោក ហ៊ុន ម៉ាណែត ធ្វើជាប្រធានក្នុងការរៀបចំពិធីនេះ។ ទោះជារដ្ឋាភិបាលខ្លួនឯង ប្រកាសថា ផែនការបដិវត្តពណ៌ ត្រូវបានទប់ស្កាត់រួចហើយក៏ដោយ ក៏មន្ត្រីរដ្ឋាភិបាល និងគណបក្សកាន់អំណាច ហាក់មិនទាន់អស់ក្តីបារម្ភពីការកើតឡើងនូវបដិវត្តពណ៌ដែរ។ មកដល់ពេលនេះ មន្ត្រីមានមុខមាត់មួយចំនួនរបស់រដ្ឋាភិបាល និងគណបក្សកាន់អំណាច នៅតែបង្ហាញពីការប្រុងប្រយ័ត្នពីបដិវត្តពណ៌នេះ។ អតីតគណបក្សសង្គ្រោះជាតិ ដែលជាគណបក្សប្រឆាំងដ៏ធំនៅកម្ពុជា គឺជាមុខសញ្ញា ដែលគណបក្សកាន់អំណាច និងរដ្ឋាភិបាល សង្ស័យថា មានផែនការធ្វើបដិវត្តពណ៌។ ព្រោះតែសង្ស័យបែបនេះហើយ ទើបបណ្តាលឲ្យមានការប្តឹងផ្តល់លើគណបក្សសង្គ្រោះជាតិ នៅចុងឆ្នាំ២0១៧ ហើយទីបំផុត តុលាការកំពូល ក៏សម្រេចរំលាយគណបក្សសង្គ្រោះជាតិចោល និងហាមឃាត់ថ្នាក់ដឹកនាំ១១៨នាក់ នៃគណបក្សនេះ មិនឲ្យធ្វើនយោបាយរយៈពេល៥ឆ្នាំ។ ឯលោក កឹម សុខា អតីតប្រធានគណបក្សសង្គ្រោះជាតិ ក៏ត្រូវជាប់ពន្ធនាគារដែរ ដោយសង្ស័យថា ពាក់ព័ន្ធនឹងផែនការផ្តួលរំលំរដ្ឋាភិបាល។ យ៉ាងណាក៏ដោយ គណបក្សសង្គ្រោះជាតិ ប្រកាសថា ខ្លួនគ្មានគម្រោងធ្វើបដិវត្តពណ៌ ដូចការចោទប្រកាន់នោះទេ។ គណបក្សនេះ អះអាងថា ការចូលរួមបោះឆ្នោតដោយសេរី និងត្រឹមត្រូវ គឺជាគោលដៅនិងការចង់បានតែមួយគត់របស់ខ្លួន៕	ភ្នំពេញ៖ លោក ហ៊ុន ម៉ាណែត កូនប្រុសច្បងរបស់នាយករដ្ឋមន្ត្រីកម្ពុជា និងមានឋានៈជាមេបញ្ជាការរងកងទ័ពជើងគោក បានលើកឡើងថា បដិវត្តពណ៌ អាចនាំឲ្យបាត់បង់សុខសន្តិភាព និងធ្វើឲ្យប្រទេសជាតិ បែកបាក់សាមគ្គី ហេតុដូច្នេះកងទ័ព ត្រូវទប់ស្កាត់ឲ្យបាន។ លោក ហ៊ុន ម៉ាណែត បានរម្លឹកពីការបែកបាក់ជាតិ កាលពីអំឡុងទសវត្ស៧0 ព្រោះកាលនោះ រដ្ឋាភិបាល ដែលដឹកនាំដោយព្រះបាទ នរោត្តម សីហនុ ត្រូវបានផ្តួលរំលំ។
ដើម្បីរំលឹកគុណសម្តេច សុខ អាន ដែលជាស្ថាបនិកនិងជាមនុស្សសំខាន់មួយរូប ក្នុងការជួយអភិវឌ្ឍកីឡាប៉េតង់កម្ពុជាឲ្យមានភាពល្បីរន្ទឺទាំងលើឆាកជាតិនិងអន្តរជាតិ សហព័ន្ធកីឡាប៊ូលនិងប៉េតង់កម្ពុជា នឹងរៀបចំការប្រកួតកីឡាប៉េតង់ ដើម្បីដណ្តើមពានរង្វាន់របស់សម្តេច។ បើតាមលោក ស សុខា ប្រធានសហព័ន្ធ ថវិកាដែលចំណាយលើការរៀបចំពានរង្វាន់នេះ ជាថវិការបស់ក្រុមគ្រួសារសម្តេច សុខ អាន។ លោក ស សុខា បោះប៊ូលជានិមិត្តរូប ដើម្បីបើកការប្រកួតពានរង្វាន់សម្តេចវិបុលបញ្ញា សុខ អាន, រូបពីអគ្គនាយកដ្ឋានកីឡា «ពានរង្វាន់សម្ដេចវិបុលបញ្ញា សុខ អាន លើកទី៧កើតឡើងក្រោមការជ្រោមជ្រែង និងឧបត្ថម្ភផ្ទាល់ពីក្រុមគ្រួសារសម្ដេច សុខ អាន ដើម្បីរំលឹកដល់គុណូបការៈរបស់សម្ដេច ដែលជាស្ថាបនិកនិងបានចូលរួមអភិវឌ្ឍន៍កីឡាប៊ូល និងប៉េតង់នៅកម្ពុជា។ គុណរបស់សម្តេចបានបង្កើតនូវស្នាដៃ និងសមិទ្ធផលជាច្រើនដល់យើងទាំងអស់គ្នាដែលជាអ្នកជំនាន់ក្រោយ»។ លោក ស សុខា លើកឡើងបែបនេះក្នុងពិធីបើកការប្រកួតពានរង្វាន់សម្តេចវិបុលបញ្ញា សុខ អាន នៅព្រឹកថ្ងៃទី២០ ខែកញ្ញា ឆ្នាំ២០១៩។ នេះជាលើកទី៧ហើយ ដែលសហព័ន្ធបានរៀបចំពានរង្វាន់នេះ ដើម្បីផ្តល់ឱកាសឲ្យកីឡាករកីឡាការិនីមកពីតាមបណ្តាខេត្តនានា បានបង្ហាញ និងបញ្ចេញសមត្ថភាព ដើម្បីសម្រេចគោលបំណង ដែលចង់ក្លាយជាកីឡាករជម្រើសជាតិនាពេលអនាគត។ សម្រាប់លោក ស សុខា ពានរង្វាន់នេះ គឺជាការរួមចំណែកអភិវឌ្ឍន៍កីឡាប៉េតង់កម្ពុជា ដើម្បីត្រៀមធ្វើជាម្ចាស់ផ្ទះការប្រកួតកីឡាស៊ីហ្គេមឆ្នាំ២០២៣។ «ក្រោមការយកចិត្តទុកដាក់ និងទស្សនៈវែងឆ្ងាយរបស់សម្ដេច សុខ អាន បានបង្កើតអោយមានយុវជនថ្នាលអាយុក្រោម១៧ឆ្នាំ ក្នុងការហ្វឹកហាត់ដើម្បីត្រៀមប្រកួតព្រឹត្តិការណ៍កីឡាស៊ីហ្គេមឆ្នាំ២០២៣ខាងមុខ។ រាជរដ្ឋាភិបាលតែឯងមិនអាចសម្រេចទិសដៅ នៃស៊ីហ្គេមឆ្នាំ២០២៣ ឡើយ សហព័ន្ធកីឡាប៊ូល និងប៉េតង់ គឺជាកម្លាំងស្នូលក្នុងការរៀបចំផែនការក្នុងការសម្រេចទិសដៅនេះ»។ នេះជាការបន្ថែមរបស់លោក ស សុខា ដែលជំរុញឲ្យកីឡាករកីឡាការិនីខិតខំប្រឹងប្រែងប្រកួតឲ្យអស់ពីសមត្ថភាព គោរពបទបញ្ហាការប្រកួត និងឈរលើគោលការណ៍ Fair Play។ ក្រោមគំនិតផ្តួចផ្តើមរបស់សម្តេច សុខ អាន សហព័ន្ធកីឡាប៊ូលនិងប៉េតង់កម្ពុជាបានលេចចេញជារូបរាងនៅឆ្នាំ១៩៩១។ ក្រោយដំណើរការ២៨ឆ្នាំ ប៉េតង់កម្ពុជាបានសាងស្នាដៃយ៉ាងច្រើននៅឆាកអន្តរជាតិ តាមរយៈការឈ្នះមេដាយមាស៧២ ប្រាក់៩៣ និងសំរឹទ្ធ១០៣៕	សហព័ន្ធកីឡាប៊ូលនិងប៉េតង់កម្ពុជា រៀបចំការប្រកួតកីឡាប៉េតង់ ដណ្តើមពានរង្វាន់សម្តេចវិបុលបញ្ញា សុខ អាន ប្រចាំឆ្នាំ២០១៩ ដែលមានកីឡាករកីឡាការិនីជាង៣០០នាក់ចូលរួម។ ក្រៅពីអភិវឌ្ឍកីឡាប៉េតង់ឲ្យកាន់តែរីកចម្រើន ការប្រកួតនេះ ក៏ជាការរំលឹកគុណសម្តេច សុខ អាន ដែលជាស្ថាបនិកផងដែរ។
ប្រទេស បង់ក្លាដែស ក៏បានលើកឡើងពីបញ្ហាលុបចោលការបញ្ជាទិញពីសំណាក់ក្រុមហ៊ុនអន្តរជាតិ ប៉ុន្មានថ្ងៃក្រោយរោងចក្រកាត់ដេររាប់ពាន់ទីតាំងក្នុងប្រទេសនេះបានផ្ដើមបើកប្រតិបត្តិការឡើងវិញ ទោះរងការព្រមានពីអ្នកជំនាញថាអាចផ្ទុះករណីឆ្លង COVID-19 ថ្មី។ រដ្ឋមន្ត្រីការបរទេសបង់ក្លាដែស លោក AK Abdul Momen បានលើកឡើងទាក់ទងពីបញ្ហានេះកាលពីថ្ងៃទី២៩ ខែមេសា ខណៈរដ្ឋមន្ត្រីកិច្ចសហប្រតិបត្តិការអភិវឌ្ឍន៍ និងពាណិជ្ជកម្មបរទេសនៃប្រទេសហូឡង់ Sigrid Kaag បានហៅទូរសព្ទមកលោកដើម្បីជជែកពិភាក្សាពាក់ព័ន្ធផលប៉ះពាល់បង្កឡើងដោយCOVID-19 និងរកផ្លូវដោះស្រាយនាពេលខាងមុខ។ នេះបើតាមការបញ្ជាក់របស់អ្នកនាំពាក្យក្រសួងការបរទេសបង់ក្លាដែស Md Tohidul Islam នៅថ្ងៃទី៣០ ខែមេសា ដែលដកស្រង់ចុះផ្សាយដោយទីភ្នាក់ងារព័ត៌មាន Xinhua ។ «ការបញ្ជាទិញតម្លៃប្រមាណ ៣,១៨ពាន់លានដុល្លារ ត្រូវបានលុបចោល ឬផ្អាកបណ្ដោះអាសន្នដោយក្រុមហ៊ុនអន្តរជាតិ ដែលប៉ះពាល់ដល់រោងចក្រ១១៥០ទីតាំង និងកម្មករ២,២៨លាននាក់»។ លោករដ្ឋមន្ត្រី Momen លើកឡើងបែបនេះអំឡុងកិច្ចសន្ទនាតាមទូរសព្ទជាមួយរដ្ឋមន្ត្រីហូឡង់។ បើតាមអ្នកនាំពាក្យក្រសួងការបរទេសបង់ក្លាដែស លោក Momen បានស្នើសុំឲ្យក្រុមហ៊ុនហូឡង់កុំលុបចោល ឬផ្អាកការបញ្ជាទិញពួកគេពីបណ្ដារោងចក្រកាត់ដេររបស់ប្រទេសបង់ក្លាដែស។ ដោយត្រៀមប្រឈមនឹងជំងឺរាតត្បាតសាកល COVID-19 រោងចក្រកាត់ដេរ ២០០០ទីតាំងក្នុងខ្សែក្រវាត់ឧស្សាហកម្មព័ទ្ធជុំវិញក្រុង ដាក្កា និងទីកន្លែងផ្សេងទៀតក្នុងប្រទេសបង់ក្លាដែស បានផ្ដើមប្រតិបត្តិការឡើងវិញជាបណ្ដើរៗ គិតចាប់តាំងពីការបិទប្រទេសត្រូវបន្ធូរបន្ថយកាលពីចុងសប្តាហ៍មុន។ ក្នុងចំណោមរោងចក្រសរុបរបស់ប្រទេសនេះទាំង៧៦០២ទីតាំង រោងចក្រប្រមាណ២៣៥៦ទីតាំងត្រូវបានរាយការណ៍ចាប់ផ្ដើមបើកដំណើរឡើងវិញគិតត្រឹមថ្ងៃទី២៩ ខែមេសា។ វិស័យកាត់ដេរ មានទំហំស្មើនឹង៨០ភាគរយនៃការនាំចេញ៤០ពាន់លានដុល្លារប្រចាំឆ្នាំរបស់ប្រទេសបង់ក្លាដែស ហើយវិស័យនេះផ្ដល់ការងារឲ្យកម្មករជាង៤លាននាក់ ក្នុងនោះមានស្ត្រី៨០ភាគរយ។ យោងតាមបទបញ្ជាចុងក្រោយរបស់រដ្ឋាភិបាល រោងចក្រកាត់ដេរ អាចបើកដំណើរការទៅបាន ក៏ប៉ុន្តែគួរធានាសុវត្ថិភាពជាចម្បងសម្រាប់បុគ្គលិក និងកម្មករពួកគេ។ គិតត្រឹមថ្ងៃទី៣០ ខែមេសា ប្រទេសបង់ក្លាដែស មានករណីឆ្លងសរុប ៧៦៦៧ករណី ខណៈអ្នកស្លាប់ដោយសារCOVID-19 មានរហូតដល់១៦៨នាក់។ នេះបើតាមទីភ្នាក់ងារព័ត៌មាន Xinhua ដែលដកស្រង់របាយការណ៍របស់រដ្ឋាភិបាលបង់ក្លាដែស៕	ជំងឺរាតត្បាតសាកល COVID-19 កំពុងបង្កផលប៉ះពាល់យ៉ាងធ្ងន់ធ្ងរដល់ជីវភាពកម្មកររោងចក្រកាត់ដេរបង់ក្លាដែសរាប់លាននាក់ ខណៈម្ចាស់ម៉ាកផលិតផលិតអន្តរជាតិល្បីៗបានសម្រេចលុបចោលការបញ្ជាទិញតម្លៃ ៣,១៨ពាន់លានដុល្លារ។ នេះបើតាមការបញ្ជាក់របស់ក្រសួងការបរទេសបង់ក្លាដែសនៅថ្ងៃទី៣០ ខែមេសា។
គ្រូបង្វឹកកីឡាសូហ្វតិន្នីសជនជាតិជប៉ុន ម៉ាសាតូ អូហ្គីវ៉ារ៉ា ដែលដឹកនាំកីឡាករកម្ពុជាទៅហ្វឹកហាត់នៅប្រទេសជប៉ុនបានបង្ហាញការជឿជាក់ថា តាមរយៈការហ្វឹកហាត់នៅជប៉ុន កម្ពុជានឹងទទួលបានមេដាយ សម្រាប់ការប្រកួត Asian Games នៅទីក្រុងហ្សាការតាប្រទេសឥណ្ឌូណេស៊ីចន្លោះពីថ្ងៃទី១៨ សីហា ដល់ថ្ងៃទី២ កញ្ញា ឆ្នាំ២០១៨។ ការជឿជាក់បែបនេះ ព្រោះលោកគិតថា ការហ្វឹកហាត់នៅជប៉ុននឹងផ្តល់បទពិសោធល្អៗដល់កីឡាករកម្ពុជាក្នុងការអភិវឌ្ឍសមត្ថភាពឲ្យកាន់តែរីកចម្រើន។ «ខ្ញុំគិតថាសមត្ថភាពយើងបច្ចុប្បន្នមិនទាន់អាចដណ្តើមមេដាយកម្រិតអាស៊ីបាននោះទេ។ ប៉ុន្តែបើសិនយើងខិតខំប្រឹងប្រែងហ្វឹកហាត់ពង្រឹងសមត្ថភាពនៅជប៉ុន ខ្ញុំជឿជាក់ថា យើងនឹងអាចទទួលបានមេដាយសំរឹទ្ធ ឬប្រាក់ពី Asian Games នៅឥណ្ឌូណេស៊ី លើវិញ្ញាសាវាយទោលនិងវាយគូ»។ នេះជាការលើកឡើងរបស់លោក ម៉ាសាតូ អូហ្គីវ៉ារ៉ា។ លោក ម៉ាសាតូ អូហ្គីវ៉ារ៉ា ផ្តល់បទសម្ភាសដល់អ្នកសារព័ត៌មានមុនឡើងយន្តហោះនៅអាកាសយានដ្ឋានអន្តរជាតិភ្នំពេញ គ្រូបង្វឹកជនជាតិជប៉ុនរូបនេះបន្ថែមថា៖«ពួកគេមានកាយសម្បទានិងទេពកោសល្យល្អ តែខ្ញុំគិតថា បច្ចុប្បន្នពួកគេខ្វះបទពិសោធក្នុងការប្រកួត។ ជាក់ស្តែងកាលពីពេលកន្លងទៅយើងបានទៅចូលរួមប្រកួតជើងឯកអាស៊ីលក្ខណៈមិត្តភាពនៅប្រទេសថៃ យើងមិនទទួលបានមេដាយនោះទេ។ សម្រាប់ការហ្វឹកហាត់នៅជប៉ុនលើកនេះ យើងហ្វឹកហាត់ជាក្រុមលេខ១របស់ជប៉ុន ដូច្នេះខ្ញុំគិតថា យើងនឹងមានសមត្ថភាព និងជំនាញកាន់តែប្រសើរ»។ កីឡាករ ឯក ចំរើន បាននិយាយថា ការចេញទៅហ្វឹកហាត់នៅប្រទេសជប៉ុនជាឱកាសល្អក្នុងការអភិវឌ្ឍសមត្ថភាព សម្រាប់រូបគេនិងមិត្តរួមក្រុម ព្រោះជប៉ុនជាប្រទេសដែលមានសក្តានុពលមួយផ្នែកកីឡានេះ។ ទន្ទឹមនឹងនេះ ចំរើន ប្តេជ្ញាថា រូបគេនឹងខិតខំហ្វឹកហាត់ឲ្យអស់ពីសមត្ថភាព តាមរយៈការចាប់យកបទពិសោធថ្មីៗ ដើម្បីពង្រឹងសមត្ថភាពឲ្យកាន់តែប្រសើរ។ «ខ្ញុំគិតថាតាមរយៈការហ្វឹកហាត់នៅជប៉ុន វានឹងមានការប្រែប្រួលច្រើន ព្រោះជប៉ុនជាប្រទេសមួយខ្លាំងផ្នែកកីឡាសូហ្វតិន្នីសលើពិភពលោក។ ដូច្នេះវាជាឱកាសមួយដ៏ល្អសម្រាប់ពួកខ្ញុំក្នុងការដកស្រង់បទពិសោធ ហាត់បច្ចេកទេសថ្មី ដើម្បីពង្រឹងសមត្ថភាពឲ្យកាន់តែខ្លាំង។ ខ្ញុំរំពឹងថា ទទួលបានលទ្ធផលល្អសម្រាប់ការប្រកួត Asian Games ក្រោយមកពីហ្វឹកហាត់នៅជប៉ុន»។ នេះជាការលើកឡើងរបស់កីឡាករ ឯក ចំរើន។ កីឡាករ កាន់ សោភ័ណ, ឯក ចំរើន, យី សរសារិទ្ធ, ឌឹម សំសុជាភារុណ, អន សម្បត្តិ និងគ្រូបង្វឹក ម៉ាសាតូ អូហ្គីវ៉ារ៉ា ជាសមាសភាពដែលសហព័ន្ធកីឡាសូហ្វតិន្នីសកម្ពុជាបញ្ជូនទៅហ្វឹកហាត់រយៈពេលជាង២ខែនៅប្រទេសជប៉ុន ដើម្បីត្រៀមប្រជែងដណ្តើមមេដាយក្នុងព្រឹត្តិការណ៍ Asian Games នៅទីក្រុងហ្សាការតាប្រទេសឥណ្ឌូណេស៊ី។ ពួកគេបានចាកចេញពីកម្ពុជាទៅកាន់ប្រទេសជប៉ុនកាលពីយប់ថ្ងៃទី៧ ខែមិថុនា ឆ្នាំ២០១៨។ សម្រាប់ការហ្វឹកហាត់នៅជប៉ុននេះ សហព័ន្ធត្រូវចំណាយថវិកា១២,០០០ដុល្លារ សម្រាប់ថ្លៃហ្វឹកហាត់ ស្នាក់នៅ និងហូបចុក និង៤,៥៦០ដុល្លារលើថ្លៃធ្វើដំណើរ។ តែយ៉ាងណា លោក ជា ប៊ុនហេង អនុប្រធានទី១សហព័ន្ធបញ្ជាក់ថា ការហ្វឹកហាត់នៅជប៉ុនជារឿងមួយដ៏ល្អក្នុងការអភិវឌ្ឍកីឡាសូហ្វតិន្នីសឲ្យមានការរីកចម្រើន ព្រោះជប៉ុនជាប្រទេសខ្លាំងខាងផ្នែកកីឡាមួយនេះ។ លោកលើកឡើងថា បើចង់ឲ្យកីឡាករខ្លាំងត្រូវបញ្ជូនទៅប្រទេសខ្លាំង បើបញ្ជូនទៅប្រទេសខ្សោយ កីឡាករនឹងខ្សោយ៕	ទាំងគ្រូបង្វឹកជប៉ុន ម៉ាសាតូ អូហ្គីវ៉ារ៉ា និងកីឡាករសុទ្ធតែរំពឹងខ្ពស់ ក្នុងការដណ្តើមមេដាយពីព្រឹត្តិការណ៍ Asian Games នៅទីក្រុងហ្សាការតាប្រទេសឥណ្ឌូណេស៊ី ក្រោយពួកគេទទួលបានឱកាសទៅហ្វឹកហាត់ពង្រឹងសមត្ថភាពនៅប្រទេសជប៉ុន។ គ្រូបង្វឹកនិងកីឡាករទាំង៦រូបបានចាកចេញពីកម្ពុជាទៅកាន់ប្រទេសជប៉ុនកាលពីយប់ថ្ងៃទី៧ មិថុនា ឆ្នាំ២០១៨ ដោយពួកគេហ្វឹកហាត់នៅទីនោះប្រមាណជា៣ខែ។ សម្រាប់ការចេញទៅហ្វឹកហាត់នៅជប៉ុននេះ សហព័ន្ធធានារ៉ាប់រងទាំងស្រុងលើការចំណាយ។
មូលហេតុ - បបូរមាត់របក ឬ ប្រេះ មកពីមូលហេតុមួយចំនួន។ បបូរមាត់របស់អ្នកងាយនឹងស្ងួតដោយសារវាមិនផលិតប្រេងដូចផ្នែកផ្សេងទៀតនៃរាងកាយ។ ការទទួលទានទឹកតិចឬសកម្មភាពដែលទាក់ទងនឹងការហាត់ប្រាណ អាចធ្វើឱ្យបបូរមាត់ងាយនឹងស្ងួត។ អាកាសធាតុក៏អាចមានឥទ្ធិពលលើសំណើមបបូរមាត់ដែរ។ ការត្រូវកម្តៅថ្ងៃយូរ ក៏ដូចជាការត្រូវខ្យល់ខ្លាំងហើយត្រជាក់ អាចធ្វើឱ្យបបូរមាត់ស្ងួត។ជំងឺដូចជា កង្វះឈាមក្រហម ក៏អាចធ្វើឱ្យបបូរមាត់ស្ងួតដែរ។ បបូរមាត់អ្នកអាចនឹងកាន់តែប្រេះរហូតដល់ចេញឈាម បើអ្នកមិនព្យាបាល។ ការព្យាបាល - អ្នកមានជម្រើសព្យាបាលខុសៗគ្នាជាច្រើន បើសិនជាបបូរមាត់អ្នករបក។ ថ្នាំលាបបបូរមាត់ដែលផលិតដោយក្រុមហ៊ុនមួយចំនួនមានលក់នៅក្នុងទីផ្សារ។ ការលាបផលិតផលទាំងនេះអាចបន្ថែមជាតិសំណើមលើបបូរមាត់និងការពារបបូរមាត់អ្នក។ Petroleum jelly និង cocoa butter ជាផលិតផលបន្ថែម ២ ទៀត ដែលអាចជួយអ្នក។ អ្នកក៏អាចព្យាបាលនៅផ្ទះបានដែរ។ ការលាបទឹកឃ្មុំលើបបូរមាត់អាចជួយបន្ថយភាពស្ងួត។ ពេលបបូរមាត់អ្នកស្ងួត វាជារឿងធម្មតាដែលអ្នកចង់លិតវា។ ប៉ុន្តែទឹកមាត់របស់អ្នកឆាប់ស្ងួតហើយបបូរមាត់អ្នកនឹងកាន់តែប្រេះ។ បើសិនភាពស្ងួតនិងបបូរមាត់ប្រេះនៅតែបន្ត អ្នកគួរពិភាក្សាជាមួយគ្រូពេទ្យ ដើម្បីមើលថានេះជាសញ្ញានៃស្ថានភាពសុខភាពធ្ងន់ធ្ងរឬទេ។ ត្រួតពិនិត្យដោយ www.health.com.kh	បបូរមាត់របកគឺជារឿងខ្មាស់គេមួយ។ បបូរមាត់របកអាចក្លាយជាបបូរមាត់ប្រេះហើយអ្នកនឹងកាន់តែខ្មាស់គេ ប្រសិនបើអ្នកមិនខ្វល់ពីវា។ វាអាចឈឺនិងចេញឈាម។ សំណាងល្អដែលមានវិធីព្យាបាលជាច្រើនសម្រាប់អ្នកមានបបូរមាត់របក ឬ ប្រេះ។
ឥណ្ឌានឹងតទល់ជាមួយការកើនឡើងឥទ្ធិពលរបស់ចិន និងបង្កើនការត្រួតពិនិត្យព្រំដែនដែលមានជម្លោះ ដើម្បីទប់ស្កាត់ការប្រឈមមុខផ្នែកយោធារវាងប្រទេសទាំងពីរ។ នេះជាសម្ដីរបស់ឧត្តមសេនីយ៍ឯក Bipin Rawat មេបញ្ជាការកងទ័ពជើងគោកឥណ្ឌា។ យោធាឥណ្ឌា និងចិន បានប្រឈមមុខគ្នារយៈពេលវែងកាលពីឆ្នាំមុននៅតំបន់ព្រំដែន Doklam ដែលទាមទារដោយចិន និងប៊ូតង់ ដែលជាសម្ព័ន្ធមិត្តឥណ្ឌា។ ឥណ្ឌា និងចិន ដែលជាអ្នកជិតខាងគ្នា និងមានឈ្មោះជាមហាអំណាចនុយក្លេអ៊ែរដូចគ្នា មានព្រំដែនខណ្ឌចែកវែងអន្លាយ ដែលភាគច្រើនមិនទាន់កំណត់ច្បាស់លាស់នៅឡើយ។ ជារឿយៗ កងទ័ពប្រទេសទាំងពីរ បានប្រឈមមុខគ្នានៅតំបន់មានជម្លោះ ដែលបង្កជាការបារម្ភពីលទ្ធភាពនៃការផ្ទុះសង្គ្រាមផង ព្រោះការប៉ះទង្គិចផ្នែកយោធាក៏ធ្លាប់កើតមានញឹកញាប់មកហើយ ហើយពេលខ្លះគឺជាសង្គ្រាមតែម្ដងដូចជាសង្គ្រាមឆ្នាំ១៩៦២ ជាដើម។ បើតាមទីភ្នាក់ងារព័ត៌មាន AFP ជុំវិញជម្លោះព្រំដែនជាមួយអ្នកជិតខាងរបស់ខ្លួននេះ លោកឧត្តមសេនីយ៍ Bipin Rawat បានទទួលស្គាល់ថា ចិនគឺជាប្រទេសខ្លាំងមួយ ប៉ុន្តែឥណ្ឌាក៏មិនមែនជាប្រទេសខ្សោយដែរ។ លោកបន្តថា ឥណ្ឌាបានបង្កើនចំនួនទ័ពតាមព្រំដែន និងការល្បាតផងដែរ ដែលបង្ហាញថា ឥណ្ឌាមានសមត្ថភាពទប់ទល់ឥទ្ធិពលរបស់ចិន ហើយបើមានការឈ្លានពាន យោធាឥណ្ឌានឹងឆ្លើយតបភ្លាម។ ចំពោះការប្រឈមមុខនៅឯ Doklam ដែលខណ្ឌចែកឥណ្ឌា ចិន និងប៊ូតង់កាលពីឆ្នាំមុន មេទ័ពឥណ្ឌាខាងលើបានសារភាពថា យោធាឥណ្ឌាពិតជាចូលទឹកដីបរទេសមែន តែដោយសារកងទ័ពចិនប្រដាប់គ្រឿងបរិក្ខារធំៗ។ លោក Rawat ចោទចិនថាព្យាយាមដណ្ដើមយកតំបន់ Doklam ទាំងមូល ដែលឥណ្ឌាចាត់ទុកជាការផ្លាស់ប្ដូរស្ថានភាពដើមរបស់តំបន់ជម្លោះ តែឥណ្ឌាក៏ព្យាយាមធ្វើយ៉ាងណាមិនឲ្យការប្រឈមមុខរាលដាលជាជម្លោះដែរ។ ជម្លោះព្រំដែននៅ Doklam កើតឡើងនៅពាក់កណ្ដាលខែមិថុនា ឆ្នាំ២០១៧ ក្រោយយោធាចិនបញ្ជូនគ្រឿងចក្រឈូសឆាយនៅតំបន់ខ្ពង់រាបលើភ្នំហិមាល័យនៅព្រំដែនខណ្ឌចែកចិន និងប៊ូតង់។ កងទ័ពឥណ្ឌា ដែលមានមូលដ្ឋាននៅក្បែនោះ ក៏ចូលទៅហាមឃាត់សកម្មភាពទាហានចិន ហើយក្រុងប៉េកាំងក៏ចោទទាហានឥណ្ឌាថាបានចូលទឹកដីរបស់ខ្លួន។ សង្គ្រាមពាក្យសម្ដីក៏ផ្ទុះឡើងបន្តបន្ទាប់ ប៉ុន្តែស្ថានការណ៍ក៏វិលទៅស្ថានភាពដើមវិញនៅពាក់កណ្ដាលខែសីហា៕	ប្រមុខកងទ័ពជើងគោកឥណ្ឌាឧត្តមសេនីយ៍ Bipin Rawat បានប្រកាសបង្កើនការល្បាតតាមព្រំដែនជាមួយចិន ដើម្បីការពារទឹកដីខ្លួន និងបញ្ចៀសការប្រទាំងប្រទើសផ្នែកយោធាផង។ លោក Bipin Rawat ទទួលស្គាល់អានុភាពយោធារបស់ចិន តែក៏អះអាងដែរថា ឥណ្ឌាក៏មានកម្លាំងយោធាខ្លាំងក្លាមិនធម្មតាផងដែរ។
ដើម្បីដោះស្រាយបញ្ហានេះ នាយកក្រុមហ៊ុន Sevea លោកស្រី Cécile Dahomé និងនាយកក្រុមហ៊ុន ATS លោក Frantz Vaganay បង្កើតកម្មវិធីប្រកួតប្រជែងប្រសិទ្ធភាពថាមពលកម្ពុជា (CEE Comp) ដើម្បីឱ្យក្រុមហ៊ុនក្នុងវិស័យសេវាកម្មចូលរួមប្រកួតសន្សំសំចៃការប្រើប្រាស់អគ្គិសនីឱ្យបានច្រើនបំផុតក្នុងរយៈពេលមួយឆ្នាំ។ កម្មវិធីប្រកួតប្រជែងប្រសិទ្ធភាពថាមពលនេះក៏ទទួលបានជោគជ័យ ក្រោយបណ្តាក្រុមហ៊ុនដែលចូលរួមសន្សំបានអគ្គិសនីជាមធ្យម១០ភាគរយ។ ដើម្បីទទួលបានគន្លឹះកាត់បន្ថយថ្លៃអគ្គិសនីទាំងនៅផ្ទះ និងនៅក្រុមហ៊ុន សារព័ត៌មាន Le Petit Journal បានធ្វើបទសម្ភាសជាមួយក្រុមហ៊ុនចំនួនពីរដែលឈ្នះការប្រកួតប្រជែងខាងលើរួមមានលោក Lucas Moro ប្រធានផ្នែកហិរញ្ញវត្ថុនៅគ្រឹះស្ថានមីក្រូហិរញ្ញវត្ថុ អេ អឹម ខេ និងលោក Thomas Hesketh នាយកប្រតិបត្តិនៃសភាពាណិជ្ជកម្មអឺរ៉ុបនៅកម្ពុជា(EuroCham)។ ក្នុងការប្រកួតប្រជែងនេះ គ្រឹះស្ថានមីក្រូហិរញ្ញវត្ថុ អេ អឹម ខេ ដែលមានសាខានៅខេត្តស្ទឹងត្រែងសន្សំសំចៃអគ្គិសនីបាន ៣៦,៧១ ភាគរយ បើធៀបនឹងការប្រើប្រាស់នៅឆ្នាំមុន ខណៈសភាពាណិជ្ជកម្មអឺរ៉ុបនៅកម្ពុជាសន្សំអគ្គិសនីបានមិនតិចជាង ២៥ ភាគរយនោះទេ។ ខាងក្រោមនេះជាការណែនាំ ក៏ដូចជាគន្លឹះដែលទទួលបានក្នុងកិច្ចសម្ភាស៖ ផ្លាស់ប្តូរសម្ភារៈ វាពិតជាសំខាន់ណាស់ដែលយើងត្រូវដឹងពីរបៀបរៀបចំ ក៏ដូចជាផ្លាស់ប្តូរសម្ភារៈ និងគ្រឿងបរិក្ខារក្នុងអាគារឱ្យត្រូវនឹងបរិយាកាសជុំវិញ។ ជាឧទាហរណ៍ ក្នុងករណីការិយាល័យរបស់ EuroCham ស្ថិតក្នុងអាគារកញ្ចក់ ដូច្នេះដើម្បីរក្សាសីតុណ្ហភាពក្នុងបន្ទប់ យើងមិនត្រូវបើកវាំងននទាំងស្រុងឡើយ ពីព្រោះវាអាចឱ្យកម្តៅព្រះអាទិត្យជះមកខ្លាំងពេក។ ករណីក្រុមហ៊ុន អេ អឹម ខេ វិញ ចំនួនម៉ាស៊ីនត្រជាក់ដែលត្រូវតំឡើងត្រូវប្រាកដថាសមាមាត្រទៅតាមទំហំនៃបន្ទប់នីមួយៗ។ ម្យ៉ាងវិញទៀត អ្វីដែលជួយក្រុមហ៊ុន អេ អឹម ខេ កាត់បន្ថយវិក្កយបត្រអគ្គិសនីនោះគឺផ្លាស់ប្តូរអំពូលធម្មតាមកជំនួសដោយអំពូល LED វិញ។ បើធៀបទៅនឹងអំពូលធម្មតា អំពូល LED ស៊ីភ្លើងតិចបំផុច ហើយពន្លឺវិញក៏ល្អដែរ។ មិនត្រឹមតែប៉ុណ្ណោះ អំពូលប្រភេទនេះមិនបញ្ចេញកម្តៅដូចអំពូលធម្មតានោះទេ។ វិធីចុងក្រោយដែលរួមចំណែកដល់ការសន្សំសំចែភ្លើងរបស់គ្រឹះស្ថានមីក្រូហិរញ្ញវត្ថុនេះគឺលាងសម្អាតប្រព័ន្ធម៉ាស៊ីនត្រជាក់ទាំងអស់រៀងរាល់បីខែម្តង។ វិធីសាស្ត្រដ៏សាមញ្ញនេះមិនត្រឹមតែជួយកាត់បន្ថយការប្រើប្រាស់អគ្គិសនីបាន១០ភាគរយទេ ប៉ុន្តែថែមទាំងផ្តល់ផាសុកភាពទៀតផង។ ផ្លាស់ប្តូរទម្លាប់ ក្រុមហ៊ុន អេ អឹម ខេ និងសភាពាណិជ្ជកម្មអឺរ៉ុបនៅកម្ពុជាមិនអាចឈ្នះកម្មវិធីប្រកួតប្រជែងប្រសិទ្ធភាពថាមពលកម្ពុជាបានដោយគ្រាន់តែផ្លាស់ប្តូរសម្ភារៈតែមួយមុខទេ។ វាត្រូវការការចូលរួមចំណែកពីបុគ្គលពាក់ព័ន្ធទាំងអស់ក្នុងក្រុមហ៊ុន។ បើទោះមនុស្សភាគច្រើនដឹងថា ប្រភពថាមពលអគ្គិសនីរួមចំណែកដ៏ធំដល់ការបំភាយឧស្ម័នផ្ទះកញ្ចក់ក្នុងបរិយាកាស ពួកគេមិនដឹងថាទម្លាប់របស់ពួកគេផ្តល់ផលប៉ះពាល់យ៉ាងណាដល់ការឡើងកម្តៅភពផែនដីទេ។ ហេតុនេះហើយ ទាំងលោក Moro និងលោក Hesketh បានលើកកម្ពស់ការយល់ដឹងពីបញ្ហានេះដល់ក្រុមការងារក្នុងក្រុមហ៊ុនរបស់ពួកគេ ។ ជាជំហានដើម្បីជួយដល់បុគ្គលិកផ្លាស់ប្តូរទម្លាប់ ក្រុមហ៊ុនទាំងពីរបានបិទស្លាកចំណាំលើម៉ាស៊ីនត្រជាក់របស់ពួកគេទាំងអស់ដោយកំណត់សីតុណ្ហភាពមិនត្រូវក្រោម ២៥ អង្សាទេ។ នេះដោយសារតែបុគ្គលិករបស់ពួកគេភាគច្រើនធ្លាប់បើកម៉ាស៊ីនត្រជាក់ក្នុងសីតុណ្ហភាព ១៨ អង្សា ហើយការផ្លាស់ប្តូរនេះជួយសន្សំលុយបានយ៉ាងច្រើន។ ទម្លាប់សំខាន់តូចៗដែលត្រូវអនុវត្តជារៀងរាល់ថ្ងៃទៀតនោះគឺត្រូវបិទម៉ាស៊ីនត្រជាក់ និងភ្លើង នៅពេលចាកចេញពីការិយាល័យមិនថាចេញតែមួយភ្លាតក៏ដោយ, មិនត្រូវបើកម៉ាស៊ីនត្រជាក់នៅពេលព្រឹកព្រលឹម ឬពេលសម្រាកអាហារថ្ងៃត្រង់ ក៏ដូចជាបិទទ្វារឱ្យជិតនៅកន្លែងដែលបើកម៉ាស៊ីនត្រជាក់។ ជារួម ការផ្លាស់ប្តូរសម្ភារៈបូករួមនឹងការបង្កើតទម្លាប់ថ្មីជាវិធីដ៏ល្អបំផុតដើម្បីបន្ថយចំណាយលើថ្លៃភ្លើង។ ទាំងនេះជាការផ្លាស់ប្តូរដ៏ងាយស្រួលដែលចំណេញទាំងថវិកា និងមិនប៉ះពាល់ដល់បរិស្ថាន៕	សង្រ្គាមនៅអ៊ុយក្រែនគួបផ្សំនឹងតម្រូវការកើនឡើងក្រោយបណ្តាប្រទេសជាច្រើនងើបចេញពីវិបត្តិកូវីដ-១៩ ធ្វើឱ្យតម្លៃថាមពលកើនឡើងជាគំហុក។ ផលប៉ះពាល់នេះក៏ជះឥទ្ធិពលដល់កម្ពុជាដែរដែលប្រជាជនជាច្រើននាក់ព្រួយបារម្ភពីការកើនឡើងតម្លៃអគ្គិសនី ខណៈអាគារ និងវិស័យសំណង់កម្ពុជារួមចំណែកដល់ការប្រើប្រាស់ថាមពលសរុបជាង ៥០ ភាគរយឯណោះ។ ទន្ទឹមនឹងពិភពលោកកំពុងប្រឈមនឹងបម្រែបម្រួលអាកាសធាតុស្រាប់ទៅហើយ តើមានវិធីអ្វីខ្លះអាចជួយទាំងសន្សំសំចៃការប្រើប្រាស់អគ្គិសនី ហើយចំណេញដល់បរិស្ថាន?
លោក CHRISTAN ECHLE នាយកកិច្ចពិភាក្សាកម្មវិធីនយោបាយ ប្រចាំតំបន់អាស៊ី និងលោក DANIEL SCHMUECKING ប្រធានមូលនិធិខុនរ៉ាដអាដិនណៅអ៊ែរប្រចាំកម្ពុជា បានដឹកនាំប្រតិភូសាលាខុនរ៉ាដអាដិនណៅអ៊ែរ សម្រាប់អ្នកនយោបាយវ័យក្មេង ចំនួន ២៥នាក់ មកពី១១ប្រទេស ជួបសម្ដែងការគួរសម ជាមួយគណៈកម្មការទី៧ នៃរដ្ឋសភា នារដ្ឋសភាជាតិ។ នាជំនួបជាមួយប្រតិភូអ្នកនយោបាយវ័យក្មេង លោក ហ៊ុន ម៉ានី បានវាយតម្លៃខ្លស់ចំពោះការរៀបចំវេទិកាឲ្យអ្នកនយោបាយវ័យក្មេងមកពីបណ្តាលប្រទេសក្នុងអាស៊ី បានជួបគ្នា និងស្វែងយល់លើកិច្ចការងារនយោបាយ តាមរយៈការពិភាក្សា និងចែករំលែកពីបទពិសោធន៍នៃប្រទេសរបស់ខ្លួន។ ប្រតិភូយុវជនទាំងនេះ មកពីប្រទេសឥណ្ឌូនេស៊ី ម៉ាឡេស៊ី ម៉ាល់ឌីវ ម៉ុងហ្គោលី មីយ៉ាន់ម៉ា នេប៉ាល់ ប៉ាគីស្ថាន ហ្វីលីពីន ស្រីលង្កា ថៃ រួមទាំងកម្ពុជា។ ក្នុងជំនួបខាងលើ លោក ហ៊ុន ម៉ានី ក៏បានលើកឡើងទៅកាន់ប្រតិភូអ្នកនយោបាយវ័យក្មេងថា៖ «ការដឹកនាំប្រទេសមួយ គឺមិនមែនផ្តោតលើតែចំនុចណាមួយតែមួយផ្នែកនោះទេ គឺទាមទារឲ្យយើងដឹង និង ស្វែងយល់ស៊ីជម្រៅគ្រប់ជ្រុងជ្រោយលើគ្រប់ទិដ្ឋភាពក្នុងពេលតែមួយ ដោយការចេះវាយតម្លៃ និងកំណត់ច្បាស់លាស់នូវកត្តាអាទិភាព និងចាំបាច់ដែលឆ្លើយតបទៅនឹងតម្រូវការជាក់ស្តែងរបស់ប្រជាពលរដ្ឋ»។ សូមបញ្ជាក់ថា ជំនួបរបស់ប្រតិភូយុវជននេះ ជាផ្នែកមួយនៃវគ្គសិក្សា សាលាខុនរ៉ាដអាដិនណៅអ៊ែរ ដើម្បីផ្តល់ជាឱកាសឲ្យប្រតិភូអ្នកនយោបាយវ័យក្មេង បានពិភាក្សាដោយផ្ទាល់ជាមួយអ្នកដឹកនាំក្នុងតំបន់ អំពីបរិបទ និងដំណើរការនៃនយោបាយក្នុងតំបន់៕	ភ្នំពេញ៖ នៅរសៀលថ្ងៃទី២០ កុម្ភៈនេះ គណៈកម្មការទី៧ នៃរដ្ឋសភា បានជួបសំណេះសំណាលជាមួយប្រតិភូសាលាខុនរ៉ាដអាដិនណៅអ៊ែរ សម្រាប់អ្នកនយោបាយវ័យក្មេង។ ក្នុងជំនួបជាមួយប្រតិភូអ្នកនយោបាយវ័យក្មេងលោក ហ៊ុន ម៉ានី លើកឡើងថា៖ «ការងារនយោបាយ គឺមិនត្រឹមជាតួនាទីនោះទេ តែគឺជាការលះបង់ ហើយអ្នកនយោបាយក៏គួរតែយល់ថា ការងារនយោបាយមិនអាចបំពេញចិត្តមនុស្សគ្រប់រូបបាននោះទេ»។
យោងតាមព្រះរាជក្រឹតនេះ ក្នុងចំណោមនាយឧត្តមសេនីយ៍ ដែលត្រូវដកហូតស័ក្ដិទាំង៤នាក់នោះ ថ្នាក់ឧត្តមសេនីយ៍ទោម្នាក់ និងឧត្តមសេនីយ៍ត្រី៣នាក់ ហើយពួកគេ គឺជាក្រុមការងារ នៃគណៈកម្មាធិការជាតិប្រយុទ្ធប្រឆាំងផលិតផលក្លែងក្លាយ៕	ព្រះករុណា ព្រះបាទ សម្តេច ព្រះនរោត្តម សីហមុនី បានត្រាស់បង្គាប់ឱ្យ ដកហូត និង បន្ថយឋានន្តរស័ក្តិនាយនគរបាលថ្នាក់ឧត្តមសេនីយ៍៤រូប ឱ្យមកនៅត្រឹមថ្នាក់ពលបាលត្រី ក្នុងក្របខណ្ឌនគរបាលជាតិ។ នេះបើយោងតាមព្រះរាជក្រឹត្យ ដែលព្រះមហាក្សត្រ ទ្រង់ឡាយព្រះហត្តលេខានៅថ្ងៃទី៥ ខែមករានេះ។
ក្រោយពីជោគជ័យលើការបើកផ្លូវហោះហើរជាច្រើនដែលភ្ជាប់មជ្ឈមណ្ឌលវប្បធម៌ សេដ្ឋកិច្ច និងនយោបាយសំខាន់ៗរបស់ប្រទេសទាំង២ ផ្លូវហោះហើរថ្មីចំនួន៥របស់ Vietjet ដែលរាប់បញ្ចូលទាំងទីក្រុងហាណូយ ហូជីមិញ និងដាណាំង ទៅកាន់ទីក្រុង Nagoya (អាកាសយានដ្ឋានអន្តរជាតិ Chubu Centrair) ក៏ដូចជារវាងទីក្រុងហាណូយ ទៅកាន់ទីក្រុង Fukuoka និង Kagoshima ត្រូវបានរំពឹងទុកថា នឹងចាប់ផ្តើមលក់សំបុត្រ និងចាប់ផ្តើមការប្រតិបត្តិការផ្សេងៗក្នុងឆ្នាំ២០២០នេះ។ លោក Nikai Toshihiro អគ្គលេខាធិការនៃគណបក្សប្រជាធិបតេយ្យសេរីនិយមរបស់ជប៉ុន និងជាប្រធានសម្ព័ន្ធភាពសភាជប៉ុន-វៀតណាម ថ្លែងសុន្ទរកថា និងសាទរដល់ Vietjet ក្នុងពិធីប្រកាសផ្លូវហោះហើរថ្មី។ បន្ទាប់ពីទីក្រុងតូក្យូ និងអូសាកា Nagoya និង Fukuoka គឺជាទីក្រុងដ៏ធំបំផុតលំដាប់ទី៣ និងទី៤ ក្នុងប្រទេសជប៉ុន។ ជាមួយនឹងការមានផ្លូវហោះហើរដោយផ្ទាល់សរុបចំនួន១០រវាងទីក្រុងហាណូយ ហូជីមិញ ដាណាំង និងទីក្រុងតូក្យូ អូសាកា Nagoya, Fukuoka និង Kagoshima ក្រុមហ៊ុនអាកាសចរណ៍ Vietjet បន្តផ្តល់ឲ្យអ្នកដំំណើរនូវជម្រើសធ្វើដំណើរដ៏មានអត្ថប្រយោជន៍ដ៏អស្ចារ្យជាច្រើន រួមជាមួយនឹងពេលវេលាហោះហើរដ៏ស័ក្តិសម ក៏ដូចជាតម្លៃសំបុត្រសមរម្យ សម្រាប់អ្នកដំណើរក្នុងស្រុក និងអន្តរជាតិ។ ពិធីប្រកាសបើកជើងមេឃថ្មីនេះ បានប្រព្រឹត្តទៅក្នុងសន្នីសីទផ្សព្វផ្សាយវិស័យទេសចរណ៍ទ្វេភាគីរវាងប្រទេសជប៉ុន និងវៀតណាម ដោយបានស្វាគមន៍ប្រតិភូច្រើនជាង១០០០នាក់ មកពីប្រទេសជប៉ុន ក្នុងរាប់បញ្ចូលទាំងមន្ត្រីមកពីសភាជាតិជប៉ុន មន្ត្រីរដ្ឋាភិបាល និងថ្នាក់ដឹកនាំជាច្រើនមកពីក្រុមហ៊ុនសាជីវកម្មធំបំផុតរបស់ជប៉ុន ផងដែរ។ លោក Vuong Dinh Hue ឧបនាយករដ្ឋមន្ត្រីវៀតណាម និងលោក Nikai Toshihiro អគ្គលេខាធិការនៃគណបក្សប្រជាធិបតេយ្យសេរីនិយមរបស់ជប៉ុន និងជាប្រធានសម្ព័ន្ធភាពសភាជប៉ុន-វៀតណាម ក៏ស្ថិតក្នុងចំណោមភ្ញៀវកិត្តិយសក្នុងពិធីនោះផងដែរ។ រយៈពេល១ថ្ងៃមុន ក្រុមហ៊ុនអាកាសចរណ៍ជំនាន់ថ្មី Vietjet ក៏បានបើកសម្ពោធដាក់ឲ្យប្រើប្រាស់សេវាអន្តរជាតិ២ជាលើកដំបូងរបស់ខ្លួនផងដែរ ដែលភ្ជាប់ Can Tho ដែលជាមជ្ឈមណ្ឌលទីក្រុងស្ថិតក្នុងតំបន់ទន្លេ Mekong Delta ជាមួយនឹងទីក្រុងតៃប៉ិ និងសេអ៊ូល ដែលជារដ្ឋធានីរបស់តៃវ៉ាន់ និងកូរ៉េខាងត្បូង៕ លោក Nguyen Thanh Hung អនុប្រធានក្រុមហ៊ុនអាកាសចរណ៍ Vietjet ថ្លែងអំណរគុណដល់រដ្ឋាភិបាល និងអាជ្ញាធររបស់ប្រទេសទាំង២ ចំពោះការគាំទ្រការពង្រីកបណ្តាញរបស់ក្រុមហ៊ុននេះ។ លោក Nguyen Thanh Hung អនុប្រធានក្រុមហ៊ុនអាកាសចរណ៍ Vietjet ថ្លែងអំណរគុណដល់រដ្ឋាភិបាល និងអាជ្ញាធររបស់ប្រទេសទាំង២ ចំពោះការគាំទ្រការពង្រីកបណ្តាញរបស់ក្រុមហ៊ុននេះ។ សកម្មភាពក្នុងពិធីប្រកាសបើកផ្លូវហោះហើរថ្មីរបស់ Vietjet ដែលភ្ជាប់ទីក្រុងហាណូយ ហូជីមិញ ដាណាំង ជាមួយនឹងគោលដៅរបស់ប្រទេសជប៉ុន ដែលរួមមាន Nagoya, Fukushima និង Kagoshima។ សកម្មភាពក្នុងពិធីប្រកាសបើកផ្លូវហោះហើរថ្មីរបស់ Vietjet ដែលភ្ជាប់ទីក្រុងហាណូយ ហូជីមិញ ដាណាំង ជាមួយនឹងគោលដៅរបស់ប្រទេសជប៉ុន ដែលរួមមាន Nagoya, Fukushima និង Kagoshima។ សកម្មភាពក្នុងពិធីប្រកាសបើកផ្លូវហោះហើរថ្មីរបស់ Vietjet ដែលភ្ជាប់ទីក្រុងហាណូយ ហូជីមិញ ដាណាំង ជាមួយនឹងគោលដៅរបស់ប្រទេសជប៉ុន ដែលរួមមាន Nagoya, Fukushima និង Kagoshima។ (អត្ថបទពាណិជ្ជកម្ម)	ភ្នំពេញ ថ្ងៃទី១៤ ខែមករា ឆ្នាំ២០២០៖ ក្រុមហ៊ុនអាកាសចរណ៍ Vietjet នៅថ្ងៃនេះ បានប្រកាសពីការដាក់ឲ្យដំណើរការនូវផ្លូវហោះហើរថ្មីចំនួន៥ រវាងប្រទេសវៀតណាម និងជប៉ុន ក្នុងនោះរាប់បញ្ចូលទាំងផ្លូវហោះហើរត្រង់រវាងទីក្រុងហាណូយ និងទីក្រុងជាច្រើនរបស់ជប៉ុន ដែលរួមមាន Nagoya, Fukuoka និង Kagoshima ផងដែរ នៅឯវិមាន International Convention Palace ស្ថិតក្នុងរមណីយដ្ឋាន Furama កណ្តាលប្រទេសវៀតណាម។
នេះជាដំណើរទស្សនកិច្ចរបស់ប្រធានាធិបតីរុស្ស៊ីលើកដំបូងក្នុងពេល២៤ឆ្នាំ។ លោក វ៉ា្លឌីមៀ ពូទីន ទៅកូរ៉េខាងជើងលើកចុងក្រោយនៅឆ្នាំ២០០០ និងជួបលោក គីម ជុងអ៊ីល ឪពុកបង្កើតលោក គីម ជុងអ៊ុន មេដឹកនាំបច្ចុប្បន្ន។ គណៈប្រតិភូរបស់ប្រធានាធិបតី ពូទីន រួមមានរដ្ឋមន្ត្រីការបរទេស Sergey Lavrov រដ្ឋមន្ត្រីការពារជាតិ Andrei Belousov និងមន្ត្រីជាន់ខ្ពស់ជាច្រើនរូប ព្រមទាំងតំណាងសាជីវកម្មធំៗរបស់រុស្ស៊ី។ ទីភ្នាក់ងារសារព័ត៌មានកកូរ៉េខាងជើង KCNA បាននិយាយថា ក្រោយពីការផ្លាស់ប្តូរយោបល់រយៈពេលខ្លីនៅអាកាសយានដ្ឋាន លោកពូទីន និងលោក គីម បានព្រមព្រៀងគ្នាលើការអភិវឌ្ឍទំនាក់ទំនងរវាងប្រទេសទាំងពីរ។ ប្រព័ន្ធផ្សព្វផ្សាយកូរ៉េខាងជើងបានសង្កត់ធ្ងន់លើភាពជាដៃគូរវាងទីក្រុងមូស្គូ និងទីក្រុងព្យុងយ៉ាងថា ដំណើរទស្សនកិច្ចរបស់លោកប្រធានាធិបតី ពូទីន ក៏បានបង្ហាញពី«ចំណងសាមគ្គីភាពដ៏រឹងមាំ»រវាងប្រទេសទាំងពីរ។ សកម្មភាពសំខាន់ៗក្នុងអំឡុងដំណើរទស្សនកិច្ចរបស់ប្រធានាធិបតីរុស្ស៊ី ទៅកាន់កូរ៉េខាងជើងប្រព្រឹត្តទៅនៅថ្ងៃទី១៩ ខែមិថុនា។ លោក ពូទីន នឹងជួបជាមួយមេដឹកនាំ គីម ជុងអ៊ុន ស្តីពីកិច្ចសហប្រតិបត្តិការសន្តិសុខ សេដ្ឋកិច្ច និងបញ្ហាអន្តរជាតិ។ នៅយប់ថ្ងៃទី១៨ ខែមិថុនា វិមានក្រឹមឡាំងបានប្រកាសថា មេដឹកនាំទាំងពីរនឹងចុះហត្ថលេខាលើកិច្ចព្រមព្រៀងភាពជាដៃគូយុទ្ធសាស្ត្រគ្រប់ជ្រុងជ្រោយ។ មេដឹកនាំទាំងពីរនឹងចូលរួមការប្រគុំតន្ត្រីដើម្បីអបអរសាទរដំណើរទស្សនកិច្ចរបស់ប្រធានាធិបតីរុស្ស៊ី ពិធីជប់លៀងរដ្ឋនៅទីក្រុងព្យុងយ៉ាង និងពិធីដាក់កម្រងផ្កានៅវិមានដល់សព្វកងទ័ពក្រហមសូវៀតក្នុងសង្គ្រាមលោកលើកទីពីរ។ រុស្ស៊ី និងកូរ៉េខាងជើង មានព្រំប្រទល់ដីគោក និងមានទំនាក់ទំនងជាប្រវត្តិសាស្ត្រតាំងពីសម័យសូវៀត។ លោកពូទីនបានទៅបំពេញទស្សនកិច្ចនៅទីក្រុងព្យុងយ៉ាងក្នុងឆ្នាំ ២០០០ ភ្លាមៗបន្ទាប់ពីក្លាយជាប្រធានាធិបតី ហើយបានជួបលោកគីម ជុងអ៊ីល ដែលជាឪពុករបស់មេដឹកនាំកូរ៉េខាងជើងលោក គីម ជុងអ៊ុន។ លោក Yuri Ushakov ទីប្រឹក្សាគោលនយោបាយការបរទេសរបស់ប្រធានាធិបតីពូទីនបាននិយាយកាលពីថ្ងៃទី១៧ ខែមិថុនាថាទីក្រុងមូស្គូនិងទីក្រុងព្យុងយ៉ាងអាចចុះហត្ថលេខាលើកិច្ចព្រមព្រៀងសហប្រតិបត្តិការ«រៀបចំផែនការអនាគតសម្រាប់កិច្ចសហប្រតិបត្តិការកាន់តែស៊ីជម្រៅ»រួមទាំងបញ្ហាសន្តិសុខផងដែរ។ កិច្ចព្រមព្រៀងនេះនឹងមិនមានគោលបំណងប្រឆាំងនឹងប្រទេសណាមួយនោះទេ ប៉ុន្តែនឹងមានគោលបំណងធានាស្ថិរភាពនៅអាស៊ីខាងជើង និងអាស៊ីបូព៌ា។ រុស្ស៊ី ក៏ជាប្រទេសដំបូងគេដែលលោកគីម ជុងអ៊ុនបានធ្វើទស្សនកិច្ចក្នុងរយៈពេល៤ឆ្នាំកន្លងមកនេះ។ អ្នកនាំពាក្យវិមានក្រឹមឡាំង លោក Dmitry Peskov បាននិយាយថា ភាគីទាំងពីរមិនបានចុះហត្ថលេខាលើកិច្ចព្រមព្រៀងណាមួយក្នុងវិស័យយោធា ឬវិស័យផ្សេងទៀតក្នុងអំឡុងពេលទស្សនកិច្ចរបស់លោកគីម នៅរុស្ស៊ីនោះទេ៕	ប្រធានាធិបតីរុស្ស៊ី លោក វ្ល៉ាឌីមៀ ពូទីន បានទៅដល់ទីក្រុងព្យុងយ៉ាងនៅព្រឹកថ្ងៃទី១៩ ខែមិថុនា ហើយត្រូវបានស្វាគមន៍នៅព្រលានយន្តហោះដោយមេដឹកនាំកូរ៉េខាងជើង លោក គីម ជុងអ៊ុន ផ្ទាល់តែម្ដង។
បុគ្គលិកណាហ្គាទាំងនេះ បាននាំគ្នាទាមទារឱ្យភាគីក្រុមហ៊ុនទទួលបុគ្គលិកជាង៣០០នាក់ចូលបម្រើការងារវិញ ជាពិសេសបញ្ឈប់បំណងចង់រំលាយសហជីព។ ចំពោះការទាមទារនេះ មិនទទួលបានផ្លែផ្កាឡើយ ក្រោយចរចា៥លើកមកហើយ។ សមត្ថកិច្ចបានចាប់ខ្លួនមេដឹកនាំសហជីព និងសកម្មជនតវ៉ា ២៩នាក់។ មកដល់ពេលនេះ សមត្ថកិច្ចបានដោះលែងសកម្មជនតវ៉ារបស់បុគ្គលិកណាហ្គាវើលដ៍២០នាក់ ហើយ៩នាក់ទៀត ត្រូវតុលាការសម្រេចឃុំខ្លួន ពីបទ ញុះញង់បង្កឲ្យមានភាពវឹកវរធ្ងន់ធ្ងរដល់សន្តិសុខសង្គម។ ហើយក្នុងនោះក៏មានការឃុំខ្លួនកញ្ញា ឈឹម ស៊ីថរ និងសុខ ណារិទ្ សហជីពតំណាងបុគ្គលិកណាហ្គាវើលដ័ផងដែរ។ បណ្ដាអង្គទូតប្រចាំកម្ពុជា និងសង្គមស៊ីវិលជាង១០០ ស្នើឱ្យតុលាការដោះលែងពួកគេ ។ ជាពិសេសបញ្ឈប់ការគំរាមកំហែង និងដោះស្រាយបញ្ហាពួកគេ ដោយសន្តិវិធីវិញ៕ អត្ថបទទាក់ទង មេធាវី៖ ការសម្រេចឃុំខ្លួន កញ្ញា ឈឹម ស៊ីថរ និងលោក ណារិទ្ធ គឺតុលាការធ្វើបុរេវិនិច្ឆ័យធ្ងន់ធ្ងរ	ភ្នំពេញ៖ ២១ថ្ងៃ ដែលបុគ្គលិកក្រុមហ៊ុនណាហ្គាវើលដ៍ បន្តទាមទាររកដំណោះស្រាយ បើទោះប្រឈមមុខនឹងការចាប់ខ្លួនក្តី។ បច្ចុប្បន្នមេដឹកនាំសហជីព និងមនុស្ស៩រូប ត្រូវតុលាការសម្រេចឃុំខ្លួន ពីបទ ញុះញង់បង្កឲ្យមានភាពវឹកវរធ្ងន់ធ្ងរដល់សន្តិសុខសង្គម។

Subsets and Splits

No community queries yet

The top public SQL queries from the community will appear here once available.